
MAWU OTSOGOLERA 


usintha Maganizo ndi Nkhani Zina ndi buku lomwe la- 

k sonkhanitsa nkhani zazifupi zosiyanasiyana zomwe za- 

chokera m’madera ambiri a dziko lathu la Malawi. Mwa 

zina pali nkhani zazifupi zotikumbutsa mmene chikhalidwe chathu 

chinkakhalira nthawi ya makolo adzana, komanso zomwe 

Amalawi alero akuchita. Mwa zina, pali nkhani zazifupi zotiphun- 

zitsa mmene tingakhalire ndi anzathu, pali zolangiza, zachisoni, 
zotiphunzitsa komanso zotisangalatsa. 


Kulemba nkhani yaifupi si ntchito yapafupi yomwe munthu 
aliyense angangodzuka basi n'kuyamba kulembapo. Ntchitoyi 
imafunika ukadaulo pofuna kuti owerenga akhale ndi chidwi 
chowerenga nkhani yaifupi yonse mpaka kumaliza. Ichi n’chi- 
fukwa chake tayesa kuunikira awerengi athu m'bukuli maka 
omwe ali ndi chidwi cholemba komanso njira zomwe angatsatire 
pofuna kulemba nkhani zazifupi zokoma. Pofuna kuona momwe 
awerengi athu akhala akutsatira nkhani zazifupizi, pakutha pa 
nkhani iliyonse pali mafunso. 


Ndikufunireni zabwino zonse pomwe mukuwerenga nkhani zazi- 
fupi zokoma za m'bukuli. 


Mkonzi 


KUTHOKOZA 


konzi ndi osindikiza bukuli akufuna kuthokoza omwe 
M em nkhani zazifupi zomwe zili m'bukuli. 

Kuthokoza kwina kupite kwa olemba omwe anachita 
bwino pa mipikisano yomwe akhala akukonza a bungwe la 
Malawi Writers Union mothandizidwa ndi a banki ya First Mer- 
chant omwe nkhani zazifupi zawo tazisindikiza m'bukuli. 
Tiyamikenso olemba ena omwe titawapempha kuti atilembere 
nkhani zazifupi sananyalanyaze koma anatero pofuna kuthandiza 
kuti chikhalidwe chathu, maka cholemba chinthandize kutukula 
chikhalidwe komanso maphunziro athu. 


Tithokozenso anthu awa mwapadera pa ntchito zomwe anagwira 
kuti bukuli lituluke monga mmene tikulioneramu. Ena mwa an- 
thuwa ndi awa: Lydia Mvona, Wisdom Nkhoma, Akwete Sande, 
Chikondi Keshi, Emmanuel Chitsamvu ndi Nancy Phiri. 


Pomaliza penipeni tithokoze Boma la Norway kudzera ku bungwe 
loteteza ntchito za luso la Copyright Society of Malawi (CO- 
SOMA) potithandiza ndi ndalama zosindikizira bukuli. Mulungu 
akudalitseni. 


UKADAULO WA KULEMBA 


Dziko lathu la Malawi ndi lodalitsika pokhala ndi akadaulo 
omwe akhala akulemba nkhani zazifupi zosiyanasiyana pofuna ku- 
tipatsa chithunzi chenicheni chomwe makolo athu ankakhalira 
kalelo, mmene akukhalira lero ndiponso mmene Amalawi anga- 
khalire m'tsogolo muno. Ena mwa akatswiriwa ndi monga a 
W. Chafulumira, Slyvester Paliani, a E. Chadza, a A. Dziko, a P. 
Litete, a John W. Gwengwe, a Jolly Max Ntaba, a D. D. Phiri, a 
Willie Zingani, a W. Kanthunzi ndi ena ambiri. Onsewa akhala 
akulemba pa nthawi yawo ndipo mu luso lawo aliyense wakhala 
akuthandiza kutukula chikhalidwe komanso maphunziro a dziko 
lathu la Malawi. 

Kuchokera mu kuwerenga nkhani zazifupi zomwe akatswiriwa 
akhala akulemba, anthu ambiri akhala ali ndi chikhumbokhumbo 
chofuna kulemba nkhani zawo, koma mwayi ndi umene sudawalole 
kuti atero. Luso lawo lakulemba linakwirilika mpaka imfa yawo. 
Kodi anthu otere ali okonzeka kutsatira malangizo tingawapereke 
kuti akhale amodzi mwa akatswiri athu olemba? 

Ntchito iliyonse ili ndi malamulo ake ndipo anayenera ku- 
tsatiridwa, ndipo kusatsatira malangizowa kumachititsa kuti ntchi- 
toyi isagwirike bwino. Kulembanso kuli ndi malamulo ake ofunika 
kuwatsatira. 

Choyambirira chenicheni n’choti munthu wokhumba kulemba 
anayenera kukhala ndi chidwi chowerenga nkhani zazifupi kapena 
mabuku omwe alembi ena alemba. Mukuwerenga, iyeyu adzatha 
kupeza nzeru zina zomwe olemba ena amagwiritsa kuti azilemba 
mwa ukadaulo. Komanso kuphatikiza apa adzatha kupeza mawu 
oyenera polemba nkhani zazifupi kapena buku labwino. 

Chachiwiri nchoti yemwe akufuna kukhala katswiri wolemba 
azikhala ndi chidwi chomvetsera nkhani zomwe anthu akukamba, 
kaya ndi pa msika, m’mabasi, pachitsime, kutchalitchi komanso 
malo ena achipwirikiti monga pa mowa pamene. Nkhani zabwino- 

zabwino zimakambidwa m’malo otere ndipo munthu wachidwi 
amayenera kumvetsera mofatsa ndi kuzisunga m'mtima. 

China chofunikira kwa munthu wofuna kukhala wolemba 
ndiko kukhala ndi mtima wofufuzafufuza kapena kufunsa chomwe 
chachitika ndi chomwe chikuchitika pa malo a chipwirikiti kapena 
paliponse pakuoneka ngati pali nkhani yomwe ikhoza kuchititsa 
chidwi kwa anthu. Si nthawi kapena malo aliwonse ali wothekera 
kuti katswiri wolemba nkhani kapena buku ndi woyenera. Malo 

aphokoso monga pomwe akuvina magule kapena pomwe anthu 
akuyankhula mofuula, onsewa ndi malo olakwikwa kuyamba 
kulemba nkhani. Maganizo athu abwino adzatha kubalalika ngati 
phokoso kapena wina adzabwera kudzatisokoneza. Malo abwino 
ndi odekha, popanda phokoso, pomwe uli wekhawekha.Wofuna 
kulemba zakuthwa azitha kukhala wodekha, azigawa nthawi yake 
bwinobwino. Ngakhale mzako wofuna kukuchezera ngati abwera 
nthawi yolakwika pamene ukulemba nkhani yofunikira unayenera 
kumubweza, adikire kaye mpaka utamaliza kulemba nkhani yako. 
Olemba ena amakonda kulemba nthawi ya mmawa, masana 
kapena madzulo, koma nthawi yabwino koposa ndi ya usiku, 
nthawi yomwe kuli zii, kopanda phokoso, komanso nzeru zina 
zitabwera m'mutu. Kapena chofunika kwenikweni kwa munthu 
wofuna kukhala katswiri wolemba ndi kukhala ndi nzeru zakuya 
kwambiri poganiza ndi kuyerekeza momwe anthu achitira zinthu 
zawo, koma moposa momwe anthuwa aganizira. Kutero kuma- 
pangitsa kuti owerenga athe kumawerenga mosalekeza chifukwa 
chokopeka ndi momwe mlembi akuponyera mawu ake. 


KODI KULEMBA NKHANI ZAZIFUPI 
KUMATHANDIZA CHIYANI? 


Pali zinthu zosiyanasiyana zomwe awerengi amapindula akaw- 
erenga nkhani yaifupi yolembedwa mwaukadaulo. Mwa zina, 
wolemba nkhani zazifupi: 


e amapereka uthenga wofunika 


e aamaphunzitsa kakhalidwe koyenera 


aamadzudzula pouza anthu kuipa kochita zinthu mopepera 


e aamapereka chigamulo mwachibisibisi 


aamatonthoza anamalira 


amafuna kusangalatsa 


PALI PHINDU MU KULEMBA NKHANI 
ZAZIFUPI? 


Pali zinthu zingapo zomwe akatswiri olemba nkhani zazifupi 
amapindula nazo koma zoonekera poyera ndi zitatu. 


e Mlembi samafa, poti ngakhale amwalire dzina lake limamve- 
kabe mpaka nkhani zazifupi kapena mabuku ake atafafanizika 

e Mlembi amakhala wotchuka pamene alemba nkhani zazifupi 
kapena mabuku ake mpaka kufa, koma ngakhale amwalira dzina 
lake limakhalapobe 

e Mlembi amatha kupeza ndalama zankhaninkhani kuchokera mu 
kulemba kwake 


Anthu ambiri akhala akunenapo za mmene wolemba nkhani za- 
zifupi kapena mabuku ayenera kukhalira. Ena amati wolemba ndi 
munthu yemwe anayenera kukhala wophunzira kwambiri pamene 
ena amati kulemba kumayenera amuna okhaokha. Enanso amati 
wolemba amakhala munthu wosayankhulayankhula chifukwa 
amati zake zimathera mu mtima. 


Zonsezi zikhoza kukhala zoona, koma chofunika kwambiri 
kudziwa nchoti mphatso yolemba amapereka ndi Chauta mwini 
wake. Iye asanabadwe Chauta anaganiza zomulenga kale, asana- 
onekerenso m’mimba mwa mayi wake. Iye Chauta anamupatsiratu 
nzeru ndi mphatso yolemba ndipo ngati angaonjezere nzeru zama- 
phunziro zimangomuthandiza kuti apititse luso lakeli patsogolo. Pa 

ichi, Chauta si wokondera ayi, iye anapatsa mphatso yolemba kwa 
aliyense yemwe anafuna kuti akhale ndi mphatsoyi, kaya ndi mwa- 
muna, mkazi, wamtali, wamfupi, mzungu, munthu wakudas, 
wolumala, aliyense yemwe anamuganizira kuti mukulemba kwake 
adzalemekeza ndi kupititsa patsogolo dzina lake. 


Zofunika zenizeni n'zoti mlembi ayenera kukhala ndi chidwi cho- 
funa kukometsa zolemba zake kuti zifalikire dziko lonse komanso 
kunja kwa dziko lake. Mwa zina, mlembi ayenera kukhala woma- 
suka, wosadzikonda, akhale wokonda kuwerenga, komanso akhale 
ndi chidwi choyendera malo osiyanasiyana kuti azimva nkhani za 
tsopano zomwe zikuchitika pa nthawiyo. Mlembi ayenera kutse- 
gula khutu lake kuti azimva zomwe awerengi akufuna kuti awe- 
renge ndipo zotere anayenera kuzimvetsera ndi chidwi. 


KODI WOLEMBA AZITANI POMWE 
AWERENGI KAPENA AKATSWIRI OLEMBA 
ENA AKUDZUDZULA ZOLEMBA ZAKE? 


Choyamba, wolemba azikhala ndi mtima woleza, asamakhale ndi 
mtima wothamanga kapena wopsa mtima msanga. Wolemba aye- 
nera kuchilandira chidzudzulo, amve zomwe awerengi kapena 
anzake olemba akunena ndipo ayenera kukhala pansi ndi kuona 
mwachidwi zolakwikazo. Atafufuza mokwanira, anayenera kuko- 
nza zolakwikazo zisanafalikire kwa anthu ambiri. Nthawi zambiri 
nkhani zazifupi zomwe talandira nazo chidzudzulo ndizo zi- 
makhala zotchuka kapena zomwe talemba mwa ukadaulo. 


KODI NDI NKHANI ZAZIFUPI ZITI ZOMWE 
AWERENGI ATHU ANGAKONDE 
KUWERENGA? 

Mlembi wotha ntchito yake amaonetsetsa kuti akulemba nkhani za- 
zifupi zake mosamala, mwaluso posankha mawu oyenerera kuti 

nkhani yake ikome. Motero, awerengi amakopeka nkuwerenga 
nkhaniyo mpaka kumaliza. Tisamabwereze mawu ndiponso tizile- 
mba mizere ifupiifupi. Mlembi wotha ntchito yake azitha kudziwa 
awerengi ake chomwe afuna kuwerenga. Pamene talemba nkhani 
zazifupi tizitha kuwafikira awerengi athu nkumamva zomwe 
akamba zokhudza zolemba zathu. Nthawi ina nzotheka kufunsa 
awerengi athu nthano zomwe akhumba kuti mlembi aziwalembera. 


Wolemba wanzeru aziwonesetsa kuti wasankha mawu ndi maina 
oyenera potsatira miyambo ya dzikolo. Kulemba mawu kapena 
maina olaula zidzapangitsa kuti awerengi ena agwe mphwayi 
ndipo osawerenganso nkhaniyo ndipo chotsatira n'choti awerengi 
athu adzanka acheperachepera. 


TIDZIWA BWANJI KUTI TALEMBA NKHANI 
ZAZIFUPI KAPENA BUKU LOLOZEKA? 


Mlembi wotha ntchito yake azitha kubwerezanso kuwerenga 
zimene walemba. Akatswiri otchuka ndi kulemba amatha kubwe- 
reza kuwerenga kangapo asanatsimikize kuti tsopano nkhani zazi- 
fupi yawo yapsa ndipo ikhoza kupita kwa anthu kuti ayiwerenge. 
Ena amatha kupereka kwa anzawo kuti aone ngati pali zofuna kuo- 
njezera kapena kuchotsa. Akulu akale adati: Nzeru n'zayekha adavi- 
ika nsima m’madzi. 


KODI TITANI AWERENGI ATHU 
AKAMAYAMIKIRA ZOLEMBA ZATHU? 


Choyamba tiwathokoze potaya nthawi yawo kuwerenga zomwe 
talemba kapena zomwe tikulemba. Tisadzitame kapena kudzituku- 
mula, koma tidekhe nkuwafunsa zina zomwe afuna kuti tiziwalem- 
bera. Tikhale anthu oti anthu onse kapena tinene kuti awerengi athu 
onse akhoza kutifikira. Tisakhale ndi mtima wamatama. 

Mawu anga omaliza ndioti, ndi zotheka kukhala katswiri wolemba, 
chofunika kwenikweni nkutsata zomwe akadaulo olemba akhala 
akuchita. Tiwerenge nkhani zazifupi kapena mabuku omwe alemba 
akadaulo ena. Tiziyang'anitsitsa zimene zikuchitika tikafika pamalo, 
komanso tizitha kumvetsera mwachidwi zomwe awerengi athu aku- 
funa kuti tiwalembere. Izi zidzakuchititsani kuti luso lanu lomwe 
Chauta Mulungu anakupatsani litulukire poyera ndipo kuti muthe 
kutumikira Chautayo kupyolera mu nzeru zanu zolemba. 


TISAIWALE 


Nthawi zambiri munthu akamayamba kukhala ndi chifuniro cho- 
funa kulemba amayamba kuwerenga zomwe akatswiri ena alemba 
kale. Apa ndi pamene amakhala ndi chidwi choti ndikufuna na- 
nenso nditadzalemba buku langa, ndifuna ndidzakhale ngati mkulu 
ameneyu, kapena kuposa. Apa, ndikufuna kukukumbutsani kuti 
tizifika pamene tafikapa, ena anayambanso asewera m’bwaloli 
ndipo upangiri wawo mukulemba ndi umene watipatsa chidwi ife 
ambiri kupitiriza lusoli. Tisaiwale. Madodawa anasewera mpira 
wachitanyu kuti kulemba nkhani kupite m'tsogolo m’dziko lino. 
Ena mwa akatswiriwa ndi awa: Daniel Mtusu, George Simeon 
Mwase, Clements Kadalie, Samuel Nthara, Stevenson Ku- 
makanga, E.W. Chafulumira, Josiah Phiri, Sylvester Paliani, 
Richard Paliani, Tobias Dossi, E. J. Chadza, Alousious Dziko, 
Percy Litete, John Williams Gwengwe, E. Singano, K.D. Philip, 
A. H. Mphonda, Archibold Makumbi, Jolly Maz Ntaba, 
Whyghtone Kamthunzi, Legson Kayira, Edison Mpina, Denis M’- 
passou, Kanyama Chiume, Anthony Nazombe, Bingu wa 
Mutharika, Dede Wisdom Kamkondo, Zangaphe Joshuah Chizeze, 
George Matewere, Chatonda Mhone, Stuart Mlumbe, Allan 
Ulanga, Ken Ndindi, Godfrey Nyasulu, George Matewere, George 
Phuza, Tito Banda, Magwegwe Kondowe, Frank Kamwendo, 
Austin Mbvundula, Mike Nambote, Frank Chipasula, Grace Phiri, 
John Loga, Walije Gondwe, Aubrey Kachingwe, D.D. Phiri, Mike 

Kamwendo, Blaise Machila, Ted Mwaya, Patrick O' Malley, Stew- 
art Lane, David Rubadiri, Steve Chimombo, Innocent Banda, 
George Msuku, Watson Msosa, Francis Moto, Max Iphani, Emily 
Mkamanga, Aubrey Kalitera, Janet Karim, Ken Ndindi, Gerald 
Manjankhosi, Vera Chirwa, Jika Nkolokosa, Felix Mnthali, Geoff 
Mwanja, Enock Timpuza-Mvula, David Kerr, Lucy Ndala, Sam 
Mpasu, Ken Kalonde, Gift Sibale, Lupenga Mphande, Jack Ma- 
panje, James Ng'ombe, Sekanawo Gondwe, Paul Tiyambe Zeleza, 
John Luwanda, Loyce Mangaka, Mpalive Msiska, Andrew Kule- 
meka, Mupa Shumba, Joseph Kimu, Cecilia Hasha, Ken Lipenga, 
Shemu Joyah, Leona Chilemba, Willie Zingani, Zondiwe Mbano, 
Charles Severe, Steve Mauluka, Maureen Mlenga, Peter Kalitera, 
Joe Chinguo, Benedicto Wokomaatani Malunga, Akwete Sande, 
Alfred Msadala, Hoffman Aipira, Jonathan Mbuna, Roy Sagonja 
ndi ena omwe tawaiwala. Mwapadera, kwa ambiri omwe 
adatisiya, tikuti ause ndi mtendere. 

MUTU 1 
MPHOTHO 


Sambalikagwa Mvona 


hokoso limene linali kumveka pa malo okwerera mabasi a 

Kabula linali phokoso loti munthu osatha kudzimva wekha 
ukuyankhula. Apaulendo amachokera kosiyanasiyana, ena atanya- 
mula zikwama pa mutu, ena ataberekera, manja ena atagwira m’- 
matumba a mabuluku kapena malaya awo kuopa kuti atsizinantole 
angawakwatulire, poti atsizinantole a ku Kabula amadziwika ndi 
changu komanso ukadaulo umene anali nawo pofuna kupisa m’- 
matumba a anthu. 

Aganyu onyamula katundu nawonso makosi atathyoka ndi 
akatundu olemerawo uku akuyenda ngati ngolo ali mapazi po- 
topoto, uku akukuwa amvekere: “Magazi!” kupempha odutsa pa- 
fupi nawo kuti awapatse njira yoti adutse mu chipiringupiringu 
cha anthu chija. 

Zovala usiku zosiyanasiyana zinavalidwa. Kunalitu zipewa, 
majasi, mabulandi okhala ngati a alonda ausiku oti maiko anzathu 
ozizira kwambiri atha kusirira. Nawonso amayi anavala zausiku 
zosokedwa mosiyanasiyana, atadzikolopa modetsa nkhawa, ena 
adadziphoda molapitsa, ati kubisa makwinya aukalamba, uku 
maso awo akuponya uku ndi uko kusankha munthu woti akakhale 
naye pa mpando mu basi popeza ulendo wautali wausiku unali 
wotopetsa munthu akakhala ndi munthu wopanda nsangala. Nawo 
a Mpingo wa Apositoli mwachizolowezi ankayenda m’mnda- 
ndanda, mitu yawo yometa mipala ikunyezimira, ndodo zawo 
akuziponya ngati akukonzekera mwambo wa mapemphero. Amayi 
awo nawo, ena ali ndi ana kumbuyo, atavala maduku ngati ndege 
zopita kumwezi. 

Basi ina yaikulu yopakidwa utoto wofiira ndi wobiriwira, pa- 
tsogolo pake atalemba MPAWENI inakukumukira mu depoti muja. 
Iyo inaima mwa mkokomo ndipo dalaivala, wokhala ngati thunthu 
la mtengo anatuluka akumweturira, maso ake atakhwefuka ngati 
wabibida, ali njonjonjo pa masitepe a basiyo, manja ake akumenya 
mimba yake yaikulu, amveke: “Mpaweni! Mpaweni! Yothamanga! 
Chakudya chili momwemo! Nthabwala ndiye osanena! Mipando ya 
wofuwofu!! Tiketi yanunso ikupatsani mwayi wolowa nawo mu 
mpikisano wopata galimoto! Mpaweni! Mpaweni!” anaitanira 
motero dalaivaila, ataima mopingasa miyendo, kosalingana ndi 
chithupi chake. Nthawi yomweyo analuphira pakhomo polowera 
basi kuti ayambe kudulitsa matikiti. 

“Kodi akulu, mwapenga eti?” anafunsa mnyamata wina, chi- 
kwama chake atachiberekera kumtima. Anachita chidwi ndi nsan- 
gala za mkuluyu. 

M'malo mokwiya mkulu wanthabwala uja anangolumpha ndi 
sangala nati: “Ndimagwira ntchito kuti ndilipidwe, ana anga akadye. 
Ukuona mphwanga, kuti ndingokhala manja lende, basi yanga 
yaikuluyi itenga maola awiri kapena atatu kuti idzadze. Ndiye 
ndikafika ku Mpaweni malonda atayamba kale; ndiwononga 
bizinesi ya makasitomala anga. Zimafunika kuyenda usiku kuti aka- 
gulitse malonda awo kudakali mmawa, waiona imeneyo?” 

“Mayo! Andibera ndalama zonse, mayoo!” mayi wina amene 
anali pamzere wodulira matikiti analira. “Wakuba wandibera chi- 
kwama changa choikamo ndalama, zonse zapita!” 

“Sindilola mbava kukwera basi yanga. Wina ayerekeze kutsatira 
makasitomala anga, agwidwa kapena ndimuthyola mphuno ine 
pano!” anachenjeza dalaivala uja, maso ake akuponya ku mzere kuti 
aone ngati mbava yomwe inabera mayiyo inali pamzerapo. 

M'mbuyo mwa mayi woberedwayo, bambo wina amene 
anavala suti yonyezimira anapatsira chikwama cha makobiri chija 
kwa mayi wina, nayenso wovala bwino, anakhutula ndalamazo 
mwaukadaulo mu nguwo yake, naponya chikwamacho pafupi ndi 
mapazi a mayi wolira uja. 

Akuti asunthe, phazi lamanja la mayi uja linaponda chikwama 
chija. Anachitola, mtima wake ukutonthozeka. Koma posakhalitsa 
anakuwanso poona kuti munalibe chilichonse. “Mulibe ndalama 
zanga zonse, mulibe! Akhuthulamo! Ndikudziwa wakubayo ali 
pompano angondiyang’ana akuseka! Mayo ndalama zanga ine!” 

“Ee mayi, musamangolira kumati aliyense wakuberani ndalama 
pano, mwina mwaika m'chikwama cholakwika. Zilongosoleni 
nokha zimenezo, basiyi si yoti ingakuthandizeni,” dalaivala uja 
anachenjeza mayi uja. Iye anapitirira n’kuopseza atsinzinamtole 
kuti asavutitse makasitomala ake aja, koma panalibe yemwe ana- 
labadira popeza ku Kabula nkhope iliyonse inali yokayikitsa. 

Patapita ola limodzi akudulitsa matikiti, basi inayamba ulendo 
wake wautali wopita ku Mpaweni. Kenako, kunamveka mawu lo- 
chokera ku khomo kwa basiyo. 

“Ine ndine Jogi Kaligomba, ndikhala kondakitala wanu usiku 
uno. Ndikupatsani kamgonero ndi kachakumwa kuti mutha ku- 
peza katulo. Basiyi tidutsa makilomita 450 ndipo kucha kwa 
mawa, ikamati 6 koloko tidzakhala tili ku Mpaweni. Ndikukufu- 
nirani ulendo wabwino, zikomo.” 

Nthawi itakwana theka la ola la 9 koloko usikuwo adalaivala, 
a Marion Kamphulusa ndi akondakitala a Jogi Kaligomba ndi basi 

yawo nambala SBC 486 ya Sapitwa Bus Company, anayamba 
ulendo wochokera ku Kabula kupita ku Mpaweni. 

Mwa anthu makumi asanu ndi atatu mphambu zisanu amene 
anakwera mu basimo, ambiri anali kupita kukachita bizinesi. Ena 
anatenga malonda kuti akagulitse mu Mzinda wa Mpaweni ndipo 
ena amapita kuti akatha kugulitsa akagule zovala zochokera ku- 
madera a kumwera kwa dziko lapansi zimene zimakhala za- 
maonekedwe osiyanasiyana ochititsa kaso kuti akazigulitse ku 
Kabula kumene msika wake unali wopezeka kale. Koma ena ama- 
ngopita kukayenda, kukangoona malo osiyanasiyana. Amafuna 
akaone nyumba yatsopano ya Malamulo, kukaona nyumba za 
boma za kulikulu, nyumba zazitalizitali monga Kapolo Kasiya 
Emporium imene inali yosanjikizana nyumba khumi ndi zisanu, 
zina zonse n’kumaoneka ngati mphwemphwa. Ena amafunanso 
kukaona miseu yatsopano imene inali ndi mbali zopatukirana ma- 
galimoto awiri awiri; ena kumapita mbali ina, enanso mbali ina, 
kuonjezera zina zosangalatsa ndi zochititsa chidwi. 

Basi inadutsa ku Chirimba kumene m’mbali mwake munali 
mabala ndi nyumba zomweramo mowa. Kenako ku Lunzu, 
kumene kumapezeka atsikana ambiri oyendayenda, ambiri a iwo 
otchuka ndi kuba mafoni am’manja. Funso ndikumafunsidwa kuti 
kodi chifukwa chiyani lamulo loletsa mchitidwe wa uhule limale- 
phera kudutsa kunyumba yamalamulo? Nkhaniyi inautsa 
mkangano m'basimu. Ena amati mahule anali mbali imodzi yachi- 
tukuko cha dziko lililonse koma ena anatsutsa nati atsikanawa anali 
anthu ochititsa manyazi ku khalidwe wa umunthu ndipo ndi mfiti 
zimene zimapha anthu mu dziko. 

Mmene mtsutsowu umachitika bambo wina wojintcha koma 
osati kwambiri, atavala suti yakuda, atagwira Baibulo ku dzanja 
lamanja anaimirira ndi kutukula dzanja lake kwa anthu makamaka 
kwa ena amene anali kuyankhula mokweza mawu kwambiri. 
Anali ndi timaso tating’ono timene tinakwiririka ndi nsidze zake 
zazikulu, ndi mutu wake wokhala ngati wa nkhwangwa yokonze- 
kera kuwaza adani. Anayankhula kwa nthawi yoyamba. 

“Ine ndine Mbusa Chapuma, ndikhulupirira kuti ulendo wautali 
chonchi ndi wofunika mawu achipulumutso, aleluya!” 

“Amen!” anthu ambiri anamuyankha munthu wa Mulunguyo. 

“Usiku uno ndikufuna kulalikila ndi kukukumbutsani inu 
alongo ndi abale anga zakuthokoza pamene wina wakuchitirani 
kanthu kabwino. Ndisapite patali, ndifc. Ndi mphatso yaikulu 
imene Mulungu akufuna kuti tiziitsatira ndi kuichita. Konda mn- 
zako monga udzikondera iwe mwini, aleluya!” 

“Amen!” ; 

“Mukuona inu, Mulungu anapitirira kunena kuti angakhale 
ukamadya ndi mnzako uyesetse kutenga chaching’ono ndi kumu- 
patsa mnzako chachikulu. Ngatitu mukufuna kukalowa mu ufumu 
wa kumwamba. Aleluya!” 

“Amen!” 

Anatsokomola pang’ono, kupukuta pankhope ndi kupitirira ndi 
uthenga. 

“Pa Luka mutu 10 ndime 27, Baibulo likuti muzikonda 
Ambuye Mulungu ndi mtima wanu wonse ndi moyo wanu wonse, 
ndi mphamvu zanu zonse, ndi maganizo anu onse. Tsiku lina 
Mlevi wina anafunsa Yesu Khirisitu kuti, “Ndingatani kuti 
ndikalowe muufumu wa Mulungu?”.Apo Yesu anamuphera fanizo 
nati: Mkulu wina amayenda kuchokera ku Yerusalemu kupita ku 
Yeriko. Akuba anamuchita chiwembu namulanda zovala atamu- 
menya ndikumuvulaza ndipo anamusiya ali pafupi kufa. Kenako 
kunadutsa wansembe, atamuona munthu uja analambalala kudutsa 
mbali ina. Mulevinso anadutsa pomwe paja koma nayenso 
analambalala osamuthandiza. Koma mu Samariya wina naye ali 
paulendo wake anafika pamalo paja ndipo atamuona munthu uja 
anachita naye chisoni. Anafika pafupi ndipo anamumanga mabala 
ake natsanulira mafuta ndi vinyo pamabalapo ndi kumtenga n’ku- 
muika pa bulu wake. Anapita naye ku nyumba yogona alendo ndi 
kuuza eni malowo kuti amusamalire. Anatulutsa malupiya awiri 
ndi kupereka ndi kumuuzanso mwini malowo kuti: 
“Mundisamalire munthuyu, ngati pangakhale ndalama zoonjezera 

ndidzakupatsani ndikamabwerera. Ndiye mwa anthu atatu ame- 
newa , amene anali m'bale wa munthu uyu anachitiridwa chiwe- 
mbuyu ndi uti? Ndipo Mlevi uja anatchula munthu amene 
anamutenga ndi kumusamalira uja. Ndipo Yesu anati kwa iye: 
“Pita, ndipo iwenso ukachite chimodzimodzi.” 

Atawayang'anitsitsa anthu mu basi muja, Mlaliki uja anati: 
“Ambuye Mulungu akutiyankhula ife lero. Tiyeni timvetsere ndi 
kuchita zomwe mawu ake akunena. Monga mawu a Mulungu 
atiyankhulira poyamba paja tiyeni tikondane wina ndi mnzake. 
Mwana wa anansi akhalenso mwana wathu. Tikhale ochitirana 
chifundo ndipo tilingalire izi m’mitima mwathu. Abale ndi alongo, 
mwachitsanzo, titakwera mu basi muno pa Kabula Basi Depoti 
paja, ndi angati mwa ife amene tapereka moni kwa amene takhala 
nawo pafupiwo? Tawafunsa kumene akupita? Mwina akupita ku- 
maliro kapena ku matenda. Kodi tagawana nawo nkhawa zawo? 
Abale ndi alongo, patsiku lachiweruzo Mulungu adzatifunsa 
payekhapayekha ... ndinadwala koma sunabwere kudzandiona, 
ndinavulala koma sunandisamale, ndinali mu m'mavuto koma 
sunabwere kudzanditonthoza. Tamverani anthu a Mulungu! 
Ufumu wa Mulungu wakugwerani inu lero. Kuti mukonde anzanu 
monga mudzikonda inu eni. Mukhale okhudzika ndi anzanu 
amene mwakhala nawo pafupiwo kuti tsiku lachiweruzo, lime- 
nenso likhoza kukhala lero, pa ola lomweli kapena mawa mutha 
kulowa ku ufumu wa Mulungu. 

“Ndikudziwa kuti ena mwa inu simuli nafe m’basi muno. 
Pamene ndikuyankhulapa ena mwaoloka mitsinje ndipo 
mukugulitsa malonda anu opanda chilungamo ku Mpaweni, ku- 
panga phindu mu dzina la Mulungu. Ena mwa inu mwatengana 
ndi amuna kapena akazi a eni kuti mukachite zadama. Ena 
n'kutheka magetsi abasi ino atangozima mukhala mukukwera basi 
zaufiti kuti mutithire matope kuti tisakafike ku Mpaweni. Ena 
mwayamba kuchita zaukamberembere ku depoti ya Kabula 
konkuja, kuba ndalama za anthu monga momwe walirira mayi 
uja. Abale ndi alongo, lero ola lomweli, ndi nthawi yoti mulape, 

mubwererenso kunyumba ya Atate.Tiyeni nthawi ino tonse 
tipereke chopereka chathu kwa Mulungu. Zala zathu zilowe 
m’thumba mowolowa manja kuti ine monga mwana wa Mulungu 
ndidalitse zopereka zanu zonse kuti zichuluke. Mabizinesi anu 
Mulungu alowererepo kuti afikitse madera ena. Chifukwa ndi 
madalitso amenewa anthu aku Mpaweni adzathamangira malonda 
anu mukangotsika m'basi muno. Amene sapereka chopereka 
muno, kapena kubisa zochuluka zake kuti akachitire zofuna zake 
akakafika ku Mpaweni atembereredwe, akumane ndi tsoka ndipo 
amene sapereka adzaona kuti ndalama zake sizidzamupindulira 
konse. Nthawi ino tsopano ndi ya chopereka!” 

Popeza anthu m'basimo anali abizinesi anapereka ndi 
chikhulupiriro kuti akakafika ku Mpaweni zinthu zikawayendera. 
Anaperka zikwi za ndalama zamapepala. Ena anapereka mpamba 
wonse, ena amene analibe ndalama amapereka katundu kwa 
munthu wa Mulungu uja. 

Mbusayo anasangalala kwambiri. Anawerengera ndalamazo 
uku akusekerera. Njomba zake zinayenda bwino kwambiri. 
M’moyo mwake wonse sanayambe watorera ndalama zambiri 
chotere. 

“Anthu a Mulungu, ndagoma ndi chifundo chanu choterechi, 
kupereka kopanda kunyinyirika. Izi zikuonetsa kuti mwapangadi 
chiganizo cholandira mawu a Mulungu. Chifukwa cha ichi, 
mbewu iyi idzakhala m’mitima mwanu mpaka kalekale. Tikhala 
tikulalikirana pafupipafupi mpaka tikafike ku Mpaweni. Koma 
pakali pano tiyeni titseke maso tipemphere. Ambuye Mulungu, ife 
tikukuthokozani chifukwa cha moyo umene mwatipatsa. 
Tikuthokoza chifukwa chachitetezo chimene mwatipatsa mu ola 
lino, Ambuye dalitsani onse amene apereka kuti dzina lanu lile- 
mekezeke. Titsogorereni pamene tikupitirira ndi ulendo wathu wa 
ku Mpaweni ndipo dalitsani mabizinesi a anthu onse amene 
apereka nsembe ya ndalama zawo kuti apeze zochuluka ndi ku- 
chita bwino m’moyo mwawo. Dzina lanu lilemekezeke ndi ku- 
kwezeka lero ndi kunthawi zonse, amen.” 

“Amen!” 

Mbusa uja anabwerera n'kukhala pa mpando ndipo anaika 
ndalama zones zomwe analandira mukachikwama kake kosungi- 
ramo ndalama . Panapita ola ndi theka mu Basi muli zii. Palibe 
anayankhula, palibe chinagwedera. Kumangokhala phokoso la 
kulira kwa basi ikukokomoka. Adalaivala nawo anathimitsa 
magetsi kuti anthu athe kupumula. Amangoima m’masiteji owe- 
rengeka kuti anthu athe kugula madzi ndi chakudya. Ena amatha 
kutsika koma ambiri anali opita ku Mpaweni. 

Kumbuyo kwa basi kunali anyamata awiri amene panthawi 
imene amalalikira munthu wa Mulungu uja anali akumwa mowa 
mobisa. Anyamata aja poyamba anali kukambirana motsitsa za 
ulaliki uja ndiponso za zimene akachite akafika ku Mpaweni. 

“Dan, ukukhulupirira zimene mbusayu akunena?” anafunsa 
mnyamata wamfupi mwa awiriwo atapapira kawiri kuchokera mu 
chipanda chake. 

“Palibe mawu amene mneneri uja wanena amene ndingawa- 
khulupirire,” anayankha mnyamata wotchedwa Daniyo. 

“Ukuona, anthu awa amene amadzitcha anthu a Mulungu am- 
biriwa ndi achinyengo. Amalalikira mu dzina la Mulungu koma 
kuti uonetsetse zimene amachita, ndi zonyansa kuposanso achi- 
werewere, ambanda, ndi ena ochimwa ndipo ndi anthu abodza. 
Amagwiritsa ndalama zomwe amati ndi chopereka kukasokone- 
zera mabanja a eni. Waona bwanji mmene nkhope ya mkuluyu in- 
awalira ataona chopereka chimene anthu apereka chija? Ndipo 
n'chifukwa chiyani amachita kukakamiza anthu kuti apereke? 
Mkuluyu ndi wakuba!” anayamba kukweza mawu kuyiwala kuti 
amayankhula zapansipansi. 

“Twe, leka kukweza mawu akumveratu, usamaletu paja naye 
akupita ku Mpaweni. Ine ndapereka chifukwa anaopseza kuti ngati 
sititero tsoka litigwera, mwina n'kukaberedwa ndalama zonse 
tikafika. Mantha anandigwira n'chifukwa ndapereka.” 

“Zopusa!” anakuwanso Dani, mphuno zake zikutulutsa mpwe- 
ya ngati amathamanga, “iwe umakhulupirira kathyali ameneyu? 

Ndi wabodza mkulu uja. Unaona kuti watsikira pa Muleya tita- 
ngodutsa mtsinje wa Nansato uja; sumuonanso amene uja, wapita. 
Pakali pano akumwa ndi kuvina ndi mahule, ndalama zomupatsa 
iwe ndi ine m’dzina la Mulungu,ha!ha!ha!” 

Anthu ena amene amamvera nawo anaseka, ena akuikira nde- 
manga. 

“Inde, inenso ndamuona akutsika pa Muleya. Taonani padutsa 
ola ndi theka chilalikire uthenga wake uja, koma analonjeza kuti 
akhala akulalikira njira yonse mpaka kufika kuMpaweni. Zoona, 
ndalama zathu zapita pachabe,” anatero mayi wina wachitsikana 
mokweza mawu. 

“Chinanso,” anayankhira bambo wina atavala chijasi amene 
sanayankhulepo kalikonse chikwerere basi, “chopereka 
sichimaperekedwa mokakamiza. Chopereka ndi chopereka, kaya 
n'chachikulu kapena chaching’ono koma mkulu uja amachita kui- 
tanitsa chopereka chachikulu, n’kumaopseza mu dzina la Mu- 
lungu.” 

Anthu ambiri anavomerezana ndi bambo uja ndipo phokoso 
lankhaninkani linayambika. 

“Ndamuyang’anitsitsa amene uja ndipo sindingamusowe ndi- 
takumana nayenso. Tikadzangokumana ndidzamuuza kuti andib- 
wezere ndalama zanga, kupanda apo ndidzamufafantha koopsa,” 
anatero bambo wina wachinyamata, ataimirira akuyerekeza 
mmene angadzamumenyere. 

“Ndipo ine ndinaona akunditsinira diso kuonetsa kuti ndi 
wazadama. Munthu woteroyo angakhale munthu wa Mulungu?” 
mayi wina anaimirira, kankhope kake kobulungira bwino, 
timawere take titasongola ngati mapeyala akupsa. 

Basi inali tsopano ikuyandikira ku Kwangoni, pakatikati pa 
Kabula ndi Mpaweni. Zinaoneka kuti munthu wa Mulungu uja 
anatsikadi pa Muleya monga ena amaganizira chifukwa ndi 
mmene anthu amayankhulira akaimirira ndi kuyankhapo. 

Kenako mmodzi mwa anyamata oledzera aja anaima kuyamba 
kufanizira zimene mbusa uja amalalikira. Anthu anafa ndi phwete 


21 


mpaka dalaivala wa basi uja anatsala pang’ono kuimitsa basi kuti 
naye aseke nawo moyerekeza mbusa uja. Koma dalaivala 
asanayankhire, Chapuma, mbusa uja, anaimirira ndi kuyang'ana 
anthu m'basimo kenako n'kutsokomola. 

“Zonse mwanena zija ndamva ndipo ndikufuna kukudziwitsani 
kuti zinthu sizitha bwino lino!” 

Anthu omwe anachita zachipongwe anagwidwa ndi mantha 
ndipo bata linagwa m'basimo ngati akudikira uthenga wochokera 
kwa a Bishopu amene anamwalira kale. 

“Choyamba, sindilola kuti ulendo uwu upitirire, chachiwiri 
aliyense amene wayankhulapo mawu onyoza mtumiki wa Mu- 
lungu alape popereka zonse zimene ali nazo, kuphatikiza theka la 
katundu wake yense kwa ine ndipo ine ndipempha Mulungu kuti 
amukhululukire, zamveka?” 

“Palibe!” mawu anamveka kuchokera kwa mmodzi mwa oledze- 
ra aja. 

“Ife sitilola zimenezo, ukatiumiriza tingomenyanapo basi,” 
mawu ena omveka mwaukali anamvekanso. 

Abambo awiri achinyamata anapita kuti akamugwire mbusa 
uja, koma asanatero, mbusa uja anayankhulanso moopseza. 

“Chabwino, simukufuna kumvera eti? Ndikuonetsani zimene 
Mulungu angachite kwa anthu osamva inu!” 

Posakhalitsa mmodzi mwa abambo aja anagwa pansi. 
Analozanso chala kwa mnyamata oledzera uja , nayenso anagwa 
pansi n'kuyamba kusanza magazi. Dalaivala anachita mantha 
ndipo anaimitsa basi. Anthu anayamba kuthawa. Ena anatulukira 
pakhomo, ena amatulukira pa mazenera. 

Mbusa uja anathamangira kukhomo ndi kuima pachitseko kuti 
anthu asatuluke. 

“Palibe wotuluka apa. Mukapitirira kuchita izi ndimupempha | 
Mulungu kuti akulangeni mowonjezera. Ndikupatsani mphindi 
zochepa kuti aliyense atulutse zimene zili m’thumba mwake ndipo 
ulendo wanu udzapitirira.” 

Bambo wina analumpha ndi kuponya chibakera kwa mbusayo 

koma iye anangozinda ndipo bamboyo anakamenya zitsulo za pa 
chitseko ndi kudzipweteka khosi lake. Mwamantha, anthu 
anayamba mmodzimmodzi kupereka zimene anali nazo. Itafika 
nthawi ya mkulu wachijasi uja, amenenso anali m’ gulu lomunena 
mbusayo, anthu anadabwa kuona mbusa uja atayamba kunjenje- 
mera. 

“Aaa, aaa, munali mom’muno inunso bwana? Mmodzi wa ... 
wa munthu ... anthuwa?” mbusa uja anafunsa mwachibwibwi, 
milomo yake ikunjenjemera. - 

“Eeetu, ndinali mom’muno,” mkulu uja anayankha aku- 
muyang’anitsitsa. 

“Paja ndinakuchenjeza kuti tsiku lina udzafuna kugwiritsa 
ntchito mankhwala aja kuti ulemere, si choncho? Ndikangokutsata 
pano, mpamene tilekane.” 

“Iyayi, musatero abambo, abwana!” anakuwa molira mbusa 
uja, akuvula zovala zake: jekete, shati, buluku, mpaka kabudula 
wamkati, uku akulumphalumpha ngati akuponda moto. 

“Si ine,” anatero bambo wachikulireyo, akumuyang'ana 
mbusayo. 

Anthu anali m'basiwo anadzazidwa ndi mantha. Kenako mku- 
luyo anayankhula kwa anthu a m'basimo. 

“Zimene mwaziona apazi sizochokera kwa Mulungu ayi koma 
mu mphamvu ya Satana.” 

Anthu sanathe kumvetsa chimene mkuluyo amatanthauza. 

“Mayoo! Mayo inee! Ndikufa ine! Chonde ndikhulukireni ine! 
Sindidzayambiranso ine!” mbusa uja anapitirira kulira, uku aku- 
lumpha ngati waponda moto. 

“Mwaona,” bambo uja anapitirira kulongosola. “Bambo uyu 
anabwera kudzandipempha kuti akufuna mankhwala okopera 
anthu kuti abwere ku tchalitchi chake chimene wangomanga 
kumene. Ichi si chachilendo; abusa ambiri akhala akubwera kwa 
ine ndipo ndakhala ndikuwathandiza. Ine ndimawauza mwachi- 
mvekere kuti mankhwala anga si wochitira zadyera kapena ma- 
londa. Uyunso ndinamupatsa ndipo ndinamuchenjeza kuti 

asakagwiritse mankhwalawo mosayenera. Koma iyeyu wakhala 
akukwera mabasi osiyanasiyana ndi kumawaopseza anthu kuti 
azimupatsa ndalama zankhaninkhani mu dzina la Mulungu. 
Ndakhala ndikumva ndipo kwakanthawi ndakhala ndikumuchen- 
jeza koma wakhala asakundimvera. Lero ndaona ndi maso anga 
ndipo mphotho yake ndi imeneyi.” 

Zinaonekeratu kuti mbusa uja anayamba misala yoopsa. Anthu 
aja sakanachitira mwina koma kungomutulutsa m'basimo mo- 
mukakamiza, atamulanda ndalama ndi zinthu zawo zija anamu- 
patsa. 


NTCHITO 

e Kodi Basi yomwe anakwera anthu kuchokera ku Kabula kupita 
ku Mpaweni inali yanji? 

e Chapuma, mbusa wa m'basi anali ndi cholinga chanji pokwera 
basi ija? 

e Kodi ndi anthu ati omwe anabutsa kuti cholinga cha Chapuma 
chidziwike? 

e Pali phindu lanji kulalikira m'basi? 

e Kodi anyamata awiri aja ankadziwana ndi mulaliki uja? 

e Lembani momwe mungasiyanitsire mbusa wachilungamo ndi 
mbusa wabodza. 

MUTU 2 
WOLEMEKEZEKA 


Patrick Kusanyaya Lamba 


dinalibe chitetezo chilichonse. Atandiuza kuti ndichoke ndi- 

nanyamula tiakatundu tanga nanditiika nkachikwama kanga, 
nditavala tinsapato, towoneka ngati timasilipasi totopa ndi 
ukalamba wantchito yakalavula gaga yazaka zambiri. 

Ndinapita ku ofesi ya aphunzitsi ena, nkhope zambiri 
zikuoneka zachisoni. Nkhope imodzi yomwe inali chakumapeto 
kwa ofesiyi inali ikundiyang'anitsitsa ndi chidwi, mokhutitsidwa 
komanso mooneka momasuka. 

“Mwina siukudziwa, ife tayesetsa mu njira zambiri kuti ukhale 
pano koma talephera. Malingana ndi malamulo npovuta kuti 
ukhalebe pano popanda fizi. Ngati uli ndi achibale, kayese 
kukamba nawo kuti mwina nkukuthandiza.” 

Uku kunali kuyankhula kwa mkulu woyang’anira ana ogonera 
pasukulupo, kapena kuti Boarding Master mu Chingerezi, mwa- 
chizolowezi, atakhazika mwendo wina paunzake. Uyu 
ankaonekadi munthu wa udindo monga pa ntchito yake. Monga 
mwa nthawi zonse anali atavala magalasi, cholembera chili 
mmanja uku akumenya pang’ono patebulo. Mkuluyu amatchedwa 
Kamwaza. Iyeyu anali munthu wosabisa kanthu kukhosi ndiponso 
wooneka womvetsa pakakhala mpungwepungwe. 

Atayankhula kwa kanthawi anandifunira zabwino, nandifunira 
ulendo wabwino. Ndinatuluka panja, uku nditakwapatira 
tiakatundu tanga. Aphunzitsi ena anayang'ana ndi chidwi, pamene 
ana a sukulu nawonso akuyang’ana modabwa. Ndinatuluka kunja 
kwa geti uku ndikusowa kolowera. Chitseko chapageti china- 
tsekedwa mwankhanza ndipo sindinadziwe choti ndichite. 

Basi yachikalekale yaku Mchesi inali kuthamanga zedi 
ikudutsa zigwa ndi mapiri. Mantha anandigwira chifukwa cha 
momwe basiyi imathamangira. Anthu ambiri anaoneka amantha 
m'basimo ndipo analibe ndi chidwi ndimomwe ine kamnyamata 
kotayika ndinali kuonekera. Sindikudziwa chomwe ndikana- 
yankha ngati wina akanayesa kundifunsa kumene ndikuchokera 
ndi kumene ndikupita. 

Chikwama changa ndinachigwiritsa ngakhale munalibe zinthu 
zolongosoka koma monga muja anenera akuluakulu, “chako ndi 
chako’ ndipo apa ndinayesetsa kuti ndisataye kakatundu kangako. 

Panalibe yemwe akanayankhula ndi mnzake pamene basiyo 
inkatsika mapiri, kudutsa chinkhalango cholapitsa. Ngakhale kuti 
ndinafikako ku malowo ndiri wachichepere, anaoneka malo 
achilendo. Mdima nawo unayamba kugwa, ndipo nkhalangoyo 
inachititsa mantha aakulu. 

Chapatali apo mudzi unayamba kuoneka komabe mobisika ndi 
mdima omwe unali ukuyala mphasa. Mitengo ikuluikulu inaoneka 
patali. Chetechete unabwera ndi mdimawo unandichititsa mantha 
zedi pamene ndinatsika basiyo nkuyamba ulendo wapansi kulun- 
jika kumudzi wakwathu. Akadzidzi, mbalame zija ena amati zi- 
malozera zovuta mmudzi zinamveka kumitengo yapafupi, 
nkumakhala ngati zinali ndi uthenga wanga. 

Ndinayenda mwaliwiro ndipo posakhalitsa kuwala kwamoto 
kunaonekera chapatali. Nditafika pafupi ndi mudzi wathuwo ndi- 
namva kulira kwa anthu. Ndinavutika mumtima poganizira 
yemwe watisiyayo. 

Nditayandikira ndipo anthu ena atandiona ngakhale munali 
mumdima, ananditsatira, kundigwira pamkono ndikundikhazika pa- 
fupi ndinyumba yomwe pakhonde pake panali anthu ambiri. Mutu 
wanga unasweka pokumbukira nthawi ina mmbuyomo ndinafika 
kumudzi komweko kudzaika maliro amayi anga. Chikumbumtima 
chinandivuta kwakanthawi pamene mmaso munabwera mdima 
kuyamba kumaona tsiku lomwe tinachoka kutauni ndi mtembo wa- 
malemu mayi. Linali ngati bodza pamene uthenga unabwera 

kusukulu kuti mayi anga anamwalira. Ndinathamanga kunyumba 
kukapeza anthu ambiri, ena akulira ndipo ambiri akuoneka achisoni. 
Galimoto lalikulu linanyamula maliro ndi anthu ambiri operekeza. 
Anafe sitinadziwe kuti chotsatira chake ndiye umasiye odyetsa 
nthanga dzungu ukuliona. 

Patapita nthawi pang’ono ananditengera mnyumbamo momwe 
anandivundukulira bokosi mmene bambo anga anagona. 
Anaoneka ngati amoyo, nkhope yawo ikuoneka yosalala. 
Ndinkayesa kumaloto koma izi zinali zenizeni. Zoonadi, bambo 
wanga anatsatira amayi. Ndinali ndi mkwiyo wosaneneka koma 
sindinadziwe oyenera kumukwiyira. 

Sindinadziwe momwe ndinatulukira panja ndi kupezeka 
nditagona pansi. Patapita nthawi ndinamva ena akundidzutsa 
amvekere: “Dzuka iwe, mwana wopusa wogona bambo ake atat- 
samira mkono. Ulibe manyazi?” anatero ondidzutsa mopanda 
chisoni. Komatu izi zinamveka chapansipansi. Ngakhale anandi- 
patsa chakudya , sindinathe kudya. Zinthu ziwiri zowawa zinachi- 
tika moyandikana; kuthamangitsidwa kusukulu komanso imfa ya 
bambo anga. 

Imfa yamakolo anga inabweretsa mayesero oopsa. Chakudya ku- 
mudziko chinali chosowa. Abale abambo anga anatenga katundu 
yense yemwe bambo anga anasiya. Zinali zowawa kumaona ana 
akumenyanira zovala zanga, zidole, nsapato komanso njinga yanga 
ndipo ine sanandilole kusunga katundu wina aliyense. Katundu 
wambiri anagulitsidwa ndipo panalibe yemwe anakumbukira kuti 
mwana wabambowo analipo. Umphawi wadzaoneni unalowa 
mthupi mwanga. 

Poti kusukulu kuja anandithamangitsa chifukwa chosowa 
ndalama zasukulu, moyo wanga unalowelera ngati wamunthu 
wakumudzi. 

Nthawi zambiri ndinali kukumbukira mawu amalemu bambo 
anga ondilimbikitsa onena kuti imfa imabwera popanda odi, 
nthawi zonse kumakhala tcheru. Bambo ankakonda kundilimbi- 
kitsa kuti tsiku lina nditatsala ndekha ndidzadziwe kuti munthu 

ayenera kuchita zoti zimuthandize yekha osati kudalira ena. 

Ngakhale katundu anandilanda ndinali ndimwayi kuti minda 
yolima mmudzimo inalipo. Ndinayesetsa kulima mwa saizi ya 
msinkhu wanga, ndipo chaka ndi chaka ndinayamba kukolola 
zinthu zambiri. Ndinali kugulitsa ndikumasunga ndalama. Maga- 
nizo opitiriza sukulu anandipweteka zedi ndipo ndinachita ma- 
phunziro aja a koresipondensi. Chaka ndi chaka ndinali kusuntha 
makalasi a sekondale ndipo kenaka ndinamaliza maphunziro anga 
a sekondale koma sindinafune kupita kutauni. 

Cholinga changa chinali chofuna kusintha moyo wa anthu aku- 
mudzi kwanga. Khama langa pamaphunziro linayamba kulimbik- 
itsa anthu ena makamaka achinyamata omwe ambiri anayamba 
kuchita sukulu ukunso akulimbikira ulimi. Ndinaweta ziweto ko- 
manso kulima mbewu zamitundumitundu zomwe zinasintha moyo 
wanga komanso wa omwe anafuna kutsatira zomwe ine ndinali 
kuchita. 

Maphunziro anga ndinaapitiriza makamaka pamene mwayi wo- 
chita maphunziro aukachenjede owerengera pa wekha unapezeka. 
Ndinachita zotheka kuchita maphunziro aulimi ndipo anthu ambiri 
anaona ine ngati munthu wachitsanzo. Ndinayesetsa kuphunzitsa 
anthu ulimi wamakono ndiponso kugwira ntchito zachitukuko 
monga zamadzi, miseu ndi zina zotero. 

Ngakhale tinali anthu akumidzi mwayi wopita kukapitiriza ma- 
phunziro kunja kwa dziko lino unapezeka kwa ine ndi anthu ena 
angapo. Titabwera kunjako panayamba kuoneka kuti anthu anali 
ndi chidwi kuti ndikawaimile kunyumba yamalamulo. 

Ndinalowadi ndale, ndipo ndinachita zonse zofunika kuti 
munthu asankhidwe paudindo. Chotsatira chake chinali ku- 
sankhidwa ngati phungu wa malamulo wa mdera lathu nku- 
matchedwa Wolemekezeka. 

Lero ine Sambulani Lawidzani, munthu weniweni wakumudzi 
ndikufuna ndiime nawo pampando wa upulezidenti wa dziko 
lathu. Sindikayika konse mumtima mwanga kuti anthu amvetsa 
zomwe ndachita dera la kwathu ndipo afunitsitsa kuti zimenezi 

ndichite kudziko lonse. 

Ndi anthuwo amene adzandisankhe ine ngati pulezidenti wao. 
Anthu ambiri ali ndi chikhulupiriro mwa ine kuti udindowu 
ndidzautha. Ndipo ndikukhulupirira kuti sindidzawakhumudwitsa 
munjira iliyonse. Ndadzipereka kukweza dziko lathu lino kuti 
likhale lokoma, ła mkaka ndi uchi. Muntima mwangamu ndingoti 
iuse mumtendere mizimu yamakolo anga. 

Kudzera mwa malemu makolo anga mwa ine muli utsogoleri 
wolozeka, ndipo zanga sizokomera ine ayi. Ndipatseni mwayi 
ndikutumikileni. Ine wolemekezeka Sambulani Lawidzani. 


NTCHITO 

e Kodi Sambulani Lawidzani anali ndani? 

e Longosorani mmene moyo wa mnyamatayu unayambira ndipo 
pomaliza anali ndani? 

e Imfa ya bamboo a Sambulani inali yochititsa chisoni. 
Fotokozani. 

e Kodi chikhumbokhumbo cha Sambulani Lawidzani nchokhala 
ndani? 

e Khama lipindula — perekani tanthauzo la mawuwa polumikiza 

ndi nkhaniyi. 

Fanidzani nkhaniyi ndi yomwe inachitika kudera lakwanu. 

MUTU 3 
KU MUNDA WA CHINANGWA 


Andrew Tchale 


inyimbo timene tidali kuphulika ku maloko,tidapangitsa kuti 
Tokolosho ayende monyang’ama ngati mphaka wozembera 
khoswe. 

Iye adafuna kuti awone amene adali kuimbawo,popeza pa 
nthawiyo adali kungomva nyimbo zokhazo koma oimbawo sadali 
kuoneka. 

Nyimbozo zidali kumvekera cha mu nkhalango ina yokongola 
zedi imene idali kutsogolo kumene adali kulunjikako. Tokolosho 
anali yekha, popanda wina aliyense. 

Ngakhale ka njira kamene adali kudutsako kadali kuwoneka ko- 
fumbula ngati mpita wa mbewa,pa nthawiyi padalibe aliyense 
amene adali kudutsamo. 

Adayenda nafika pa malo pena pamene padali pamwamba, kunsi 
kwake kudali kuwoneka chigomphorera chachikulu zedi. 

Kuimba mwa nthetemya kudapitirira, ndipoTokolosho ada- 
tsekula maso ake ngati nkhono kuti awone amene adali kuimbawo. 

Kenako maso ake anatsekuka ndipo adaona anthu amene adali 
ku chigomphorera kuja kuti ndi amene adali kuimba nyimbo za- 
nthetemyazo. 

Adachita chidwi kwambiri ndi mavalidwe a anthuwo,popeza 
adavala mwinjiro yoti mbee ngati mtombera yokhayokha 

Adali malo opatsa chidwi kwambiri, ndipo maluwa amitundu 
yonse adali kholophethe ngati kubala kwa nyemba. 

Adafuna atapita ku maloko, kuti akayandikire anthu opatsa chi- 
dwiwo,koma chifukwa cha chigomphoreracho,kudali kovuta kuti 
angapite kukafika ku maloko. 

Adakali mkati molingalira chomwecho, adamva mawu ku 

mbuyo kwake: 

“Inunso mumafika kuno?”adatero mawuwo,omwe anamveka 
ngati ndi amwana wa chichepere 

Tokolosho adachita mantha kwambiri, popeza kumaloko kudali 
kokuti sikungafike mwana, popeza kudali ku nkhalango yochititsa 
mantha. 

Adachewuka mwa mantha kuti awone khanda lidali kuyankhu- 
lalo. 

Atachewuka,adaona malodza! Adaona kamwana kake kamene | 
kadatsamira mkono kalekale. | 

Kamwanako adachita kukatsogoza, pofuna kukhwimira 
bizinesi yake ya golosale imene adali nayo m'mudzi mwawo. 
Mkuluyutu adali mponda matiki m’mudzi wonse wa Ntuku- 
lamwendo kamba ka bizinesi yake ya golosaleyo. 

Iye poyamba adali mdyera ku mthiko,popeza padalibe chimene 
chimamuyendera olo pang’ono. 

Adali munthu amene adali kuvutika kwambiri popeza amati 
akati ayese ichi, ayi icho chosatheka. 

Zitafika povuta kwambiri Tokolosho adafunsira nzeru kwa an- 
zake pachimene angachite kuti zimuyendere. 

Anthu adamupatsa nzeru kuti popeza ntchito zikusowa, ndi 
bwino apeze chochita kuti azipeza kangachepe. Amene adali 
kumupatsa nzeruwo adali anyamata amene amawoneka kuti zinthu 
zikuwayenderadi bwino pa tawuni. 

Ngakhale anyamatawo sadali kudziwika bwino chimene adali 
kuchita, adali anyamata onjoya kwambiri pa tawuni, mwakuti 
chilichonse chidali kuwayendera. 

Tsono atafunsa kuti chimene angachite ndi chiyani kuti zinthu 
zimuyendere bwino,adamuuza kuti akonzeke usiku abwera adza- 
mutenge. 

Adali ndi mafunso ochuluka kwambiri amene adadzifunsa 
mkati mwake. 

Sadali kumvetsa chimene anyamatawo adali kutanthawuza kuti 
akonzeke usiku adzamutenge. 

Iye adaganiza kuti mwina anyamatawo ndi a bizinesi,ndipo kuti 
mwina bizinesi yawo amachita usiku okhaokha. 

Ngakhale adali kudabwa kuti bizinesi yake ingakhale yamtu- 
ndu wanji,Tokolosho adangoti kukamwa pululu ngati mulamba 
wokodwa mumatope,kusowa mayankho pa mafunso akewo. 

Usiku utafika,Tokolosho adali okonzeka, kuti anzake aja abwe- 
ra kudzamutenga nthawi iliyonse. 

Adauza mkazi wake kuti pabwera anthu omwe adzamutenge 
ndipo adzagogoda katatu pachitseko. Izi ndi zomwe adapangana. 

Mosakhalitsa, pakhomo padamveka kugogoda katatu ndipo 
mkazi uja adawuza Tokolosho kuti anzake aja afika. 

Adatsanzika mkaziyo namuwuza kuti akupita ku bizinesi 
ngakhale adali asakuyidziwa bizinesi yake kuti ndi yotani. 

Atatuluka panja,Tokolosho adapeza anzakewo atavala ma wo- 
vololo, ku mutu atavala zipewa zobisa ku nkhope. 

Tokolosho adali wodabwa ndi mavalidwewo, komabe sada- 
funse, poganiza kuti mwina adachita izi chifukwa cha chisanu 
chimene chidali kupeperera pa nthawiyo. 

“Mwakonzeka ,sichoncho?” adafunsa munthu amene adali 
kuoneka kuti adali wamkulu pagululo,akutunguluza maso ake 
ngati nanzikambe. 

“Ndakonzeka amwene,” adayankha Tokolosho timantha 
titayamba kumugwira kamba ka m' mene adali kuwonekera anya- 
matawo. 

Iye adaganiza kuti mwina aona anyamatawo ali ndi masikelo 
oyezera chimanga, kapena atanyamula matumba okagwirira amb- 
wan'noni. 

Adawuyamba ulendo, kumalunjika ku malo ena amene 
amadziwika ndi dzina lakuti pa Zikwanje. 

Pamalopo padali powopsa zedi chifukwa ndi pamene anthu 
adali kukhetsa mwazi kwambiri. 

Padali pa malo pamene ambanda adali kudikirira anthu n’ku- 
mawapha, n'kumawalanda ndalama zawo. 

Tokolosho adayamba kukayika za kumene adali kupitako. 

MT sono afana,” adayankhula otsogolera uja yemwe mutu wake 
udali owuma gwa! ngati wa mulamba 

“Tafika tigawane, iwe ndi iwe,mu ngalande iyo! Iwe m'chi- 
manga icho! Iwe Tokolosho ndi ine mudzenje ilo, tiyeni!” anatero 
ndipo aliyense adathamanga kulowera kumene analamulidwako. 

Tokolosho adangoti kakasi ngati onamiziridwa ufiti, kusowa 
kolowera. 

Iye adadziwa kuti chochita chimene ankanena anthuwo udali 
umbanda, popeza pamene adali kugawana kobisalako padali pa 
zikwanje paja. 

Popeza adali atafikapo kale, Tokolosho adangolimba mtima 
kuti chagwa m'mbale ndi ndiwo ndipo adalumpha nakabisala 
mudzenje adalumphira mzake kuja. 

Mosakhalitsa, munsewu mudawoneka mukudutsa munthu, 
atanyamula jumbo ndi zinthu zina m"manja mwake. 

“Ameneyo ndi wako,kamulande chilichonse, akachita makani 
ipha si m'bale wako,” adatero otsogorerayo, namupatsa chimpeni 
chakuthwa uku ndi uku. 

Tokolosho adafuna kunyinyirika,koma adachita mantha popeza 
otsogorerayo adali kuwoneka mochititsa mantha kwambiri . 

Diso lake lili psu ngati matimati a pa chulu! 

Tokolosho adalumpha kuchokera mu dzenje lija ngati kambuku 
wabere, namusama munthu uja pakhosi. 

“ATokolosho!”Adafuula munthuyo, maso ake atatuluka ngati 
birimankhwe. 

Tokolosho atayang’anitsitsa adaona kuti adali munthu amene 
adali kupemphera naye ku mpingo wa Chipata Pentecostal. 

Atazindikira kuti munthuyo adamuzindikira, adangoti chimpeni 
chija khwee!pa khosi, munthu uja phi magazi fwaa! kufa ndi 
komweko. 

Adamulanda zinthu zosiyanasiyana kuphatikizapo mafoni ndi 
zina, kenako adamukokera ku tchire namukwirira mu nchenga. 

Ngakhale Tokolosho adali ndi nthumazi, padalibe kuchitira 
mwina, popeza madzi akatayika sawoleka! 

Tsopano adazolowera ntchito yake ya umbandayo ndipo adali 
kuchita bwino zedi, pokhetsa mwazi wa anthuwo. 

Ngakhale adali kuchita zonsezi, mkazi wake sadali kudziwa, 
iye ankangoti amachita bizinesi basi. 

Tsiku lina madzi adachita katondo, pamene anthu adawapa- 
nganira, nakawagwira pa zikwanje pomwepo, nawamenya pafupi 
kufa. 

Apa ndi pamene adadziwira mfolo nasiya za umbandazo, 
nkuyamba bizinesi ya golosaleyo. 

Ataona kuti sizikuyenda, adapita kwa ng'anga imene idamu- 
langiza kuti zinthu zimuyendere, atsogoze abale ake ku munda 
wa chinangwa . 

Adatsatira ndipo abale ake adasololoka ngati nkhuku za chi- 
topa. 

Kenako adalowerera kwa ana ake ataona kuti abale ake atha 
psiti! 

M’modzi mwa ana ake adawatsogozawo ndi amene adakumana 
naye pa tsikuli. 

Ali mkati moyankhula ndi ka mwanako padatulukiranso mkulu 
adamupha uja, mpeni adamubaya nawo uja uli pa khosi, magazi 
ali chuchuchu. 

“Mwatipeza bambo,” adatero akumuyandikira. 

Apa Tokolosho adadziwa kuti zinthu zafika povuta kwambiri. 
Adadziwa kuti madzi achita katondo. 

“Tawonetsetsa anthu amene akuimbawo, alipo amene 
ukuwadziwa?” kadafunsa kamwanako, kakumududuluza kuti 
awone ku chigompholerako. 

Atawonetsetsa adazindikirapo angapo amene adawatsogoza ku 
munda wa chinangwako. 

“Tsopano tiye ukawoneno ambanda anzako mmene akukuku- 
tila mano awo,” adatero mwanayo namutengera ku chigompholera 
china chimene chidali chachitali zedi kuposa china chija. 

Kumeneko adaona malodza. Ena mwa anzake ankachita nawo 
umbanda aja adawaona kumeneko. 

Kudali kuwoneka chimoto chalawilawi, ndipo anthu adali ku- 
mangokuwa, kulira mosatonthozeka,utsi uli tolo! 

“Waona anthu anzako momwe akuvutikira, iweyo ukuyenera 
kupita kumeneko!” kadatero kamwana kaja kakumukwenya bu- 
luku. 

Adamugwirizana uku ndi uku kuti amukankhire ku chidzenje 
kudali chimoto kuja. 

“Chonde ndimvereni chisoni sindidzayambiranso!” adatero, 
nadzidzimuka, nkuzindikira kuti onsewo adali maloto. 

Adafotokozera mkazi wake za maloto ake aja ndipo adamu- 
wuza umbanda onse adali kuchita uja, popeza mkazi wakeyo | 
sadali kudziwa, iye ankangoti adali kupita ku bizinesi. 

Chimene chidali chovuta kuti achiyankhule chidali choti 
adaphanso ana ake pokhwimira bizinesi yake ya golosaleyo. 

Kenako adalimba mtima namufotokozera zonse zimene wakha- 
la akuchita pa moyo wake. 

“Chiyani? Ana anga!” adatero mkaziyo atamva kuti ana amene 
akhala akusololoka ngati nkhuku zogwidwa ndi dzowe pa mudzi- 
po amapha ndi mwamuna wakeyo. 

Nthawi yomweyo adachita chizungulire, kenako khuu! kuko- 
moka kudali komweko. 

Kenako Tokolosho adayitanitsa abusa nawafotokozera zonse 
zimene wakhala akuchita. 

Uku ndiye kunali kulapa kwa Tokolosho. 


NTCHITO 
e Kodi Tokolosho anali ndani? 
e Ndi ana angati omwe Tokolosho anapha? | 
| e Kodi chitozo chomwe anachita Tokolosho chinamupindurira? 

e Nenani phunziro lomwe mwatolapo mu nthaniyi. 

e Tchulani maloto atatu omwe anthu otchuka apindurapo pa moyo 

wao. 
e Lembani nkhani yomwe munamvapo yofanana ndi iyi. 

MUTU 4 
NZIKA YA PA SAPITWA 


Rhoda Zulu 


aola anayi a chintchito cholemetsa anadutsa.Tinamaliza ku- 

kwera mamitala 3, 000 kuchokera ku nyanja mpaka 
pamwamba pa phiri. Ndinali ndi chimwemwe chodzala tsaya kuti 
ndachita zinthu zoti nditsutse nkhani zabodza zokhudza phiri la 
Mulanje pofika pa Sapitwa. Komatu chovuta ndichoti lero ndine 
nzika yaku Sapitwa. 

Ine ndi Marietta Pierson ndipo ndinachokera ku dziko la ku 
Ulaya lotchedwa Iceland. Nditatha maphuniro anga apamwamba 
kwathuko ndinapeza mwayi odzaphunzira njira zochepetsa ukali 
wa kusintha kwa nyengo ukuchitika kuno ku Malawi. Ndinatu- 
mizidwa ku Mulanje ku nthambi yoona za nkhalamba pa phiri la 
Mulanje kumene banja la Chisale, amene anali ogwira ntchito ku 
nthambiyi linalola kukhala nane. 

A Chisale ndi mayi akunyumba kwawo anali ndi ana awiri - 
mnyamata,Billiat ndi mtsikana, Donia amene ndinapanga nawo 
ubale wabwino. Mwazina ndinanphunzira kuphika nsima ndi 
therere ndikukhala nawo bwino a banja la Chisale. Chondisan- 
galatsa ndichoti nyengo yaku Mulanje siinaononge khungu langa 
ngati mmene achitira m’madera ena otentha omwe amachititsa 
khungu kukhala losinthika. 

Ndinadzuka kumbandakucha ndikuyenda ndalawala ndipo 
ndikatero ntchito ndimayamba mmamawa 7 koloko itapitirira. 
Ndikapita ku ntchito ndinali ndimwayi woona nyama za mkha- 
lango monga mbalame zamitundumitundu komanso zomera zo- 

chititsa kaso. Pamene ankandifotokozera za kagwiridwe ka ntchito 
abwana aku Forestry a Nomanda anandiuza mbiri ya nkhalango 
ya paphiri la Mulanje ndi kusinthika kuti inali nkhalango yakale 
ndithu. Iwowa anandiuza kuti nkhalangoyi inakhazikitsidwa 
m'chaka cha 1927 ndipo anandiuza zina mwa mbiri ya nkhalan- 
goyi komanso phiri la Mulanje. 

Ndikafika kunyumbanso a banja la a Chisale naonso ankandi- 
uza nkhani zina zodabwitsa za mizimu za muphiri la Mulanje. Ina 
mwa nkhani yomwe anandiuza inali ya anthu omwe amati akapita 
pamwamba pa phirili amatha kupeza chakudya chophikidwa | 
bwino. Anthuwa ankalangizidwa kuti sanayenera kudutsa koma | 
kuima pamalopa, ndikusamba m’manja n’kudya chakudyacho. 
Sanalinso kukambirana za nkhani za kumaloko. 

“Amaphika chakudaychi ndani?” ndinafunsa mwachidwi. | 

“Shaaa izi zamizimu basi,”anatero akubanja la a Chisale 

Ngakhale ndinavomera za nkhanizi ndinadabwa kuti bwanji 
anthuwa amakhulupirira za mizimu chotere. 

“Izi sizingachitike,” ndinanena chamumtima. 

Nkhani ina yomwe Mayi Chisale anandiuza inali ya bambo 
wina wotchedwa Gondwe yemwe anagwira mphalabungu 
m'mitengo ya pamwamba pa phiri la Mulanje.A Gondwe atafika 
kunyumba akazi awo anaphika mphalabunguzi ndipo banja 
linadya theka lamphika. Koma akuti mmamawa akazi a aGondwe 
anapeza mphika ozaza ndi mphalabungu zina. Banja la Gondwe 
linazizwa ndi zochitikazi ndipo anakazitaya zonse. 

Banja la Gondwe linagwirizana zosakambapo kwa anthu za | 
nkhaniyi. Ndipo anauzana kuti asadzayerekeze kugwiranso mpha- 
labungu mu phirimo. Anandiuzanso za bambo wina yemwe ana- 
sowa m'phirimo. Asinga'anga odziwa ntchito aku Mozambique 
anaitanidwa koma asing'angawa sanathe kupeza munthu | 
wosowayo. Nkhani zonsezi zinandichititsa ine kuti ndikhale ndi 
chidwi kupeza zoona zenizeni. 

“Kodi zinthu zoterezi nkuchitikadi?” ndinafunsa modabwa. 

“Izi sizasayansi ayi, izi ndizachikhalidwe ndi zikhulupiriro,” 

anatero mayi Chisale. 

Apatu ndinakumbukira zomwe bambo anga komwe kwathu ku 
Iceland ankandiuza pa zikhulupiriro za anthu a ku Africa zoti 
amakhulupirira kwambiri zamizimu. 

“Musadzayerekeze kupita ku Sapitwa pamwamba penipeni pa 
phiri la Mulanje, mudzaona malodza” anatero bambo Chisale. 

Ndinavomera, komatu mtima wanga unafuna kutanthauza kwa 
mawu oti Sapitwa kapena kuti SA-PI-TWA. Anabwereza kunena 
kuti dzinali linali ndi tanthuzo lonena kuti malowa ngosapitidwa. 

Nditawapempha bambo Nomanda ulendo wopita ku phiri la 
Mulanje unakonzedwa.Ndinanyamuka ndi Patrick wondilondolera 
wanga, mnzanga Nancy,komanso bambo a Nomanda. Linali 
Loweruka cha ku mmawa pomwe tinayamba ulendo wathu. 
Tinafika ku Chambe, kenaka ku Lichenya kudzera ku Sambani 
madera ena a phiri la Mulanje. Unali ulendo wakalavula gaga koma 
patapita maola asanu tinafika pamwamba penipeni pa phirili. 
Nthawiyi nkuti mapazi anga akuwawa ngakhale ndinavala nsapato 
zopepuka malinga ndi malangizo a anthu odziwa za kukwera mapiri. 

Anali malo osangalatsa. Panali mitengo yotchedwa Mulanje 
ceder , mikungudza yopezeka mu phiri la Mulanje lokha pa dziko 
lonse lapansi. Inali yopatsa chidwi kuyiwonera pafupi. Mtima 
wanga unali ndi chimwemwe kuona mitengo yosapezeka ku dziko 
lina lililonse. 

“Dziko laMalawi ndi lodala,” ndinauza anzangawo. 

“Ulendo wa ku phiri la Mulanje ku Malawi............ >” Ndi- 
nayambako kulemba mu kabuku kanga kakang’ono. 

Kupuma kwa aliyense kunamvekera chifukwa chobanika ndi 
ulendo wokwera phiri. Kamphepo kozizira kanali kakumvekera uku 
ndikutanganidwa ndi kugwira andiloko yanga , nkono winawu 
ndikugwira tsitsi kuti ndithe kuona bwino kuoneka bwino kwa dziko 
la Malawi. Ndikaona pansi zonse zinali zooneka zazing’ono monga 
anthu kumaoneka ngati nyerere. Anzanga anandionetsa Nyanja ya 
Malawi ndipo zinali zopatsa chidwi kwambiri pamene ndinaonera 
kumagalasi okulitsa zinthu otchedwa binoculars. 

“Malo ochititsa chidwi, malo amtengo wapatali,” ndinatero 
ndikuyang’ana pansi pa phiri. 

Anzangawo anagwedeza mitu movomerezana. Ndinavomera 
chamumtima kuti ulendo wachiwiri udzakhala wa ku nyanja. Ke- 
naka ndinatulutsa mapu a Malawi ndipo ndinafunafuna malo 
otchedwa Mulanje. : 

“Phiri la Mulanje,”"ndinawaonetsa anzangawo. 

“Malo wochititsa kaso,” Patrick anatero akuyang'ana . 

Tinakhala pansi nkumapuma chifukwa chotopa. Nancy anama- 
sula zakudya ndipo titatha kudya ndinatenga kabuku kanga kun- 
yamuka pamalopo. 

“Waku Sapitwa tsopano,” ndinawuza anzangawo. 

“Aaaa, musayerekeze kupita ku Sapitwa chifukwa mutha ku- 
sochera ndiponso kukasowa,”a Nomanda anandiuza, uku aku- | 
gwira mkono wanga. | 

Nidnachotsa mkono wanga ndipo ndinaumirira kuti ndinali | 
kupita ku Sapitwa basi. 

“Munthu wamantha amafa kangapo imfa yeniyeni isanafike,” 
ndinayankhula motero uku ndikunyamuka . | 

Aliyense anali chete. 

“Ndikubwera, ndikuimirira kuseri kwa mitengo iyo.” 

“Komabe nzanuyu Nancy akuperekezeni,” anatero bambo No- 
manda. | 

“Ayi ndithu, ndipita ndekha,” ndinatero. | 

Nancy nayenso anabwereza kundiuza kuti ku maloko kunali | 
koopsa ndipo panafunika kusamala. Ndinanyamuka nandiyenda 
mofulumira. Ndinayang’ana m’mbuyo ndipo ndinaona kuti panalibe 
ankanditsatira. Ndinapitirira kulunjika komwe anzangawo | 
ankandiletsa. Ndisanayende patali ndinaona mphamvu yapadera 

| 
| 


ikundikoka ndipo sindinathe kuti ndidzili-mbitse. Ndinakokeka 
kupita kutsogolo uku ndikulephera kudzilimbitsa thupi langa.Ndi- 
nakhala ngati ndili mtulo ndipo kenaka ndinaona mdima okhaokha. 
Nditatsegula maso ndinaona kuwala konga kwa mwezi ndipo 
ndinaona ngati kuti ndili mdzenje. Nidnagwidwa ndi mantha , 


39 


| 


eunes O TTE aaE————— 


mtima wanga ukugunda kwambiri. Ndinanjenjemera kwambiri. 
Ngakhale ndinalira mokweza mawu anga sanafike patali. Ndi- 
nayesera kuti ndiime komanso kuyenda kuti ndithawe koma izi 
zinalephereka. 

Ndinayesera kuyitana anzanga koma palibe yemwe anayankha. 
Kenaka ndinaona kamtengo kakang’ono koma nditayesa kugwira 
kanandipulumuka mmanja mwanga. 

“Zoona izi kapena maloto?” ndinadzifunsa ndekha. 

Mkati mwa dzenje munawoneka mowala kuposa komwe ndi- 
nachokera. Pena ndinkaona ngati a Nomanda ndi N ancy anali 
kundiyankhula koma sindinathe kuyankha chifukwa mawu anga 
anapita ndikukuwa. Kenaka ndinamva mawu omveka achibale. 

“Ndakulandira Marietta,” amvekere mawu achilendowo. 

Izi zinandisokoneza kwambiri ndipo ndinagotsamira pa khomo 
la dzenjelo. 

“Takulandiratu Marietta” mawu enanso anatero. 

Kenako ndinadzuka ndipo ndinayesera kuthawa. Ndinathamanga 
uku ndi uku mkati mwa dzenjelo momwe munkaoneka mokongola 
koma ndinalephera kutuluka. Nditayang'anitsitsa ndinaona kuti 
mkatimo munkabwera mdima. Ndinatopa ndipo ndinakhala pansi 
uku ndima ukubwera. Kenaka kunawalanso pang'ono. Apa ndinat- 
seka maso anga ndipo nditatsegula masowo ndinaona kuti pafupi 
ndi ine panali mbale zinayi zovindikira ndipo pambali pake panali 
maluwa, kapu yamakono ili ndi madzi komanso mchere wa pate- 
bulo. Pambalipo panali mbale yamadzi osamba mmanja. 

“Za ndani izi?” ndinadzifunsa ndekha. 

“Idyani chakudya chanu choyamba kuno ku Sapitwa,”anatero 
mawu achibambo. 

Ndinayesera kuti mwina ndituluke mu dzenjemo koma monga 
zinakhalira pa nthawi yoyamba ija, ndinalepheranso. Mantha 
anandigwira kwambiri ndipo ndinayamba kudzikodzera. Ndi- 
nakumbukira zonse zomwe a Chisale ankandiuza ndipo ndinadan- 
daula kuti sindinawamvere. 

“Chauta ndikhulukireni,” ndinatero uku titagwira manja anga 

pamodzi. 

Ndinaona kuti panalibe chomwe ndikanachita ndipo cha nzeru 
kunali kutsatira zomwe mawu aja ankandiuza. 

“Chakudya chabwino ,“ ndinatero nditatha kudya. 

Ndinaganiza kuti mwina tikatha kudya chakudyacho ndidza- 
loledwa kubwerera kumene kunali anzanga koma patapita nthawi 
ndinagona. Nditadzuka ndinamva kulira kwa achule ndi mbalame. 
Komanso ndinadabwa kuti ndinali pa bedi lokongola ndizofunda 
zamakono. 

“Ndili kuti ine?”ndinadzifunsa mumtima. 

“Khalani womasuka,” anatero mawu aja. 

Cha mumtima Ndimakumbukira kuti tsiku lina ndinamva anthu 
akuuzana mbali yomwe ine ndinalowera. Apo ndidziwa kuti an- 
zanga akundifunafuna. 

“Usadandaule sangakuone,” anatero mawu a munthu wosao- 
nekayo. 

Kenaka ndinamva agalu akusakasaka koma kuti ndiyankhule 
kapena kukuwa sizinatheke. Ndinaima kuyesa kutsegula katani 
kuti ndiwone panja koma kunja kunali mdima okhaokha. 

“Sadzandionanso,” ndinatero chamumtima. 

Ndinali ndichikhulupiliro kuti a Chisale ndi anzanga onse 
anadziwa zomwe zinandichitikira. Osalephera kunali kufufuza 
kotheratu zokhudza kusowa kwanga. 

Lero ndili ndi chisoni kwa wokondeka wanga Nancy Robertson 
amene tinaganiza zomanga banja pobwelera kwathu ku Iceland 
.Panopo anthu a kuno ku Sapitwa akundisungabe. Kuno ndili 
kudya nsima ndi ndiwo zanyama zophika bwino koma poti ndili 
ndekha ndikuoneka wosungulumwa komanso wodandaula mmoyo 
mwanga. Pali zambiri zomwe ndikuzisowa mmoyo mwanga — 
lamya ya mmanja, galimoto,nyumba, zomwe ndimachita tsiku ndi 
tsiku komanso anthu ocheza nawo. 

Ndiponyera pa zenera kalatayi kuti wina angatole ndikudziwa 
zomwe zili kuchitika kuno ku Sapitwa. Landilani moni kuchokera 
kwa ine mzika ya ku Sapitwa ndipo ndikukupemphani kuti inu 

anzanga muzame kuti mundipeze kumene ndili. Ndikulirira 
kukuonaninso inu anzanga. 


NTCHITO 

e Kodi Marietta Pierson anali ndani ndipo ankachokera kuti? 

e Kodi banja la a Chisale ankamuuza mlendoyi zotani zokhuza pa 
phiri la Sapitwa? 

e Phiri la Sapitwa ndi lotarika bwanji? 

e Ndi phiri lanji lomwe lili lofananirapo lomwe lili m’dziko la 
Mozambique? 

e Tchulani zinthu zingapo zodabwitsa zomwe zimachitika pa 
Sapitwa. 

e Mlendoyu sankakhulupirira zomwe anthu amanena zokhuza 
Sapitwa, kodi anakhulupirira nkhwangwa itafika pamutu? 

MUTU 5 
UCHI WOWAWA 


Wisdom Nkhoma 


66 kuti ndi yani? Inu a Mtchekadoko, akuti mayiyu ndi yani? 

a...., Mali..., Maliya? Mwana wanga Maliya? Womu- 
bereka ine, Phere? Ayi, adonawa akunama. Anzanganu, si Maliya 
uyu. Mwina ndikulota?” Bambo Phere adayankhula mofuwula ngati 
munthu wamisala. 

Bambo Phere adazunguzika mutu ndipo adangoti kakasi pomwe 
adaimapo. Kenako adakhala pansi ndi kuyamba kulira mosalekeza. 
Chikhala kuti adali ataledzera, mwina anthu akadamvetsetsa 
momwe bambowo adalirira koma nthawiyo adali asadalalawe 
bibida. 

“Mwana wanga Maliya ine! Ndi yemweyu Maliya. Ndi yemwe- 
yu ndithu, mwana sazimirira make. Anthuni, taonani malodza 
ndakumana nawo mnzanune!” Mayi Phere adafuwula ndipo ada- 
ngodzigwetsa pamapazi pa Maliya akunthunthumira. 

Ambiri m’mudzimo ankadziwa zoti Bambo ndi Mayi Phere adali 
ndi mwana wawo wamkazi yemwe adalowelera kutauni. Zidakwa 
zambiri zinkayankhula mosinjirira zikakhala ndi a Phere pamowa 
kuti mtsikanayo ankagwira ntchito yoyendayenda kutauni. Ena 
adafalitsa nkhani yoti mtsikananayo adaphedwa ndi achifwamba 
kutauni konko. Koma chenicheni pa nkhaniyi sankachidziwa. 

Bambo ndi Mayi Phere ankakhala mu mudzi wa a Chiboko ku 
Malimba, m’mphepete mwa nyanja ya Malawi. Banjali lidali ndi 

| ana khumi ndi mmodzi ndipo linkakana kwa mtu wa galu nkhani 
yoti banja lizikhala ndi ana ochepa. Bambo Phere ankayankhula 
motumbwa kuti chuma cha anthu akuda ndi ana choncho ndi bwino 
kukhala ndi ana ambiri ngakhale utasowa chakudya chowadyetsa. 

Bambo Phere adali wotchuka m’mudzi mwawo chifukwa adali 
mbiyang’ambe. Iwo adali mphemvu mdyerakumthiko ndipo ankale- 
phera kupeza chakudya chokwanira banja lawo tsiku lililonse. Iwo 
sankakwanitsa kulima m’munda mwawo chifukwa nthawi zambiri 
ankakhalira kuchita maganyu ndi ana awo ku minda ya anzawo. 
Chaka china mfumu ya m’mudzimo idawapatsa Bambo Phere chi- 
lango chokhwima chifukwa chogwiritsa ana awo maganyu. M°- 
mudzimo mudali malamulo okhwima okhudza chitetezo cha ana. 
A Phere adavutika kwambiri kuti apeze nkhuku zitatu zoti akapereke 
dipo kwa mfumu. Msodzi wina wokhupuka, Bambo Mtchekadoko, 
ndiye adawawombola powapatsa nkhukuzo. 

Zoti anthu ena ankakhala ndi nkhokwe zodzaza ndi chimanga, 
Bambo Phere ankazionera ku msuma. Chaka chonse chathunthu 
galu wakuda ankangoti zungulizunguli m’nyumba mwa Bambo ndi 
Mayi Phere. Chaka chilichonse nthawi yokolola ikakwana, Bambo 
Phere ankakhalira kudandaulira anzawo kumowa kuti athakati 
ndiwo ankawabera chimanga mwamatsenga m’munda mwawo. 
Chaka china anansi awo adagwa ndi mseko atamva kuti Bambo 
Phere adapita kwa sing’anga Simbazina kukatenga mtsiriko wa 
munda. Anthuwo adaliseka banjalo chifukwa lidatsirika munda woti 
mudali tchire lokhalokha. 

Poti munthu saipa pa zonse, anthu ena ankalisirira banjalo chi- 
fukwa cha mwana wawo wamkazi, Maliya. Mtsikanayo adali 
mwana wawo wachisamba. Maliya adali wamakhalidwe abwino, 
wanzeru komanso wolimbikira maphunziro. Iye ankaphunzira pa 
sukulu yasekondale yoyendera ya Mpondachimera. Makolo ena a 
m’mudzi mwa a Chiboko ankalakalaka ana awo aakazi akadakhala 
ngati Maliya. Atsikana ambiri m’mudzimo sankapita patali ndi ma- 
phunziro chifukwa ankathamangira kukwatiwa ndi asodzi. 

Atsikana ambiri anthanga imodzi ndi Maliya m’mudzimo adali 
atachembeza kale; ena katutu ndipo ena kasanu. Ang’ono ake awiri 
adalinso ntchembere. Anzake ndi ang’ono akewo ankamuchedzera 
Maliya kuti ngati sadachite chisira ndiye kuti adali chumba. Iwo 
ankamunyoza kuti ankangotaya nthawi chabe ndi sukulu ndipo kuti 

adzasirira ana awo m'tsogolo. Maliya ankangozisesera zonsezo 
kunkhongo chifukwa ankati adali ndi masomphenya. Iye ankauza 
anzake ndi abale akewo kuti ankasirira anamwino aakazi omwe ank- 
agwira ntchito ku chipatala cha boma. Ngakhale abale akewo ndi 
anthu ena ankamuyankha momugwetsa ulesi kuti padalibe mtsikana 
wa m’mudzimo yemwe adapitapo patali ndi maphunziro, koma 
Maliya adachirimika. 

Maliya adalidi ndi masomphenya. Iye ankalimbikira kwambiri | 
maphunziro kuti adzakwaniritse cholinga chake. Iye adapirira zinthu | 
zambiri zomwe zikadatha kumugwetsera m'mbuna. Atatsala | 
pang’ono kulemba mayeso a boma a fomu 4, makolo ake adamu- 
nyanyala ndipo adamuthamangitsa panyumba pawo chifukwa iye | 
adatemetsa nkhwangwa pamwala, makolowo atagwirizana zofuna 
kumukwatitsa ndi mkulu wina wotchedwa Mtchekadoko. 

Makolowo ndi atsibweni ake adawinduka ndi mkwiyo chifukwa 
ankadya nsomba zaulere ndipo adali atalandiriratu ndi kudya 
ndalama za Mtchekadoko. Maliya atakana kukwatiwa, makolowo 
adabweza ndalamazo movutikira kwambiri Mtchekadoko ataka- 
suma kwa mfumu kuti adamugwiritsa fuwa lamoto. 

Abale ake ambiri adayesera kukhala naye pansi Maliya kuti am- 
vere zonena makolo koma iye adakanitsitsa. Makolo ake atamun- 
yanyala, Maliya adasowa mtengo wogwira ndipo adavutika 
kwambiri. Iye ankati akangoyandikira pa khomo la abale ake, 
abalewo ankamuthamangitsira kunjira komwe ngati galu wodwala 
mkupe. Zinthu zitamuthina, Maliya adatsala pang’ono kukagwira 
mwendo wa Mtchekadoko koma adadzitsutsa mwamsanga ndi 
kudzilimbitsa mtima ndi kukwatiwa ndi munthu wamsinkhu wa 
bambo ake. Zipsinjo zitakula, Maliya sakadachitira mwina koma 
kungosiya sukulu ndipo adalowera kuboma komwe adakapeza 
ntchito yogulitsa mu sitolo. 

Aphunzitsi ena ataona kuti sabata ikutha osamuona Maliya 
kusukulu, adadzidzimuka. Iwo adafunsa kwa ophunzira ena omwe 
ankachokera kufupi ndi Maliya. Ophunzirawo adanena nkhani | 
zosiyanasiyana. Ena adati Maliya adakwatiwa pomwe ena adati iye | 

adakangana ndi makolo ake choncho adamuthamangitsa ndipo 
sadziwika komwe adalowerera. Ena adati Maliya adasiya sukulu 
chifukwa adadumwa ndipo adakwatiwa. Aphunzitsiwo adafotoko- 
zera mphunzitsi wamkulu, Bambo Nsato, zomwe adamva. Mphu- 
nzitsi wamkuluyo adakhudzidwa kwambiri ndipo adaitanitsa 
wapampando wa bungwe la makolo ndi aphunzitsi, Mayi Lipeto, 
kuti amufotokozere nkhaniyo. Maliya adali mtsikana wachitsanzo 
ndipo tsogolo lake lidali lowala ngati nyenyezi kotero akuluakuluwo 
adayenera kuchitapo kanthu. Atagundana mitu, Bambo Nsato, Mayi 
Lipeto ndi mphunzitsi wina adagwirizana zokafunsa kwa makolo a 
Maliya zomwe adamva popeza kandimverere adakatenga zam’- 
maluwa. 

Akuluakulu atatu aja adafika kunyumba kwa Bambo ndi Mayi 
Phere modzichepetsa kwambiri ndipo adafotokoza mwaulemu 
chomwe adafikira. Makolo a Maliya adawatsukuluza kwambiri aku- 
luakuluwo chifukwa choti ati adalowelera nkhani za m'banja 
mwawo. Makolowo adawadzudzulanso akuluakuluwo powanena 
kuti sukulu yawo ndiyo idali kumuphunzitsa mwana wawo mtudzu. 

Akuluakulu aja adayesetsa kuwaunikira Bambo ndi Mayi Phere 
za kufunika kwa sukulu koma malangizo awo adakanika kulowa 
m’makutu mwa makolowo. Akuluakuluwo sakadachitira mwina 
koma kungochoka pakhomo paja atanyowa ndi manyazi chifukwa 
cha chipongwe cha Bambo ndi Mayi Phere. 

Bambo Nsato adapsa mtima ndipo atadya mutu, adawauza an- 
zawo aja kuti adzapita kutauni kukamufunafuna Maliya ndipo 
akadzamupeza adzamulera ngati mwana wawo. Izi zidachitikadi 
ndipo anamutenga Maliya nkumamuthandiza ngati mwana wao. 

Chifukwa cha zovuta zina zomwe ankakumana nazo, Bambo 
Nsato adakapempha kulikulu kwawo kuti achoke kuderalo. Akulu- 
akulu antchito adavomera ndipo adawatumiza kuchigawo china. 
Nthawiyo n'kuti Maliya atangolemba kumene mayeso ake a fomu 
4. Mayeso atatuluka, Maliya adakhoza bwino kwambiri ndipo 
adamusankhira ku Yunivesite ya Munda komwe adakaphunzira ma- 
phunziro azamalimidwe ndi azachilengedwe. Akakhala patchuti, 

Maliya adali kukakhala kunyumba kwa Bambo ndi Mayi Nsato. 
Banjalo lidamulera Maliya ngati mwana wawo wachisamba. 
Nthawi yonseyo Maliya adalibiretu chidwi chokaona makolo ake 
omubereka. 

Atatsiriza maphunziro ake, Maliya adapeza ntchito ya- 
pamwamba ku bungwe la Titeteze. Bungwelo linkagwira ntchito 
yoteteza zinthu zachilengedwe m°’midzi. Bungwe la Titeteze link- 
agwira ntchito ndi magulu a anthu osiyanasiyana monga asodzi, asi- 
ng'anga, alenje ndi owotcha makala. Maliya ndiye adali mkulu wa 
bungwelo. 

Atagwira ntchito chaka chimodzi, Bambo Nsato adamupempha 
Maliya kuti akaone makolo ake omubereka kumudzi kwawo koma 
iye adakana. Iye adati adayenera kuyambitsa kaye ntchito zoteteza | 
zinthu zachilengedwe kumudzi kwawoko kuti makolo ake, abale | 
ake ndi anthu ena akaone ndi maso awo ubwino wa sukulu. | 

Mwezi wina Maliya adatuma akuluakulu ena a Bungwe la 
Titeteze kukakambirana ndi Mfumu Chiboko zoyambitsa ntchito 
yoweta nsomba m’mudzi mwake. Akuluakuluwo sankadziwa kuti 
kwawo kwa Maliya kudali kwa a Chiboko. Mfumu Chiboko | 
idavomera ndipo ntchito idayambika. 

Abambo ambiri m’mudzimo adasangalala kwambiri ndi ntchi- 
toyo chifukwa adapeza chochita chaphindu poti usodzi wam’°nyanja 
sunkayenda bwino chifukwa cha kusowa kwa nsomba. Amayi a 
m’mudzimo nawo adasangalala ndi ntchitoyo chifukwa adayamba 
kugwira ntchito yausodzi mofanana ndi amuna kusiyana ndi usodzi 
wa m’nyanja womwe udali wa amuna okha. 

Bungwe la Titeteze lidawapatsa asodziwo mbewu za mtundu wa 
nsomba zomwe zidali pa chiopsezo choti zikatha kutheratu psiti chi- 
fukwa sizinkapezekapezeka m’nyanja. Nsombazo zidali monga 

ntchira ndi mpasa. Asodzi a m’mudzimo adasankha Bambo 
Mtchekadoko kukhala mtsogoleri wawo. 

Patapita miyezi isanu ndi umodzi nsomba zidali zitakula ndipo 
adayenera kuzikolola. Tsiku lokolola nsombazo padali mwambo 
waukulu ndipo mkulu wa Bungwe la Titeteze, Maliya, ndiye adali 

mlendo wolemekezeka. Alendo ena oitanidwa kumwambowo adali 
monga akuluakulu azaulimi, azachilengedwe ndi azamaphunziro. 

Bambo Mtchekadoko, amfumu ndi akuluakulu ena a Bungwe 
la Titeteze adayankhula ndipo tsopano idali nthawi yoti Maliya 
ayankhule. Anthu ambiri a m’mudzimo adachita naye chidwi. Iye 
adaoneka wachitauni m'zovala zapamwamba komanso chipewa 
chili kumutu ndi mandala m’maso. 

“Bambo Mtchekadoko, amfumu, akuluakulu a Bungwe la 
Titeteze, alendo onse oitanidwa, amayi ndi abambo, anyamata ndi 
atsikana; landirani ulemu wanu,” adayamba motero Maliya 
atasintha kayankhulidwe. 

Akuluakulu a Bungwe la Titeteze adadabwa ndi momwe Maliya 
adali kuyankhulira. Iye adasinthiratu kayankhulidwe. Maliya ata- 
ngoyankhula motero, achinyamata ambiri adaliza malikhweru 
mokhala ngati kumuyamikira. 

“Lero ndine munthu wokondwa kwambiri. Zinthu zazikulu zi- 
wiri ndizo zandichititsa kuti ndikhale munthu wosangalala. Chinthu 
choyamba ndi choti ntchito yomwe bungwe lathu lidakhazikitsa ya- 
bala zipatso. Lero tikolola. Lero titsuka m’kamwa.” 

Achinyamata aja adalizanso malikweru ndipo amayi adaimba 
nthungululu. 

“Chinthu chachiwiri ndi choti kubwera kwanga ndi uchi 
wowawa. Ndi uchi wowawa chifukwa kubweretsa chisangalalo ndi 
chisoni nthawi imodzi.” 

Anthu ambiri adaoneka kuti ayamba kuzunguzika ndipo ena 
adaoneka akunong’onezana. 

“Ndaona Bambo ndi Mayi Phere pakatipo. Bwerani kutsogolo 
kuno. Bambo Mtchekadoko, bwerani apa. Ndifuna ndipereke 
mphatso kwa makolo amenewa.” 

Anthu ambiri adadabwa kuti mayiyo adawadziwa bwanji Bambo 
ndi Mayi Phere. Iwo adadabwanso pomva za mphotho chifukwa 
Bambo ndi Mayi Phere sankagwira nawo ntchito yoweta nsomba. 
Bambo ndi Mayi Phere adafika kutsogolo kuja. 

“Lero ndi tsiku lokolola. Ndati ndi tsiku lotani?” 

«Ndi tsiku lokolola!” Anthu adayankha mwansangala. 

“Ndi tsiku lotani?” 

«Ndi tsiku lokolola!” Anthu aja adayankhanso mofuula. 

“Ndi tsiku lokolola. Ine ndine mwana wa m’mudzi muno. Ndi- 
dachoka m'mudzi muno makolo anga atandinyanyala chifukwa ndi- 
dakana kukwatiwa ndi Bambo Mtchekadoko awa. Makolo anga ndi 
Bambo ndi Mayi Phere awa. Ndine Maliya Phe....” 

Maliya sadapitirize kuyankhula chifukwa adagwidwa ndi 
chisoni ndipo adakhala pampando ndi kuyamba kusisima. 

Ambiri, maka achinyamata omwe adakhala kutali adayamba 
kukankhanakankhana, kupondanapondana mpaka ena kugwetserana 
pansi polimbirana kutsogolo kuti akamuonetsetse mayiyo yemwe | 
ankati ndi mwana wa Bambo ndi Mayi Phere. Chifukwa cha ichi, | 
pamalopo padabuka chipwirikiti ndipo nsonkhano siunathe bwino 
chifukwa aliyense ankafuna kumuona Maliya, yemwe tsopano | 
anasanduka chitsanso cha m’mudzimo. | 


NTCHITO 

e Kodi makolo a Maliya anamunyanyaliranji mwana wao? 

e Kodi Uchi Wowawa ukuthandauzanji mu nkhaniyi? 

e Chipwirikiti chinabuka pa msonkhano wa Maliya, kodi chinali 
cha chiyani? 

e Lero tikolola, lero titsuka m'kamwa. Tanthauzani chomwe anka- 
funa kunena. 

e Tanthauzirani mawu awa: Mphemvu mdyerakunthiko. 

e Ndi punziro lanji tapeza pa nkhaniyi? | 

MUTU 6 
KUKUMANA KWACHIWIRI 


Sanweck Salima 


6 aT, ii mayi?” anafunsa Mphatso mnyamata woyitanira 

maminibasi mu Mzinda wa Blantyre. Apatu ndi pamalo 
pokwerera mabasi pafupi ndi chipatala cha Mfumukazi Elizabeth 
chomwe ena amangoti Queens. Mayiyo anaoneka munthu 
wakudya bwino, anavala zovala zamakono ndipo amachokera 
kusitolo yaikukulu yapafupi ndimalowa, uku atanyamula katundu 
ndipo nkono wina atagwira dzanja la kamnyamata kosachepera 
zaka khumi. 

Mayiyutu amaoneka kuti anali mmodzi mwa amayi ochita 
bwino mtauni pongoona momwe anakonzera tsitsi lake, komanso 
kuyanjanitsa zovala zake ndi momwe thupi lake linali kusalalira. 
Anavala suti yooneka bwino ndipo nsapato yokwera mmwamba 
yomwe anavala inamupangitsa kuti aoneke otalikirako kuposa 
momwe analiri. 

Mphatso sanakayike kuti mwanayo yemwe ankafanana ndi 
mayiwo anali wake. Kanali kamnyamata koyererako ndipo tsitsi 
lake linali lonyambititika ngati lachimwenye. Mphatso anaya- 
ng'ana mnyamatayo ndi chidwi chifukwa anamukumbutsa 
momwe iye ankaonekera pazithunzi ali wazaka zochepa. Ka- 
mnyamatako nako kanavala suti yooneka bwino ndi nsapato za- 
pamwambanso. 

Mayiyu anayankha uku akumwetulira mochititsa kaso 
amvekere: 

“ Sindikwera ndili pagalimoto,” uku akusonya pamene ga- 
limoto lochititsa kaso linaimitsidwa, uku kafungo kamafuta 
kakumvekera. Maonekedwe amano amayiwo atamwetulira ana- 
mukumbutsa Mphatso momwe nayenso mano ake ankaonekera 
kale ali waliwali wotsuka bwino, osati pano pomwe ambiri anali 
ogweruka komanso okutidwa ndizosalira zamowa wakabanga. 
Mphatso anali atavala zovala zakuda akuchita kuoneka kuti 
kusamba kunali kumanzere kwake. 

“Koma achimwene, ndikukhala ngati ndikukudziwani,” anatero 
mayiyo akumuyang’ana kwambiri Mphatso. Mtima wa Mphatso 
unalumpha kwambiri ndipo mantha anamugwira poti anaku- 
mbukira tsiku lina lomwe anachita chiwembu ndi mayi wina 
wofanana ndi mayiyo. Iye anafuna kuthawa koma anaopa kuti 
anthu amuthamangira ndipo akamugwira ndiye kuti awotchedwa 
muja achitira wakuba akagwidwa mmadera ambiri. 

Nkhani inali yakuti tsiku lina Mphatso anasowa chakudya chi- 
fukwa chakuti apolisi anapirikitsa onse opezeka akungoye- 
ndayenda mumzindawu pofuna kugwira mbava zomwe zinali 
kusautsa kwambiri. Onse oitanira maminibasi nawonso anali pa- 
mfolo wogwidwa. Mphatso anaganiza zongopita kukabisalira 
anthu opita ndichakudya kuchipatala cha Queens pafupi ndi 
mtsinje wa Naperi. Apo ndipamene anabera mayi wina chakudya 
nathawira mumtsinjemo. 

Apatu mpomwe Mphatso anamukumbukira za umbavawo 
ndipo anachita mantha zedi. 

“Mwina munandiona ku Nsanje komwe ndakhalako nthawi 
yaitali, eti?” anatero, uku mtima ukufuna kutuluka muchifuwa 
chake chifukwa cha mantha. 

“Ayi ndithu, ku Nsanje sindinapiteko,” anatero mayiyo uku 
akutulutsa telephoni yake yammanja, kenako nayibwezeranso. 
Apatu mantha a Mphatso anakulirakulira. Maganizo ake anali oti 
mayiyo amafuna kuimba kupolisi. 

“Mwina mungandiuze dzina lanu?” anafunsa mayiyo apa 
akumwetulira. Mphatso akufuna kudzikodzera chifukwa cha ma- 

ntha poganiza kuti inali ndale chabe kuti amukole. Komabe 
modzirimbitsa mtima iye anati: 

“Dzina langa ndi Mphatso Bayani.” 

‘Zoona? Iwe ndi Mphatso Bayani?” anafunsa mayiyo modabwa 
komanso izi zinadabwitsa Mphatso kwambiri. Mayiyo ana- 
muyang’ana Mphatso kwambiri, namwetulira. 

“Ine ndi Geraldine Misoya,” mayiyo anayankhula motsitsa 
ndipo apa mpomwe Mphatso anakumbukila chiyambi chamavuto 
amoyo wake. Pomweko ankafuna atalowa pansi. 

Pomwe anali mnyamata wachichepere, Mphatso ankachokera 
ku banja losowa koma chifukwa chakhama anasankhidwa kupita 
ku sukulu ya sekondale ya Chilongozi kumene anadziwika 
kwambiri chifukwa cha nzeru komanso kupemphera kwake. Iye 
anali wolimbikira mkalasi komanso kunkhani yamapemphero. An- 
zake ambiri anachita naye chidwi ndipo anali patsogolo mkalasi 
paphunziro lililonse. 

Zovuta za Mphatso zinali usiwa koma izi sanasamale nazo ko- 
manso sizinamulepheretse kupeza anzake ambiri. Anzake anka- 
mukonda chifukwa anali kuwathandiza pamaphunziro komanso 
pa mawu a Chiuta. Nthawi zambiri iye samapita kukacheza ku 
malo monga achisangalalo pasukulupo kapena kuchita masewero 
ena aliwonse, kwake kunali kuwerenga ndi kupemphera basi. 

Ngakhale anaoneka waumphawi Mphatso anali mnyamata wa 
maonekedwe abwino, tsitsi longa lammwenye, khungu loyera 
ndipo mano oyera bwino. Ngakhale anali waumphawi iye 
ankayesetsa kudzisamalira. 

Geraldine anali mwana wa mphunzitsi woyang’anira malo ogona 
pa sukulupo. Iye anali mtsikana wokongola ndipo anali mmodzi 
mwa atsikana omwe ankakonda kucheza ndi Mphatso. Mphatso 
analibe maganizo ofunsira atsikanawo poganizira za umphawi 
wake. Geraldine anali mmodzi mwa atsikana omwe adayesera 
kukopa mtima wa Mphatso ati mwina nkuchita naye chibwenzi 
koma Mphatso analibe nazo ntchito. Kwake kunali kungocheza basi 
poti mtima wake unali pa zamaphunziro komanso zauzimu. 

Komatu tsiku lina Mphatso anapita kowerenga, kumunda wapa- 
fupi ndi sukulu umene ophunzira ambiri anali kupita kukawerenga. 
Apatu nkuti anzake ambiri ali koonera mpira. Mwachizolowezi, 

| naye Geraldine anatenga makope ake napita kumalo aphee kuti 
akawerenge. Chosadziwa, anapezana ndi Mphatso yemwenso anali 


kuwerenga. Apo Geraldine sanapilire koma kufunsira yekha. 
Mphatso anayesetsa kumuzemba koma mtsikanayo anachita zinthu 
zomwe Mphatso sakanapirira ndipo zinthu zolakwika zinachitika. 
Awiriwa anagwa mchikondi ndipo zotsatira nzomwe Mphatso 
analowa nazo mmavuto omwe anamupangitsa kuti akhale mmene 
analili ngati tsikuli. 

Kucheza kwa tsiku limeneli kunabala zipatso pomwe Geraldine 
anawulula kwa makolo ake kuti Mphatso ndiye anamuchimwitsa 
ndipo pathupipo panali pake. Malingana ndi malamulo, mwayi wa 
sukulu ya Mphatso unathera pomwepo. Uwu ndiwo unali ulendo 
wakumudzi, kukakumana ndi umphawi wosaneneka. Apatu ndi 
pomwe anaganiza zopita kutauni kukachita timaganyu tosalo- 
ngosoka monga kuitanira minibasi, kunyamula makatundu aanthu 
ndi zina zotero ndipo pakapezeka mwayi wongwandula analiku- 
chita mosapeneka kuyiwala zonse zopemphera. Izi ndizo zinali 
zochitika za tsiku ndi tsiku za mnyamatayu. 

Pa tsikuli, Geraldine anali ndi mwana yemwe anapangitsa kuti 
Mphatso akhale mmene analimu. Koma monga ndi malamulo 
amasiku amenewo pamene Mphatso sakanatha kubwerera 
kusukulu Geraldine anabwerera nachitako bwino ndi maphu- 
nziriro ake mpaka kupita ku sukulu zaukachenjede konkuno ko- 
manso kunja. 

Mphatso anamuyang’ana Geraldine kwambiri pamene awiriwa 
anaima pafupi ndi galimoto uku akukumbutsa zakuubwana wawo. 

“Ndili ndi chisoni kuti tsiku limodzi lokha linawononga tsogolo 
lako,” anatero Geraldine atagwidwa ndi chisoni uku akuyang'ana 
zovala, komanso nsapato zakutha zomwe Mphatso anavala. 

Mphatso anamuyang'ana mnyamata yemwe Geraldine anali | 
chimugwilire mmanja kusowa kuti amuuza chiyani mwana pa za- 

munthu woyitanira ma minibasiyo. 

“Usadandaule pa zonse zinachitika, sichinali chifuniro chako 
koma malamulo a nthawiyo ndi omwe anatsatidwa. Mnyamata 
ochimwitsa mtsikana mwayi wake wasukulu umathera pomwepo 
pomwe mtsikana amakonderedwa. Zinachitika zinachitika basi,” 
anatero Mphatso modzilimbitsa mtima. 

“Uwu ndiye moyo, zinachitika ndipo zinapita,” anatero 
Mphatso, podziwa kuti madzi akataika sawoleka. 

“Zinachitika koma molakwika. Ndivomere kuti ndinakula- 
kwitsa ndinali ine,” anatero mayiyu, uku akutulutsa mpukutu wa 
ndalama. 

“Uchoke pano kuyambila lero, ndalamazi zikuthandizire 
kuyambitsa ka bizinesi. Nayi nambala yanga ya telefoni, ngati pali 
zina zosowa udzandiimbira.” 

Nthawi yomweyo anatsegula chitseko cha galimoto, n’kuye- 

Linali tsiku losayiwarika kwa Mphatso. Anali ngati maloto 
poona ndalama zosachepera K200, 000 zili mmanja mwake 
mwakamodzi zomwe sanagwirire ntchito. 

Mphatso anakhetsa misonzi ya chimwemwe. 


NTCHITO 

e Mphatso anali mnyamata woitanila maminibasi, kodi chiyambi 
chake chinali chotani? 

ə Kodi anadziwa mnzake anali ndani? 

e Zokoma ziri m’tsogolo. Tambatsulani. 

e Lembani zifukwa zitatu zomwe Mphatso anakopeka kuti 
achimwitse Geraldine. 

e Ndi chifukwa chiyani anyamata oyitanira maminibasi amakhala 
otsuta kapena amowa? 

ə Kodi taphunzirapo chiyani pa nkhaniyi? 

MUTU 7 
NDINATENGA NDALAMAZO 


Chancy Mauluka 


C hinyumba chija chotchedwa Old Mutual chomwe makampani 
ambiri amachita lendi muno mu Mzinda wa Lilongwe chinali 
kumamzere kwanga. Derali ndi limodzi mwa madera otanganidwa 
kwambiri mu mzindamu. Ndikayang’ana chakumanja kunalinso 
nyumba zambirimbiri zomwe zimaonetsa kukongola kwa mzin- 
dawu. Galimoto ndi anthu oyenda pansi anali pikitipikiti ngati 
tsiku la msika. Ogwira ntchito, ochita mabizinesi, osowa chochita, 
akuba, opemphapempha, onse anasakanikilana, aliyense kuchita 
zake. 

Chapakatikati pali msewu waukulu womwe umalowera ku 
tauni yakale, komwenso kuli masitolo a Amwenye ndi ena. Uku 
ndiye kuli chipwirikiti cha anthu ndi magalimoto. Lerotu misewu 
ndiyodzadza ndigalimoto zamitundumitundu. Ndimaganiza kuti 
omwe anapanga mapulani a misewu yamzindawu mmbuyomu 
analibe masomphenya oti patsogolo anthu ambiri onga ine 
ndemwe adzakhala ndi galimoto. Taonani lero tikuchita kuyenda 
pang'onopang'ono, ulendo nkumatalika koma chikhalirenicho 
tikupita pafupi. Munthu utha kugula nyuzipepala nkuwerenga 
mapeji onse galimoto lako lili chiimire. 

Ndikulingalira choncho chinthu china chochititsa kaso china- 
ndisautsa mmaganizo. Nditayang’ana mbali zonse kunja kwa zen- 
era la galimoto ndinaona anthu osowa , ena olumala ndi osaona 
akugogoda pazenera pa galimoto langa kupempha thandizo. Nyi- 
mbo yao, ‘ndithandizeni bwana’ ili pakamwa, akuyankhula 
momvetsa chisoni kuti khobidi liperekedwe basi. 

“Zopusa!” ndinatero mokalipa. 

“Pepani Bwana!” 

“Mumadziwa kuti ndizoipa kugogoda motero pa galimoto 
lamwini?” 

“Pepani Bwana....!” 

“Si ndine bwana wako, wamva!” ndinapitilira kuyankhula 
mwaukali, ndipo ndinapitirabe kulalata; “mukaona sindikuku- 
yang’anani mudziwe kuti ndilibe ndalama!”“Pepani Bwana,” anau- 
milira wakhungu wina. Apatu nkuti ena onse anathamangira mbali 
ina, podziwa kuti khobili lakanika kwa mkulu waukaliyi. Koma 
wakhungu mmodzi yemwe anali ndi kamnyamata sanafune kuchoka 
ndipo anaumirilabe kuggogoda. Mkuluyu adapitirirabe kupempha 
uku akukhala ngati akupepesa, mnyamata wake nati mosalekeza: 

“Inde bwana, tikhululukireni ndipo tithandizeni,” 

Ndiri chikwiire ndinamuuza mkuluyo kuti ngakhale ndiri pa- 
galimoto komatu nane ndiwaumphawi. Anamvetsera izi koma 
anapitirira kupempha, osachoka pa zenerapo. 

Apo ndinapitiriza kuuza mkuluyi kuti asaganiza kuti aliyense 
wagalimoto ndiye olemera popeza nayenso ali ndi ziphinjo 
zosiyanasiyana. 

Koma iye anapitirira kupempha. 

Apatu anandikwiyitsa kotheratu ndipo ndinatenga cholembera 
ndipepala kupereka kwamnyamatayo ndikumuuza kuti azilemba 
zomwe ndizinena. Koma mnyamatayo anandiuza kuti satha 
kulemba. 

“Sutha kulemba?” ndinafunsa ngati modabwa ndipo iye 
anandiyang'ana momvetsa chisoni, nasimikiza kuti sathadi 
kulemba chifukwa sapita kusukulu. 

“Zoona bwana, mwananuyi sanapita kusukulu, amathandiza ine 
kuti tipeze yodyera,” anasimikiza wakhunguyo. 

“Nanga inuyo kusukulu munapita?” 

“Ndinali kuwerenga ndikulemba ndisanakhale wakhungu.” 

“Koma pang'ono pokha nditha kuwerenga ndikuchita masa- 
mu,” anayankhula mnyamatayo. 

“Chabwino 4 times 4 ndi chiyani?’ ndinafunsa, poti zimaoneka 

kuti chifukwa chakuchuluka kwa magalimoto nthawi inalipobe 
yocheza ndi awiriwa. 

“16!” anatero mnyamatayo mosakaika konse. Ndinali ndi 
chidwi tsopano, ndipo ndinayamba kumva chisoni ndimnya- 
matayo amene dzina lake anali Frank pamene mkuluyo anali 
Ayobu, potchula dzina loti Yobu mwaulemu. 

Apo ndinadziwitsidwa kuti Ayobu anabadwa mchaka cha 1966, 
anali ndi mkazi ndi ana asanu ndi mmodzi. Ayobu amakhala ndi 
zidzukulu, makilomita asanu ndi atatu kuchokera mmudzi mwa 
Ndaula kunja kwa mzindawu. Linali dera lopanda maminibasi 
ndipo anthu akumeneko ankadalira njinga za kabaza. 

Koma chifukwa chofuna kusunga kangachepe, Ayobu ndi 
Frank ankangoyenda pansi. Pofuna kusunga kangachepeko, Ayobu 
anatsegula kashopu kunyumba kwawo komwe amagulitsa tizinthu 
tina ndi tina. 

Nanga nchifukwa chiyani amayendayenda kumapempha? 

“Mudziwa amayi amafuna zambiri ndiye geni imeneyo si- 
ilikukwanira,” anatero poyankha. 

Kenako ndinamufunsa Frank chifukwa chiyani sapita kusukulu 
kawirikawiri, sakudziwa kuti akudziwonongera tsogolo lake? 

“Chachikulu nchoti amalumewa amadalira ine kuti ndi- 
wathandize kupeza ndalama. Timakhala ndingongole zomwe 
tiyenera kubweza tsono poti ine ndimatha kuwerengera bwino 
ndalama ndiyenera kukhala nawo.” 

Ndinamva chisoni poganizira kuti mwana wanzeru ngati uyu 
akutaya nthawi mumsewu. Iye anandiuza kuti pali anthu ena 
mmudzi mwawo omwe amati akayenda ndi Ayobu amawabera 
ndipo iye anaziumiliza kuthandiza malume akewo. 

“ Ndi chifukwa chiyani inu Ayobu mumangodalira Frank kuti 
akuperekezeni ku msewu?” ndinafuna kudziwa. 

“Kupewa ufiti,” anayankha Ayobu. 

Ndinafuna kuseka koma ndinangomwetulira, poganizira 
momwe moyo wa mmudzi umakhalira. Zoonadi, Ayobu 
sankanama. 

Galimoto lina linaliza hutala koma nkhani zathu ndi Ayobu zi- 
nali zisanathe, choncho ndinawauza awiriwo kuti akwere m’ gali- 
moto mwanga. Anakayikira poyamba koma ndinawalimbikitsa 
kuti tinali abwenzi poganizira nthawi yomwe tinacheza pamse- 
wupo. Anakwera ndipo tinapitiriza kucheza kwathu. 

“Inu Bambo Ayobu ndi iwe mnyamata, ndikufuna mumvetsere 
zomwe ndinene pano,” ndinatero apa galimoto likuyenda 
pang’onopang’ono. 

“Ine ndimagwira ntchito kubungwe lina lomwe sili laboma 
ndipo malipiro anga pamwezi ndi K375, 000.” 

Awiriwa anandiyan’ gana modabwa. 

“Pandalama zimenezi ndimalandilapo K240, 000. Zinazo 
zimapita kumsonkho waboma komanso kupenshoni. Apatu ndiye 
kuti mwezi uli wonse boma limatenga K100,000 ndipo limandi- 
sungira K20, 000 za penshoni mwezi uliwonse.” 

“Chifukwa chiyani boma limatenga ndalama zonsezi mmalo moti 
muzitsunga nokha?” anafunsa Frank, Ayobu akuyang’ana modabwa 
zedi. 

“Frank, msonkho ndi ndalama zoti boma ligwirire ntchito 
ndikuthandiza anthu ngati inu.” 

“Nanga nchifukwa chiyani sitikuthandizidwa?’ 

“Pamenepo ndiye pali nkhani. Ife timapereka ndalama zambiri 
kuboma kuti zithandize anthu. Tangoyang’ana ndindalama zingati 
zomwe ine ndimapereka kuboma pachaka chonse? Siungavutike 
kupeza kuti ndi mamiliyoni ankhaninkhani.” 

“Koma ndalama mukutchulazi ndi zathudi?” Frank anafuna 
kudziwa. 

“Zoona ndithu Frank, ndalamazo ndi zanu. Ukapita kusukulu, 
kuchipatala, ukamayenda mumsewu, zonse zimakhala za msonkho 
wa anthu ngati ife. Ichi nchifukwa chake sukulu ndi zipatala za 
boma zili zaulere komanso pali feteleza otsika mtengo zimeme- 
nezo ndindalama zomwe anthu ngati ife tikupereka kuboma.” 

“Zoona tere ndiinuyo mukuchita zimenezi?” 

“Indetu, ndi ife tikupereka zonsezi. Ife timanyadira kuti 

ndalama zathu zikuthandiza anthu ngati inu.” 

Frank anamwetulira ndipo anandiyamikira kuti ndine munthu 
wabwino. Malinga ndi mmene amadziwira iye amakhulupirira kuti 
ndi nduna za boma komanso aphungu a nyumba ya malamulo 
omwe amapereka ndalama zonse zachitukuko. 

Ndinamuuza kuti nduna ndi aphungu ndi enanso omwe amapi- 
ndula ndi ndalama zanga monganso iye. Ndinamufotokozera kuti 
iwonso monga ena ogwira ntchito amadulidwa misonkho kuti anthu 
ena apindule. 

Apo Frank anandiuza kuti iye angamathawe kulipira msonkho 
chifukwa kukhoma msonkho kumapindulira ena omwe sagwira 
ntchito. 

Ndinamuonetsa kuti kukhoma nsonkho ndichinthu chofunika 
kuti amphawi monga iye asangalale ndi moyo wawo. Komanso 
ndinamuonetsera kuti anthu amapereka ndalama zambiri ku tcha- 
litchi chifukwa kutero kumalemekeza dzina la Chauta kuti ena 
alidziwe ndipo munthu salephera kupereka chifukwa choti 
mmbusa akudya nawo. 

‘Frank, pandalama yanga yotsala ndikapereka msonkho ndi pen- 
shoni, pa ndalama yotsala K240,000, K60,000 imapita kwa mwini 
nyumba yomwe ndikukhala, mwana wanga wamkazi wapasukulu 
amatenga K30,000 , kuti alipire ndalama za sukulu, kukwerera basi, 
ndi kudyera kusukuluko, K20,000 imapita ku zakudya za mwana 
wamng'ono. Bambo anga anamwalira ndiye mayi ndimawapatsa 
K20,000 komanso ndili ndi mng’ono wanga ku univesite ameneyo 
amayenera kutenga K40,000 kuti akalipire fizi ndikugwiritsa ntchito 
zina mwezi uliwonse. Frank, ukadzakula udzaona kuti akazi ako, 
abale ako komanso abale akazi ako naonso amafuna ndalama. 
Mwina tingaiwale kuti dziko lino sitikhala ndi abale okha komanso 
pali anzathu omwenso amatha kufuna chithandizo. 

“Apatu utha kuona kuti galimoto, komanso zina ndi zina zima- 
funa ndalama yomweyi. Chigulire galimotoli ndaonjezera nambala 
ya abwenzi omwe ena amafuna ndiatengere kutimaulendo tofunika. 
Komanso pali mbava yaikulu ndiyo mafuta omwe ndiyenera kugula 

pafupipafupi. Ngakhale sindidandaula koma kutchalitchinso ndiyen- 
era kupatula chopereka changa, tsabata iliyonse, ndiponso mwezi 
uliwonse.” 

Apatu magalimoto anaimanso pa ulalo wa mtsinje wa Lilongwe. 
Nthawi yonseyi Frank pepala ndi cholembera zili mmanja 
amayesera kuwerengetsa zonse zomwe ndimatchula. Anandiuza 
kuti zonse zinali zofuna kuwerengetsa bwino ndipo anapeza kuti 
zimapitirira K240,000. 

“Chifukwa chiyani zikuvuta kuwerengera?” ndinafunsa Frank. 

“Ngakhale zina simunazitchule, zokhazo mwatchula zaposa 
K240,000, kusonyeza kuti ndalamazi zimakucheperani zedi,” 
anatero akuonetsa nkhope yachisoni. 

“Umo ndiyndi mmene uli moyo wanga.” 

Frank anatsegula chitseko ndipo anatuluka pamodzi ndi Ayobu. 
Anabwera pazenera la chitseko. Ndipo Ayobu anapisa mthumba 
mwawo natulutsa K500, nandipatsa ndalamayo. 

Kwakanthawi tinayang’anizana. 

“Tengani ndithu,” anatero Frank ndi Ayobu. Tonse tinadzazi- 
dwa ndichisoni. 

Posaganizira ndi dandaulo lawo, ine ndinatenga ndalamayo, 
poti tsopano zinadziwika kuti wosowa ndinali ine. 

Ayobu ndi Frank anapitirira ulendo wawo wopemphapempha. 


NTCHITO 

e Kodi Ayobu anali yani? 

e Mlembiyu ali ndi luso lofuna kuphunzitsa anthu mavuto omwe 
akukumana nawo m’makomo, tchulani lusoli. 

e Kodi ndi luso liti lomwe mkulu wa galimotoyu anali nawo 
pakuyankhula? 

e Tchulani zinthu zitatu zomwe zimathandidza dziko kuchokera 
ndalama za msonkho. 

e Kuti Ayobu azipereka ndalama kwa munthu yemwe amamu- 
pempha, kunali kukhutitsidwa ndi zomwe anayankhula kapena 
kunali kunyanyala? 

1 Ndi mbali iti ya Lilongwe yomwe nkhaniyi inatchitikira? 

MUTU 8 
MALAULO 


William Saopa 


ulira kwachikhakhali kunamveka kuchokera kunyumba ya 
banja la a Waruma a mudzi mwa Mfumu Namuru, mwana | 

wawo wamwamuna anamwalira. Mdipiti wa mapazi unathaman- 
gira kunyumbako kuti ukamvetse mwamvemve zazimene zinachi- | 
tikazo. Ngakhale anthu anadziwa zakusowa kwa malemuyu, anthu 
sanaganize kuti zinthu nkuthera ku imfa. 

Hankoni, mzime wambanjamo adanyamuka kukukwera phiri 
la Michesi komwe banjali linali ndi akamuna ocheka matabwa kuti 
akawapatsire kadaunda madzi. Monga mudziwa, ntchito ya- 
macheka imafunika kunyopola pafupipafupi. 

Kukafika kuchinseleleka komwe kunali pamwamba pa philiro, 
munthu amayenera kudzera papharamata, Chilomwe kutanthauza 
kuti kugwira ndi manja. Malo amenewa anali oterera mothetsa 
mang'alu ndipo ndi ochepa okha ankatha kufika malo a math- 
ithiwa, pomwe panali pamwamba pa phirili. Kungophuluza 
pang'ono pokha munthu sankapulumuka poti pansi pa malowa 
panali dzenje limene linali ngati dyabulosi, kungogweramo pana- 
libenso kutola wamoyo. 

Atanyamuka, tsiku lotsatira, Hankoni sanabwere ndipo abale 
ake anayamba kuda nkhawa. Patapita sabata imodzi nkhawa in- 
akula. Kapena mizimu inamutenga, kapena anajiwa ndi chilombo 
cholusa ngati njoka ya m'bobo, mkango, kapena nyalugwe, anthu 
anavutika m'maganizo. 

WAN apa 


Sichinali chachilendo kupezana ndi zinthu zozizwitsa pa phiri 
la Michesi. Nthochi kapena nsima ya nyama kapena nkhuku 
zophikidwa mwakaso zinkapezeka pa malo otere koma osadziwa 
amene wazikonza. Nthawi zambiri, azimu amasimbwa kotheratu. 
Iwo amatha kumutenga munthu momuwumiriza kuti acheze naye, 
namusiya, koma akamukondetsetsa amatha kumusowetseratu. 

Zikachitika izi, anthu amangomuiwala nachita mwambo wa- 
maliro, basi za munthu nkuthera pomwepo. Amatha kukaika 
mtinda wa nthochi kuimira munthu wosowa uja. 

Ngakhale akubanja anakauza apolisi zakusowa kwa mnya- 
matayu, panalibe chomwe chinachitika ndipo pa chifukwa cha 
ichi, anthu a m’mudzimo anangosonkhanitsa gulu loti lipite 
kuphiri kukafunafuna mnyamatayu. Ili linali gulu lomwe linaku- 
lira kuthamangisana ndi anyani kapena afisi mphirimo. 

Mwamwayi, thupi la Hankoni analipeza litagwera pamalo 
ovuta aja, potchedwa Pharamata. 

Apo, anabwerera nacho chitanda kumudzi ndipo kunali kulira 
kosalekeza. 

”Mwampheranji Hankoni, kodi inu afiti mulibe chisoni!” 

analira ngati moimba nyimbo mchemwali wake wa malemuyo. 

| Mwa mwambo, anatuma uthenga kubanja kwa mfumu kuti 
mwambo wamaliro uyambike, koma anamalira anathedwa nzeru 

poona kuti kwa a mfumu kunali chuu. 

Khazikhazi, nkhalamba za m’mudzimo, mpangale zachikhali- 
dwe, kapena tinene kuti alangizi osunga miyambo yamakolo ana- 
sokolotsana ndikufika panyumba pa mfumu akukalipa, ena manja 
ali m’mwamba ndi ukali ngati galu wachiwewe. 

Mfumu Namuru anatuluka atavala chipewa chake cha bakuli 
ndipo anawakodolera madodawa pabwalo pake pamene iye 
amazengera milandu. 

‘Kubweretsa thupi lamunthu wofera kuphiri ndi malaulo. Thupi 
linayenera kuyikidwa komweko kuphiri!” anayankhula mofuula 
gogo wina, u ku akupukuta thukuta lomwe linakunga chipumi 
chake. 

“Palibe munthu amene anafera kuphiri ndipo thupi lake linab- 
weretsedwa ku mudi. Kuli ngati kuba nyama ya azimu kukamwa. 
Zotere zikhoza kubweretsa mavuto aakulu m’mudzi mwathu 
monga njala, muliri wosaneneka ndi zina zotere,” anawonjezera 
msinjiro mkulu wa diso la ng'ala likung'anima ngati njoka ya 
mamba. 

“Kapena tichitengere chamwayi kuti tiunikire miyambo yathu 
yina yachabe kuti tiyikonze,” anatero mfumu mobangula. 

“Akabwenze thupilo komwe anakalitenga. Tisaoneke ngati 
tikuba chawo cha azimu. Tiyeni tipewe mavuto, samasisita 
mkango pamsana ukugona chifukwa sudziwa mtimawake 
utadzuka,” anakalipa mkulu wina akupukusa mutu wake mos- 
alekeza. 

Apo Mfumu Namuru anagwira njakata, sanadziwe oti amu- 
khulupirire. Paumunthu, anayembekezera kuti anakawamvetsa 
anamalira ndi kumasula zomwe anamanga chifukwma cha mmene 
imfayi inachitikira. 

“Tiyeni tiyike maliro ndi ulemu,” analamula mfumu, koma 
nkhalamba zina sizinali zokonzeka kufewetsa mfundo zawo chi- 
fukwa zinangowonetsa nkhope zatsinya. 

Pamenepa, mfumu anaphuluza kuyankhula, amveke kunena 
kuti zimene amalimbikira akuluakuluwo zinali mafano. 

Koma mmodzi mwa akuluakuluwo anaimirira ndi mathuthu, 
amveke: “Kapena ndiwalitse mphenzi kuti ikanthe mtengo wa- 
mango uliapawu kuti mukhulupirire kuti milungu yamakolo athu 
ndiyamoyo!” anatero mofuula, uku thovu likuyendelera milomo 
yake. 

Koma apo anzake ena anamukhazika pansi momutondoza. 

”Iyayi, tisatengele ziphunzitso zakunja, chifukwa azungu 
pamene ankabwera kudzatiuza mawu a Mulungu anabwera ndi 
mawu oti pamene Yesu ankafalitsa uthenga wake sanabwere ndi 
mfuti, tiyeni tingomvana chimodzi.” 

Panali mkulu mmodzi amene ankafuna kuyankhulapo koma 
mfumu samamupatsa mpata pomuganizira kuti nayeso anali 


64 


mvundula madzi, ndipo mosakondwa anampatsa mpata woti 
ayankhule. 

' “Pali msing'anga wina dzina lake ndi Mfitizagonja wa ku 
Mosambiki yemwe angachite mwambo woletsa azimu kuchita 
ukali posakantha dziko lathu ndi miliri monga matenda osadzi- 
wika, kapena njala ndi nkhondo. Pempho langa ndilokakumana 
ndi mkuluyu” 

Maso onse anamuyang'ana iye ngati kuti anadziipitsira. 

““Tiyeni tiike kaye maliro, zokambirana pambuyo, ngati ndala- 
mula ndalamula basi!” 

Mluzu unaimbidwa ndipo anyamata onse analamulidwa kuti 
akayambe ntchito kumanda. 

Makasu anakalipa, mafosholo anabuula, dothi kuti kobo kulun- 
jika m"mwamba. Miyala inaikidwa, kutsimikiza kuti ntchito yoika 
mnyamatayu inathera pomwepo uku anamalira akulira momvetsa 
chisoni. 

“Wapita Hankoni! Hankoni wathu saadzabweranso! Iwe Han- 
koni usatisiye tokha, titsagane nawe!” 

Mwadzidzidzi, mkango unatulukira kuchokera ku tchire, ku 
m’mawa kwa mandako. Ndiyetu panali chipwirikiti alindimwana 
agwiritse! 

“Nkhondo yayambika ndi azimu!” anafuula mkulu wina, 
akuthawitsa phukusi lake lamoyo. 

Koma mkango siunabwerere masewera, unali ndi ntchito yake 
monga mkango. Unangoti pafupi ndipo wafika. Ndiyetu kunali 
kugwetsa anthu ngati ukumweta udzu! 

Pamphindi zinayi zokha unakhadzula anthu asanu ndi awiri, 
ena owapeza atagwa okha ndi mantha. Ziwalo zina monga mitu, 
miyendo, mikono zinakhadzuridwa. Kunali kulira kosaneneka. 

“Kusamva!” inakalipa nkhalamba ina itagwirira buluku lake 
m’manja mmene analiyala liwiro, kuthawa chilombocho. 

“Palibe ndi mmodzi yemwe ananyozera miyambo yokhazikika. 
Mizimu ikati kwa Malijani kwagwa nkhondo, palibe ndi mmodzi 
yemwe amalunjika mwa Malijani! Mtsinje wa tioneni unathera 
mu siizi!” inafuula nkhalambayo ikuliyatsa liwiro. 


NTCHITO 

e Ndi chifukwa chiyani nkhaniyi ikutchedwa malaulo? 

e Kodi Hankoni anamwalira bwanji? 

e Nkhaniyi inachitikira ku phiri la Michesi, kodi phirili lili 
m’boma lanji? 

e Kodi malo oti Pharamata ankadziwika ndi chiyani? 

e Mfumu Namuru inatha nzeru, tchulani zifukwa ziwiri. 

e Makono, ndi chanzeru kutsatira miyambo ya makolo, zoona 
kapena ayi? 

MUTU 9 
MFUTI YOOMBERA MWINI WAKE 


Robert Chirambo 


thenga wochenjeza unali ponseponse. Uthengawu una- 

matidwa ponseponse, muzipupa, m’mitengo, m’malo ambiri 
oonekera ndiponso kusindikizidwa m’nyuzipepala. Koma ine sindi 
nafune kuona zoterezi kapena ndi kumva komwe. 

Ine ndinaphunzira kuti moyo unali wapendapenda. Lero ukhala 
wokondwa, koma mawa udzakhala ukulira. Uwu ndiwo moyo wa 
munthu. Kufuna chilungamo kunali kovuta. Kuchita choyenera 
nthawi zina kumakhala ngati nkopanda nzeru. Ena atha kudabwa 
kuti ndikunena chiyani, koma kwa munthu amene wapezana ndi 
chipsinjo chonga changachi akhoza kundimvetsa zomwe ndiku- 
funa kunena. Ndinalimba mtima kuti nthawi siyinathe, ndinali ndi 
nthawi yobwezera chipongwe. Kaya zotsatira zidzakhala zotani, 
ine ndinalibe nazo ntchito. 

Ndinavala mochititsa kaso mmawa wakewo. Ndinavala ka 
siketi kakafupi komwe kanaonetsa miyendo yanga yomwe amuna 
ambiri ankachita nayo chidwi. Ndinalikuona ndekha momwe 
mbuyo yanga inatukulira, mbuyo yoti ndikamayenda amuna am- 
biri ankangoti eee, pakupita ngenge apo. Bulauzi yanga inagwira 
mabere bwino, uku akufuna kufwambuka poyera. Tsitsi langa 
linaima bwino.Ndipo milomo yanga inapakidwa bwino ndi lipisi- 
tiki ndipo ngakhale pagulu ndikatha kuonekera patali. Ndinadzola 
mafuta onunkhira, omvekera patali ndipo ponse pomwe ndi- 
mayenda ndinasiya phazi. 

Zonse zochititsa amuna dovu ndinazipanga kuti zichitike 
zomwe ndinakonza, poti ndinali ndi cholinga. 

Pipa ofajunje- 


Ndinawerenga chikalata chomwe ndinali kutaipa kachiwiri. 
Munali ndondomeko za ntchito zomwe abwana omwe anatula 
pansi udindo sanazimalize. Apatu ndipamene ndinaona munthu 
akulowa mu ofesi ndipo ndinaganiza kuti anali abwana atsopano. 

Abwanawa anali wonenepa, aatali, amimba yawo yotukuka, 
anali ndi ndevu zometa mwaluso ndipo m’manja ananyamula 
chikwama chomwe mumakhala kompyuta yaing’ono. Anafika pa- 
fupi ndipo ndinadzuka ndikuwalandira ndi moni. 

Iwo anayankha moni wangayo mosonyeza ubwana wao. 

“Ndine Banda, ndinauzidwa kuti ofesi yanga ili muno.Ndabwe- 
ra kudzayamba ntchito kuyambira lero,” anatero mkuluyo. 

“Ndimakuyembekezerani bwana. Tiyeni ndikuperekezeni ku 
ofesi yanu,” ndinatero, uku ndikuwalandira chikwama chawo. 

Ndinayenda patsogolo ndipo uwu unali mwayi woonetsa 
mmene ndinaliri, pofuna kuti cholinga changa chitheke. Mu mtima 
mwanga ndinadziwa kuti mkuluyu achita nane chidwi poti mbuyo 
yanga inali ngati nyambo, poyigwedeza mwakaso, koma 
mwaulemu poti umu munali mu ofesi. 

Mkuluyu anatsokomola, mosonyeza kuti zamukhudza, koma 
ine sindinatembenuke. 

Titafika mu ofesimo, ndinayankhula mofulumira ndimveke: 

“Äbwana, ino ndiyo ofesi yanu, ngati pali china chomwe muku- 
funa mundiuza.” 

Kuti ndizichoka, mkuluyo anandigwira mwachikondi ndipo 
ndinayesera kulimbalimba koma kenako ndinagonjera m'manja 
mwake ngati nkhuku yachitopa. Anayesera kundigwiragwira 
koma mosadzigulitsa mwachangu, ndinachotsa manja ake 
nandilunjika ku ofesi kwanga, ndikuoneka osasangalatsidwa nazo, 
koma konseko ali mafilimu chabe. Mtsikana uti wokana kuchita 
chibwenzi ndi bwana ngati uyu? 

Ndinali ndi chimwemwe kuti zolinga zanga zinali kukwaniri- 
tsidwa. 

Ndinakhala padesiki yanga ndikulingalira mmene ndiyende- 
tsere zofuna zanga ndipo ndinaona kuti ndinayamba bwino, sindi- 
nalakwitse. Itafika nthawi ya nkhomaliro, ndinakonzeka kuti 
ndituluke kupita kukapuma koma nthawiyi bwanayo anafika pa 
desiki yanga. 

“Pokhala tsiku langa loyamba ndili ndi ntchito yambiri, ndiye 
ndikupempha kuti uweluke mochedwa kuti undithandize zina ndi 
zina,” anatero bwanayo. 

Ngakhale ndinavomera, ndinadziwa kuti izi zinali zabodza, 
ankangofuna kuchita za ine basi. 

Ndinamwetulira, uku ndikuvomera, koma mumtima mwanga 
mawu amvekere, kodi iwe Jezebel ulibe chisoni ndi munthuyu? 

Ndinali ndi nthumazi koma ndinafuna kupitiriza mapulani 
anga. Wina anandichitira ine cholakwa tsono ndiye cholakwa chi- 
nali chiyani kuchitira wina? 

Itafika nthawi yoweluka, ndinaona anthu akutuluka m'maofesi 
awo pomwe ine ndinafatsa kusewera ndi masewera 2 pa 
kompyuta. Kenaka ndinamva mdidi kulowa muofesi mwanga. 
Nthawi ija inafika ndipo nthawi yomweyo ndinasiya zomwe ndi- 
machita, nkuyamba kunamizira kupukuta kompyutayo. 

Bwanayo anaima poteropo, akundiyang’anitsitsa osanena ka- 
nthu. Pang'onopang'ono anasendera, nafika pafupi ndi pamene 
ndinakhala, mbali ya Malaya ake itatuluka mu buluku lake. 
Nayenso ankapumila m'” mwamba. Ndinadziwa kuti apa zinthu za- 
vuta basi. 

Ndinawayang'anitsitsa abwanawa ngakhale ndinali ndi mantha 
koma ndinazilimbitsa mtima kuti palibe mwamuna amene ankale- 
phera kukodwa mu msampha wanga ndikakonza mapulani anga 
ngati mmene ndinachitira tsikuli. 

Ndinakumbukira malangizo a mphunzitsi wanga ku koleji 
amene ankati mpafupi kuchita zolakwa koma kukonza kunali 
kovuta zedi. Munthu aliyense amakhala ndi chikumbumtima 
chomuletsa kuchita zolakwa koma kwa ine ndinalimba mtima 
mmangu. Sindinali mocheza, mkuluyi anayenera kulowa mu 
ukonde wanga basi, ndipo izi zinachitikadi. 

Kuyambira pa tsiku limeneli, chikondi ndi abwana anga chi- 
nakula ndipo moyo wanga unasinthiratu. Masiku a kumapeto 
kwasabata tinali kupita ku Nyanja kukasangalala. Ndikamapita 
kunyanjaku ndinali kumuuza mwana wanga kuti ndikupita kuma- 
Phunziro.Sindinafune mwana wanga adziwe zomwe ndinali ku- 
chitazo.Mwamuna wanga adamwalira pa ngozi ya galimoto ndipo 
mwana wanga wamkazi ndinkamulera momwe mwamuna wanga 
akanafunira. Sindinafune apulikire koma kuti akhale mwana wo- 
phunzira bwino komanso wa makhalidwe abwino. 

Nthawi zonse ndinkakumbukira mawu a mwamuna wanga pa 
tsiku la imfa yake ali mchipatala omwe ankandibaya mu mtima 
mwanga. 

“Ine uno ndiye ulendo koma mawu anga ndi ochepa; umulere 
bwino mwana wathu,” adatero, ndipo imfa inali yomweyo. Ndiye 
china chilichonse chinkachitika chinali choti mwana wathu akule 
ndi moyo komanso tsogolo labwino. 

Kusintha kwa moyo wanga ndiri paubwenzi ndi abwana anga 
kunadabwitsa anthu ogwira nao ntchito. Ambiri ankanena zambiri 
koma wina akayerekeza kundiyankhula ndinali kungoyankha 

mwala. Poyamba maganizo anga anali ongogona ndi abwanawa 
kamodzi kokha ndipo kenako nkumapitiriza kugona ndi amuna 
ena ngati njira yobweza chipongwe. Koma zinthu sizinayende 
monga mmene ndinakonzera. Panaoneka kuti chikondi ndi ab- 
wana angawa chinakula. Bwana wangayu anafanana zochita ngati 
malemu mwamuna wanga. Anandichitira china chilichonse ndipo 
moyo wanga unali wosangalala ngati kale. 

Kampani yathu simalola zoti anthu ogwira ntchito azichita za- 
zibwenzi. Bwana wamkulu, yemwe anali General Manager, ana- 
mva za ubwenzi wathu ndipo anatiyitanitsa. [wowa ananenetsa 
kuti zimene tinali kuchita zinali zoipa ndipo anatiwopseza kuti 
zikapanda kusintha adzatichotsa tonse ntchito. 

Ngakhale zoterezi zinali zofuna kutisiyanitsa, palibe chomwe 
chinasintha, chikondi chathu chinapitirira. Komatu sipanapite 
nthawi pomwe ndinalandira kalata yondichotsa ntchito. 

“Palibe chilungamo,” ndinatero nditalandira kalatayo poona 
kuti ndine ndekha ndinachotsedwa ntchito, pomwe bwana wanga 
sanamuchotse. Kutha kwa ntchito kwanga kunandionetsa zokho- 
ma. Chikondi chathu ndi bwanayo chinayamba kulala. Mkuluyu 
analeka kundisamalira, analeka kutumiza mauthenga alionse ndipo 
analekanso kuyankha telefoni yanga. Ndinali pamavuto osa- 
neneka. Komatu izi zinali chabe popeza zowawa zochuluka zinali 
kutsogolo. 

Mwana wanga anayamba kusintha kawonekedwe. Ndinada 
nkhawa ndipo ndinaganiza zoti ndiyankhule naye. Kungomuona 
ndekha ndinaona vuto lake koma ndinalibe chitsimikizo chenicheni 
kuti mwana wanga angakhale choncho. Ndinali ndi mantha. 

“Mayi, ndili bwino ndithu,” anatero mwanayo nditamufunsa. 

“Ayi ndithu, siuli bwino,” ndinatsindika. 

Nditatero anayamba kulira . 

“Sindinafunse kuti uzilira. Ndikufuna ndidziwe kuti wakupatsa 
pathupi ndi ndani?” ndinalanhkula modekha.Koma poona kuti 
sawulula msanga ndinayamba kukalipa. Aka kanali koyamba 
m’moyo wake kuti andiwone ndikukalipa chimwalirire bambo ake. 

“Pepani mayi anga, pepani,” anatero akulirabe. 

“Chabwino, koma ndiuze amene wakupatsa mimbayi,” ndi- 
natero, milomo yanga ikunjenjemera. 

Anandiyang'ana kwa kanthawi ndipo kenaka anati; 

“Ndikanena simundichita choyipa, mayi?” anafunsa, misozi 
ikulakatika m' maso. 

“Ayi ndithu, ingondiuza yemwe wachita zimenezo,” ndinamu- 
tsimikizira. 

Anasiya kulira kenaka anayankhula. 

“A bwana anu, a Banda ndi omwe andipatsa mimbayi,” 
anayankhula mwa pansipansi. 

Mtima wanga unasweka. Ndinasowa chonena. Ndinayamba 
kulira mopanda manyazi. Mwana wanga anadabwa ndikulira 
kwanga, popeza kunali kulira ngati kwagwa maliro. 

Pa nthawiyi ndinayamba kukumbukira zimene zinachitika 
m’mbuyomo. Panali patapita zaka zisanu chimwalirire amuna 
anga ndipo ndinalumbira kuti sindidzakwatiwanso, koma kukhala 
ndekha kulera mwana wanga. Amuna ambiri anandifunsira koma 
ine ndinakanitsitsa. 

Koma tsiku lina ndinakomana ndi mwamuna yemwe ana- 
nditenga mtima. Anali mwamuna wooneka bwino komanso anali 
kukhala pafupi ndi nyumba yanga koma ine sindinkamudziwa. 

‘Mwadzuka a neba? Ine dzina langa ndi Shumba. Npofunika 
kuti anthu okhalirana pafupi tizidziwana,” anatero mwasangala 
ndipo tinayamba kuyankhulana. 

“Kodi madzulo mungakhale ndimpata tikadyere limodzi 
kunyumba kwanga?” Iye anafunsa. 

Ndinayamba kukana koma ataumilira ndinavomera. 

Madzulo nditapita kunyumbako ndinaona kuti kunalibe mayi 
koma kamwana kakamuna kowoneka kodwala.Tinadya chakudya 
ndipo tinacheza kwa kanthawi, kumwa ndikukambirana nkhani 
zosiyanasiyana. Kunali anthu angapo koma ena anachoka kutisiya 
awirife tikuchezabe. Koma zomwe zinachitka enawo atachoka si- 
ndinazidziwe. Ndinangodabwa kuti m’mawa ndinali mubedi la 

chilendo komanso ndinali maliseche. Ndinapsa mtima ndipo ndi- 
navala ndikutuluka mokwiya. 

Nditafika ku nyumba ndinali ndi nkhawa zedi. Patapita masiku 
ndinaona kuti njira yabwino kunali kupita kukayezetsa magazi 
kuchipatala. Zomwe ndinkaopa zinachitikadi.Anandipeza ndi 
kachilombo koyambitsa matenda a Edzi. 

Ndinafuna kukakomana ndi Shumba koma nditapita kunyumba 
kwake ndinapeza anthu achilendo. Anasamuka! Ndinasowa cho- 
chita. Ndinadziwa kuti anachita izi dala kufuna kundiika m’- 
mavuto. Ndinakwiya kwambiri ndipo ndinalumbira kuti nane 
ndidzabweza chipongwe kwa wina. 

Sindinafune kumva mauthenga okhudza matendawa. Mtima 
wanga unkangofuna kubweza kwa munthu wina yemwe 
anandiyandikira. Ndinachita zotheka kudzisamalira ndipo bwana 
wanga anali munthu woyamba kuti ndichite naye za nkhanzazi. 

Ooogo! Koma munthu amene ndinanchitira zachipongwezi ndi 
amene wachimwitsa mwana wanga! Ndinalira kwambiri. 

“Ndapha mwana wanga! Ndawomberedwa ndi mfuti yanga 
yomwe, mayo ine!” 


NTCHITO 

e Mayi Sekeletale anakonzekera kulandira bwana watsopano, 
kodi cholinga chenicheni cha mayiyu chinali chiyani ndipo 
anachikwaniritsa? 

e Ndi uthenga wanji womwe unali ponseponse? 

| Nchapafupi kuchita zolakwa koma kukonza kumakhala kovuta. 
Tanthauzani mawu amenewa. 

e Pakuoneka kuti anakumana mashasha okhaokha, kodi amene 
anapambana mnzake ndi uti? 

e Kodi mfuti inaombera ndani? Bambo Banda, a sekeletale 
kapena mwana wao? 

e Bambo Shumba anali ndani mu nkhaniyi? 


73 


MUTU 10 
MWAYI WANGA 


Christopher Robert Chikafumbwa 


To anazungulira mzipinda zonse zanyumba yake kangapo 
uku akupukusa mutu. Inali nyumba yaikulu, yazipinda khumi 
komanso yomangidwa molapitsa. Anaima pachipinda pochezera 
nayang’ana kunja komwe kunali malo oimika galimoto aja ama- 
tchedwa galaja ndipo pabwalo panyumbayi panali kapinga ochi- 
titsa kaso ali biriwiri. Anaomba m’manja, nayankhula mwayekha 
amvekere: “Zedi, moyo wanga wasintha!” 

Zonsezi zinayambika pamene Jonathan anamaliza maphunziro 
ake aukachenjede wowerengera ndalama - Accountancy ku uni- 
vesite ya York ku Mangalande, ndikuyamba ntchito ku Multi- 
Electronics Industrial Company ngati woyang’anira za chuma. 
Mwa zina Jonathan, anapatsidwa galimoto, komanso malipiro 
ogwirizana ndi maphunziro ake. Ofesinso anamupatsa chipinda 
chomwe chinali pamwamba komwe kunali akuluakulu kapena kuti 
mabwana okhaokha. 

Zinali zachidziwikire kuti moyo wake unali kuyenda bwino 
ndiponso tsogolo linali lowala. Poganizira kuti anali ndi zaka zo- 
saposera 22. Iyitu ndi nthawi yomwe anthu ambiri amakhala 
asanakhazikike m’moyo wawo. Iye anakhulupirira kuti izi zonse 
zinali malipiro ake chifukwa cholimbikira pa maphunziro. 

Nthawi zambiri akakhala yekha anali owungulumwa maka- 
maka akakumbukira momwe kalekalelo Judith anamunyozera 
atayesera kumuonetsa Chikondi chake. Iyitu ndinthawi yomwe 
awiriwa anali ku sekondale ya Bowa. Chikumbumtima chinali ku- 
musautsa kwambiri akangokumbukira zomwe Judith Ndasauka, 
amene anali mwana wa nduna ya za chuma masiku amenewo ana- 

munenera atakomana pafupi ndi chipinda chasayansi pasukulupo. 

“Ine ndi Judith Ndasauka, mwana wa a MP a Mdzuna Central, 
ndiri ku Wilimba Private ndipo pano ndili fomu 3,” anatero Judith 
poyankha pankumano wawo oyamba awiriwa. Judith sanali 
kuyang'ana Jonathaniyu mwachidwi, ankamuyang’ana monyo- 
godola. 

Modzilimbitsa mtima, Jonathan ananena mawu ake achikondi, 
kumufunsira chibwenzi. Komatu zinali zoopsa chifukwa kuyankha 
kwa Judith kunali kutumbwa ati nkumati: 

“Inu ndi atsiru eti, mudziyang’ana bwino. Inuyo mmene mulil- 
imo mungakhale pachibwenzi ndi ine?” analalata mwana wa 
mkazi uku akumuyang’ana monyoza, “inu ndi achitsiru zedi, mu- 
peze ocheza naye osati ine!” anaonjeza Judith. 

“Waonjeza, khalidwe limenelo utha kupha nalo munthu, 
chikondi ndi chinthu chosowa, ndimangofuna kukuuza za kukhosi 
kwanga,” anatero Jonathan, mtima wake ukusweka ndipo mawu 
atamuthera. 

Judith ananyamuka ndi mtsonyo, akudzigwedeza mochititsa 
kaso ndipo sanayang’anenso m’mbuyo. 

Usiku umenewo panalibe tulo kwa Jonathan. Anasowa mte- 
ndere ndipo panatsala pang'ono kuyithawa sukulu pongoganizira 
momwe ena angamusekere nkhaniyi ikafala. Koma palibe 
chomwe akanachita. Chanzeru chinali kungolimbikira maphunziro 
basi ndikuyiwala kuti kunjaku kuli Judith, chiphadzuwa cha pa 
sukulu yonse. Izitu anatha kuzigonjetsa ndipo mtima wake wonse 
anangoyika pa maphunziro basi, nachotsa maganizo ake onse pa 
mtsikana wonyadayu. 

Tsiku lina Jonathan anachoka kunyumba kwake akuyendetsa 
galimoto lake pang’onopang’ono mu msewu wa mzinda waukulu 
momwe ankakhala, uku akumvera tinyimbo tokoma kuchokera: 
mu wayilesi ya m’galimotoyo. 

Akuyendetsabe mosathamanga anaona mtsikana wooneka 
wokongola ndipo anachita naye chidwi, kungoyambila zovala, 
mbuyo yake, komanso kayendedwe kake. M’manja mwake 

atanyamula basiketi momwe munali malalanje. 

Atafika pafupi, anazindikira kuti mtsikanayo anali Judith, 
yemwe ankaphunzira naye ku sekondale. Chikumbumtima cha 
tsiku lamayesero chinamupeza komabe anamanga mabuleki aga- 
limoto, naima. 

Judith anaona galimotoyo ikuima koma sanadziwe kuti 
imaimira iye ndipo anayesera kuti aidutse koma Jonathan ana- 
mutchula dzina lake. 

“Judith, timati tikupatseni moni,” anatero Jonathan. 

Judith anaima ndipo anali wodabwa poti sanamuzindikire 
Jonathan. 

“Iwe si Judith Ndasauka, unali ku Bowa Sekondale nthawi ina- 
yake?” Jonathan anafunsa, uku akupereka mkono wake mwansan- 
gala. 

Judith anapereka mkono, ndipo anamuyang’anitsitsa Jonathan 
koma zinali zovuta kuti amukumbukire. Koma padadutsa ka- 
nthawi akuyang'anabe Judith anayamba kugwetsa misonzi ndipo 
momvetsa chisoni anati: 

“Undikhululukire Jonathan, ndinakulakwira kwambiri nthawi 
ija,” apatu chikumbumtima cha zomwe anachita tsiku limene lija 
ku sukulu chinamugunda zedi. Poti tsiku lija anaoneka ngati ndi 
wopambana. Atapita ku hositelo yomwe ankagona anakauza 
aliyense za Jonathan, kunali kuseka kosalekeza, ati munthu 
waumphawi kumafunsila mwana wa nduna. Sukulu yonse in- 
adziwa nkhaniyi ndipo moyo wa Jonathan unali wovutika pa- 
nthawiyi mpaka pomwe ankalemba mayeso otsiriza. 

“Ndine Jonathan, ndakondwa kukuona Judith,’ anatero 
Jonathan. Apatu Judith misonzi ikugwa mosalekeza. 

“Ndilibe mawu, koma choyamba ndichoti undikhululukire, nd- 
inakulakwira kwambiri,” anatero Judith uku Jonathan akumuton- 
thoza. 

“Usavutike, inali nthawi yake, ngakhale zinandiwawa kuti 
sukulu yonse inadziwa ndi kundiseka, izo nzakale, pano ndi 
nthawi yoyang'ana chitsogolo.” Jonathan anayankhula moto- 


76 


nthoza. Mawuwa anatonthozadi Judith ndipo anafotokoza zomwe 
zinachitika atamaliza sukulu. Makolo ake anamwalira onse pa- 
ngozi yapamsewu. Mwayi wopita ku sukulu ya ukachenjede 
sanaupeze ndipo nthawiyi ankakhala ndi agogo ake. Kunali kovuta 
kupeza ntchito ndipo moyo unali owawa. Malalanje ananyamu- 
lawo anali amalonda kuti akapeze chakudya kunyumba. 

“Ndakondwa kuti taonana, ndipo ndikufunira zabwino zonse,” 
anatero Jonathan uku akutulutsa ndalama kumupatsa mtsikanayo. 

“Koma usanapite ndipepese ndi mtima wanga wonse pa zomwe 
ndinakuchitira. Chonde ndikhululukire,” anatero akulandira ndala- 
mazo ndipo misonzi ikugwabe m'maso mwake. 

“Ndimakhala ku Area 20B, ndikukhulupirira kuti tsiku lina 
tidzaonananso,” anatero Jonathan akuti azinyamuka kukwera ga- 
limoto lake. Koma chinachake chinamuletsa kunyamuka. Kwa ka 
nthawi anamuyang'ana Judith, poti kukongola kwake kunali 
kosaneneka ndipo sanathe kungochoka osanenapo timawu tina. 

Iye anamukodola pafupi nati: 

“Kodi kupepesa kwako ndi koti unakana kapena unanyoza?” 
anafunsa chotero Jonathan. 

“Zonse zomwe ndinachita, ndinalakwa kwambiri. Koma ngati 
umatha kukhululuka chonde undikhululukire,” ananenetsa Judith. 

“Ngati ukunena izi ndi mtima wako wonse kwa ine kulibe vuto. 
Mtima wanga siunasinthe pa iwe...koma ngati uli ndi wina ndiye 
zabwino zonse,” anatero Jonathan, mtima wake ukugunda ngati 
mmene zinaliri kalero kusukulu kuja. 

Judith sanakhululupirire, anayang'ana kumwamba kenako 
pansi, nanena molimba mtima: “Ndinalakwa, moyo wanga mulibe 
wina aliyense ngati undikhululukire nkundipatsa chikondi 
chomwe chandisowa m’moyo mwanga ndidzalonjeza kuchita 
zonse zabwino kwa iwe, koma choyamba undikhululukire pa 
zonse ndinachita pa iwe.” 

“Zinandiwawa, koma ndikudziwa kuti munthu aliyense 
amalakwa, ine ndilibe nawe chifukwa ngati ungandikonde 
momwe ine ndikukondera,” anatero Jonathan, namutsegulira chi- 

tseko cha galimoto, nalunjika kupita kwa agogo ake. 

Judith anawafotokozera zomwe zinachitika pakati pawo, ndipo 
agogo anasangalala kuti Jonathan anakhululukira Judith. 

Ichi chinali chiyambi chachikondi cha awiriwa ndipo patatha 
miyezi isanu anamanga ukwati wawo mosangalala. 


NTCHITO 

e Jonathan anali mnyamata wolimbikira m’moyo mwake kuti 
apeze zimene amafuna, tchulani zinthu ziwiri. 

e Kodi Judith anali mwana wa ndani ndipo chitozo chomwe ana- 
chitira Jonathan chinali chotani? 

e Tchulani amene anali wochenjera pakati pa Jonathan and Judith. 

Chomwe wakonza Mulungu munthu wina sangachiletse. Fo- 

tokozani. 

e Kodi mukuganiza kuti ukwati wa awiriwa unali wachikondi 
chenicheni? 

e Lembani ena mwa mavuto munakumana nawo m’moyo mwanu 
ofanana ndi a Jonathan. 

MUTU 11 
SI UFITI KOMA NDALAMA 


Nelson Nyirenda 


a bwalo la Nyakwawa Chitende panali chipwirikiti Lamulungu 

la 6 Seputembala. Ana, nkhalamba, anyamata ndi asungwana 
komanso abambo onse amalimbirana kupeza malo abwino kuti 
aone munthu amene amayankhula za anthu obwera. 

“Kodi nchifukwa chiyani mwachita zimenezi m’mudzi 
mwanga muno? Iwe sindiwe mtengwa kodi, bwanji sunachitire 
zimenezi kwanu?” 

“A Nyakwawa, inetu sindinadziwe kanthu kalikonse kuti 
mwana wamwalira mpaka masana pamene ndinaona kuti iyeyo 
adakali chigonere...” 

“Kodi ukuona ngati ndine mwana? Ungandipusitse ine? Lerotu 
ukhaula zedi? Kodi ndiwe mfiti kapena?” Idazaza Nyakwawa Chi- 
tende uku ikupukuta thukuta pamphumi pake. 

Iyo inadabwa ndi m'mene mayiyu amayankhira. Kodi kapena 
anali atalawa mowa wake kapena mutu wake unayamba kuzu- 
ngulira ndi zochitikachitika? Sanadziwe chenicheni. 

“Komatu mungoona kutero. Kodi mukuganiza kuti ineyo ndi- 
mafuna kudya mwanayo? Mwanayonso sanali wanu koma wa 
mwana wanga. Mwana wangayo sanadandaule kalikonse, nanga 
inuyo zikukukhudzani bwanji?” Mayi Mtoliro analankha m’maso 
muli gwa! 

Pamanepo mfumuyo inaimirira mwaukali ndipo inayankhula 
ndi mawu amphamvu: “Ungayankhule tere pamaso pa Mfumu? 
Ndikukulamula kuti ubweretse mbuzi zitatu kubwalo la mfumu!” 

Mayi Mtoliro adaseka chikhakhali ndi kuomba m’manja kuti phi! 
amvekere: “Mwangozifuna mbuzi zanga. Ndikupatsani tikameta 
maliro.” 

Anthu onse anangogwira pakamwa napukusa mitu yawo 
yopanda nyanga. Anayamba kufunsana ngati mayiyu anali ata- 
penga. 

Aliyense amamudziwa Mayi Mtoliro. Anali katakwe pankhani 
yofulula mowa wamasese kumanso kutcheza kachasu. Zidakwa 
zam’mudzimo komanso zochokera kutali zimabwera kunyumba 
kwake kudzamwa mowa kuchokera kum” mawa ndipo zina zi- 
malolera kugona komweko kamba koti mowa wake unali 
wophikidwa mwaluso ndipo amadziwa kusamalira makasitomala 
powachitira zinthu zosiyanasiyana zowasangalatsa. 

Ena ankanena kuti Mayi Mtoliro amathira mafuta a nkhosa 
m’mowa wawo kuti uzikoma kwambiri komanso kuti anthu 
asamakomoke nawo akamwa, koma ena amanena kuti mayiyu 
amagwiritsa ntchito mafuta a nsomba za kunyanja ya mchere ya 
ku India. Nkhani zambiri ngati zimenezi zimangokambidwa pon- 
seponse koma panalibe amene amadziwa zoona zake zenizeni chi- 
fukwa choti mwini wake samakamba kenakalikonse zokhuzana 
ndi nkhanizi. 

Nthawi zina, Mayi Mtoliro amangopereka moni wokha kwa 
anthu akawapeza pa mjigo koma osakamba nawo nkhani kapena 


kuyankhula nkhani ina iliyonse. Koma kukati kumuchere bwino, 
nthawi zina amangoyankhula nkhani zoseketsa zokhazokha. 

Omudziwa mayiyu ankanena kuti akakhala kuti mowa wake 
sunayambe kugulidwa, sankacheza ndi anthu wamba kupatula 
makasitomala ake — zidakwa. Anthu anayamba kuganiza kuti anali 
ndi zithumwa kapena mankhwala amene chizimba chake chinali 
kusacheza ndi anthu omwe saamwa mowa. Zina mwa zidakwa 
zomwe zinkamwa mowa wake zinkati Mayi Mtoliro akalawa mutu 
wa kachasu amasinthiratu zochita zake ndipo sankayankhula ndi 
anthu ena. 

Pofuna kuthandiza makasitomala amene amalephera kupita 
kunyumba kwawo kukadya, Mayi Mtoliro ankawaphikira nsima 
pamtengo wabwino, kuopa kuti akhoza kukomoka kapena 
kumwalira kumene ngati angamamwe mowawo osadyera. 

Kufulula ndi kugulitsa mowa idali ntchito imene ankaidziwa 
bwino kwambiri kotero kuti panalibenso wopikisana naye mder- 
alo. Amati akayamba kufulula kapena kutcheza mowa, amakhala 
nthawi yonse pomwepo mpaka utapsa ndipo ntchito zina zonse 
zapakhomo ankasiyira mdzukulu wake wa zaka khumi ndi zisanu 
ndi mayi waganyu pakhomopo. 

Nthawi zina, Bambo Mtoliro amapeza chakudya palibe pakho- 
mo, makamaka msungwanayo akachokapo. Izi zinkawapweteka 
mu mtima koma sankachitapo kanthu kalikonse. Ena ankaganiza 
kuti bamboyo adadyetsedwa kondaine kuti asamusiye mayiyo. 

Nyumba yake ya banjali idali kumapeto a mudzi wa Chitende, 
chakum’mwera. Adali malo otchuka kwambiri chifukwa kunka- 
chitika zinthu zosiyanasiyana zachisangalalo. 

Nthawi zina kumakhala dansi ya dzaoneni ndi gumbagumba 
imene imabwera pakhomopo nthawi ndi nthawi. Zidakwa zinka- 
chita mpikisano wobetcha nyimbo ndipo amene ankapereka 
ndalama zambiri ndiye amene nyimbo yake imaimbidwa mofulu- 
mira. 

Chinthu chimodzi chimene chimadabwitsa anthu ndi choti 
amuna ake a mayiyu, Bambo Mtoliro, anali munthu wokonda ku- 
pemphera kwambiri ndipo analinso ndi udindo woyang’anira ku 
mpingo kwawo. Koma mayiyu sankalabadira zopemphera ndipo 
sankapitako kutchalichiko nkomwe. 

Nthawi zina Akhristu a kumpingo wa abambo amabwera kun- 
yumba kwa Mtoliro kudzacheza kapena kudzachita mapemphero. 
Ndipo chifukwa choti Mayi Mtoliro ankachitira bizinesi yawo ya 
mowayo chapatali pang’ono ndi nyumba yawo yogona, zonse 
zinkayenda bwinobwino. 

Mayi Mtoliro ankasamala geni yawo kwambiri. Anamanga 
kanyumba kakang’ono kaudzu momwe “makasitomala ankawa- 
tchula a ndalama zawo’ kapena “olemekezeka' amamweramo 
mowa ndipo anamanganso chisakasa chaudzu ndi mitengo pa- 
munsi pake momwe makasitomala ena onse ankamwera. 

Ku chisakasa cha maudzuko ndikumene kumakhala dansi nthawi 

zambiri ndipo asungwana otengeka ngati nkhuku ya pamazira 
ankadzigulitsa okha kwa abambo, makamaka mdima ukamayamba. 

Mayi Mtoliro ankadabwitsanso anthu kuti kwa zaka zambiri, 
palibe tsiku limene pamowa wawo panabuka ndeu. Ngakhale zi- 
dakwa zimene zinkadabwa kuti zikakonza mapulani onse oyam- 
bitsa ndeu pamalopo zinkasokonezeka niziyamba kuvina limodzi, 
osachita ndeu. Izi zinapangitsa kuti mbiyang' ambe zipatchule pa- 
malopo dzina loti Mtoliro wa Mtendere Tavern. 

Mowa udali kuchucha tsiku ndi tsiku. Nthawi zina kukachitika 
maliro m’mudzimo, amatha kugulitsa mwamseri kapena usiku 
mpaka mowa wake umatha tsiku lomwelo, osagona konse. 

Ngakhale anthu ena ankadana naye mayiyu, ana a m’mudzimu 
komanso midzi ina yozungulira ankamukonda kwambiri chifukwa 
ankakonda kuwagawira zinthu zosiyanasiyana monga zakudya ko- 
manso ukatakwe wake wokamba nkhani zoseketsa. 

Koma amati akaputidwa, mayiyu ankalalata kotheratu motero 
palibe ndi mmodzi yemwe ankakhumbira kuti amunenere za- 
miseche poopa zamawa. 

Tsono pa bwalo la mfumu paja anthu anayamba kubalalika. Ke- 
naka, anangomva Mayi Mtoliro akuyankhula mokweza amvekere: 
“Ndili ndi mboni zanga pankhaniyi, bwanji simunaziitanitse? Kodi 
mulandu amakamba wopanda mboni?” 

Nyakwawa Chitende inacheuka nibwerera, nikhazikitsa bwalo 
pansi. 

“Inu mayi mufuna kutichititsa mbwelera, eti? Taitanani mboni 
zanuzo timve zomwe ziti zinene. Komatu mukapezeka wolakwa, 
chilango chake chitha kuwonjezekera,” Nyakwawa inanena 
mwamphamvu. 

Pomwepo, Mayiyo anaitaina Bambo Mtoliro ndi mayi wogwira 
ganyu kunyumba kwake kuti abwere pafupi. 

“Bambo, talongosolani, kodi mdzukulu wathu anamwalira 
bwanji dzulo lija?” 

“Inetu sindikudziwa kuti zinakhala bwanji ndipo amene mu- 
nandifotokozera za malirowo ndinuyo. Ine ndidamvera kuchokera 


82 


ku msonkhano womwe umachitikira ku tchalitchi,” adalankha 
bamboyo mozyolika. 

Nayenso mayi waganyu uja anaitanidwa pabwalo nafunsidwa 
ndi mfumu: “Kodi mayi, zoti mwana wamwalira inuyo mu- 
nadziwa nthawi yanji?” 

“Ineyo ndinangomvera a donawa akulira masana. Koma 
chimene chinandidabwitsa ndi chakuti m’mawa pamene ndinab- 
wera pakhomo pawo, anandiuza kuti ndisalowe kuchipinda 
kumene kumangona mwana watisiyayu. Ndipo nditafunsa za 
mwanayu, anandiuza kuti wagona kuchipinda chawo cha 
amayiwa. Chodabwitsa chinanso ndichoti mowa utangotha ku- 
malo wogulitsirako, anayamba kulira, akulunjika kunyumba 
kwawo, akufuula kuti mdzukulu wawo wamwalira, chonsecho 
anaswera kogulitsa mowa...” 

“Mukumva zimenezi mayi? Anthu atabwera kunyumbako 
anadzapeza kuti thupi la mwanayo linali litayamba kuonongeka 
kusonyeza kuti mwanayo anamwalira usiku koma inu munanena 
za maliro dzuwa litapendeka komanso mutatsiriza kugulitsa 
mowa!” idakalipa mfumu. 

Mayi Mtoliro adakhala chete, kenako, anafumbuka, nayankhula 
ngati wozungulira mutu: “Ndinaphika mowa wabwino kwambiri 
dzulo, ndiye mukuganiza kuti ndikananena za maliro m’mawa, 
mowa wanga ndikanachita nawo chiyani? Mumafuna kuti 
uwonongeke?” 

“Mwachita chinthu chimene mudzi wanga uno komanso dera 
lonse la mfumu yaikulu sizinachitikepo. Mubisa bwanji maliro a 
mwana wa mwana wanu mnyumba chifukwa chofuna kupanga 
kaye ndalama? Kodi kapena ndinu mfiti?” 

Anthu omvetsera nkhaniyi anapukusa mitu yawo. Ambiri 
anayamba kung'ung'udza kuti mayiyu amafunika chilango 
chokhwima. 

“Inetu siufiti ayi koma ndalama. Ndimafuna kupanga ndalama 
kaye chifukwa womwalira wapita basi komanso mwambo wa 
malirowo umafunikiranso chuma, ndiye ndalakwanji?” 


83 


L 


anayankhula molimba mtima, m’maso muli gwa. 

“Chilango chake chikhala ng’ombe imodzi, nkhani yatha!” in- 
alamula mfumu ndipo bwalo linathera pomwepo. 

Anthu ambiri anamuseka namunyogodola chifukwa chobisa 
maliro a mdzukulu wake ndicholinga choti agulitse kaye mowa. 
Nazo zidakwa zomwe zinali makasitomala a mayiyu zinanenetsa 
kuti sizidzamwanso mowa wake poganiza kuti zotele zinali 
nyambo yophera chikhalidwe chawo. Uwu unali ufiti wochitika 
dzuwa likuswa mtengo. 


NTCHITO 

e Kodi Chitengwa ndi chiyani? 

e Mayi Mtoliro anali mziyani wosokoneka m’mudzi mwa Chi- 
tende, tchulani zomwe mayiyu ankachita. 

e Fotokozani mmene mwambo wa maliro umachitikira kumudzi. 

e Siufiti koma ndalama, pangani chiganizo. 

e Kodi Nyakwawa Chitende inalondora popereka chirango kwa 
Mayi Mtoliro? 

e Kodi nkhaniyi inachitika ku madera ati a dziko lino? 

MUTU 12 
WAMISALA ANAONA NKHONDO 


Wisdom Nkhoma 


idali kumaliro, kumudzi kwa Mfumu Sasani ku Kotakota. 
Wolemekezeka Bambo Mphonje, phungu wanyumba yamala- 
mulo woimira dera la Kotakota Zambwe, ndiwo adatsamira 
mkono. Khwimbi la galimoto, njinga zamoto ndi njinga zaka- 
palasa zamitundumitundu ndi anthu osiyanasiyana omwe ada- 
sonkhana tsikulo adachitira umboni kuti malemuwo sadali munthu 
wamba. Bambo Mphonje adamwalira atadwala nthawi yaitali. 
M'kati mwa khwimbi la anthu osonkhanawo mudaoneka 
timagulu ta anthu awiriawiri, atatuatatu, anayianayi kapena 
oposerapo molingana ndi kufanana kwawo. Ndidakhala pansi pa 
mtengo wa msolo ndi anzanga akuntchito ndipo kagulu kathu 
kadali ka anthu anayi. Ndidazindikira mochedwa kuti pa kagulu 
kathuko padalinso munthu wina yemwe adatsamira mtengo wa 
msolo uja ndipo munthuyo adali kupha tulo. Ndidadziwa kuti 
mkuluyo adali m'tulo atayamba kuchita mkonono. Munthuyo 
adali wachilendo pa gulu lathulo chifukwa sadali wofanana nafe 
komatu sadali mlendo mu deralo chifukwa pafupifupi aliyense 
ankamudziwa. Dzina lenileni la mkuluyo lidamwalira makedzana 
ndipo lomwe lidatsala lidali lomuchedzera chabe loti Njalabwana. 
Omwe adamupatsa dzina lachipongwelo adali ana a m’mudzimo 
chifukwa iye akafuna kupempha ndalama, ankangopempha 
mwachidule kuti: “Njala bwana”. Iye ankalikonda dzina la Nja- 
labwana motero lidamera mizu. 
Njalabwana adali munthu waziwala m'maso. Ngakhale adali 
wamisala, iye adali wodabwitsa kwambiri chifukwa cha chilung- 
amo ndi makhalidwe ake achimango. Iye ankapezeka pa miso- 

nkhano ndi miyambo yosiyanasiyana yochitikira m’mudzimo. 
Mwachitsanzo, Lachisanu lililonse iye ankapita kukapemphera ku 
mzikiti. Loweruka lililonse ankapita ku matchalitchi osiyanasiyana 
a Akhirisitu omwe amapemphera Loweruka ndipo Lamulungu 
lililonse ankapita ku matchalichi osiyanasiyana a Akhirisitu omwe 
amapemphera tsikulo. Kukakhala mapemphero a mpingo wa- 
makolo, Njalabwana ankapitako atatenga mfunde zake. 

Nthawi yamisonkhano yandale, Njalabwana ankapita ku mis- 
onkhano ya zipani zonse zomwe zidali kuchititsa misonkhano 
m’mudzimo nthawiyo. Iye akamapita ku msonkhano wandale 
wina uliwonse, ankavala jekete lazigambazigamba zansalu za zi- 
pani zonse. Iye adasoka yekha zigambazo pa jekete lakelo. Anthu 
ambiri andale ankadana naye chifukwa cha jeketelo. 

Tidali kudikira kuti mwambo wamaliro uyambe ndipo ndidali 
kukambirana ndi anzanga nkhani zosiyanasiyana. Tidakambirana 
nkhani monga zachuma, zaulimi, zaumoyo, zakusintha kwa 
nyengo, zamatenda a edzi, zaziphuphu ndi zosasiyanitsa akazi ndi 
amuna pantchito. Titangoyamba kukamba nkhani yakusasiyanitsa 
akazi ndi amuna pantchito, tidangomva kuseka kwambiri ndipo 
tidadzidzimuka. Njalabwana adadzuka. Anthu ena omwe adali pa- 
fupi, adasekanso. Njalabwana adaoneka kuti adafuna kuyamba 
zosokoneza. Ndidaganiza zomutanganikitsa pocheza naye. Iye 
ankakonda kucheza ndi anthu omwe ankamuona ngati munthu 
wina aliyense. 

“Njalabwana, kani muli pompano? Mwadzuka bwanji?” 

“Ndadzuka bwanji? Kodi ndi mmawa uno? Kapena unandiona 

ndikugona? Misala eti?” 

Ndidaopa kumuyankha mafunso ondondozanawo chifukwa 

ndikadati ndimuyankhe zosamusangalatsa, akadatha kuya- 

mbitsa mpungwepungwe choncho ndidangomupepesa. Kenako 
ndimufunsa mafunso ena. 

“Kodi a Njala, dzina la bambo anu ndani?” 

“Munthu.” 

“Kwanu ndi kuti?” 

“Ku Malawi.” 

“Boma lanji?” 

“La Malawi?” 

“Boma limeneli limapezeka chigawo chiti?” 

“Cha ku Malawi.” 

“Ndinu wa mtundu wanji wa anthu?” 

“Amalawi.” 

“Paja ndinu achipembedzo chanji?” 

“Cha Mulungu.” 

“Nanga ndinu achipani chandale chiti?” 

“Cha Amalawi. Kodi bwanji? Ndiwe msimbi? Kodi bwanji 
atolankhani simuchita manyazi? Paliponse mpamaliro pomwe 
mpaka mutolepo nkhani.” 

Anzanga adafa ndi phwete chifukwa cha mayankho ndi ma- 
funso a Njalabwana. Kenako ndikuti ndizimufunsa funso lina, 
tidangomva munthu wotsogolera mwambo akutiuza kuti tiime chi- 
fukwa idali nthawi yotulutsa mfumu. Abale ndi amayi ambiri 
adayamba kulira mokweza. Tonse tidaima. Aphungu a nyumba ya- 
malamulo azipani zosiyanasiyana ndiwo adatulutsa mfumuyo pot- 
sanzikana ndi mnzawoyo. 

“Aoneni kutengezana baulo ngati kuti ndi anthu okondana. 
Mawa muzikakadzulirana mawu ku nyumba yamalamulo. Nanga 
bwanji aphungu olemekezeka aakazi sadanyamule nawo? Tsono 
kumanda mukamukwirire nokha mnzanuyo. Si uja mumati ndinu 
antchito athu? Ine ndiye sindikakwirirako,” Njalabwana 
adayankhula ngati kuti aphunguwo adali kumumvera. 

Palibe yemwe adamuyankha koma ambiri omwe adamva 
adaseka. 

“Zikomo kwambiri, tikhale pansi. Pepani olemekezeka onse, 
ogwira ntchito ku nyumba yamalamulo, ogwira ntchito zaboma, 
antchito zamalonda, amfumu, amipingo, amayi, abambo, anya- 
mata ndi atsikana. Tsopano ndi nthawi yazoyankhulayankhula. 
Amene ayambe kutiyankhula ndi eni mtundu. Tiyankhuleni,” wo- 
tsogolera mwambo adatero. 

“Chifukwa cha nthawi, ndingoti ulemu kwa onse oyenera ku- 
landira ulemu. Ine ndi malume a malemuyu. Ngakhale ndaima 
pano, m'thupimu mafupa anga athyoka chifukwa cha imfa ya 
muphwangayu. Ife amtundu ndife olira kwambiri chifukwa male- 
muwa ndi amene adali nsanamira yathu pa banja pano komanso 
dera lonse lino. Tikudandaula chifukwa dongosolo lomwe adali 
nalo loti atukulire banja lathu komanso dera lino lafufutika. 
Zikomo nonse amene mwabwera kudzatikhazika. Malemuyu 
wasiya mkazi ndi ana atatu. Malirowa tisesa mawa, zikomo.” 

“Aaa! Adali nsanamira? Bodza. Ankathandiza yani? Suja 
adatithawa kuno n'kumakhala kutauni? Mukuti wasiya mkazi 
mmodzi? Bodza. Nanga akazi ena aja ali ku Linga? Suja adalanda 
mkazi wa mwini ku Chombo? Nkhani idamukomera kukhothi poti 
adamufumbatitsa woweruza. Mkuluyu adali ndi akazi ambiri. 
Amayi ambiri omwe akupungula misozi panowa adali ake,” Njal- 
abwana adafotokozera kagulu kathu m’maso muli gwa. 

Palibe yemwe adayerekeza kumuletsa kuyankhulako chifukwa 
akadatero, Njalabwana akadatha kuyambitsa chipwirikiti. 

“Uko kunali kulira kwa amalume. Tsopano timve kulira kwa 
amfumu.” 

“Pepani olemekezeka nonse, amayi ndi abambo. Ine ngati 
mfumu ya mudzi uno ndine wolira kwambiri chifukwa ndodo yanga 
yathyoka. Kodi andigwire mkono ndani poti ndilibe maso? Mfumu 
imalemekezeka ndi anthu ngati amene wagona apayu. Ndikulira 
kwambiri chifukwa ntchito zomwe adazisanja kuti agwire mu dera 
lino zafera m'mazira poti khoza lipita ndi mwini dzanja. Ndine 
wolira kwambiri chifukwa cha imfa ya mwana wanga, pepani.” 

“Ntchitozo akadagwira ndi ndalama zam'thumba mwake? Ndi- 
mayesa ndi za boma? Wina amene tidzamusankhe adzagwira,” 
Njalabwana adayankhula molandula. 

Wina pa gulu lathu adavomereza zomwe Njalabwana adanena. 

“Uko kunali kulira kwa amfumu. Tsopano a ku nyumba ya- 
malamulo atiyankhule.” 

“Ulemu kwa onse oyenera kulandira ulemu. Banja la nyumba 

yamalamulo ndi lodandaula kwambiri chifukwa tataya mnzathu. Iye 
adali wanzeru ndipo ankayankhula zotukula dziko lathu maka dera 
lino. Anthu a dera lino mwataya munthu wofunikira kwambiri ndipo 
kudzakhala kovuta kuti mupeze wina. Tikulira nanu. Pepani 
kwambiri,” mmodzi wa aphungu a ku nyumba yamalamulo adatero. 

“Bodza. Kuli chitukuko kuno? Munthu wolephera kumanga 
nyumba yake yomwe ndiye angatukule dera lake. Za kuno tiyenera 
kunena tokha osatipusitsa ngati kuti ndife anthu amisala. Munthu 
wina wolowa m’malo mwake timupeza dzuwa lisadalowe. Kodi 
munthu wanzeru adali iye yekha? Tiliponso ena anzeru ngati chi- 
tute,” Njalabwana adayankhulanso. 

“Kumeneko kudali kulira kwa anzawo a ku nyumba yamala- 
mulo. Tsopano ndi nthawi yoti ampingo atiyankhule. Mukatsiriza 
mupitiriza mwambo wamapemphero” 

Mbusa Kunthani adaima ndipo adapereka ulemu kwa onse 
oyenera kulandira ulemu. Iye adayankhula zambiri zotamanda 
malemu Mphonje. Kenako adayamba kubangula ndi ulaliki. Mu 
ulaliki wakewo, Mbusa Kunthani adakamba za anthu okhulupirira 
ngati malemu Mphonje omwe akalowe ku Paladiso. Iye 
adayankhulanso motsimikiza kuti malemu Mphonje adali atalowa 
kale kumwamba chifukwa adali wolungama. 

“Ife ampingo ndife olira kwambiri komabe tikulira mwa Am- 
buye. M’baleyu ndi amene adatimangira tchalitchi ndipo 
ankapereka chuma chake kumpingo mwaufulu. Adalinso munthu 
wolungama. Ine ngati Pulofeti ndamuona m’baleyu m’maso- 
mphenya kuti walowa kale ku Paladiso. Ndauona mzimu wake 
ukuusa m’mtendere. Tiyeni titengerepo chitsanzo. Zikomo 
kwambiri,” Mbusa Kunthani adatsiriza motero. 

Ampingo adatsimikizira mawu a mbusa wawo poyankha kuti 
‘ame’ motsindika. Mawu woti “ame” adakhala ngati amutsutsula 
Njalabwana pachilonda ndipo nthawi yomweyo adavwanduka 
mwaukali kwambiri ndipo adayankhula mofuula akulowera 
komwe kudali Mbusa Kunthani. 

“Bodza! Mbusa iwe ndi ampingo ako ndinu anthu onama ko- 

manso opanda manyazi. Munthu wolanda mkazi wa mwini anga- 
lowe ku Paladiso? Wolemekezekayu ankaba zipangizo monga Si- 
menti, misomali, matabwa ndi malata za sukulu ya boma yomwe 
yasanduka bwinja tsopano chifukwa sakutsiriza kuimanga. Zipan- 
gizo zakubazo ndi zimene adamangira tchalitchi chanu. Mulungu 
angakhale mu kachisi wotere? Munthu wotereyu angalowe ku Pa- 
ladiso? Mphonje akakalowa ku Paladiso ndiye kuti tonse tili pano 
tikalowako ndi mapazi.” 

Njalabwana adalunjika pomwe padali Mbusa Kunthani ndipo 
atangotsala pang'ono kuti amukwenye pakhosi, anyamata 
ampingo adzitho adamugwira n'kuyamba kulimbana naye kuti 
amulikhire pansi. Ndidalephera kuona zotsatira chifukwa kamvu- 
lumvulu wamphamvu adawomba pamalopo mwadzidzidzi. Padali 
fumbi losasimbika ngati kuti ndege yatombolombo idali kunya- 
muka. Mmene fumbi limatha, sindidamuonenso Njalabwana. 

Chipwirikiti chija chitatha, woyendetsa mwambo adape-pesa 
onse omwe adali pamalopo chifukwa cha zomwe zidachitika ke- 
nako adafotokoza dongosolo la mayendedwe popita kumanda. Pa 
ulendo wakumandawo nkhani zomwe zidamanga nthenje zidali 
za Njalabwana ndi kamvulumvulu wodabwitsa yemwe adafika pa- 
maliropo. 


NTCHITO 

e Tanthauzani mwambi uwu: Wamisala anaona nkhondo 

e Kodi ndi chanzeru chiti chomwe Njalabwana ananena choona 
chenicheni cha Mbusa Kunthani? 

e Kodi malemuyu anali ndani kuderali? 

Tchulani ndondomeko ya pamaliro monga mmene mwaw- 

erengera nkhaniyi. 

e Kodi ndi mawu ati Njalabwana anawatsutsa pa maliropo? 

e Lembani zomwe anthu kapena tinene kuti anamalira ambiri 
amakanika kuyankhula za munthu yemwe watisiya. 


90 


MUTU 13 
MKAZI WAMITALA 


Loreen Nyambo 


66 O: ! aaah. ..pamenepo, aah zilibwino, pamenepo, iwe John 
Mpata,wandimaliza!” anatero mayiyo uku Mpata 

akumupsopsona mkhosi, kenaka milomo ikutsikira m’mawere. 
Manja a Mpata anali ponsepopnse pa thupi losalalalo. Kwambiritu 
manjawo anatsikira kumbuyo yonenepa bwino ya mayiyo kumene 
anamva bwino zedi. 

“ Aaah...oh!...Aaaah! Anamvekera uku akupuma mobanika. 

Mpata ananyamula mayiyo kuchokera pansi la mkitchenimo 
namuika patebulo la ku kitcheniko.Mpata sanabuule ngati 
mkaziyo koma anangotanganidwa ndikugwira mbuyo yamayiyo 
uku akupuma mobanika. 

Mwadzidzidzi, kunamveka kugogoda kukhomo kwa nyumbayo 
ndipo liwu la mwamuna linamveka: “Honey, honey ndabwera!” 

Mofulumira Mpata ananadzidzimuka nkusiya zomwe ama- 
chita. Anaimirira mwamantha kuyang'ana uku ndi uku. 

“Honey , tatsegula!”Mawu apanjawo anapitirira. 

Apa mayiyo anazindikira kuti zinthu zavuta ndipo ana- 
mukankha Mpata pambuyo, nachotsa manja pambuyo pake. 

“Mayo, amuna anga abwera!” anafuula mwa pansipansi 
mayiyo, uku akusonkhetsa zovala zake zomwe zinali mbwee 
pansi. 

“Mwamuna wako? Zitheka bwanji, ndimayesa unati anapita 
kutali ndipo sabwera kwa sabata yonse?” anatero Mpata uku aku- 
lumpha ngati waponda moto, kuyang'anayang'ana kothawira. 


91 


“Honey,...bwanji kodi? Tatsegula! Kukuzizira kunja kuno!” 
liwu lakunjalo linamveka mofuula. 

“Ndili ku khitchini, darling , pitani ku chitseko cha ku tsogolo 
ndikutenga makiyi,” anayankha choncho mayiyo. 

Mpata anasokonezeka. Kenaka anaona mbali yoti athawire 
Koma mayiyo anamugwira pamkono ndikumuletsa kuthawira ko- 
lakwika komwe bambo akunyumba ankati alowere. Pozindikila 
kuti zinthu zavuta, mayiyo anangotsekera bambo wantopolayo ku 
chipinda choika katundu. 

Bambo Ndaziona anatsegula chitseko ndikulowa m'nyu- 
mbamo. 

“Uli kuti wachikondi?” anafunsa Ndaziona atalowa m’nyum- 
bamo .“Ndili ku kukhitchini kuno,” anatero mayiyo nthumazi zi- 
tamugwira pozindikira kuti anatchula malo enieni kumene awiri 
aja anali kuchitira masewera awo. 

Ndaziona anapita ku khitchiniko ndipo anaika pansi zikwama 
zomwe ananyamula. Anamwetulira, chikondi chikudzala mu 
mtima poona mkazi wake yemwe anavala zovala zogonera, 
miyendo ili psuu ndikukongola. Posaugwira mtima, iye anagwira 
mkazi wake namupsopsona molimba, nagwira mbuyo uku 
akupuma mobanika. 

“Chinachake chinandiuza kuti mubwera motero sindinadabwe 
ndikubwera kwanu,” anatero mayiyo uku bamboo uja akumu- 
gwiragwira, namupsopsona. 

Apatu Mpata anali akuonerera kukachipinda komwe anabisala 
kuja uku akupemphera kuti mwini nyumbayo asatsegule 
kukachipindako. 

Atatha kupsopsona mkazi wake Ndaziona sanachoke ku khi- 
tchiniko ati kuti adziona mkaziyo akuphika. 

Apo mayiyo anasowa mtendere zedi. Anali ndimantha aakulu 
kuti mwina Ndaziona atha kutsekula kachipinda komwe Mpata 
anabisala. Anayang'anayang'ana uku ndi uku akupitriza kugwi- 
ragwira zophikazo. 

Koma ngakhale zinali choncho, Ndaziona anali ndi chimwe- 

mwe chachikulu kotero sanaone kuti mayiyo anali kusowa mte- 
ndere. 

Mayiyo anayesetsa kuchita ngati kuti zinthu zinali bwino 
pamene anatenga botolo la mchere ndikuyesera kuthira mu 
mphika womwe unali pamoto koma m'botolomo munalibe 
mchere. 

Pofuna kukondweretsa mkazi wakeyo Ndaziona analumpha 
kuthamangira kuchipinda chosungira katundu uja kuti akatenge 
botolo lina la mchere lomwe linali kuchipindako. Apatu mayiyo 
analumpha naletsa bamboyo kuti asavutike poti anali wotopa. 

Koma Ndaziona sanamve izi ndipo anatsegula chipindacho 
natenga botolo la mchere lija. 

“Ichi ndi chiyani?”anakuwa Ndaziona ati poona kuti muchipi- 
ndamo munali botolo limodzi lokha. 

“Ndilongosole,” anatero mwamantha ngati kuti alire mayiyo. 

“Ine sindilola kuti nthawi zonse muziikira kumbuyo mayi wa 
ntchito kumbuyo chikhalirenicho akunka akusowetsa mabotolo a 
mchere m'nyumba muno! Kodi ndi liti lija lomwe tidagula 
mabotolo a mchere angapo?” 

Apatu Mayiyo anadziwa kuti mwamuna wakeyo sanamuone 
Mpata mchipindamo. Apo mtima wake unkangogunda, kupe- 
mphera kuti wakubayo asagwedezeke. 

Nthawiyi nkuti Mpata ataona Ndaziona ndipo anakwera 
pamwamba malo ooti munthu wamfupi monga Ndaziona 
sakanatha kumuona kapena kufikira. 

Mwadzidzidzi, magetsi anathima. 

“Escom!” Ndaziona anayankhula mokweza ndi modandaula. 

“Chipongwe chosaneneka! Kodi anthu amenewa akufuna mu- 
gone ndi njala? ” anatero mkaziyo. 

Komatu Ndaziona sanadziwe kuti anali mkazi wake yemweyo 
yomwe anagwetsa switchi yamagetsi kuti Mpata apeze mwayi 
wothawira. 

Mwamwayi chakudya chapsa kale, tangoyatsani kandulo kuti 
mudye chakudyachi,” anatero mkazi uja. 

Ndaziona anayatsa makandulo awiri. Imodzi anaitenga kupita 
nayo ku kukhitchini kumene kunali mkazi wake uja, ndipo 
ananyamula katundu wake yemwe anali kukhitchiniko nkulowa 
naye kuchipinda chogona. 

Nthawi yomweyo mayiyo anathamangira ku chipinda chomwe 
kunabisala Mpata, ndipo anagwidwa ndi phwete ataona munthu 
wamtali komanso wathupi akuziumiriza kutulukira pazenera la- 
ling'ono. Apo ananong'oneza mkuluyo kuti athawire ku chitseko 
cha kumaso kwanyumba chifukwa mwamuna wake uja anali ku 
chipinda. 

Atadya mofulumira, awiriwo anapita ku chipinda chogona. Ke- 
nako Ndaziona anayang'anitsitsa mkazi wake nati: “Ine ndima- 
dabwitsidwa ndi anzathu a nyumba iyo, bambo Mpata. Kaya ndi 
ufiti, kaya ndi chiyani, mkuluyu amachita zodabwitsa zedi.” 

Mayiyo anayang'ana mwamuna wake modabwa, nayamba 
kudzifunsa mu mtima kuti kapena bamboyo anamuona Mpata aku- 
tuluka m’nyumba mwaomo. 

“A Mpata? Atani a Mpata?’ anafunsa mwankhawa. 

“Ayi kungoti ndimangodabwa nawo zina zomwe amachita. 
Mmene ndimayang’ana ngati enawa ali ndi magetsi ndinawaona 
ali maliseche, mbali yaoyo kukuyaka magetsi. Akatu ndi kachi- 
nayi kuona zimenezo,” anatero Ndaziona. 

Apatu mayiyo anagwa ndi phwete, nagwira mwamuna wakeyo 
mwachikondi, uku akuyang’anitsitsa m’maso mwa Ndaziona. 

‘Mkulu amene uja nkukhala mfiti? Kaya zake izo, bola ife 
asamatitambire. Komanso anthu ambiri akhala akunena kuti a 
Mpata ndiochenjera kwambiri,” anatero mayiyo. 

Apatu mayiyo anagwiritsa mwamuna mwachikondi.Koma 
pansi pamtima anali akuganizira mwayi wina okomana ndi Mpata. 

Koma akuluakulu akale adati: “Chouluka tsiku lina chidzatera’ , 
ndipo zedi chinateradi. 

Tsiku lina monga mwa chizolowezi, mayi uja anayitananso 
Mpata mmene mwamuna wake anamutsanzika kuti akupita ku 
msonkhano wakutali komwe anayenera kukatha masiku awiri. 

Mwachizolowezi, Mpata anatakasuka ngati ndi nyumba yake, na- 
ganiza zopha tulo ku nyumba kwa Ndaziona ndi mayi wosa- 
khulupirikayo. 

Koma chifukwa choti msonkhanowo unatha mofulumira, 
Ndaziona anabwerera tsiku lomwelo, koma pakati pa usiku. Poti 
inali nyumba yake, iye sanavutike ndi kugogoda, anangofikira ku- 
tsegula kugwiritsa ntchito makiyi omwe anali nawo. Mwatsoka 
nkuti awiriwa atagona tulo tofa nato. Apo Ndaziona anangoti mb- 
wandi, ndakugwira! Umayenda m’mbali, lero walowa mu ukonde! 

Ndiye kunalitu kuumbuza mbala, uku akufuula kuti anthu 
oyandikira amuthandize. 

“Tingoyiyotcha mbalayi!” ena anafuula. 

Nthawiyi nkuti mayi uja atathawa. 

Koma mkulu wina anafuna kuti ayiwone mbala ija. Anayatsa 
nyali ndipo onse anafuula mokweza: 

“Nkhaniyi si yaumbava, koma ndi yau........... Mayi wa 
m’nyumbamu anali ndi mitala yachibisibisi!” anatero mkulu wina 
uku akuseka monyodola. 


NTCHITO 

e Kodi munamvako mkazi ali pa mitala? 

e Kuti akwale mkazi wamitala anatani? 

e Kupatula a John Mpata, Kodi mwamuna wina anali ndani? 
e Kodi njomba za mayiyu zinamuthandiza? 

e Fotokozani mmene Ndaziona anagwirira njonda ija. 

e Tatolapo phunziro lotani pa nkhaniyi? 

MUTU 14 
MDALITSO WABODZA 


Bridget Mang’umbi 


ayi mkulu, Mayi mkulu!” Sisitere Beatrice anakuwa mo- 
kweza, akuthamangira ku ofesi ya Mayi Mkulu. Anatsegula 
ofesiyo, yomwe munalibe munthu, koma akukuwabe. 

“Sisitere Beatrice, mukufuuliranji?” anafunsa Sisitere Magaret, 
modzudzula. 

Sisitere Beatrice anapuma mobanika, osanena kanthu. Sisitere 
Magaret anali wokonda kuyankhulayankhula ku nyumba ya ma 
Sisitere yomwe inkatchedwa Convent komwe amayi othandiza 
Mpingo wa Chikatolika ankakhala. 

“Palibe chilichonse Sisitere, koma mwamva kuti Bambo Math- 
ews ndiwo adzachititse Misa ya Sabata ino?” anatero Sisitere 
Beatrice pofuna kusintha nkhani. Kupatula kukonda kufunsa ma- 
funso osayenera Sisitere Magaret analinso wokonda kuchita mis- 
eche ndipo anadziwa kuti Sistere Beatrice anali ndi nkhani, 
sakanafuula popanda pake. 

“Simunandiyankhe funso langa kuti chifukwa chiyani 
mukukuwira kumatchula Mayi Mkulu?” Sisitere Magaret anafuna 
kudziwa. 

“Ndimati ndiwauze kuti Sisitere Rosaline akomokanso,” 
anayankha choncho poona kuti bodza siligwira. 

“Sisitere Rosaline akomokanso?” mawu achisoni anamvekera 
chakumbuyo. 

“Mayi mkulu!” Sisitere Magaret akugwira pamtima amvekere, 
“nanunso mwandidzidzimutsa, mukanandikomola nanenso, 
mwamwva!” 

“Musatero Sisitere Magaret,” Mayi mkulu Chilambo anatero, 

“Beatrice, ukuti chiyani za Sisitere Rosaline?” anafunsa aku- 
woneka odandaula 

“Ndinapita ku chipinda chawo kuti ndikawatenge tipite ku Misa 
yamadzulo ndipamene ndawapeza atakomoka. Ichi neime ndi- 
makufunirani,” anatero Sisitere Beatrice. 

Mayi Mkulu anaoneka odabwa 

“Maria Woyera mutithangate!” anatero Mayi Mkulu Chi- 
rambo, uku akupukuta thukuta ku masaya awo. “Ndiye mukundi- 
wuza kuti mwamusiya munthu atakomoka ali yekha?” 

“Ayi ndithu, Mayi Mkulu, ndawasiya ndi Sisitere Ann.” 

Mayi mkulu anaoneka okhutitsidwa ndipo anati: 

“Chabwino, tiyeni kuchipinda kwawo. Sisitere Magaret 
thamangani ku chipatala mukayitanitse ambulasi, “ anatero, 
nalunjika komwe sisitere wokomokayo ankagona. 

“Kalanga ine, sindikudziwa chomwe chikuwachitikira sis- | 
terewa, chibwerere kumudzi kukaona mayi awo masabata angapo | 
apitawo, zikuoneka ngati zinthu zawasokonekera,” anatero Mayi 
Mkulu pamene ankapita ku chipinda cha Sisitere Rosaline. Atafika | 
m'chipindamo anapeza Sisitere Rosaline akunyamula korona 
wawo kuti azipita ku Misa ya madzulo. 
| “Ogo ukutani mwana wanga?” anafunsa Mayi Mkulu modabwa. 

“Mayi Mkulu, “ anayankha Sisitere Rosaline, akuvutika 


| kuimirira. 
“Gona pansi ungagwe,” anatero Mayi Mkulu, akumugwira pa- | 
| phewa sisiteriyo. 
“Mwana wanga ndiuze chomwe chikuvuta,” Mayi Mkulu ana- | 
funsa, akukhala pampando umodzi womwe unali m'chipindamo, 
momwe munalinso bedi limodzi, chthunzi cha pamtanda cha Am- 
buye Yesu pakhoma ndiponso katebulo pomwe panali Baibulo. | 
“Mayi Mkulu, palibe chikundivuta kungoti Sisitere Ann ndi | 
Beatrice anangodzidzimuka basi.Ndili bwinoibwino.Kungoti 
sindikudya kwambiri mwina ndichomwe chikundifooketsa,” | 
anatero Sisitere Rosaline. | 
“Rosaline,“ Mayi Mkulu anamudula, ”aka ndi kachiwiri kuti 

iwe ukomoke sabata ino yokha. Ine sindingakhulupilire zimene 
ukunenazi. Mwachidziwikire pali chimene chikukuvuta ndipo iwe 
ukudziwa zimenezo,” anatero uku akumuyang'anitsitsa Sisitere 
Rosaline. 

Sisitere Rosaline anayang’ana kumbali nanyamula Buku la ny- 
imbo ndi manja onjenjemera. 

“Mayi Mkulu, palibe chavuta ndithu,” anatero Sisitere Ros- 
aline, uku Mayi Mkulu akumuyang'anitsitsa. 

“Chabwino, izo zili choncho ndifuna upite kuchipatala kuti 
akaonedi kuti uli bwino, kapena ayi?” anafunsa Mayi Mkulu. 
Ngakhale Sisitere Rosaline anayesera kukana ponena izi ndi izi, 
Mayi Mkulu anatsindika kuti apite ku chipatala. 

“Palibe chifukwa choti andipime, ine ndili bwino Mayi 
Mkulu,” anayesera kutero Sisitere Rosaline ali mu ofesi ya doko- 
tala koma Mayi Mkulu anangomuyang'ana, nati: 

“Zoona uli bwino mwana wanga koma zofunika kumadziwa 
ndi chomwe chavuta.Tiye tidikire kuti adotolo anena zotani. Khala 
pansi, ukamayenda zikupangitsa chizungulire,” anatero Mayi 
Mkulu atamuona kuti Rosaline amalephera kukhazikika. 

Atamupima, Sisitere Catherine yomwe anali dokotala pa 
chipatalacho analowa muofesi momwe munali asisitere aja ndi 
nkhope yokugwa, nati: 

“Sindikudziwa kuti ndinganene bwanji chifukwa chiyambire 
ntchito yanga ngati sisitere komanso ngati dokotala izi sizinachi- 
tike. Ndapima kawiri konse kuti ndikhaledi ndi umboni weniweni 
ndipo pa zonse zotsatira ndi zofanana.” 

Mayi mkulu anaoneka odabwa ndipo anati: “Ndiuzeni chiri- 
chonse,” anayankhula motsitsa, nkhope itagwa. 

“Pepani Mayi Mkulu, Sisitere Rosaline ali ndi pathupi.” 

Sisitere Catherine atangotero, Mayi Mkulu anagwa pansi. 

“Mayi Mkulu!“ Sisitere Rosaline analira, uku akugwedeza 
Mayi Mkuluyo yemwe anali ngati mayi wake chifikire ku St. 
Mary's Convent, zaka zisanu zapitazo. 

Masisitere awiri omwe anali ogwira ntchito m'chipatalamo 

atamva kulirako anathamanga nafunsa: “Chachitika ndi chiyani 
Sisistere Catherine?” 

“Zonse zavuta , Mayi Mkulu atisiya,” anatero dokotalayo, mis- 
ozi ili m”"maso. 

“Zosatheka! Mayi Mkulu atisiya?” analira mofuula Sisitere 
Rosaline, uku akugwira Mayi Mkuluyo, “sangapite mayi anga 
chonchi, Mayi Mkulu ndikhululukireni!” 

Masisitere ena anabwera kudzamutenga Rosaline yemwe anali 
akulira mosalekeza ndi kupempha kuti Ambuye amukhululukire. 

Patapita sabata ziwiri chimwalilire Mayi Mkulu Chirambo, 
wamkulu wampingo wa Katolika ArikiEpisikopi ndi ma episikopi 
ena ochokera m'madayosizi angapo anabwera ku St. Mary Con- 
vent kuti adzamve chomwe chinachititsa kuti Mayi Mkulu 
amwalire mwadzidzidzi. 

“Sisitere Catherine, inu mukudziwa chomwe takuitanirani, ta- 
bwera kuti mutiuze zomwe zinachitika kuti malemu Mayi Mkulu, 
Sisitere Chirambo amwalire,” anatero Archbishop. 

“Ambuye ArikiEpisikopi ndi Ambuye onse, zoona zake nzoti 
Mayi Mkulu Chirambo anamwalira ndi matenda a mtima, nagwa 
mwadzidzidzi,” anatero akuchita mantha kuti alongosole chomwe 
chinachtitsa kuti matenda a mtimawo atenge moyo wa Mayi Mkulu. 

Iye anapitirira ndi kufotokoza mmene Sisitere Rosaline ana- 
dwalira, kumutengera ku chipatalako ndi mmene Sisitere Rosaline 
anapezekera ndi pathupi. 

“Izi ndizo zinapha Mayi Mkulu, sanakhulupilire kuti Sisitere 
Rosaline angakhale ndi pathupi,” analongosola motero Sisitere 
Catherine. 

“Kalanga ine! A sisitere kukhala ndi pathupi? Koyamba kumva 
ine!“ ArikiEpisikopi anafuula. Maepisikopi enawo anangokhala 
chete, kudabwa zomwe zinachitikazo. 

Kenako ArikiEpisikopi anafuna kumuona sisitere wa pathupiyo 
ndipo pasanathe nthawi Sisitere Rosaline anafika pamalopo, ali 
ndi nkhope yakugwa. 

“Sisitere Rosaline, ndikufuna mutifokozere kuti zinatheka bwanji 

kuti muyiwale kulumbira kwanu ndikuchita zoipa ngati zimenezi?” 
ArikiEpisikopi anayankhula modekha. 

Misozi inagwa m’maso a Sisitere Rosaline. Kenako anakweza 
maso ake nayang’ana Ambuyewo nati: 

“Ndinayesetsetsa kuwapewa komanso kuwaletsa koma sizi- 
natheke. Sizinali zofuna zanga, zinali zofuna zawo, kuti akwaniritse 
zolinga zawo. Ambuye ndikhulukireni, malumbiro anga sakusintha, 
ndinafuna kutumikira Mulungu ndipo ndikuti ndidzakhala Sisitere 
mpaka kalekale,” anatero Sisitere Rosaline, misonzi itakunga 
masaya onse. 

“Ndi ndani anachita izi?” ArikiEpisikopi anafunsa, maso ake 
atamwaza pa Sisitere Rosaline, nayang’ananso Sisitere Catherine. 

“Ndi Bambo Mfumu Robert Sambo. Anandipatsa mankhwala 
kuti nditaye koma ndinakana kupha munthu wosalakwa. Pepani 
Ambuye,” anatero Rosaline, manja ake atagwira Masaya. 

“Robert! Robert, yemwe ndamukhulupirira ndikumulembera 

kalata yomukweza kukhala mlembi wanga! Aaaaaaa, kalanga ine!” 
anafuwula mokhumudwa ArikiEpisikopi Alexander Tanana, 
mpando womwe anakhalira ukuthyoka nkuyamba kugwa. 


NTCHITO 

e Sisitere Rosaline anapita kumudzi kwawo, ndipo atabwerako 
anayamba 
kudwala, m’maganizo mwanu, chinachitika n'chiyani? 

e Kodi Mayi Mkulu, Sisitere Chirambo anamwalira ndi nthenda 
yanji? 

e Kodi Bambo Robert Sambo anali yani? 

Ndi tchalitchi chiti chimakhala ndi Asisitere? 

e Ndi malamulo ati a mpingo omwe Sisitere Rosaline analak- 

wira? 

Tchulani dzina la maepisikopi omwe anakumana kukambirana 

nkhaniyi. 

MUTU 15 
MISOZI YAM MTIMA 


Kelvin Mulembo 


mati akachoka mmamawa tinkayembekezera kuti adzabwe- 

rera pakati pa usiku. Nthawi zonse ankakwera njinga yomwe 
anawasiyira malemu bambo awo, a Nyakamera, munthu amene 
anali woyamikika m’mudzimo. 

Bambo a Nyakamera ankadziwika m’dera lonse ndi dzina loti 
‘Masikini’ chifukwa anali odziwa kubweretsa mvula kukagwa 
ng'amba. Komatu agogowa sanaphundzitse atate anga ukatswi- 
riwu. Pakuti anali oyamba mbanja lawo iwo anangopatsidwa 
njinga basi ndipo anaziphunzitsa okha kuotcha makala. Ine monga 
mwana wozindikila, ndinkadziwa ndithu kuti anali kuchita zo- 
lakwa pomadula mitengo, nkumawononga chilengedwe, komatu 
iyi inali njira yokhayo yomwe bambo anga anali kudyetsera banja 
lawo. Iwo ankayidziwadi ntchitoyi ndipo panalibe malo omwe 
phazi lawo silinaponde mu phiri la Chiradzulu. 

Panali zovuta zambiri pa ntchitoyi. Nthawi zambiri amagwidwa 
ndi asirikali oyang’anira nkhalango koma ankamasulidwa akape- 
reka kangachepe. Kodi bambo angawa anali mbava? Anzanga ena 
ankafunsa. Ayi, ine ndinkatsutsa, ponena kuti iyi ndiyo ntchito 
yomwe ankadziwa ndipo ife ngati banja ndi ana awo tinkadyera 
momwemo. Akamapita ankatitsanzika ine ndi alongo anga ndipo 
nthawi zonse tinali kuwapempha kuti akatigulire maswiti koma pali- 
be ndi tsiku limodzi lomwe anatigulirako zimenezi. Anaphiri, mayi 
anga anali kuwaperekeza tsiku lina lililonse kusanache, kukafika 

pamphambani, kenako nkubwerera. Poyambirira sindinkadziwa kuti 
ichi chinali chikondi kuchokera kwa mayi anga. Ndani anati osauka 
sakondana? Ngakhale bambo anga anali kuononga mitengo 
mopanda chisoni anali munthu wachikondi ku banja lawo. Kwa ife 
ana tinakula ndi chikondi chenicheni. Anatiuza kufunika kwa sukulu 
ngakhale iwo anasiyira panjira atachimwitsana ndi mayi anga. 
Mawu awo ankati adzakhala wokondwa mmodzi wa ife atadzakhala 
woweruza milandu.Sindinadziwe kuti ntchito imeneyi ankayifuna 
chifukwa chiyani. Kodi ankafuna kuti mwana wawo adziwathandiza 
pamilandu yawo akapalamula ndi oyang’anira nkhalango? Kape- 
natu iwowa amadziwa bwino kuti oweruza milandu anali kukhala 
moyo wapamwamba kumadera a azungu ngati ku Nyambadwe, 
Namiwawa ndi kwina. 

Bambo athu ananenetsa kuti tilimbikire sukulu chifukwa ana- 
libe chotipatsa ife iwo akamwalira. Komabe ine ndinali ndichikhu- 
lupiriro kuti akadzamwalira njinga yawo idzapita kwa ine ngati 
mwana woyamba kubadwa. Chizondi ndi Mtunduwatha azilongo 
anga sadzandiopseza pankhani ya katundu wanjingayu. Apatu 
sikuti ndi dyera koma ndimomwe chikhalidwe chamakolo chi- 
nalili. Nthawi zambiri zachikhalidwe chathu sindinkagwirizana 
nazo makamaka zochepetsa mphamvu za amayi. Mafunso anga 
anali akuti nchifukwa chiyani zinthu zambiri zimakomera amuna? 
Kodi iyi silinali tsankho? Kodi Chauta anali wa sankho? 

Bambo angawa omwe ankatchedwa ndi dzina la Chikhamu, 
anali munthu wa thupi lanyonga, miyendo ya timatewe ndi woyera 
pang’ono. Iwo ankakonda kuvala thalauza la Jini ndi malaya ofiira 
nthawi zonse. Ngati ku Blantyre, iwo ankadziwika ku madera 
monga ku Nyambadwe komwe ankakonda kugulitsa zinthu 
zosiyansiyana kuphatikizapo makala. Ankakonda kunena nthano 
kwa ana akumaderawa ndipo nthawi zina kuimba nyimbo kumene. 
Nthawi zambiri akamadutsa, anawa ankawaimbira nyimbo zowa- 
yamikira. Ndinkakondwa kuti ana a ku Nyambadwe sanaali 
amwano ngati akumudzi omwe kwawo n'kunyoza akuluakulu. 
Chomwe bambo anga ankawagemulira nchoti ankangovala zovala 

zimodzimodzi komanso kukhala ndi miyendo yamatewe yomwe 
ankati inabwera chifukwa chovina dansi usiku zomwe zinali 
zonama. Ndinkakhala ndi mkwiyo anawa akamanena za matewe 
abambo anga ndipo ndinali odabwa kuti ine ndinalibe matewe. 

Zina kambu, zina leku, ife ana awo ndi banja lawo lonse tinka- 
kondwa ndi bambo athu a Chikhamu. 

Linali la Chisanu mwezi wa March chaka cha 2008 pamene 
mwachizolowezi bambo anga anabwera ku chipinda kwa anafe 
kudzatsanzika. Palibe yemwe ankadziwa kuti aka kanali komaliza 
kutsanzika kwa ife. Iwo anavala zovala zawo zomwe ankavala 
nthawi zonse, namangirira thumba la makala panjinga yawo. 
Mwachizolowezi tinawapempha kuti akatigulire maswiti. Ine 
ndinkangoziyankhulira mwatulo poti kunali kusanache kweni- 
kweni. Mayi anawaperekeza ndipo anabwerera kukagona.Naonso 
sanadziwe kuti uku kunali kuperekeza komaliza. 

Nditadzuka, ndinapita kumunda koma panalibe chosonyeza 
kuti zinthu tsikulo sizikhala ngati kale. Komatu chomwe ndiku- 
mbuka nchoti bambo anga anangodandaula kuti nsana wawo 
unkawawa pang’ono basi, koma sanafune kungokhala pakhomo. 
Tikanadziwa, zedi sitikanalola kuti apite ku ntchito kwawo. Cho- 
tsatira chinali kuona anthu akubweretsa bokosi lomwe bambo 
anga anagonamo, osayankhula. Mtima wanga unasweka ndipo sin- 
dinamvetse chomwe chinachitika. 

Apolisi omwe anabwera ndi thupi la malemu bambo anga ana- 
nena kuti bambowo anagundidwa ndi minibasi yomwe inkafuna 
kupitirira inzake.Bambo anga anafera pomwepo chifukwa mini- 
basiyo inali paliwiro wa mtondo dooka. 

Mayi anga sanamvetse za imfa ya bambo athu. Chowawa chi- 
nali choti abale a bambo athu ananena kuti wawo anafa chifukwa 
cholodzedwa, osati ngozi chabe. Maliro atayikidwa, iwo anatitha- 
mangitsa m"nyumba yomwe tinkakhala, natilandanso tiakatundu 
tomwe tinali nato. Chikhalidwe cha mtundu wathu chinali 
chachikale, chokhulupirira kulanda katundu wamasiye.Bambo 
athu anali munthu wachikondi. Anavutika kuti ife monga banja 

lawo tikhale ndi moyo wabwino, wosasowa kanthu, koma abale 
awo sanatimvere chisoni. 


imangolakatika, poti bambo anga anali a chikondi chopanda 
malire. Anavutika tsiku ndi tsiku, povala malaya ndi buluku 
limodzi tsiku ndi tsiku chifukwa cha ife. 


chikondi chawo chopanda malire sindidzachionanso. 


NTCHITO 


Ndikakumbuka za moyo wa bambo anga, nthawi zonse misonzi 


Mumtima mwanga muli misozi. Ine ndikulira bambo anga, 


Kodi bambo Chikhamu anali ndani kuti banja lawo liwalilire 
mosalekeza? 

Nchifukwa chiyani a Chikhamu samagwidwa ngakhale iwo 
anali mwa mmodzi woononga chilengedwe? 

Bambo Chikhamu ankafuna kuti ana awo aphunzire, kodi mku- 
luyu anali wophunzira? 

Tchulani luso la mlembiyu pokamba za bambo wake. 


Lembani mmene mtembo wa a Chikhamu unafikira pakhomo 
ndi mmene anthu anakhudzidwira. 
Kodi nkhaniyi itanthauzanji mmoyo wathu wa tsiku ndi tsiku? 


MUTU 16 
MZUKWA 


Joe Mlenga 


hokoso komanso mawu amkwiyo okweza anafika pamwamba. 

Abambo, amayi ndi onse achinyamata anali kukuwa mwamk- 
wiyo zedi. Mkwiyo onsewu unali pa mfumu yaikulu Gogo Chalo 
Njunga. Tsikulitu linali la Julaye 19. Linali tsiku lofunika kwa 
anthu a ku Mzokoto chifukwa linali tsiku lotsiriza kuti Gogo Chalo 
Njunga ayankhe pankhani yosintha kayendetsedwe ka zinthu 
komwe anthu anakwiya nako. 

Dera la Mzokoto linali lachuma, lotchuka komanso la mte- 
ndere. Anthu ankakolola zakudya zochuluka, ziweto zinali mbwe- 
mbwembwe, mitsinje ndi nyanja zinazungulira derali ndipo 
zakudya zankhaninkhani zinali ponseponse. Panalibe mikangano 
pakati pao komanso atsogoleri ndi anthu awo anali ogwirizana. 
Anthu amadera ena monga Nkhamanga, Hewe, Henga, ndi Hoho 
ankasirira anthu okhala m'dera la Mzokoto. 

Koma mwadzidzidzi zinthu zinasintha. Chifukwa cha ng'amba 
yomwe inagwa m'deralo, nkhokwe zambiri zinaphwera. Nato 
tizilombo tomwe tinapeza ntaja chifukwa cha ng’ambayi tinafika 
mwaunjinji natiyamba kuononga tizakudya tomwe anthu anapeza. 
Ziweto monga mbuzi, ng'ombe ndi nkhosa zinatheratu.Zomwe zi- 
natsala zinali kuyenda mtunda wautali kuti zipeze nsipu. Nyanja 
inanka iphwera ndipo mitsinje yambiri inaumiratu, osakhala ndi 
madzi ngakhale dontho. 

Mtendere ndi chisangalalo, zonse zinatheratu m'dera la 
Mzokoto. Kodi talakwa chiyani? Onse anafunsa. Mkwiyo 


106 


unaonekera pa nkhope za anthu onse. Koma ngakhale kunali 
chonchi, mfumu inasanjanso mavuto ena pa anthu ake pobweretsa 
mitundu ina ya msonkho monga pa agalu ndi amphaka, komanso 
wina wowawa maka kwa anthu okhala ndi nyumba zazikulu.Mfu- 
muyi inalamulanso anthu kuti azipereka gawo lina pa zokolola 
zao. Pa nthawi ya njala ngati iyi anthu anaziona zosayenera ndipo 
zotere ndizo zinabweretsa mkwiyo mwa anthu. 

Gogo Chalo Njunga tsopano anaoneka ngati munthu woipa 
mosiyana ndi momwe analili m’mbuyomo zomwe zinakhumu- 
dwitsa anthu ambiri. Ena ankaganiza kuti mfumuyi inayamba 
uthakati ndipo anali ndi chikhulupiyiro kuti izi ndi zomwe zima- 
patsa mfumuyi mphamvu zapadera.Ena anayamba kufalitsa kuti 
mfumuyi inapha mmodzi mwa alangizi ake ndipo ziwanda za 
mzimu wophedwayo zinali kumutsogolera pochita zoipa. 

Poyamba anthu anangoyang'ana zomwe mfumuyi inkachita 
uku akuvutika ndi misonkho yowawayo, koma patatha kanthawi 
anthu anaona kuti miyoyo yawo inali pachiopsezo poona kuti 
mfumu ija inaoneka yachuma pomwe anthu anali kusakirasaukira 
choncho anthu anaganiza kuti achitepo kanthu. Koma poti mfu- 
muyo inali ndi akazitape ake, iyo inaganiza zoyitana anthu onse 
kubwalo lake. 

“Ine ndachta zabwino zambiri kwa inu anthu anga koma cho- 
tsatira chake ndi chipongwe chokhachokha. Ambiri mwa inu 
mulibe ulemu ndipo mwaiwala kuti moyo wanu uli m’manja 
mwanga,” inatero mfumuyi mokalipa, apati nkuti anthu ena ozu- 
ngulira mfumuyi akuombera m’manja ndi kuimba nthungululu. 

“Ine ndithana ndi kagulu ka anthu komwe kakuyambitsa 
mpungwepungwe wotere. Anthu osamvera otere ndi akapasule. 
Inu musamaiwale kuti nkhuku yoyendayenda imakumana ndi 
afisi. Ndithana nanu!” inatero mfumuyo mokalipa, nkumachoka 
pa malopo, anthu omuzungulira nkumamuombera m'manja. 

Pamsokhanopo panali munthu wina dzina lake Angunga Ka- 
tapila D-7. Iyeyu ankatchedwa D-7 poti ankawoneka ngati chithi- 
rakita chokumba miseu chotchedwa D-7 Katapila. Malemu bambo 

wake ankacita chidwi ndi chithirakitachi ndipo anaganiza zomu- 
tchula mwana wawo D-7. 

Angunga anali munthu wodzilimbikira. Iye anali ndi munda 
waukulu, nyumba yaikulu ndipo anali mmodzi mwa anthu omwe 
anakhudzidwa ndi misonkho yokhwima yomwe mfumuyo ina- 
yambitsa. Iye anali mmodzi mwa anthu omwe anachita zinthu zo- 
tsutsana ndi mfumuyo mwachinsinsi ndipo anthu ambiri 
anayamba kutsatira zomwe Angunga ankachita. Angunga anali wa 
mfundo zogwira mtima ndipo anthu anafuna kutsutsana ndi mfu- 
muyo chifukwa cha nkhanza zake. Angunga ndi gulu lake anagwi- 
rizana mwamseli anaganiza zochepetsa msonkho womwe 
amapereka kwa mfumu. Iwo anapempha kuti akumane ndi mfumu 
kuti akambirane nkhaniyi mwamtendere, koma mfumu inanenetsa 
kuti siyingakumane ndi amkwezule. 

“Ine sindingakumane ndi tiankhwezule, ndine munthu wota- 
nganidwa!” inkatero mfumuyo modzitama. 

Anthu otsutsana ndi mfumuyi anakwiya kwambri ndi mawu 
onyozawa ndipo anapitirira kugogoda ku khomo la mfumuyi. Gu- 
luli linalimba mtima ndipo linamema anthu kuti achite chionetsero 
chosakondwa ndi zomwe mfumuyi inkachita. Ilo linaika ndon- 
domeko la zinthu zomwe zinali zoipa kuti Mfumu Njunga iziu- 
nikire pomafika tsiku la Julaye 19. 

Apo mfumu inaonetsa mkwiyo wake kwa anthu otsutsana naye 
ndipo inali ndi anthu omutumikira omwe anali kudziwa zomwe 
omutsutsawo ankachita. Mfumuyi inatchula maina onse omutsutsa 
ikamachititsa misonkhano, niwopseza kuti ithana ndi onse omu- 
tsutsa. 

Koma ngakhale mfumuyi inaopseza chonchi anthu otsutsa 
sanafooke, anapitlriza kukumana ndikupanga mapulani awo ofuna 
kuthetsa nkhanza mdzikomo. Maganizo pakati pa anthu anali 
ogawikana, apa nchifukwa chake asirikali a mfumu sanafune ku- 
gwira anthu amene anali kutsutsana ndi mfumuyo kuti athetse 
chikonzero cha chionetsero chosonyeza kusakondwa ndi ulamuliro 
wa mfumuyi womwe unakonzedwa pa Julaye 19. 

WA aili AAA 


Pa usiku wa pa Julaye 19 anthu onse otsutsana motsogozedwa 
ndi D- 7 anasonkhana, nachita m'bindikiro mu miseu ya mu 
mizinda ya Mzokoto. Apatu nayonso mfumu nkuti ikukumana ndi 
nduna zake ku nyumba ya chifumu. 

Mfumuyi inayankhula mokwiya imvekere: 

“Anthu opusa amenewa, mawa adziwa kuti ali ndi mphamvu 
ndani mudziko muno!” inatero mfumuyi mokalipa, uku ikumenya 
tebulo. 

Angunga D-7 ndi gulu lawo lomwe linachuluka linachezera, 
nyimbo zauzimu ndi zina zamitundu mitundu zolimbikitsa mtima 
zili pakamwa. Anthuwa omwe analibe zida anangonyamula 
nthambi zamitengo zomwe anafuna kuonetsa pachionetsero 
chawo chomwe chinakonzedwa kukhala cha mtendere. 

Tsiku la chionetsero la Julaye 20, anthu anayenda mwamten- 
dere ndipo asirikali a mfumu ananyamula zibonga, zikwanje, 
nthungo ndi nkhwangwa ndikuyamba kumenya anthuwo mopanda 
chisoni. Iwo sanayembekezere kuti mfumuyo ingatumize 
asirikaliwo kuchita ntopola wotere kwa anthu omwe ankachita 
chonetsero cha bata. Anthu okwana 20 anaphedwa ndipo ena am- 
biri anavulala. 

Anthu onse a m’dziko la Mzokoto anakhumudwa ndi nkhanza 
zoterezi ndipo analibe choyankhula. Apo mfumu inayankhula mo- 
tumbwa kunena kuti anthu ophedwawo anali mbava. 

Angunga D-7 anayenda mofulumira akuyandikira kunyumba 
kwawo mdima utagwa. Anaona chanzeru kuti afike kunyumbako 
kuli mdima kuti anthu asamuone. Miyezi isanu ndi imodzi inali 
iitadutse kuchokera pa tsiku lomwe anzake 20 anaphedwa ndi 
asirikali a mfumu. Angunga anathawira mdziko loyandikana nalo 
la Hewe kumene anapeza mpumulo. Mkono wake unali ndi chipsera 
chomwe chinadza atayesa kutchinga nkhwangwa yomwe anam- 
ponyera tsiku la chionetsero. Angunga anapulumuka atamumenya 
msirikali kodetsa nkhawa, ndipo populumutsa moyo wake 
anathawa. Iye analandiridwa ku Hewe koma monga amati kwanu 
nkwanu, iye anafuna kubwerera ku Mzokoto ngakhale anali wofu- 

nidwa ndi Mfumu Njunga ndi anthu ake. 

Angunga D-7 anagogoda mosamala pakhomo la nyumba yake 
koma mkazi wake sanayankhe. Anazungulira kuzenera lachipinda 
chogona nkuyamba kuyankhula motsitsa: 

“Tadzukani a Nangondo, ine amuna anu Angunga ndabwera.” 

Mnyumbamo munamveka phokoso lakuyenda kwa anthu ke- 
naka Angunga anaona nkhope yamunthu. Inali nkhope ya Na- 
ngondo, mkazi wake. 

“Ndithandizeni, mzukwa kuno!” anafuula mokweza N angondo. 

“Ayi ndithu ndine Angunga siine mzukwa,” anatero Angunga, 
kuyesetsa kuuza mayiyo kuti amukhulupilire. Abambo anathama- 
ngira kunyumbako kukalimbana ndi yomwe ankati ndi mzukwa. 

“Mwamuna wanga anaphedwa pa Julaye 20, miyezi isanu ndi 
umodzi yapitayo. Angunga D-7 tinamuika kumanda, koma lero 
mzukwawu ukundikumbutsa malemu mwamuna wanga Angunga, 

mayo ine! Nditani ine! Mzimu wamalemu amayi anga, inu mzimu 
wa malemu atate anga! Kalanga ineeee!” anabuma mokweza Na- 
ngondo. 

“Tamvetserani akazi anga. Ine ndi Angunga D-7, ndabwera, 
sindinafe. Tsiku la chiwonetsero chija msirikali wa Mfumu ana- 
ndivulaza kodetsa nkhawa ndipo ndinathawira ku Hewe. Ndi 
chithandizo chomwe ndinalandira ku dzikolo, ndinachira. Apa 
mpomwe ndinaganiza zobwerera. Onani chipsera chomwe ndiiri 
nacho chifukwa chakuvulazidwaku. Siine mzukwa ayi, ndine 
Angunga D-7,” anatero mkuluyu molimba mtima. 

Apatu Angunga anakweza manja ake kuyesa kuonetsa chipsera 
chake, ndikuyesa kuumiriza abambo omwe anamuzinga kuti 
amukhulupirire. Zinachitika ngati muja Thomas Didimu anafunsa 
Yesu umboni oti aone mabala ake ngatidi anali Mtumiki wouka 
kwa kufa. 

“Ndikutsimikizireni abale anga kuti inu munaika munthu ola- 
kwika. Monga ndanena kale, ine ndinathawira ku dziko la Hewe 
ndipo lero ndabwera, ndili wa moyo. Ndikhulupirireni abale 
anga,” Angunga D-7 anayankhula ngati mporofeti. 

“Choka iwe mzukwa! Usandikumbutse imfa ya mwamuna 
wanga!’anakuwa Nangondo. 

Mosakhulupirira, anthu aja anatengera Angunga napita naye ku 
tchire kuti akakhale ndi mizukwa inzake, kuyembekeza chotsatira 
mmawa mwake. 

Mmama kutacha Angunga D-7 anabwerera kunyumba kwake. 
Uko anapeza anthu ambiri omwe anafuna kumva za malodzazo 
ndiponso ena anakonzeka kuthana naye.Kunalitu mikoko yogona 
ya muMzokoto, nkhope zawo komanso momwe ankayang’anira 
zinali zachidziwikire kuti ankakhulupirira kuti Angunga wa tsiku 
limeneli sanali Angunga wakale koma mzukwa. 

Ambiri mwa akuluakuluwo ananenetsa kuti anthu a mu 
Mzokoto ndiwosalola kukhala ndi mzukwa mdziko lawo. Iwowa 
anatsindika pakunena kuti mtembo wa Angunga anauwonetsetsa 
nauzindikira mokwana chitatha chipolowe cha pa Julaye 20. 
Choncho Angunga D-7 anayenera kunena momveka bwino kuti 
iye anathawira ku Hewe ndipo munthu yemwe adamuganizira kuti 
adafayo sanali iyeyo. Ngakhale Angunga D-7 anayankhula mod- 
ekha kuyesa kuwatsimikizira kuti iye analidi Angunga, ambiri 
sanaimve. Iwo analimbikira kuti anali mzukwa. 

Nkhani itafika kwa Gogo Chalo Njunga iyo inapereka chiga- 
mulo chawo, nati Angunga ayenera kuchotsedwa mdzikomo ndipo 
akaponyedwe ku tchire lakutali. 

Apo Angunga D-7 anayang’ana Nangondo ngati mwana amene 
anali kulandira chilango koma kufunafuna chikhululukiro. Koma 
chikhulukiriro chinali chovutirapo poti akuluakulu a m'dzikolo 
anatenga ngati munthu wokwiliridwa kale nkudzuka ngati 
mzukwa, ngakhale kwa Angunga sizinali choncho. Iye sanafe 
ndipo sanakwiliridwe. 

Apo Angunga D-7 anaperekezedwa kunja kwa dziko la Mzokoto 
ndipo sanaloledwe kutenga chilichonse. Angunga D-7 anayang’ana 
mkazi wake mwachisoni pamene amamuperekeza, nakweza nkono 
wake kuchita bayibayi koma Nangondo sanabweze. 

Atayenda mu tchiremo kwa masiku ambiri, Angunga D-7 

anadziwa kuti moyo wake unasinthiratu ndipo sangakhalenso 
munthu amene analili pachiyambi. Iye anadziwa kuti akakhalitsa 
m'tchiremo adzakhala ngati chinyama poti tsitsi lake linali los- 
apesa nthawi zonse, anali wanjala komanso wolusa ndipo zoti 
anali mzukwa palibe amene akanatsutsa. Chifukwa cha ichi, An- 
gunga anaganiza zobwerera ku dziko la ku Hewe. Uko anayamba 
moyo watsopano, nakwatira mkazi wakomweko ndipo 
pang'onopang'ono anayamba kuphukira. 

Patatha chaka chimodzi chokha, chifukwa cha nzeru zake za 
ndale, Mfumu yak u Hewe anaitana Angunga ku nyumba yake 
yachifumu. 

“Ndakhala ndikumva za iwe zokhudza nzeru zako pa ndale, 
ndikufuna ukhale mulangizi wanga wamkulu,” inatero Mfumu ya- 
ku Hewe, “ndidzakulipira ndikukupatsa chuma chochuluka 
ukakhulupirika.” 

Ichi ndicho chinali chiyambi chotukuka cha Angunga D-7. Chi- 
fukwa cha chumachi, iye anagula nyumba ndi masitolo zambiri 
mdzikomo, nagulanso magalimoto aakuluakulu onyamula katundu 
ku maiko akutali. 

Mbiri ya Angunga D-7 inafala ponseponse, kuphatikizapo 
dziko la kwawo ku Mzokoto. Naye mkazi wake yemwe anamusasa 
uja, nkumati ndi mzukwa anaimvanso ndipo anachita nsanje pomva 
kuti Angunga anapeza mkazi wina ku dziko lakutalilo. 

Tsiku lina, pamodzi ndi ana ake awiri anapanga ulendo wopita 
ku Hewe, ati kutsatira mwamuna wake. Atafunsafunsa, iwo 
anafika pa nyumba yaikulu kwambiri, yooneka ngati ya mfumu, 
magalimoto ali ndandanda ngati kuli msonkhano. 

“Tikuthandizeni?” anafunsa mtsikana yemwe ankalandira al- 
endo, milomo ili psuu kukongola. “Ife tachokera ku Mzokoto ndipo 
tikufuna a bambo Angunga D-7, mungatipatse mwayi wokumana 
nawo?” Mayi Nangondo anayankhula, akuyang’ana pansi. 

“Tinene kuti ndani? Simungaonane ndi abwana pokhapokhapo 
atadziwa amene akukumana nawo,” anatero mosapsatira. 

“Munene kuti akazi ndi ana awo a ku Mzokoto abwera.” 

Mtsikanayo anaseka mooneka mwamwano, nawayang’ani- 
tsitsa, kusonyeza kusakhulupirira. 

“Dzina ndikanene kuti ndani” anafunsanso mtsikanayo, 
akumwetulira mwakabisibisi. 

“Mukati Anangondo,” anatero mayiyo, akuwoneka wankhawa. 

Mtsikanayo analemba dzinalo nanyamuka kulowera mbali ina 
ya nyumbayo. 

Patatha kanthawi kunamveka phokoso la nsapato, kusonyeza 
kuti anthu angapo anali kulunjika kumalowo. Panafika anthu am- 
phamvu asanu ndi mmodzi, onse atavala zofanana, ndipo m’m- 
buyo mwenimweni Angunga D-7, atavala ngati zovala zaufumu 
anatulukira. 

Ataona alendowo, iye analunjika pomwe panali anyamata aja, 
nawapatsa moni wa sangala. Kenako, anatembenukira kwa mayi 
uja amveke: 

“Ndakulandirani kuno ku Hewe. Kuno ndiye komwe ndi- 
nathawira mutandiponya mtchire kuti ndikajiwe ndi zilombo. 
Koma mwini filimu ndi mwini filimu, saafa. Lero ndiine mmodzi 
mwa omwe akuyendetsa boma lino, Mfumu yakuno itazindikira 
nzeru zanga. Onani, siinenso mzukwa monga momwe munka- 
ganizira, popezera chifukwa kuti mutengedwe chuma changa kuti 
mukadye ndi amuna ena.” 

Angunga D-7 anasiya kuyankhula ataona kuti Anangondo anali 
kulira mosalekeza. 

“Mundikhululukire, siine, koma anali a mfumu womwe anka- 
ndinamiza kuti andikwatira. Pepani bambo, mundikhululukire, 
tikusowa pogwira ndi anawa, chonde, chonde, bambo,” Anan- 
gondo anagwada, misonzi ili m’masaya. 

Panatha kanthawi Angunga D-7 atangoima, akuyang’anitsitsa 
alendowo. 

Kenako anatsokomola, nayankhula mokweza kuti aliyense 
amene anali mu nyumbamo amve. 

“Chabwino, izo ndamva, popeza awa ndi ana anga, kuchokera 
ku magazi anga, ndikulamula kuti aliyense mwa anawa atenga gal- 

imoto ya thiraki aliyense kuti ikawathandize pa moyo wawo. 
Popeza kuti walapa pondiuza zoona zokhazokha, iwe ngati mkazi 
wanga wakale ndikupatsa chigayo choti uzikachitira bizinezi yako 
kuti uzikapeza kangachepe pa moyo wako. Magalimoto onse 
amene muti mutenge ndidzadzamo ndi zakudya komanso zovala. 
Ndikukufunirani ulendo ndi moyo wabwino! Malinga, ndaku- 
sankha kuti uthandize alendowa, pompanopompano!” anatero An- 
gunga D-7, akuchoka pa malopo, uku asikali ake akumutsatira 
pambuyo, mowoneka ngati akuguba. 

Mzukwa inasanduka mpulumutsi. 


NTCHITO 

e Iyi ndi nkhani yandale yomwe inakhudza boma, kodi mlembiyu 
walemba zoona zenizeni kapena wangosinjirira? 

e Pakakhala kusagwirizana ndibwino kuti anthu azikambirana, 
kodi kukambirana kunatheka pofuna kuthetsa nkhawa za 
anthuwa? 

e Anatengedwa ngati mzukwa mu nkhaniyi anali yani ndipo chi- 
nali chifukwa chake chiti? 

e Nkhaniyi ikutisonyeza zina zofooka zomwe amayi amakhala 
nazo, tchulani ziwiri. 

e Angunga D-7 afanana ndi munthu wina wa m' Baibulo, kodi uyu 
ndi ndani? 

e Sankhani mawu okwana asanu obweretsa chipwirikiti m'dziko. 

MUTU 17 
CHIKONDI CHOPANDA MALIRE 


Chingaona Msiska 


APA zaka khumi chithawire nkhondo kwathu. Ndinali 


mtsikana wa zaka18 ndipo kwa anthu ambiri ndinali pa msinkhu 
oti amuna ena nkukhala nane chidwi. Komatu zokhala paubwenzi 
kapena pachikondi zinali kutali ndi ine. Ena anayesera kundifu- 
nsira munjira zosiyanasiyana koma ndinakanitsitsa poti ndinali 
m'maganizo anga odzisunga popeza ndinali ndi chiyembekezo 
chatsogolo labwino m’moyo mwanga. 

Komatu maganizo otere anasintha pamene ndinakumana ndi 
mnyamata wina wamaonekedwe ochititsa kaso. Anali wooneka 
bwino, wamtali, woderapo komanso wokhala ndi thupi longa 
lamunthu ochita masewero osiyanasiyana. Analidi mnyamata 
wooneka bwino ndipo maso anga sanaphethire nditamuona. 

Ngati munthu yemwe anaona nkhondo, nkumaona anthu 
akuphedwa, nkumalandidwa katundu, ena nkumathawa, zedi, 
mutu wanga nthawi zonse unadzadza ndi chikumbumtima chowa- 
wa nthawi zonse. Nthawi zina ndikamalota ndimaona atsikana 
akuchitidwa chipongwe ndi asilikali, kenako nkumaphedwa, ana 
akusinjidwa mumtondo ngati nsinjiro. 

Nthawi zina ndimadzifunsa kuti ndichifukwa chiyani Ambuye 
Namalenga anaika Satana pakati pathu? Chifukwa chiyani Chauta 
amalola anthu ake kunzunzika munjira zonsezi? 

Zonsezi ndinkakumbukira pomwe ine ndi mayi ondiyang’anira 

tinafika ku malo osungira anthu othawa nkhondo kuchokeraku 
maiko osiyanasiyana a Dzaleka ku Dowa. Moyo wanga unasi- 
nthika zedi titafika malowa. Anatitsogolera ndi mmodzi mwa aku- 
luakulu apamalowa, natikhala pa mzere kuti tilembetse maina 
athu. Chimzerecho chinali chachitali ndipo ndinkangoona ngati 
kuti ndinali pa ulendo wa ku jehena. Ndinayang’anitsita pamalopo 
ndikumadzifunsa kuti kodi ndinalakwanji poganizira nyumba yab- 
wino yomwe ndinasiya kwathu ku Burundi komwe tinkachokera. 
Mumtimamu ndinangoti choncho, bola ngati kulibe nkhondo, 
tikhala monga mmene Chauta anafunira. 

“Osadandaula, uzolowera, komanso sikuti tikhala pamalopa 
mpaka kalekale, tidzabwerera kwathu nkhondo ikatha,” anatero 
amayi ena anali pambuyo pathu ataona kusakondwa kwanga. 

Mawu a mayiyu anandilimbitsa mtima ngakhale sanachize ma- 
bala mumtima mwanga. Titayang’ana mbali ina ndinaona anthu 
atanyamula mbale m’manja atandanda pamzere olowera kumene 
kunaoneka ngati kumalo ophikira - kitchini. Mbali ina ndinaona 
ana akusewera, apatu zonse zowawa za nkhondo zinabwerera 
mumtima ndipo ndinafuna kusanza komanso kulira. 

Tsopano tinafika polembetsera. 

“ Dzina?” anafunsa wolembayo. 

“Alinane ndi Aduke,” anayankha Alinane mwaulemu, uku 
akundisonya ine. 

Wolembayo analemba mofulumira ndipo anati: “Mudzikhala 
mu tenti 5, chakudya tidzikupatsani kawiri patsiku ndipo madzi 
akupezeka mutsinje uli pafupi ndi malo ano. Malo ena ozungulira 
ndi oletsedwa ndipo kupezeka mukuzungulira malowo mudza- 
landira chilango,”anachenjeza wolembayo. 

Poona kuti ndinali odandaula Alinane anandigwira 
mwachikondi uku akundilimbitsa kuti ndisadandaule, zinthu 
zikhalanso bwino ngati kale. 

Ndinalimba mtima chifukwa Alinane anali yekhayo yemwe 
ndimadziwana naye ndipo anali ngati mayi wanga kwanthawi 
yonse ndinakhala kumalowa. 

Titafika mu tenti yathu ndinakhala okhumata mbali ina ya te- 
ntiyo ndikupenyetsetsa moto womwe unali kuyaka, womwenso 
unakhala ngati mbaula ndi nyali mu tentilo. Ndinaona ngati kuti 
motowo unali kuyaka mu mtima mwanga ndipo ndinamva 
kuwawa zedi uku ndikusinkhasinkha zamoyo wanga womwe 
unatembenuzika. 

Pang'onopang'ono, ndikuyang'ana motowo, ndinakumbukira 
mmene zinalili ndisanabwere kuno ku Dzaleka. Ndinali mtsikana 
wamwayi, kubadwira mbanja lolemera. Ndinali ndi chilichonse 
ndinkafuna m'moyo mwanga. Bambo anga anali mmisiri 
wampando wapamwamba ndipo anali munthu wolimbikira ntchito 
yake. Mayi anga anali namwino, wophunzira ndikudziwa ntchito 
yake bwino amene anthu anali kumulemekeza mdera lathu. Ine 
ndinali mwana wawo yekhayo. Anandipatsa dzina lokuti ‘Aduke’ 
lomwe mu chinenero chathu cha ku Burundi kutanthauza kwake 
ndi ‘Mwana wokondeka’. Zedi, ndinazunguliridwa ndi chikondi 
m’moyo wanga. Ngakhale makolo anga anali opata ndinalimbikira 
sukulu chifukwa mtima wanga unaima poti ndidzakhale dotolo. 

Ndinali ndi zaka 8 pamene nkhondo inabuka. Ngakhale ndinali 
wamng’ono ndinkakumbukira abale anga onse anasowa ngakhale 
kuti choyambitsa nkhondoyi sindikuchidziwa. Ambiri amati 
kusiyana kwa mitundu komanso zipembedzo. Kusiyana kwa mi- 
tundu kunkachititsa mpungwepungwe mdziko lathu. Ena ankaona 
kuti mitundu yawo ndiyopambana ndipo amalolera kuchita 
nkhondo pofuna kupititsa mtsogolo chikhalidwe chao. Ndi- 
makumbukira ndili wamng’ono makolo ena amandiletsa kusewera 
ndi ana awo chifukwa ndinali wamtundu wina. 

Aphunzitsi aku tchalitchi ankatiphunzitsa kuti tonse tinali 
ofanana komanso tinaphunzira kukhululukira ena akatilakwira. 
Koma ngakhale anafe tinaphunzira izi zinali zovuta kuwauza 
makolo athu kuti azikhululukirana ngati momwe ankatiuzira ku 
tchalitchi kwathu. Bambo ndi mayi anga anali osiyana mitundu 
pamene awiriwa ankakwatirana ngakhale abale awo sanali 
okondwa. Panali nkhani yoti nthawi yomwe makolo anga anka- 

funa kukwatirana panali mavuto pakati pa abale awo ngakhale kuti 
chipembedzo chawo chinali chimodzi. Makolo anga anali oopa 
Chauta ndipo palibe tsiku tinapita kukagona tisanapemphere. Ndi- 
nakula mwana woopa Chauta. 

Linali tsiku la sabata pamene chiyambi chamoyo wina chi- 
nafika. Nthawi zambiri kumapeto a sabata tinkapita kunyanja 
kapena kumalo osungira zinyama zakutchire. Kapena apo ayi ti- 
nkapita ku nyumba yodyera yamakono mtauni kukadya chakudya 
chosowa ndimakolo anga. Koma sabata iyi zinthu zinasintha. 
Makolo anga anaoneka osakondwa ndipo ndinali wodabwa. Sin- 
dinaone kusemphana mawu pakati pawo ndipo ndinadabwa kuti 
ndichiyani chinavuta. 

Chitatha chakudya cha masana tsiku limeneli lomwe linali 
Loweruka mayi anauza Alinane yemwe ankandilera kuti andite- 
ngere ku malo ochezera mtauni. Anali malo abwino ndipo Alinane 
anali munthu wabwino, wachikondi ndipo ndinali wosangalala 
kuti tinali kupita kumalowo awiri ndi munthu yemwe anali ngati 
kholo langa 

Malo ochezerawo anali pafupi ndi nyumba yathu ndipo posa- 
khalitsa tinafika kumalowo.Tinapeza kuti ena mwa anzanga anali 
atafika kumaloko ndipo tinayamba kuchita masewero osiya- 
nasiyana. Alinane nayenso ankacheza ndi anzake omwe anabwera 
ndi ana kumalowo. Patapita nthawi tinamva kulira kwa mfuti 
ndipo tinaona anthu akuthawa, ena akulira. Alinane ndi anzake 
anathamangira kumene tinkacheza ndikutitenga.Tinabisala pa 
malo osaoneka ndipo patapita pafupifupi maola awiri mfuti zi- 
nasiya kulira ndipo tinanyamuka ulendo wopita kunyu- 
mba.Tinaona zoopsa munsewu, matupi a anthu akufa, amayi ali 
kulira mosalekeza pafupi ndi matupi akufa ambirimbiri omwe 
anali ponseponse. 

Titafika pafupi ndi nyumba yathu tinaona zoopsa. Nyumba 
yathu inali kuyaka ndipo mbali yina kunali mitembo ya mayi ndi 
bambo anga. Alinane ananditengera kumbali kuti ndisaone 
mitembo ya makolo anga. Koma anachedwa. Ndinaona zinthu zoti 

mpaka lero sizindichoka m’maso mwanga. Linali dzulo lake 
lomwe bambo anga anali ndi sangala akuimba nyimbo za ku tcha- 
litchi, akundiyamikira chifukwa chokhoza bwino mayeso anga a 
teremu imeneyo kusukulu. Koma pano anali malemu. Nthawi 
yomweyo ulendo wothawa unayambika. 

Zonsezi zinali ngati maloto, uku ndikuyang’ana pamotopo, ma- 
ganizo ali ku Burundi. . Chikumbumtima! 

Ndinali kuyenda ndekha popanda cholinga chenicheni, pamene 
ndinakumana ndi mnyamata wina. Mtima wanga unatumpha. Pa 
moyo wanga wonse sindinakumane ndi mnyamata ngati uyu, nku- 
masowa mtendere. Mtendere wachikondi. Kwa nthawi yoyamba 
ndinafuna kuyankhula nkunena za kukhosi kwanga koma ndinadz- 
ibweza poopa kuti angandiganizire kuti ndine hule. Koma patatha 
mphindi zochepa anandiyankhula. 

“Ine ndi Chifundo ndipo ndimakhala pafupi ndi malo ano. 
Ndiyamba kuphunzitsa Chingerezi pasukulu ya sekondale ili 
apoyo,” anatero momasuka, komanso mwachikondi. Ndinasan- 
galala kuti mwamwayi adzakhala mphunzitsi wanga. 

“Ine ndi Aduke ndipo ndimakhala pa malo omwe ano, kwathu 
ndi ku Burundi,” ndinatero uku ndikufuna kuti mnyamatayu 
ayankhule zambiri kuti tidziwane bwino. Mtima unali kuthamanga 
ndipo chimwemwe chinadzala thupi langa lonse. Tinayamba 
kukambirana izi ndi izi. Koma chimene ndinkafuna ndichoti an- 
difunsire basi poti uyu ndinamuona ngati mnyamata wa ku mtima 
kwanga. Tinayenda mtunda pang’iono kenaka tinasiyana. 

Usiku umenewo sindinagone. Ndinakumbukira kucheza 
kwathu kwa tsikulo ndi Chifundo ndipo ndinali ndi chiyembezo 
pa zomwe zingachitike patsogolo poti uyu ndiye mnyamata 
yomwe ndinkafuna kuti andiyankhule osati ena omwe anayesera 
kundifunsira. 

Tsiku linalo tinakumananso ndipo chimwemwe changa chinali 
chosaneneka.Tinapitiriza kucheza mwachikondi ndipo kenaka 
chiyembekezo changa chinachitika. Chifundo anatulutsa mawu 
omwe ndinkawayembekezera. Iye anadiuza kuti anandikonda 

kwambiri ndipo kukumana kwathu kunali kukwaniritsa loto lake. 

Chikondi chathu chinatsekula chitseko china cha moyo wanga 
ndipo ndinali mmodzi mwa anthu osangalala pamalopo. Tsiku lina 
lililonse lokumana ndi Chifundo linali ngati lopukuta misonzi anga 
akale, poyiwala imfa ya makolo anga. 

Koma pasanathe nthawi yaitali tsiku lina akuluakulu a pa- 
malowa anaitanitsa msonkhano wa anthu onse. Iwo anaituza kuti 
nkhondo inatha ku dziko lakwathu ndipo pali chikonzero kuti 
mawa tidzibwerera kwathu. Anthu analumpha, kululutira, ku- 
nyadira kuti mawa lenilenili anthu adzipita kwao. Koma ine sindi- 
nasangalale nawo. Maganizo anga anali pa Chifundo. Kodi 
zokoma zachikondi chidzathera pomwepo? Maganizo anadzadza 
m’mutu mwanga, poganizira chikondi chomwe chinadzala pakati 
pa ine ndi Chifundo. 

Mmawa mwake kutacha anthu anakonzeka mmawa omwe 
koma ine ndinangoti khuma, ngati nkhuku ya chitopa. Kuti 
anaimva nkhaniyi sindinapeneke koma monga anthu omwe anali 
pachikondi, ndinadziwa kuti nayenso inamuwawa poganiza kuti 
bwenzi lake likupita kwawo ndipo mwina sitidzaonananso 

Komatu mmene tinkakwera mabasi ndinamuona bwenzi la- 


ngalo likuthamangira mabasiwo, maso ake ali twanitwani, kufu- 
fuza basi yomwe ndinakwera. Kenako anandiona ndipo m’maso 
mwake munayamba kukhetsa misonzi. 

Nthawi yomweyo, nanenso ndinakhetsa misonzi ngati nthawi 
yomwe mayi ndi bambo anga anaphedwa. Koma uku sikunali 
kulirira imfa ya makolo anga ayi. Uku kunali kulirira chikondi cha 
Chifundo. 

“Vumvuuu! Vuuuu!” anafwambuka mabasi otinyamula. 

Ndinatulutsa mutu pawindo, m’masaya mwanga monse mu- 
tavumbwa ndi misonzi kupereka bayibayi kwa wachikondi wanga. 
Mutu wanga unayamba kundilemera ndi kuwira poganizira 
kusiyana ndi wachikondi wanga, Chifundo. Ndinalira kosalekeza. 


NTCHITO 

e Atathawa nkhondo ku Burundi, Aduke ndi womuyang’anira 
anafikira kuti? 

e Kodi pa malopa anakhala zaka zingati ndipo mmene ama- 
choka anali ndi zaka zingati? 

e Chifundo anali mnyamata yekhayo wamwayi yemwe Aduke 
anakondana naye, kodi zinatha bwanji? 

e Kodi Burundi ndi chigawo chiti cha dziko la Afrika? 

Tchulani tanthauzo la Dzaleka. 

e Aduke analira, kodi ankaliriranji? 

MUTU 18 
KUMEZA NDULU YA NG'ONA 


Mayamiko Banda 


| Baa tsiku la Mulungu mmawa, ndipo ine ndinali mkati mwa 
unyinji umene udasonkhana m'kachisi. “Tiyeni tiwerenge 
mawu kuchokera m'buku la Yeremiya 17:11,” Abusa Chimbalaka 
anauza msonkhanowo. Kenako akulu a mpingo, a bambo Ngule, 
anaimirira nawerenga, “... iye amene asonkhanitsa chuma, koma 
mosalungama; pakati pa masiku ache chidzamsiya iye, ndipo pa | 
chitsirizo adzakhala wopusa.’ 

Abusa atayamba kutambasula uthenga, msonkhano wonse una- | 
gwidwa ndi chidwi poti ulaliki unali wamphamvu, wokoka mtima 
ndipo pafupifupi aliyense amatha kuona kumene uthengawo | 
umaloza. Nthungululu zinaphulika, kwina ena akuombera 

| 


m’manja ndi kunena, Amen! Amen! 

Nthawi yomweyo, ndinakumbukira nkhani yoopsa yomwe ida- 
chitika chaka chimenecho pomwe bambo Fwefwe, omwe anka- 
gwira ntchito m’boma, adagwa m'mavuto onga omwewo. Bambo 
Fwefwe amagwira ntchito yowerengera ndalama ku Ofesi yaikulu 
yowerengera ndalama za Boma. Iwo adakwezedwa kufika udindo 
waukulu ndipo anayamba kuzikundikila chuma choopsa. Chi- 
fukwa cha ichi, anamanga nyumba zambiri - zikuluzikulu ndi 
zokongola. Mwachidule, iwo amakhala moyo wapamwamba | 
kwambiri mu dziko lomwe ntchito za boma ndi mabizinezi zi- | 
dasiya kuyenda kaamba ka mavuto a za chuma. Izi ndi zimene zi- 
daululitsa akulu akulu ena ogwira ntchito m'boma omwe 
adapezeka kuti anaba ndalama za boma zankhaninkhani. Pajaadati | 

khoswe wa pa dzala adaululitsa wa pa denga, zotere zidapangitsa 
Boma kuti lichite kafukufuku pafupifupi mu maofesi onse a boma. 

Pa tsiku lovutalo, lomwe lidali lachiwiri mmawa, bambo Fwe- 
fwe, mwachizolowezi anatengedwa pa galimoto kupita ku ntchito 
kwawo. Pofika, iwo anakwera masitepe kupita mu ofesi yawo 
yomwe inali pamwamba, pa nyumba yosanjikizana. Atangokhala 
pa mpando, mayi wowathandizira mu ofesimo yemwe anali 
wokoma m’maonekedwe, analowa. 

“Mwadzuka bwanji Bwana, ndakubweretserani nyuzipepala,” 
anatero mayiyo. 

“Ndadzuka bwino, kaya inu?” anayankha bambo Fwefwe 
kwinaku akutenga nyuzipepala. 

Ali chipenyere pa nyuzipepala, mwadzidzidzi, nkhope yawo 
inagwa, uku maso ao akukweza ndi kutsitsa pa mawu a pa 
nyuzipepala omwe adalembedwa kuti, “... pa nkhani yomweyi, 
bambo Cheyo ndi mayi Tombwa ali m’manja mwa a polisi powa- 
ganizira kuti anaba ndalama zankhaninkhani za Boma.” 

“O-o! Ndiye nditani ine?” Anayankhula okha mokweza. 

“Kodi zili bwino, Bwana?” Anafunsa bambo wina yemwe anali 
atangolowa mu ofesimo. 

“Inde ... Inde, zili bwino.” Anatero a Fwefwe akugwedeza 
mutu, koma thukuta lomwe lidaturuka pa nkhope yawo ndi 
kusintha kwa nkhopeyo zidasonyeza kuti zina sizinali bwino. Ke- 
nako bambo uja anati: „“Pepani abwana, ine ndakubweretserani 
uthenga wa nsonkhano womwe uchitikire ku chipinda chokumana 
pa nthawi ya 11 koloko mmawa womwe uno. Tele ndikunka ndi- 
uza mabwana onse za msonkhanowu.“ 

Bambo aja atangoturuka, bambo Fwefwe anaimbira lamya ku 
ofesi yokonza za mayendedwe a pa ofesipo. 

“Ndikufuna galimoto, ndili ndi zofunika kuchita pompano.” 

Itabwera galimoto, a Fwefwe anauza woyendetsa galimoto kuti 
awatengere ku nyumba kwawo chifukwa sanali kupeza bwino 
m'thupi. Pofika ku nyumba, iwo anangopitirira kulowa ku 
chipinda chogona, osayankhula akazi ao omwe anali atakhala pa 

balaza. Patapita timphindi osaona amuna ao, mayi Fwefwe ana- 
dabwa nawatsatira kuchipinda kwinaku akufunsa mokweza kuti, 
“Kodi zili bwino, bambo?” 

Koma atayandikira ku chipinda, anamva kubuula kuchokera 
m'chipinda chosambira. Mayiyu anakankha chitseko mwampha- 
mvu, napeza iwo ali gada kwinaku thovu likuturuka ku kamwa. 

“Ogo! N’chiyani ichi?” anakuwa ali chiweramire pa amuna awo. 

“Mwatani inu ... zoona mungachite zimenezi?” 

Sikunali kovuta kuti mayi Fwefwe azindikire kuti amuna awo 
anamwa mankhala a poizoni kuti afe. 

Mayi Fwefwe anagwiriziza mutu wa amuna awo m’dzanja la | 
mazere, kwinaku akuyesayesa kuimbira lamya amalume awo. 

“Koma ndiitane amalume a Joe kuti tipite ku ...” Mayi Fwefwe 
anauza amuna awo, koma bambo Fwefwe anakankha mayiyo na- | 
nena mofuula: 

“Ndisiye ... Ndipite basi! Nkhondo ilinkubwera! Ndapita, | 
ndapita ine-ceeeee!” 

Patapita kanthawi pang'ono, bambo Fwefwe anapuma koma- | 
liza, namwalira. | 

Patapita miyezi ingapo, kafukufuku wa a polisi anaulula kuti 
bambo Fwefwe pamodzi ndi anzawo awiri, mayi Cheyo ndi | 


bambo Tombwa, ndi amene adatsogolera kubedwa kwa ndalama 
zankhaninkhani kuchokera m'thumba la Boma. A polisi analanda 
china mwa chuma cha bambo Fwefwe ndi kusiya banja lawo 
m'mavuto a dzaoneni. Pambali pa ichi, a polisi anamanga anthu 
angapo ogwira ntchito m'Boma ndi ena mwa eni makampani 
omwe adakhudzidwanso ndi mchitidwe umenewu. 

Pa nthawi imene ulaliki umapita kumapeto, aliyense adatha 
kuona kuti uthenga wa tsiku limenelo udali chithunzi chenicheni cha 
nkhani zimene zidabuka m'dzikomo m’masiku apitawo. Poturuka 
mu kachisi, panali kudzuma pakati pa anthu, kusonyeza kuti pafupi- 
fupi aliyense anali atakhudzidwa ndi ulaliki wa tsikulo, womwenso 
unali chenjezo lalikulu kwa ogwira ntchito m'boma ndi ena onse. 

NTCHITO 


Nthawi zambiri ulaliki umalosera zambiri, kodi ulaliki wa tsiku 
limeneli unkaunikira nkhani yanji? 

Nchifukwa chiyani bambo Fwefwe anaganiza zokadzipha? 
Kodi ndalama zankhaninkhani zomwe zinabedwa m'boma zin- 
abwezedwa? 

Kuba ndalama za boma nchimodzimodzi kupha pfuko. Fo- 
tokozani. 

Fotokozani mwachimvekere tanthauzo la: Kumeza Ndulu ya 
Ng'ona. 

Tchulani maiko awiri a mu Afrika omwe anakhudzidwa ndi 
nkhani ngati iyi. 

MUTU 19 
MSAMARIYA WABWINO? 


Robert Chirambo 


ambula lomwera zakumwa lomwe linali m’manja mwanga 

linandichititsa mantha akulu.Thukuta linali litayenderera 
pathupi langa. Malovu m'kamwa mwanga anauma ndipo misonzi 
inatuluka, niilowa m'kamwa mwanga, ina n'kumagwera m’- 
masaya anga. Ndinazunguliridwa tsidya linali ndi Satana ndipo 
ndinkangoona chinyanja chachiikulu chokhachokha. 

Ndikunjenjemera, ndinanyamula tambulalo m’mwamba. Ndi- 
tayang’ana mobera, ndinaona anthu onse anandizungulira aku- 
mwetulira. Pamene ndinafikitsa tambulalo pafupi ndi pakamwa 
panga ndinamva fungo la magazi ndipo ndinamva ngati ndisanze. 
Nditataya tambulalo patebulo, anthu onse anaoneka okhumudwa. 

“Chifukwa chiyani mukuchita izi amalume?’ ndinafunsa, uku 
ndikuyankhula ndi bambo omwe anakhala moyang’anizana ndi 
ine. Mawu anga anachokera chifukwa chakuwawidwa mtima. Apa 
ndinaona kuti anthu ankandifunira zoipa ndipo ndinalidi munthu 
wotaidwa. 

“Chakumwa chomwe chili m’manja mwako ndiyo njira yope- 
zera yachuma chambiri, ukanyozera moyo wako utaika,” anatero 
amalume mopanda chisoni. l 

Mawu omalizawo anandikhudza kwambiri maka poona kuti 
ankachokera kwa munthu amene ndinkamulemekeza ngati 
malume wanga. 

Ndinayesa njira zambiri zopewera zomwe ankafuna kuti ndi- 
chite koma sindinazipeze. Kungomwa zomwe amati ndimwezo 

ndi zachidziwikire kuti moyo wanga ukadasintha, koma osati 
mwaubwino ayi. Sindinagwirizane kuti ndisogoze za matsenga 
m’moyo wanga chifukwa ndinaona anthu ambiri akukhala moyo 
ovutika chifukwa cha zinthu zonga zimenezi. Ndinawayang’ani- 
tsitsa amalume angawo ndipo chikumbumtima chinanditengera 
m’mbuyo, zaka ziwiri zapitazo. 

Ndinali ndi kalata m'manja yomwe inalibe zabwino konse. 
Inali ndi nkhani yamavuto mmoyo mwanga. Uthenga wa imfa ya 
munthu yemwe ankandipatsa zonse zofunika m’moyo wanga. 
Inali imfa yosalirika. Imfa ya bambo anga inasiya bala lalikulu 
m’moyo wanga. Abale onse omwe ankafika kunyumba kwathu 
anasiya kubwera kudzaona bambo akudwala. Mavutowa anawon- 
jezekera pomwe ndinathamangitsidwa kusukulu chifukwa chosak- 
wanitsa kupereka fiizi. 

“Thamanga!” mawu a hedimasitala anamveka kumbuyo 
kwanga. Sindinadziwe nthawi yayitali bwanji yomwe ahedi anali 
ataima pambuyo panga. Anafika pafupi nandipukuta misozi yanga 
ndi manja awo. Mkalasimo munalibe anthu ena kupatula anthu 
awiri, ine ndi mnzanga. Ndinali ndi mantha poti sindinadziwe 
zomwe amafuna kunena. Iwowa ndi omwe analemba kalata 
yowawa koma pano amaoneka ngati anali munthu wachisoni. 

“Ndikuthandiza,” anatero. Sindinakhulupilire zomwe ankanena 
mpaka tsiku lotsatira. Mawa lakelo ndilomwe mayi ndi abale onse 
anasamukira kumudzi chifukwa cha imfa ya bambo. 

A hedimasitala anditengera kunyumba kwawo ndipo 
anandilipirira sukulu ndikunditenga kukhala kunyumba kwawo. 
Banja lawo linandilandira ndi manja awiri. Sindinamvetse chi- 
fundo chomwe ahedamsitala anaonetsa, ndipo mu mtima mwanga 
ndinkati uyu ndiye analidi Msamariya weniweni. 

Zonse zinali bwino kuyambira chaka chimenechi pamene ndi- 
nali Folomu 1 koma nditafika Folomu 3 zinthu zinasintha. Tsiku 
lina ahedimastalawa ananditulutsa mkalasi kuti tikambirane 
zomwe anati zinali zofunikra kwambiri. 

“Ruth,” anayankhula akundiyang'ana m’maso, “Pano ndaona 

kuti wakula moti utha kukhalanawo mu gulu langa,” anapitirira 
uku akundiyang’anitsitsa. 

“Gulu limeneli ndiye liti?” ndinafunsa modabwa. 

“Ndi gulu loti lithakuthandiza kupeza chuma chambiri,” 
anatero, akundiyang’anitsitsa kuti amve mmene ndingaivomerere 
nkhaniyi. Ndinawayang’ana modabwa. 

“Mu njira yanji?” ndinafunsa koma asanayankhe ndipo ndi- 
napitirira ndi funso lina. 

“Kodi Nafe ndi Mimiala naonso ali nawo mugulu limeneli?” 

Awiriwa anali ana awo omwe ndinkakondana nawo ndipo anali 
ngati abale anga. 

“Osafunsa mafunso ambiri. Usazifanizire iwe ndi ana anga. Iwe 
ndi mwana wamasiye amene ndinakutenga ndicholinga monga 
chimenechi,” anatero mokalipa. 

Ndinadziwa kuti anali okwiya chifukwa ngakhale kale anali 
asanandiyankhulepo motero. Koma ine sindinaone nzeru zolowa 
gulu lomwe zolinga zake sindimazidziwa. Ndi udindo wanji omwe 
ndingayembekezere kukhala nawo mugululo? 

“Ngati siulola kukhala nawo mugululi osabwera kwa ine pa 
chlichonse chingakuonekere!” anakalipa, nachoka pamalopo. 

Mutu wanga unawira. Palibe chomwe chinali chomveka pa 
nkhaniyi. Ndinayesera kuganiza mozama koma palibe chomwe 
ndinatolapo. Ndinangoganiza kuti malumewo mutu wawo sunali 
kuyenda bwino. 

Koma kenako ndinazindikira kuti iwo ankadziwa chomwe 
amachita. Tsiku lina anandiuza kuti ndiwatsatire ku nsonkhano 
wofunika ndipo nditawafunsa kuti unali wokhudza chiyani iwo 
sananene koma anangoti ndikamvera komweko. 

Titayenda mwakanthawi tinafika pomwe panali kanyumba 
kakang’ono komwe denga lake linali lalifupi. Anthu onse mkatimo 
anavala zovala zokuda ndipo anakhala mozungulira tebulo la- 
likulu. Ankaoneka kuti anali kutiyembekezera mmene timalowa. 
Ndinauzidwa kukhala pakati pomwe panali tebulo lija. 

Apo ndinagwidwa mantha ndipo ndinanjenjemera kwambiri. 
Mtima wanga unagunda kwambiri ndipo munthu yemwe anali kunja 
akanatha kumva kugunda kwa mtima wanga. Nthawi yomweyo ndi- 
nadziwa kuti msonkhanawo unali ndi zolinga zoopsa. 

“Mtsikana, mtima m'malo,” mmodzi mwa abambowo anatero 
ataona nthumazi zanga. Anali mawu opereka chilimbikitso ndiku- 
chotsa mantha. Koma mantha anga anapitirira. Anali bambo 
wonenepa komanso wamtali. Anali woopsa zedi. Ankaoneka ngati 
mtsogoleri wa gululo. 

“Chimene tikufuna kwa iwe ndichapafupi,” anatero, milomo 
yake yaikuluyo ikusonyeza kumwetulira. 

alowe gulu lathuli. Pakali pano tili ndi mamembala angapo 
koma tikufuna achuluke. Poti iwe uli ndi anzako ambiri tidziwa 
kuti cholinga chathuchi chikwaniritsidwa,” anapitiriza, naima 
kundiyang'ana pankhope kuti aone ngati ndinamvetsa zomwe 
ankanena. 

“Chabwino ndamva, zikomo,’ndinayankhula mwamantha 
ndikuyamba kunyamuka kuti zonse zithera pomwepo. 

“Zikomo povomereza koma ukuoneka kuti siukumvetsa 
kwenikweni. Chinanso ndichoti uyenera kulumbira. Kulumbira 
kumeneku kumabwera ndi chakumwa,” anatero. 

Amalume aja anandiyang’ana ndikundiuza kuti ndinayenera 
kutsatira malamulo mosaphonya. 

“Tonse kuno ndi atumiki a Satana, mkuluyo ananena mosaku- 
luwika. 

Atumiki asatana? Mtima wanga unapitirira kutunphatumpha 
ndimantha ndipo ndimangoona ngati ndikulota, kuti mwina 
ndikadzuka ndiona zina. Ndinadabwa kuti amalumewo anali 
munthu wopemphera kwambiri omwe ankakonda kunyamulanya- 
mula Baibulo la Sabata lililonse kupita ku tchalitchi. Koma lero 
anali mneneli wa Satana. Sindimvetse kuti ndi malume omwe 
omwe aja. Kodi Msamariya uja ndi ameneyu? Ndinadzifunsa 
chamumtima. 

Mwachangu ndinaganiza kuti ndinayenera kuchita mochenjera 
kuti ndisataye moyo wanga. Koma ngakhale zinali tero sindinali 
wokonzeka kulowa utumiki wa Satana. Kaya kuti panali ndalama 
kapena china chilichonse, ine sindinali wokonzeka. 

“Chabwino ndichita momwe mwanenera ngati mungandilole 
kupita tsopano,” ndinanena mosonyeza chikhulupiliro. 

“ Upita koma ulumbire kaye,” anatero mkuluyo. 

Anandiuza kulumbira kuti ndidzagwira nawo ntchto mpaka 
muyaya ndikutinso sindidzaulula chilichonse chokhudza gululi. 
Anandiuza kuti nagti ndidzayerekeza kuulula za gululi adzandipha. 

Ndinachita malumbiro kuti ndipeze mwayi wopulumuka, wocho- 
kera pamalopo koma sindinkadziwa kuti kutero kunali kudziika 
m’mavuto osaneneka. Nditatha kulumbira ndinaona mayi wokongola, 
wamaonekedwe abwino akulowa mchipindamo ndi tambula laza- 
kumwa lomwe analiika patebulopo. Mkati mwa tambulamo munali 
magazi a munthu. 

“Imwa,” anatero mtsogoleri wawo uja, asakusekerera. 

“Sindingamwe zimenez,i” ndinanena molimba mtima. Ndinali 
kale m’mavuto ndipo palibe chomwe ndikanaopa tsopano. 

Ndnadzuka ndikuyamba kuyenda, kutuluka mnyumbamo. 

“Mupheni!” anakuwa bamboyo. i 

“Ayi musamuphe, apolosi azitulukira msanga. Tingochita 
zimenezi mwamatsenga, mwachizolowezi,” anatero amalumewo, 
ine ndikutuluka. 

‘Ufa pakapita masiku awiri okha!” wina anakuwa ine ndikutu- 
luka ndi kuthamangira munseu. 

Ndinapitirira kuthamanga ndipo sindinaone galimoto lomwe 
linali paliwiri ndipo pamene ndimati ndiwoloke ndinangokumana 
nalo, phaaa. Kenako, mdima wokhawokha. 

Balamanthu, ndinazindikira kuti ndili m'chipatala ndipo pa- 
mbali pabedi panga panakhala bambo yemwe anandipeza ndi- 
takomoka munseu.Bamboyu analipira ndalama zake ku chi- 
patalako cholinga choti ine ndichire. Koma kodi afiti aja sandit- 
satira ku chipatalaku kuti andimalizire komwekuno? 

M’mtima mwanga ndinangoti: “Msamariya winanso?’ 


NTCHITO 

e Ndi chiyani chomwe malume a Ruth ankamuumiriza kuti 
amwe ndipo ankafuna kuti ziphule chiyani? 

e Kunja kuno kuli atumiki a Satana, mungaperekepo umboni 
wina kuphatikiza pa nkhani mwangowerengayi? 

e Fotokozani mphamvu ya matsenga. 

e Kodi afiti aja anathana naye Ruth ngati mmene ankafunira? 

e Kodi liwu loti Msamariya litanthauzanji? 

e Nanga Msamariya ndi ndani mu nkhaniyi? 

MUTU 20 
KWANU NKWANU 


Sambalikagwa Mvona 


aa anayang’ana dilesi lake la mtundu wa veleveti limene 
anali atangoligula kumene. Linamukumbutsa ulendo umene 
anapita kunja kwa dziko ndipo m”maso mwake munadzadza ndi 
misozi. Linamukumbutsa miyezi isanu ndi iwiri imene iye ndi 
amnzake ena anatengedwa ukapolo wa matupi awo omwe, 
kumene anawonedwa ngati agulitsa akapolo aziwalo zawo zathupi 
zobisika. Ziwalo zimene zinali kugwiritsidwa ntchito ndi anthu 
mazanamazana. Ziwalo zomwe zinagwiritsidwa ntchito kwa anthu 
okonda ziwelewele pa ma kanema ndi amuna ndi amayi, anyamata 
ndi atsikana, womwe ankayang'ana monyoza mchitidwe wawo 
wolaulawo. Wogona ndi amuna, osakhala chifukwa chowakonda, 
macheza wosakoma konse. Koma tsopano masewera onse 
anaoneka kuti afika pothera. 

Mmene minibasi imadutsa mapiri ndi nkhalango zomwe zinali 
malire ndi midzi ya kwawo, phiri la Ntalikachawo linayamba 
kuonekera. Miyala yaikulu imene kale munkabisalamo Amdala, 
mfumu yanjoka inaonekanso. Phanga lotchuka lomwe anthu anali 
kuthirako nsembe nthawi ya chilala, nthawi za napolo, nthawi ya- 
machitachita ena odabwitsa, nayonso inaonekera. Nyumba zoun- 
gana ngati bowa zimene zinapanga mudzi, zonsezo anaziona, 
mtima uli pha!pha! pha! Amvekere ndafikadi kumudzi. China 
chomwe chinamupangitsa kugwetsa misonzi chinali pomwe 
Nansefufu anaona nyumba yopempherera imene bambo ake anali 
kutumikira. Zomvetsa chisoni! Dzanja lake lamanja linaguguda 
pamtima pake. 

Maso a Nansefu anaponyanso patali, naona bwalo la Kachere, 
lokhala ndi mtengo waukulu wa kachere umene unaima njo! ngati 
bambo odikirira ana ake. Apa ndipo pabwalo pamene magule a 
makolo anali kuchitikira. Atsikana a mtundu wonse anali kubwera 
ndikuvina mwa kaso, akugwedeza mbuyo ndikupotokola ziuno 
motenga mtima. Uku anyamata nawo akutola okondedwa ndi 
maso achikoka. Nansefu anatsitsa moyo nati: “Uku ndiye kumalo 
kumene ndiyenera kukhala, kumudzi kwathu kwenikweni, osati 
kudziko lachilendo limene ndakhala ndikuchita zinthu zonyansa 
miyezi isanu ndi iwiri ija.” 

Mmene anali kulingalira izi, chikumbumtima chinamufikira 
mmene ulendo wa chilendo ndi wopangitsa manyaziwo unaya- 
mbira... 

Inali nthawi yankhomaliro. Nansefu ndi amnzake anali atata- 
nganidwa kuthandiza anthu amene anabwera kudya pa nyumba 
yodweramo zakudya yotchedwa Nkhalamba ResturZakhali imene 
inali mkati mwa Nkhalamba Trading centre. Pokhalanso tsiku la- 
msika, malowa anali malo amene midzi yonse yozungulira ina- 
bwera ndi kugulitsa malonda awo. Anthu anabwera ndi zinthu 
ngati chimanga, mtedza, mbatata, mawungu, nyemba, anyezi, ma- 
timati ndi zina zambiri. Chifukwa chamalonda amene amapezeka 
pamalopa zinapangitsanso kuti anthu a ku tawuni azibwera nadza- 
oda kapena tinene kuti kupikula malonda kuti azikagulitsa kutawu- 
niko. Chifukwa cha ichi, mabala omwera mowa anayamba 
kutsekulidwa pa malopa ndipo zidakwa zochokera kutawuni, 
zimene zimati zikapapira mowa kumabalako zambiri zinkafika 
kudzadya ku malowa. 

Patsiku ili, mphongo ina imene imaoneka yadzitho ndipo utali 
wake unali ngati mapazi asanu ndi atatu, mimba yake ikulimbana 
ndi lamba amene anamangira, inalowa mu malo odyerawo 
niponya maso uku ndi uko. Itakhutitsidwa ndi zimene inaona njon- 
dayi inakodola Nansefu. 

“Kodi eni ake a malowa alipo?” anafunsa, maso ake akuya- 
ng'ana mopyola Nansefu. 

“Mama Mkulu alipo, ali mu ofesi koma samakonda kuti 
munthu awasokoneze nthawi yankhomaliro. Amafuna azidya 
popanda phokoso. Ngakhale atabwera Ambuye Yesu Mayi Mkulu 
sangatuluke, amanyang'wa zedi pa nthawi ya nkhomaliro,” 
Nansefu anamuuza mkuluyo pofuna kumugwetsa mphwayi. 

Koma mlendo uja anangoseka. Anamupitirira Nansefu ndi ku- 
kagogoda pakhomo pa Mama Mkulu uja. 

Patadutsa kanthawi, mkulu uja adakali mom’mo, Mama Mkulu 
anawaitanitsa atsikana onse mu ofesi mwawo kuti akambirane 
nawo zantchito. 

“Atsikana, tachita mwayitu lero chifukwa cha Bwana Nkosi 
awa amene ndi mbale wawo wa bambo Tshabalala amene 
amakhala ku dziko la South Africa. Iwo ali ndi masitolo ambiri 
kuphatikizanso nyumba zogona alendo ku Joni,” Mama mkulu 
anawauza atsikana aja, uku akusekelera kuwonetsa timano tawo 
tokhala ngati ta khoswe timene atsikana amakhalira kutinena 
akakhala kuseRi. 

“Bambo Nkosi abwera kuti tipange nawo ubale wantchito. 
Iwowa akufuna tizigwirira ntchito pamodzi ndiye akufuna atenge 
atsikana asanu kuti apite nawo ku Joni kuti azikagwira ntchito ku- 
malo agona alendo awo kumeneko. Atsikana, si nkhani yokoma 
imeneyi?” anafunsa motero Mama Mkulu. 

“Eee! ndinkhani yabwino zedi!” atsikana onse aja anayankha 
pamodzi. 

“A Nkosi atipatsa masiku asanu kuti tikonzeke. Amene alibe 
zitupa zoyendera awathandiza ndi makalata achilolezo otuluka 
kunja. Amene ati asankhidwe adzanyamuka pamodzi ndi a Nkosi 
pa minibasi Lachisanu likubwerali.” 

Atsikana aja anawombera m’manja. 

Atawapezera makalata ndi zitupa zoyendera, pa tsiku lachisanu 
monga mmene analonjezera, atsikana asanu ndi ena asanu ocho- 
kera kumadera kwina ananyamuka ulendo wa ku South Africa. 
Ndipo pakutha masiku awiri iwo anafika ku Joni. Iwo anadabwa 
ndi kuchita chidwi ndi mzinda wokongolawo. Nyumba ziku- 

luzikulu zosanjikana zinali ponseponse. Magalimoto ndiye anali 
mbwee ngati abwan’noni ongogwa kumene. Kunena zakuchuluka 
kwa anthu, ndiye ankangoti pikitipikiti ngati tsiku la msika. 

Galimoto yomwe anakwerayo inayendabe mpaka anafika pa 
malo pena pamene a Nkosi anawatengera, ku chinyumba chosa- 
njikana chomwe pansi pake pankaoneka ngati pali mabala ndipo 
nyumba zina zosanjikanazo munkagona anthu maka atsikana. Po- 
ngoona, malowa ankakhala ngati nyumba yogulitsiramo chi- 
werewere. Kumeneko anakumana ndi mahule amgonagona. 
Ambiri mwa iwo anali oledzera, ogwiritsa ntchito mankhwala 
ozunguza bongo, osuta chamba ndi zina zotere. Atsikana aja 
anaoneka ngati achilendo ndiponso opepera pa malo ngati ame- 
newa. 

Madzulo ake atsikana aja anatengedwa kupita kunyumba ina 
imene inali yamawindo ozingidwa ndi zitsulo ali ndi zotsekera 
ngati zakundende. Atafika, anapeza kuti mnyumbamo munali 
atsikana ena ndipo pamodzi amakwana ngati makumi awiri ndi 
mphambu zisanu. Khumi ndi asanu anali ochokera kumaiko ena. 

Abambo awiri ooneka osadzisamalira bwino, andevu zosameta, 
anakhala m'mipando akusakaniza zakumwa. Mayi wamtali, 
wonenepa watsitsi lalitali koma losasamalira likugwera m' mape- 
wa ake analinso mchipinda momwemo. A Nkosi nawonso anali 
nawo mchipindamo. 

“Takulandirani ku Makenu. Kuno ndiye kumene kukhale 
kwanu kuyambira pano kufikira mtsogolo,” anatero mmodzi wa 
abambo aja, timaso take tonga takhuta delunde tikuwayang’ana 
mmodzimmodzi. 

“Monga mwaonera ino sibungwe logawa zawulere. Takubwe- 
retsani aliyense mwa inu kuno ndi ndalama zochuluka ndipo mwa 
inu tifuna kuti tipezepo phindu ndi cholowa chathu. Pamakhala 
alendo amene ayenera kuti azisangalatsidwa. Iwo azifuna masitay- 
ilo osiyanasiyana amene angalote pa tsikulo. Inu muyenera 
kudziwa njira zoti muwakwaniritse zofuna zawo. Mawa ndi tsiku 
lotsatira muphunzitsidwa machitidwe ake. Mupatsidwa zipangizo 

zoyenera kuti ntchitoyi muigwire mwa ukadaulo ndiponso 
mwaluso. Chenjezo, wina akafuna kuti akhale wochenjera adza- 
patsidwa chilango chomwe adzakumbukira mmoyo mwake 
monse.” 

Anatembenuka, nayang'ana ponseponse, kumvetsera ngati 
wina akumvetsera zimene ankakamba, kenako anatembenukira 
komwe kunakhala mayi uja. 

“Chelobi!” 

Chelobi anali mayi watsitsi losasamalira uja. Anaimirira 
akusekelera kuonetsa timano take tojejedeka bwino. Koma mmene 
anayamba kuyankhula kumwetulira konse kunathawa. 

“Jne ndikhala mphunzitsi wanu wamkulu. Pali ena azibwera ndi 
kupita koma ine ndizikhalabe pafupi ndi inu nonse, kumva zoda- 
ndaula zanu, zosowa zanu komanso nkhawa zanu zonse. Koma 
ngati wina mwa inu afuna kuoneka ngati ka shasha, monga mmene 
wanenera m'bale uja Jo, ine ndidzamukwapula wina aliyense 
akuona. Tsopano nditsatireni kuno nonsenu !” 

Atsikana aja anatsatira Chelobi, ali nyominyomi ngati ngumbi 
ndipo anaikidwa mu zipinda zimene anazipanga kuti phokoso 
lililonse lisamamveke kunja. Chipinda chilichonse chinali ndi 
mabedi awiri. 

Pa masiku awiri otsatira, Chelobi anawaphunzitsa zoti azichita. 
Maphunziro awo anali akalavula gaga. Anaphunzitsa mmene 
angamukondweretsere mwamuna m'bedi mu njira zosiyanasiyana 
ndipo patatha masiku awiriwo anawauza kuti ayambepo ntchito. 

Anali ngati nyama zamalonda. Mu ola lililonse, tsiku ndi tsiku 
kumabwera amuna osiyanasiyana, Angakhale m’manyuzi anali ku- 
lengezetsa kuti ngati mukufuna mkazi wamtali, kaya wamfupi, kaya 
wonenepa, woonda, wakuda, woyera, tikupezeka nawo. Kaya mu- 
funa ndege, sitima, sefa, lichero kapena njinga zonsezo tili nazo. 
Ndiye abambo anali kukhamukira kumeneko mwaunyinji poganiza 
kuti kumeneko ndiye angakapeze chisangalalo. 

Nthawi zina atsikana aja anali kutengedwa kumalo kumene 
anali kujambula mafilimu oonetsa amuna ndi akazi akuchita zachi- 

werewere. Ndipo ngati wina mwa iwo ankaonetsa kuti sakusa- 
ngalala nazo amamenyedwa modetsa nkhawa. Nthawi zina 
amawamangirira ku bedi ndikuwuza amuna awiri kapena kuposa 
kuti amugwilire nthawi imodzi. 

Tsiku lina bambo wina anabwera kuchipinda cha Nansefu. 
Atatha kudzisangalatsa, ananyamuka ndipo kenako anaima 
pakhomo namutembenukira Nansefu. 

“Ndikukhulupilira kuti iwe ukuchokera ku Malawi, si choncho? 
Inenso ndine M' malawi. Dzina langa ndine David Phiri. Bambo 
anga anachokera ku Malawi kudzagwira ntchito kumigodi. 
Ndikudziwa kuti izi ukuchitazi ukupangira kuvutika. Ngati uta- 
funa ine nditha kukuvuula muukapolo umenewu.” 

Nansefu sanathe kumvetsa, anali ngati ali kutulo. 

“Mukuti mungatani?” anafunsa akuyang’anisitsa munthuyo. 

“Nditha kukuthandiza kuti uthawe. Ine ndimadziwa mmene 
zinthu izi zimayendera. Ndikudziwa kuti sicholinga chako kukhala 
muzimene ukupangazi. Chachikulu usandikhumudwitse, usandi- 
ulule pa zimene ndikufuna kukuchitirazi. Usamuuze wina aliyense 
zankhani imeneyi. Chikhale chinsinsi.” 

Umu ndi mmene Nansefu anapulumukira ku mchitidwe 
wonyasa umene anawupeza ku Joni kuja. 

Pakati pausiku, tsiku lomwelo amuna atatu amfuti anafika kwa 
Makeni. Anafikira polandirira alendo uku akuopseza, anaitanitsa 
ndalama kwa mtsikana amene amalandira alendo ndipo chipwiri- 
kiti chinabuka. Atsikana ena ndimakasitomala awo anathamangira 
kumalo olandirira alendo aja. Nansefu anaona kuti iyi inali filimu 
yoti athawire. Iye anadutsa pamalopo osaonedwa chifukwa 
chachipwirikiti chija mpaka kukafika panja pamene anakumana 
ndi David Phiri. Apo David anamutenga msangamsanga muga- 
limoto lake. Anapita naye kunyumba kwake kunja kwa tawuni ija. 

Atafika kunyumba kwa David Phiri kuja anakapezanso ukapolo 
wina. Anafunsa kuti alipire malipiro akuchotsedwa kwake ku 
Makenu kuja pogonana ndi anzake onse omwe anapangitsa 
chipolowe chija. Nyumba ya David ndiimene inalinso ngati malo 


137 


ena amene gulu la uchigawenga linali kukumanilako. 

Patatha mwezi atakhutira kuti wakwanitsa kulipira, mpamene 
David Phiri ndi anzake anamasula Nansefu kuti adzibwerera ku- 
mudzi... 

Kenako minibasi inachepetsa liwiro ndipo masitolo atsopano 
ndi akale a pa Msika wa pa Nkhalamba anaonekera poyera. Iye 
sanathe kuonanso malo aja odyera zakudya pomwe ankagwira 
ntchito asanapite ku Joni koma mmalo mwake anaona nkhope za 
anzake ndi zina zomwe zinkagulitsa malonda pa malopo, 
kuphatikizapo anyamata oyitanila maminibasi. 

Ha! anafikadi kumudzi, kumudzi kokoma. M’maso mwake mu- 
nalengeza misonzi yotentha. 

“Angakhale ali osauka koma muntima mwawo muli mten- 
dere,” Nansefu anadziyankhulira yekha poona kusauka kwa anthu 
a kwawo, koma ali ndi mtendere mu mtima. 

Akutsika minibasi ija, dzanja losadziwika linamugwira 
pamkono, kenako dzanja lina. 

“Aaaah Nansefu mwana wanga!” mayi ake analira, ndipo 
nthawi yomweyo anamvanso mfuu kuchokera kwa ena omudziwa. 

Ndipo chapansipansi anamva en a akunena kuti Mama Mkulu 
pano akulowa m'bokosi pamodzi ndi nyumba yake yogulitsa za- 
kudya chifukwa cha mtsikana uyu. Nansefu anatembenukira 
kumene mawu aja anali kuchokera. 

Maso ake analunjika ku maloko ndipo anaona phulusa 
lokhalokha pamene Nkhalamba Restaurant inali. 

”Sabata yatha yomweyi anthu okwiya anaotcha nyumba yody- 
era ija usiku atazindikira kuti anakugulitsani kwa zigawenga. 
Mama Mkulu anapsera momwemo,” anatero mayi wina, akutsoko- 
mola. l 

Nansefu analira. Osati chifukwa chomva chisoni ndi imfa ya 
mayi wa nkhazayu koma chifukwa cha mchitidwe wa anthu ena 
odzikonda monga Mama Mkulu wopusitsa atsikana akwa Nkha- 
lamba pomawagulitsa ku ukapolo wa chiwerewere ku maiko 
akunja pofuna kukwanilitsa zofuna zawo. 

NTCHITO 

e Kodi a Nkosi anabwera ndi uthenga wanji ku nyumba yodyera 

zakudya ya Nkhalamba? 

Kodi atafika ku Joni atsikanawa anakagwiradi nchito mu Restau- 

rant? 

e Chinachitika n'chiyani kuti Nansefu athawe? 

e Ndi ndani anathandidza kuti Nansefu athawe ndipo chikore 

chake chinali chiyani? 

Upandu wotere ukumachitika m’dziko lathu, tchulani zisanzo zi- 

wiri. 

e Longosorani mmene nyumba yodyera ndi Mayi Mkulu zi- 
nathera. 

MUTU 21 
SI NDEU YA MAYI OKHA 


Aubrey Chinguwo 


| ka kunamvekera chakudenga ndipo kunadzutsa Tawina, 
mtsikana wa zaka zisanu ndi zitatu. Tawina anagonabe uku 
akumvetsera komwe kunkachokera kulirako. Patatha kanthawi iye 
anazindikira kuti kunkachokera ku chipinda cha makolo ake. 
Ndewu inanso. 

“Tawina! Tawina!” iye anamvera kutulo kuitana kwa mayi ake. 

Zoti leronso mayi ake akumenyedwa zinamuwawa mumtima 
mwake. Kulirako kunamvekerabe ndipo phokoso la ndeu 
linamveka. Iye anasowa chochita. Kodi akaleletse? Akalowerere? 

Zinali zovuta kuti akathandize mayi ake kapena kuleletsa 
kumene. Iye ankawopa kuti akakwapulidwira limodzi ndi mayi 
akewo. Anaganiza zopita kunja kukayitana anthu kuti adzalanditse | 
ndeuyo.Thokozani mng’ono wake yemwe anali ndi miyezi isanu | 
ndi umodzi nayenso anayamba kulira. 

Tawina analimbana ndi maganizo oti kodi apite akaitane anthu | 
kapena akalowe yekha ku chipindako. Koma chokhumudwitsa 


chinali choti anthu ena ankamva kulirako koma palibe ndi mmodzi 
yemwe anabwera kudzaleretsa ndeuyo. Nanga anthu amenewa 
ndioti n'kuwaitana kuti abwere? Iye anadzifunsa. Mtima wake un- 
adzala ndi mkwiyo kuti anthu samafuna kuthandizana pa nkhani 
za m'banja anzawo zikawavuta. 

Komatu kulira mofuula kunamveka koma palibe amene anab- 
wera. Ngakhale kumenyana m'banjamo kunali kwa tsiku ndi tsiku, 
kulira kwa tsikuli kunanyanya. Chowawa chinali choti nkhani 

yaikulu yomenyanilanayi inali ya iye.Tawina anabadwa ndi ma- 
tenda akugwa ndipo mkangano pakati pamakolo ake unali woti 
chifukwa chamatenda akewo sanayenera kupita ku sukulu. Bambo 
ake samafuna kuti ana anzake azikamuseka mwana wawoyo chi- 
fukwa cha matendawo. Koma kuchipatala anawauza kuti Tawina 
atha kuphunzira bwinobwino ndipo kuti patakhala ndalama 
akanatha kuchitidwa opareshoni yamubongo ndikukhala bwinob- 
wino. Koma chifukwa cha umphawi izi sizinatheke. 

Mayi a Tawina anayesetsa kuuza bambowo ubwino woti 
mwanayo apite ku sukulu koma kupatula za matenda bambowo 
sanaone kufunikira koti mwana wamkazi aphunzire. Izi zina- 
muwawa kwambiri Tawina yemwe anali ndi chilakolako chama- 
phunziro. 

Tawina ndi mayi ake anali okondana kwambiri. Akakhala 
pamodzi mayi ake anali kumuuza nthano komnso kumuimbira 
nyimbo zabwino za chikhalidwe chawo. Anthu ambiri samawa- 
mvetsa mavuto amatenda akugwa ndipo ichi nchifukwa chake 
ochepa okha amapeza chithandizo ndikuchira bwinobwino. 
Mankhwala amapezeka koma anthu a kumudzi, kosowa zipatala 
zamphamvu nkovuta kuti achile. 

Komatu Tawina anali wolimba mtima ndipo chifukwa cha 
mavuto otere iye anali wokhwima m'maganizo. Iye analolera ku- 
dana ndi bambo ake potsogoza moyo wake pa sukulu. Ichi n’chi- 
fukwa chake mangawa a bambo akewo ankathera pa mayi wake. 
Chowawa kwambiri chinali choti makolo ake amangokhalira ku- 
menyana chifukwa cha iye. 

Kuonera bambo ake akumenya mayi ake kunabweretsa mk- 
wiyo wambiri mumtima wake komanso zoti palibe ndi mmodzi 
yemwe amafuna kuthandiza mayi ake akukuwa kufuna 
chithandizo kunamukwiyitsa zedi. Zinamuwawa kuti mayi ake 
anali kumenyedwa chifukwa anali kulimbikira zoti iye azipita ku 
sukulu. 

Kenako kuchipindako kunamveka kusweka kwa botolo 
ndikulira kokweza kwa mayi ake. Kunamveka kugwa kwa munthu 

ndipo kenako kunali zii, osamvekanso kanthu. 

Apa mtima waTawina unatumpha ndipo anaganiza kuti china 
chake choopsa chachitika. Anadziwa kuti mayi ake sanali bwino. 

Mwamantha Tawina anatsegula chitseko chakuchipinda 
chomwe chinavuta kuti chitsekuke. Anakankha chitsekocho 
mwamphamvu nkulowa ngakhale munali mdima. Monjenjemera, 
anayatsa kandulo nayang’ana uku ndi uku. Kenako, anaona chimene 
ankayembekezera. 

Anaona mayi ake ali kwala, pansi, magazi ali chuchuchu 
kukamwa, mabotolo osweka ali ponseponse. Anapita kukawa- 
gwira, koma thupi linali gwaaa, osapuma. Apita mayi? 

Mtima unamuwawa ndipo anayang’ana kumene kunali bambo 
ake. Iwo anali gone pabedi, fungo lamowa lili ponseponse. Tawina 
sanachedwe, anatola botolo lina nalunjika pomwe munthu 
wankhanzayo anagona ndipo ndi mphamvu zonnse anaponya 
botololo nalilunjika pamutu pa bambo akewo. Iwo anakuwa, 
nalumpha pabedipo ndikugwera pansi. Imfa inali yomweyo. 

Anatuluka panja nafuula mokweza. Pomwe anthu anka- 
sonkhana panyumbapo nkuti Tawina atakomoka. 


NTCHITO 

N'chifukwa chiyani anthu a pa mudzipo samadzuka akamva 

kulira ku nyumba ya Tawina? 

o Kodi chimene chinapha mayi a Tawina chinali chiyani? 

e Tchulani zinthu zitatu zomwe zimachititsa nkhanza za m'banja. 

ə Nthawi zina amayi ndiwo amadzudza abambo. Fotokozani. 

ə Tawina anatani kuti athane nawo bambo ake? 

e Tyi ndi nkhani mwa imodzi zoulula nkhanza zomwe zikuchitika 
m’mabanja ambiri. Lembani nkhani yofanana ndi iyi yokhudza 
nkhanza za m'banja zikuchitika m’mudzi mwanu. 

MUTU 22 
MALUWA NDI MWAZI 


Precious Mulima 


kati mwa usiku umene unali ozizira molapitsa uku nyenyezi 

zikuthwanima mlengalenga apolisi azofufuzafufuza atatu 
adatulukira pamalo otchuka ndi chisangalalo kwa Biwi mu 
Mzinda wa Lilongwe. Akuyenda moyandikana, namayankhula 
mwapansipansi. Akamuna azachitetezo atatuwa adalunjika ku ga- 
limoto lakuda la mtundu wa Hilux Surf lomwe lidali pamalo 
oimikira galimoto a pamalopa pomwenso padali galimoto zina. 
Malo Achisangalalo cha usikuwa, omwe adatchuka ndi zinthu za- 
tsopano ndiponso zodabwitsa adali kutchedwa Moonscape. 
Ngakhale adali ndi dzinali, ankadziwikanso ndi dzina lina 
lotchedwa Gommorrah. 

Mwa apolisiwa panali mayi mmodzi yemwe anadziphoda ko- 
chititsa kaso. Iye anavala malaya owonetsa zamkati, kasiketi kaka- 
fupi ndi kothina ndipo nsapato zomwe anavala zinali zazitali. 
Pamiyendo pake adakhazikapo kachikwama kake kam’manja 
komwe kadali kofanana mtundu ndi zopondera zansapato zake. 
Iye anali wochepa thupi ndipo kukongola kwa nkhope yake ku- 
naonjezera kukongola kwa mayiyu. Dzina lake anali Akonda. 

“Taonapo m'modzi,” anatero Soko, mmodzi mwa akazi- 
tapewo, “wakhala kutebulo lakumapeto ndipo wavala t-shirt yo- 
yera, thalauza lajinzi lamtundu wakamtambo, ndi kanavasi yoyera. 
Ndiwamfupi, wojintcha ndipo akuoneka wamphamvu. Ali ndi 
mutu waukulu, wampala ndipo ali ndi chipsera choopsa kutsaya 
lakumanzere kwake. Akuoneka kuti sanaledzere ndiye usamalire 
mafikidwe ako.” 

“Inde, Bwana,” adang'ung'udza Akonda, akukolekera kachi- 
kwama kake kaja paphewa. Adatsekula chitseko nalunjika ku 
khomo la Gommorrah, adayenda mosakaika zakomwe amalo- 
wera. 

Magetsi amitundu yosiyanasiyana adamulandira pamene iye 
amalowa mu balamo. Mudali modzadza, mwanthawi zonse, 
phokoso lili ponseponse. Pabwalo lovinira padadzala ndi anthu 
amene amaoneka ngati alibe mavuto, uku akugundanagundana. 
Mahule ovala moperewera, ambiri mwa iwo ooneka achichepere, 
anali paliponse, ali otanganidwa kudzigulitsa malonda. 

Atafika pamalo ogulitsira mowa, Akonda adatsekula chikwama 
chake natulutsa K1,000 ndikuwuza wogulitsa kuti amupatse mowa 
wa Carlsberhg Green. Atatero, anapita kumapeto komwe adakhala 
moyandikana ndi yemwe ankamufuna uja, naponya maso mosirira 
njondayo. 

“Bo, boo?” anatero Akonda, uku akumwetulira mkuluyo, 
kankhope kake kali wali ngati mnjero. 

Bamboyu, yemwe ankawoneka ngati wogwiritsa ntchito 
mankhwala ozunguza bongo anamuyang'ana monyogodola nati: 
“Sindiyankhula ndi mahule,” mkuluyu anatero, nayang’ana ku- 
mbali. 

Akonda anamwetulira, naonetsa timano take tokongola, na- 
muyankhula mkuluyo mwaulemu. 

“Pepani abwana, ine sindikudzigulitsa, koma mwangondisa- 
ngalatsa.” 

“Ngati siumva uchoka ndi makofi!” anatero mkuluyo. 

Ngakhale zidali choncho, Akonda sanasunthe. Ntchito yake ya 
upolisi inamuthandiza kulimba mtima. Iye anamuyang’ana ba- 
mboyu monyogodola. Anaimirira, nalunjika kukhomo lotulukira, 
uku akudzilimbitsa mtima poganizira mkwiyo womwe ungadze 
kuchokera kwa Asoko, mkulu wa gulu lawo pa ntchito yake 
yomwe yalepheleka. Ntchitoyi inali yofuna kudziwa ngati mkulu 
uja akukhudzidwa ndi ndalama za ma Dollar zaku America - 
ndalama zimene zidachokera m'chikwama cha mkulu wina 

wotchedwa Farrell Carter’s. Masiku atatu adutsawa pamene a Far- 
rell Carter, mlendo wodzaona dziko, adabayidwa ndikufera 
pompo ndi achiwembu pakati pausiku pafupi ndi malo achisa- 
ngalalowa. Achiwembuwo anathawa ndi chikwama cha mlendoyu. 
Malipoti anamveka kuti mlendoyu Anali ndi ndalama za madola 
a nkhaninkhani. 

Kamphepo kozizira kanamudutsa Akonda pamene amatuluka 
mu Gommorrah, atagwira botolo lake lachakumwa kudzanja laku- 
manzere. Atangoyenda pang’ono munthu wina anamugwira pa- 
phewa pake. Iye anatembenuka modzidzimuka nayang'anizana 
ndi bambo yemwe anali wamtali, woumbidwa bwino, chiwalo 
chilichonse chili m’malo mwake. Iye anatchena molingana ndi 
nthawiyo, atavala chipewa cha kapusi chomwe anachitembenuzira 
kumbuyo. Adaima kwakanthawi wopanda woyankhula uku 
akuyang’anizana. Pakanthawi kameneka china chake chidachitika 
kwa Akonda, ngati chimene chimachitika kuchitsulo chikaya- 
ndikira ginito. 

“Pepani,” adatero bamboyu, amene amaoneka kuti anali 
asanayambe kumwa ndipo anali ndi nzeru zake zonse zaumunthu, 
”ndimasokoneza ndi mtsikana wina wake.” 

Adaima kaye pang'ono, uku akuonetsa kukondwa ndi chikoka 
cha Akonda ndimaso ake. 

“Ndinakusokoneza ndi wachikondi wanga wakalekale yemwe 
ukufana naye kwambiri, kungoti iweyo uli ndichikoka pang’ono 
ndipo sindingadandaule kumalitsa usikuwu ndi iwe. Mtengo wako 
ndi zingati?” anatero uku akumwetulira. 

“Pepani sindine wogulitsa,” anayankhula mwachindunji, 
anatembenuka ndi kuyamba kuona msana wa njira. 

“Tadikira pang'ono!” 

Akonda anaima. Mkuluyo yemwe amaoneka kuti adali wazaka 
za m’ma 30, adasunthira pafupi, nayankhula mwa pansipansi: “Ine 
dzina langa ndi Mwiza, chibadwire changa sindinakumane ndi 
chiphadzuwa ngati iwe. Ndikunenetsa ine ndakukonda kolapitsa. 
Iwe dzina lako ndani?” 

Panadutsa kanthawi pang’ono kuti Akonda anong’one dzina 
lake, kwina akudzitsutsa yekha mumtima namati, “Kodi ukupanga 
chiyani, konstabo Mtimaukanena? Waiwala kuti uli panthawi ya 
ntchito? Kuyambira liti lomwe wayamba kuphwanya malamulo 
antchito?’ 

Mwiza adatulutsa foni yam'manja. ”Tachita ngati kangelo 
pondigayirako nambala yako?” 

Panadutsa kanthawi Akonda asakudziwa chochita pamene ana- 
nena nambala yake kenako ndikupitiriza ulendo wake wakuga- 
limoto ya apolisi ija. 

Pabalaza pomwenso anali malo odyera, panali timipando pata- 
lipatali kuphatikizapo wayilesi ya kanema yomwe inali pakakona. 
Akonda anayang’ana mwachangu pa wochi ya pakhoma yomwe 
inali kumbuyo kwake. Nthawi inatsala pang’ono kuti ikwane folo 
koloko. Adatseka maso nayasamula, kusonyeza kusakhazikika 
mumtima. Iye anali atakhala pampandowu kwa nthawi yayitali 
akudikira mlendo. Ali atadziphoda, atavala malaya ogwira khosi, 
thalauza lothina lotuwa ndi timasilipasi tagolide, tsitsi lake lakuda 
bwino atalimangira pamodzi kumbuyo. 

Kenako kunamveka kugogoda kwa chitseko ndipo anadzuka | 
ndi kupita kukhomoko. Anatsekula chitseko namuyang'ana 
Mwiza m'maso mwachindunji. 

Panadutsa maola 16 pamene adakumana ndi Mwiza panja pa | 
Gommorrah. Adali masana atsikuli pomwe analandira telefoni ku- 
chokera kwa iye. 

“Umakhala kwa Biwi?” Mwiza adafunsa pafoni. 

“Ndimakhala ku Area 22” 

“Umakhala mnyumba yako?” 

“Eya.” 

“Ukhala ndi mpata masana ano?” 

“Eya.” 

“Tandiuze njira yakwanuko, ndikufuna kubwera kudzacheza.” 

Anamulandira Mwiza namuuza kuti alowe mnyumba. 

“Umakhala wekha?” anaponya funso Mwiza, uku akuponya- 

ponya maso ake m'chipindamo. Anasendezera kumpando wasofa 
wokhala anthu awiri womwe udayang'anizana ndi Akonda. 

“Eya” anayankha Akonda. 

“Inenso ndimakhala ndekha. Ndimakhala ku Mchesi. Ndiye 
Akonda wosakwatiwa amene amakhala yekha ku area 22 ama- 
gwira ntchito yanji?” 

Akonda amadziwa bwino kuti pali abambo ena omwe amaopa 
apolisi. Ndiye ngati Mwiza anali mmodzi mwa iwo ndiye atha osa- 
dzamuonaso pokhapokha atanama zantchito yake. 

”Ndimagwira ntchito mu saluni.” 

“Ayi, ndiye anzathu muli ndi ntchito yabwinoko kusiyana ndi 
yomwe ine ndimagwira. Ndimachita malonda a zida zamagetsi 
zokutha.” 

Adaima pan' gono, nafunsanso: “Kodi umapita ku Gommorrah 
pafupipafupi?” 

. Akonda anakhala chete kwa kanthawi ndipo anayankha 
mosaganizira. “Sindimapita ku mabala.” 

Mwiza adamuyang’ana motsutsana naye. 

“Ukunena zoona?” mawu ake adamveka kuti amakaikira 
zachilungamo chomwe chidabisidwa. 

“Ndine wodabwa pomva zimenezi, nanga chinakupangitsa ndi 
chiyani kuti ukapezeke kubala kuja usiku wathawu?” 

Zinamutengera Akonda kanthawi kuti aphike bodza lomveka 
bwino. “Ndinakhumudwa.” 

Mwiza amafuna adziyankhula pamene foni yake idalira 
mthumba mwake. Anayitulutsa, nayankha. 

“Pepa kaye pang'ono,” adamuuza Akonda ndikuyankha foni. 

“Halooo?” adamvetsera kwa kanthawi kenako adayankha 
mwachidule nati, “Ndilibe ndalama zilizonse zamadolla, 500 
yomwe ndinakugulitsani ija inali yomweyo ndinali nayo.” 

Anadula foni nayibwezera mthumba. 

“Ndiye wati kukhmudwa ndikumene kunakupangitsa kupezeka 
kumalo achisangalalo aja?” 

Akonda adagwedeza mutu, maso ake alichipenyere pa Mwiza, 

akumuyayang’ana monga amachitira poyamba paja. 

“Wati unali ndi madola 500 a ku America?” anafunsa moso- 
nyeza kusakhudzika ndi kusadziwa. 

Mwiza adamuyang’ana iye ndi chidwi kenako ndikumwetulira 
mowoneka monyadira. 

“Ndikudziwa zimene ukuganiza, Akonda. Moti ukudzifunsa 
wekha kuti mwana wam’mudzi wamiyendo yokhota ngati ame- 
neyu angayitenge kuti 500 dollars? Chabwino, ndikhonza kukhala 
mwana wam’mudzi wamiyendo yokhota, wamamina koma ndili 
ndi asisi anga amene amakhala ku America. Amagwira ntchito 
kuchipatala. Amagwira ntchito kuchipatala cholipira cha Missouri 
, kumene amakhala ndi mwamuna wake wachimereka wochokera 
ku Afirica yemwe ndi wapolisi. 

Akonda anamuyang’ana nkhope yake kwakanthawi. 

«”Mametedwe ako wandikumbutsa wina wake,” adanama. | 
“Owo?” ndani?” 


“Mchimwene wanga.” 

“Adamwalira?” 

“Ali kundende.” 

“Chifukwa chiyani?” 

“Mlandu wakupha. Kupha mozunza.” 

Adaima kaye kwakanthawi. “Ndili pankhani yomweyi, kodi 
unamva za mzungu yemwe anafa pobayidwa kwa Biwi lachiwiri 
lapitali?” 

“Eya” adapingasa miyendo yake, “ndidamva za iye, sindiku- 
dziwa tsiku lomwe dziko lidzakhale lopanda ziwawa ndi kukhetsa 
mwazi.” 

“M'modzi mwa apolisi amene akufufuza nkhaniyi ndi bwenzi 
lake la mnzanga wapamtima. Dzulo wapolisi amamuuza mza- 
ngayu za mmodzi amene akumukayikira amene amakhala ku- 
mchesi.” 

Adamuona Mwiza akumangika, maso ake atatuluka. 

“Potengera ndizomwe mnzangayo wanena, woganiziridwayo 
akamugwira usiku walero.” 

Ali chikhalire tsonga ngati munthu wakufa, Mwiza adamu- 
yang'ana Akonda monthunthumira, mwamantha ndi moonetsa 
kuti akudziwapo kanthu pazimene akumva. Patadutsa nthawi ana- 
funsa mokakamizika, “ kodi mnzakoyo adatchula dzina la woga- 
niziridwayo?” 

“Eya,” adayankha mwapansipansi koma monveka bwino, maso 
ake akuonetsa kusakwaniritsidwa ndi zimene amayenera kumva 
mumtima mwake. 

“Dzina lake ndi Ishmael Abdul.” 

Nkhope yopepukidwa ngati dzuwa lotuluka kumene inaoneka 
pa Mwiza. Adayasamula natsamira kumpando, nayang'anitsitsa 
kumbali. Akonda Adaimirira nati: “Pepani kaye,” adayankhula 
motsika, nalunjika kuchipinda chake chogona. Analowa, nadzi- 
tsekera. 

Akonda anapita patebulo lake la zodzoladzola limene linali ndi 
galasi lothetheka, pomwenso padali telefoni yake ya m’manja. 
Anainyamula, namalingalira mmene nkhope ya Asoko ingayakire. 
Iye amatha kumva mawu awo omwe anali aakulu cha pansipansi: 
“Ayi, usandiuze!“‘ 

Atayigwira telefoni ndi mphamvu, Akonda adayiyang’ana 
foniyo ngati bomba loti liphulika akangokhudza batani lililonse. 
Dzanja lake linayamba kunjenjemera, mtima wake udathamanga, 
malingaliro onse kubalalika ngati mphepo yankutho. Mudali 
nkhondo mkati mwake, nkhondo pakati pa mtima ndi ntchito 
yake. Anadziyang’ana pagalasi lake lothetheka nati: 

“Pepa Mwiza, walowa wekha mu ukonde chifukwa cha 
mkhwiru yako!” 

Anatobwanya manambala a foniyo nayankhula kwa Asoko 
amvekere: j 

“Ndili pa chiganizo chosankha ukwati kapena ntchito. Abwana, 
ndifuna ndikuuzeni kuti pano ndikusankha ntchito chifukwa ndiyo 
ikundisunga pano pa tawuni. Bwerani mudzamutenge munthu 
amene anapha mlendo wa ku America uja, anabwera kudzandi- 
funsira ukwati. Ine toto, ndasankha ntchito,”anatero Akonda, uku 

akutenga unyolo, nalunjika nawo komwe kunali mlendoyo. 


NTCHITO 

e Kodi anthu omwe ankawaganizira kuti anaba ndalama za al- 

endo a ku America anali ndani? 

Ndidongosolo la mtundu wanji lomwe apolisi anakonza po- 

funa kugwira mbalazi? 

e Kodi Akonda anali mkazi woyendayenda kapena mkazi 
wopemphetsa? 

e Mbala yomwe inagwidwa pa nkhaniyi inali ndani? 

Apolisi amathandiza mu njira zosiyanasiyana, tchulani zina zi- 

tatu 

e Lembani nkhani ngati iyi yomwe inachitika ku dera lanu. 

MUTU 23 
MKAZI WA KU UNYAMATA WANGA 


Mike Chimenya 


dani adanena kuti chikondi chili ndi msinkhu? Ndani adanena 

kuti kumverera kwachikondi chenicheni suchita kubadwa 
nako? Ndani angaime ndi kutsutsa zimene ndikunena kuti 
chikondi chenicheni chilibe nyengo? Alipo adaganizira kuti ndi- 
ngathe kukwatira ngakhale ndidali wachinyamata? Ndindani an- 
gandithandize kukwaniritsa maloto anga wokhala ndi mkazi 
wakuunyamata kwanga? Kodi kapena ndamezedwa ndi tembe- 
lero? Kodi temberelo limeneli ndi liti? Kodi nzotheka kuti pachi- 
tsime chimodzi anthu amwe madzi abwino ndi oipa? Koma ndi 
ndani amene ndingathe kumufananiza ndi mkazi wakuunyamata 
kwanga? 

Ndikumatha kukumbukira nthawi zabwino zimene tinali 
phatii, limodzi ndi wokondedwayo. Nthawi zambiri ndidali ndi 
chikhumbokhumbo kale litabwereranso. Ndikutha kukumbukirabe 
nthawi zimene tinkachitira limodzi zinthu. Kodi ukuliku- | 
mbukirabe tsiku limene tidapitira limodzi kukavina manganje ku- | 
tsidya kwa mtsinje wa Dwambazi? Ine ndikukumbukira mmene 
ndinabwerera kugowero lako ndikukutenga iwe kupita nawe ku- | 
malo achikondi chamtheratuwo. Zovala zimene udavala patsikulo | 
ndimazikumbukirabe. Ndikumvererabe kufunda kwa thupi lako | 
kwa usiku uja umene unabwera ndikundikumbatira nkumandiuza 
kuti umandikonda ndipo ukufuna udzakhale ndi ine mpaka | 
kalekale tikadzakula. Kodi linali lonjezo kapena mawu opereka | 
chiyembekezo? Kumbukira momwe ndidakugwirira m’manja 

mwanga pamene timavina kunyimbo ija yachikhalidwe, pamene 
thupi lako limayenda mosasamala mu mikono yanga. Haa, mtima 
wanga udasiya kupuma moyenerera chifukwa cha chikondi 
chotere. Ndiwulula lero kuti ndimaganiza ngati ndili kumwamba 
pamene umavina ndi ine patsikulo. Ine ndidali ndi chithunzithunzi 
chakumwamba basi. Kodi Jonasi umamukumbukirabe, mnyamata 
opanda chisoni amene amandichitira nsanje ndikumakhumba 
kuphwanya mutu wanga chifukwa cha iwe? Patsikulo adali 
atakhala pafupi ndikumatiwonerera pamene timavina ngati mba- 
lame zogwa m'chikondi. Ndimatha kuona pankhope yake kuti 
amangodikira kuti ndimuponde mwangozi ndicholinga choti 
akhale ndi chifukwa chokwanira chophwanyira nkhope yanga. 
Ngakhale izi zidali chomwechi ndidali osamalitsa mavinidwe anga 
chifukwa iye adali mdani wanga chifukwa cha iwe. Kodi adakaku- 
funsira, ukadamulola? Ndifunso chabe kwa iwe mkazi waunya- 
mata wanga. Koma ndinali nacho chikhulupiliro chonse kuti 
ukadamukana chifukwa amakonda kuoneka ngati chiyenda yekha. | 
Sadali wooneka bwino ngati mmene ndimaonekera ndipo | 
sindikukhulupirira kuti wasintha panopa. Kamene kaja kadali ko- 

yamba kuvina nawe ndipo ndidasangalala koopysa. Ichi nchi- | 


fukwa chake khumbo langa lili loti tibwererenso kale ndikuchita 
zomwe tinkachita kale, maka ndi iwe mkazi wanga wa kuchinya- 
mata. Mwina ngati tingabwerere kumeneku ungathe kusintha 
mkazi wakuunyamata kwanga. Nthawi imeneyo udali ndizaka 
khumi ndi zinayi pomwe ine ndinali ndi zaka khumi ndi zisanu 
ndi mphambu ziwiri. Kumbukira nkhani zimene timkagawana. 
Nthawi ina ndidakuuza kuti ndidzakufera posawerengera chili- 
chonse. Sindikudziwa chifukwa chimene ndidanenera zimenezo 
mpaka pano. Mwina mankhwala achikondi adali akugwira ntchito 
m'moyo mwanga. Koma kodi unasangalala nako kuvina tidavina 
kutsidya la mtsinje wa Dwambazi kuja? Ndafunsa chifukwa su- | 
danenepo kanthu zokhudzana ndi usiku umene uja. Chikondi 

chathu chidakudzidwa pamene mwezi udawala koposa kutiunika 
nkhope zathu zowala ndi chikondicho. Ndani kodi amene ananena 

kuti anthu akumudzi sadziwa chikondi? Kumbukira nthawi imene 
tidabwerera kumudzi kuchokera kovina kutsidya la mtsinje wa 
Dwambazi kuja. Idalitu cha m’ma 5 koloko mbandakucha tili am- 
phamvube chifukwa chikondi chidali chitatenga malo pakayende- 
dwe kamadzi m'misempha yathu. Mphamvu ndi kukankha kwa 
chikondi kudatenga malo kuchithupi chathu. Tidamerera ngati 
amuyaya patsikulo. Ndidakakhala ndili ndi matsenga opangitsa 
kuti tibwerere kale, ndikadawachita kuti tibwerere kale kuunya- 
mata wathu ndikukasangalalanso ngati kale. Ndikukumbukirabe 
za mmene tidanamira kwa makolo athu mmawa uja pamene am- 
atifunsa za komwe tidali usiku. Tidayankha kuti tidagona ku- 
maliro. Tonse tidagwirizana kunama mwanjira iyi. Tidanama 
chifukwa tidalibenso njira ina. Takumbukira nthawi imene ndi- 
matuluka kusimba udandipatsa duwa ndikundiwuza kuti 
ndizikusamala ngati mfumukazi. Ngakhale lidali duwa lakufa m’- 
manja mwanga, mkati mwa mtima wanga lidali chikondi cha 
moyo chomwe chimatekesa mkatikati mwa moyo wanga. Ndida- 
tsimikizira izi pamene ndidakupsopsona. Kodi ukukumbukira kuti 
aka kadali koyamba kuti ine ndikupsopsone iwe? Ndikudziwa kuti 
ukana chifukwa chamanyazi poti kupsopsona kwanga sikudali 
bwino konse. Sikudali bwino chifukwa ndidali wokondwa 
kwambiri pamene ndimakupsopsona. Sindikudziwa chimene chi- 
dandikokera kumilomo yako koma ndikukhulupirira kuti idali 
nyetsi yachikondi choona ndi chathunthu. Pamene makolo athu 
adazindikira zimene timachita, kodi ukumbukira zimene adachita? 
Adabwera kwathu kuti adzayesere kuzimitsa moto wachikondi 
mkati mwa mtima wanga. Kumbukira tidabisala pazenera kuseri 
kwanyumba yathu. Tidamva zonse. Tidamva tonse mmene bambo 
wako adawopsezera makolo anga kuti chilichonse chochitika kwa 
iwe adzafunsa ine. Tonse tidadziwa zomwe amkatanthauza. 
Pamene amanena izi ndikukumbukira udandigwira dzanja langa 
naundifinya ndi mphamvu. Sindikudziwa kuti chifukwa chiyani 
udapanga zimenezo koma ndikukhulupirira kuti sadali mantha 
pazimene amanena bambo ako. Bambo ako adati sakufuna kuchi- 

titsidwa manyazi ndi mwana wawo wamkazi amene adzilera 
mwana wapatchire wopanda bambo, kutanthauza ine. Pansi pa- 
mtima wanga ndinati sindingakukane iwe kapena kukusiya 
ngakhale utakhala ndi pathupi chifukwa ndinakukonda. Ndimad- 
abwa mpakana pano zomwe bambo ako amaopa. Mwamwayi 
zomwe amaopa sizidachitike chifukwa sitidapange kalikonse. 
Tidalonjezana kuti sitidzagonera limodzi mpaka tidzalowe 
m'banja. Kodi umakumbukirabe lumbiro lomwe tidapanga polim- 
bikitsa lonjezanoli? Tidapita kumtsinje kumene aliyense wa ife 
adatola mwala woyera nawuponyera mumtsinje wa Dwambazi. 
Ichi chidali chizindikiro choti sitidzagonana mpaka tidzakwati- 
rane. Tidadzisungadi ngakhale zinali zovuta. Pamene madzi 
ankayenda mumtsinje ndimakumbukirabe chithuzithunzi chako 
chikuonekera m’madzimo. Ndimaona iwe weniweni. Ndimaona 
thupi lako lopindika ndikuwala kwa kukongola kwako. Kafungo 
kathupi lako lofewa lili phuliphuli. Unkapangitsa masiku anga 
kukoma ndi usiku wanga kufupika. Nthawi zonse ndinkafuna 
kukhala kufupi ndi iwe ndi kumayankhula nawe. Udali gawo lina | 
lamoyo wanga, nthiti yomwe Ambuye adachotsa napanga iwe. Kodi 
ndizoona kuti inu atsikana simunapangadwe kuchokera kufumbi | 
ngati ife abambo? Izi zimangofotokozera chifukwa chimene at- 
sikana muli okoma ndi okongola m’maonekedwe. Kodi umalikum- 
bukira tsiku lomwe tidakumana? Udavala ngati mfumukazi wa 
Zululand. Kumbukira ndidabwebweta pokupatsa moni. Sikuti ndi- 
nali wachibwibwi koma maonekedwe ako anandipatsa mantha 
kuopa kuti undiyalutsa kwa anthu otimvera. Pamene unandiuza kuti 
dzina lako ndi Queen, mwachangu ndinadzifunsa ufumu waku- 
mudzi kumene umachokera. Ndikukumbukira ndikudalitsa mimba 
iyo idakusunga miyezi isanu ndi inayi kuti chiphadzuwa ngati iwe 
udzatulukire pano padziko. Kumbukira kuti udali tanthauzo la upa- 
ngidwe wako pamene abambo ankasonkhana nkumafunsana kuti , 
”kodi kukongola kotere ndi kwa kuno ku dziko lapansi? 
Mwansanje ndimakuteteza iwe kwa ana amakhumutcha 
am'mudzi mwathu wa Mambazo. Kunena zoona udali nyenyezi 

yomwe imawala ndikukongola m’mudzimo. Ndidamva kuti a 
mfumu ankafuna kukukwatira iwe ngati mkazi wachitatu koma 
unakana ponena kuti bola ukhale ndi ine mphawi kusiyana ndikuti 
udzigawana chikondi chako ndi wina. Ndidatsitsimuka pamene 
ndidamva izi chifukwa zinandilimbikitsa kuti umandikondadi ndi 
mtima wako wonse. Udandikonda momwe ndidalili. Ngakhale 
makolo anga anali alendo m’mudzimu koma unandisamala ngati 
mmodzi wakwanu. Koma chachitika ndi chiyani pano kuti zonse 
zomwe umakhulupirira mwa ine zikwiririke mpaka kufika popeza 
mwamuna wolowa m” malo mwanga? Kodi unalibe chiyembekezo 
chokwanira kuti undidikira pamene ndinali kutawuni kugwira ma- 
ganyu kuti ndidzalipirire lobola lako? Pamene ndinabwerera ndi- 
damva kuti sudali osangalatsidwanso ndi ine. Ndinamvanso kuti 
mzwanya ina yolemera yochokera kusukulu ya ukachenjede, ya 
zinthu zankhaninkhani idabwera ndikupereka katatu kuposa izo 
zomwe ndidafunsidwa kuti ndipereke pa lobola lako. Kodi ndi- 
dalakwanji kuti ndilandire chitonzo ichi, mkazi wakuunyamata 
kwanga? Ngakhale udakwatiwa pano ndipo uli ndi ana anayi | 
komabe ndiwe mkazi wakuunyamata kwanga. Ndikukhalabe | 
kuno, m’mudzi mwa Mambazo kudikirira kuti tsiku lina udzabwe- | 
rera kwa ine ,ndikudzakhalanso ndi chikondi chathu choona. | 
Tadikira ndikufunse ndipo undiyankhe zoona. 

Kodi udzabwereranso kwa ine kuti tidzakhalenso ndi moyo 
wathu wachikondi ngati kale iwe mkazi wakuunyamata kwanga? 
Taona, ndilibe wachinyamata pano koma ndikudikirabe iwe mkazi 
wakuunyamata kwanga. Bwera undiuze mwachindunji kuti 
ndisadikirenso ngati siudzabweranso. Kodi ndikhale ndi chiyem- 
bekezo m’moyo uli kudza kuti udzakhala wanga mpaka kalekale? 
Ndidzawonetsetsa kuti nthawi imeneyo ndidzakhale woyamba 
kulipira lobola. Komabe ndiwe mkazi wakuunyamata kwanga. 


NTCHITO 
e Mkazi wakuunyamata kwanga anali ndani? 
e Panatha zaka zingati chisiyanirane akondedwawa? 

e Ndi ndani analanda mkazi wa kuunyamata wanga? 

e Tchulani zina mwa zofooka zomwe zimapangitsa wokond- 
edwa kusintha maganizo. 

e Kodi akadzabwererana adzatani mkwati wokhumudwayu? 

e Kodi inu muli ndi mnyamata kapena mkazi wa kuunyamata 
wanu? 

MUTU 24 
KUBISALA PA CHISA 
CHA MBALAME 


Kumbukani Chikomo 


hamu la anthu lidamulira Herebati mosasimbika. Imfa ya 

mnyamatayu idatikhudza tonse a m"mudzi wa Ng'olonga ndi 
midzi ina yozungulira. Unyinji wa anthu pa maliropa unatsimikiza 
izi ndipo palibe ndi mmodzi yemwe anavomereza kuti Herebati 
wapita 

Paulendo wathu wochokera koperekeza Herebati kunyumba 
yake yotsiriza, tidaganiza zokayamba tafika ku nyumba ya male- 
muyu. Pokhala munthu amene tidakula naye mwa a Ng'olonga, 
ine ndi anzanga ena monga Futambuyo, Kwaloza komanso Fufu- 
mimba tidachiona cha nzeru kupita kukathunzitsa mtima wa mkazi 
wa Herebati, Stiveliya. 

Panjira yopita kunyumba ya Stiveliya, ndinkalingalira mozama 
ulaliki womwe Mbusa Yokoniya adafwanthamula pa mwambo 
wachisoniwo. Ndi chifukwa chake sindidaikepo mlomo pa nkhani 
iliyonse yomwe anzanga a ulendowo ankakamba. Mwachidzi- 
wikire ankalakalaka nanenso ndikadaponyapo ndemanga koma 
sindkadatero popeza ulaliki olula wa Mbusa Yokoniya udatenga 
ulamuliro m’malingaliro anga. 

“Adzapindulanji munthu atadzikundikira zokoma zonse za 
padziko koma mapeto ake ndikutaya moyo wake?” adatero Mbusa 
Yokoniya, ena mwa mawu ake otsirizira mu ulaliki wakewo.Fun- 
soli lidali kudzambatuka mowirikiza mkatikati mwa mtima wanga. 

Titafika kunyumba ya masiyeyo tidakhala pansi pa mtengo wa 
mapeyala womwe udali kutsogolo kwa nyumbayo. Padalinso 
anthu ena osachepera makumi awiri kupatula ine ndi anzanga aja. 
Ambiri anali amayi omwe adadzakhazika mayi mnzawo mu 
nthawi yowawitsayi. Chisoni chidali kutsetseletsa misonzi 
m’maso mwa ena mwa iwo. 

“Zikukhala ngatitu zovutazi zangogwa chaposachedwapatu Fý 
adatero Fufumimba. 

“Chikumbumtima cha imfa yadzidzidzi ngati imeneyi chi- 
makodolabe misonzi ngakhale patatha zilumika zingapo.” 

“Amayiwa sangapilire ayi,” ndidatero, “makamaka potengera 
kuti Stiveliya akadali wachichepere komanso ndi oyembeke- 
zera.Mnzathu Herebati sakadatsamira mkono pa nyengo ngati iyi, 
mzimu wake uwutse mu mtendere,” ndidayankhula mosamala, ku- 
pewa kutokosa misonzi ina. 

Helebati ndi Stiveliya adakwatirana zaka zisanu za m’mbuyo. 
Chaka chathunthu ndi miyezi ingapo iwo sadapeze mphatso ya 
mwana.Pang'ono ndi pang’ono mtendere udayamba kusamukamo 
m'banjali popeza aliyense mwa awiriwo adali kudzudzula mnzake 
kuti ndiye adali gwero la vuto lawo. Mabanja ambiri mwa amene 
adayamba limodzi ndi la Herebati ndi Stiveliya adalitsika ndi ana. | 

Ambiri ankanena kuti mkaziyo ndiye adali chumba. Ena 
ankafalitsa mphekesera yakuti Stiveliya ali pa sukulu adaamwapo 
mwankhwala ndi cholinga chochotsa pathupi. Mankhwalawo, | 
mphekesera zinkamveka, adaonongeratu chibelekero cha Stiveliya 
kotero kuti zotsatira zake madotolo adagamula kuti chichotsedwe 
m’malo ake poopa kuti chikadaolokera mziwalo zina zamkati 
ndikuyambitsa mavuto osaneneka. | 

Zina mwa zomvekazo zimati Herebati ndiye adali kumupatsa 
mkazi wake mankhwala kuti asathe kutenga pathupi. Ofalitsa 
manong'onong'owa amati izi Herebati anali kuchita pozemba 
udindo olera mwana popeza ankaona ngati ndalama zomwe adali 
kupeza zidali zosakwanira kupereka chithandizo chomwe amaona 
ngati ndi choyenera kwa mwana. Zokambakamba zosatsimi- | 

kizikazi zidapitirira kumveka kuti mwamunayo ankafuna 
kunkhwima kuti alemere kotero kuti ankachotsa mwadala pakati 
pa mkazi wake kuti atenge zizimba. 

Atsibweni a Herebati, a Nyamayageya, adapitako kangapo 
konse kunyumba kwa mphwawoyu ndi chikhumbokhumbo cho- 
funa kumuthandiza. , 

“Mphwanga Herebati, ngatitu uli ndi vuto ndi iweyo us- 
andibisire ine mtsibweni wako. Undiuze kuti ndipondeponde ku- 
funa chithandizo popeza ndikudziwa malo angapo komwe 
angathetse vuto lanuli,” anali kulangiza nthawi ndi nthawi munthu 
wachikulireyo. 

Herebati ankawayankha malume akewo kuti nthawi yokuti 
banja lawo likhale ndi mwana idali isadakwane.“Malume, zonse 
ndi nthawi.Ikadzakwana nthawi mudzaona ndikutchedwa bamboo 
auje.” 

“Komatu ngati zikukuvutani mukadanena chifukwa nthawi 
mukunenenayo ndiye ili pa liwiro moti posachedwa muyamba 
imvi ngati zangazi,” a Nyamayageya adali kudandaulira mphwa- 
woyu. 

“Sichoncho munthu wamkulu. Musakhale ndi phuma,” Here- 
bati adayankha motero ulendo wina. 

Naye Stiveliya sadalekelele koma kumuuza mwamuna wake 
kuti adayenera kuchitapo kanthu poopa kudzalira msampha uta- 
ning'a. Zidzakhala zovuta, Stiveliya ankatero, kudzayesera ku- 
wola madzi otayika kale. 

Zaka zidadutsa kulira kwa mwana osamveka mu banja lawolo 
kufikira pomwe Herebati amatisiya. Imfa yake inali yomvetsa 
chisoni. Iye anachita kuphedwa ndi Josafati, yemwe panthawiyo 
adali atatsekeredwa m'chitokosi cha a polisi pa mulandu wakupha 
munthu. Kodi Josafati”yo adamupheranji Herebati? 

Herebati asadakumane ndi imfa yake, adali bwenzi la ponda 
apa n'pondepo la Josafati. Awiriwa anali kupezeka limodzi nthawi 
zambiri makamaka kopsontha masese. Chimene chidadulitsa 
anthu ambiri mutu wa zizwa chidali chakuti Stiveliya adali ndi 

pathupi pa nthawi ya imfa ya mwamuna wake. Kodi mwini 
pathupipo adali ndani? Kodi kapena mkaziyu adali kumuyenda 
njomba Herebati? Kodi ndikutheka kuti adapeza mankhwala osula 
amphamvu kwa ng'anga ina? Mafunsowa adali ambiri ndipo 
sipadapezeke okuti ndikuwayankha. 

“Jzi ndizovuta zedi.” Fufumimba adatero napitiriza ndikufunsa: 
“Alitenga kuti thandizo mwana wamkaziyu panthawi yovuta ngati 
imeneyi?Kodi nanga akadzachira ndi yani amene adzamuthangate 
kupeza chithandizo cha mwana wakeyo?Tonse tikudziwa kuti 
makolo a Stiveliya ndi akapuntha buye komanso ndi okalamba | 
kwambiri, tsono iye adzagwira mtengo wanji?” | 

“Eya, ukunena zoona Fufumimba.Yemwe ankathandiza 
makolowo ndi Herebati wamwalirayu.Kodinso siuja nyumba | 
yomwe akukhala makolowo adawamangira ndi mkamwini wa- | 


woyu?” ndidafunsa koma sindidayembekezere yankho popeza 
zonsezi zidali zodziwikiratu m’mudzi wa Ng'olonga. 

“Nyumbayonsotu paja siidathe.Herebati adali akupitiriza 
kuimanga. Koma imfayi,” adayankhula modzadzidwa ndi chisoni 
Kwaloza. 

“Kodi nanga mphekesera zomwe zikumveka kuti J osafati adali 
pa ubwenzi wamseri ndi Stiveliya zingakhale zoona?” anafunsa 
Mfutambuyo. 

“Inde, anthu ena kumanda kuja amang'ung'udza kuti mwina 
pathupipa nkukhala pa Josafati. Onenawo amanena posazindikira 
kuti ineyo ndi mnasi wa Herebati,” adatero Kwaloza, “Iwo anadula 
nkhaniyi mmodzi wa iwo atandizindikira ndikuchenjeza anzake 
omwe amakamba nawo nkhaniyi.” 

Nkhaniyi idali imodzi mwa zomwe zidaonjezera kutalikitsa 
mndandanda wa mafunso opanda mayankho ake. Imfa ya Herebati 
idazunguza mitu yambiri ndithu. 

Mdima udayamba kukuta tili chikhalire pa siwapo. 

Pamene tinkati tidziuyamba obwelera m’makwathu ndi pamene 
mkulu wina yemwe tinkamudziwa bwino kuti adali mtsibweni 
waStiveliya adatuluka mnyumba ndikuyamba kuyankhula. 

“Pepani abale ndi alongo nonse mwasonkhana pano. Nafed- 
wayu akuti ali ndi mawu kukhosi kwake omwe akulakalaka kuti 
awasokolotseko. Ife a pamtundu tidayesera kumuuza kuti asungire 
mawuwo tsiku lina koma wakanitsitsa ponena kuti tulo sationa 
ngati satula mtolo wakewo,” adatero mkuluyo. 

Posakhalitsa Stiveliya adaturuka mnyumba atafundira nsalu 
yakuda komanso atavala duku lakuda kumutu.Ngakhale kudali 
kachisisira, misonzi yomwe idali kufuma mu maso ake omwe 
adafira ngati phwetekere okodola kalisilila la ogula pa msika. 
Mamina adali kuthawa chisoni mphuno za mayiyo mosalekeza. 
Adatsangula misonzi ndi mamina akewo nthawi imodzi pogwiritsa 
ntchito nsalu ija.Kenaka adayamba kuyankhula osatidikira kuti 
tichire ku nthenda ya kuzizwa yomwe iye adatiyambitsira. 

“Mwamuna wanga Herebati walowa m’manda lero ndipo 
sitidzamuonanso.Ndikudziwa kuti nonse mwakhala muku- 
sonkhana pa khomo pano kuyambira tsiku lomwe ngoziyi ida- 
tionekera chifukwa cha chikondi chomwe mudali nacho pa 
Herebati, sichoncho?Iye wapita koma imfa yake ikhale phunziro 
kwa tonse.” 

Adapukuta misonzi, mamina komanso thukuta lomwe li- 
dayamba kutumphuka kuchoka pankhope yake, nadzifunditsa 
nsalu yake ija bwinobwino. 

“Abusa a Yokoniya alalikira kumanda kuja ndipo aliyense 
wadzimvera. Ndikhulupirira aliyense wa ife payekhapayekha 
wayamba kusinkhasinkha za moyo wake popeza, monga adanen- 
era Mbusa Yokoniya, imfa imafika nthawi yomwe sitikuyem- 
bekezera, imakhala ngati mbala.” 

Tidagwedezera mutu kusonyeza kugwirizana naye Stiveliya. 

“Herebati ndidamukonda kwambiri.Makolo anganso anka- 
mukonda koma vuto lakusabereka lidadzetsa mpungwepungwe 
m'banja lathu.Tidayenda uko ndi uko kusakasaka asing'anga 
omwe akadatha kutithandiza koma sizidaphule kanthu.Tsoka 
likalimba amakuluma ndi galu wapakhomo komanso ikakuona lit- 
siro mvula siikatadi poti zitsamba zambiri zidalephera kuthetsa 

vuto lathu. Abale anga komanso a mwamuna wanga anali kundi- 
panikiza kuti tinene vuto lathu lenileni,” adapumira kaye mayi 
ofedwayo kuti amwere madzi kaye. 

Pasiwapo padali zii pamene aliyense adali chete kumvetsera 
mwachidwi. 

“Titaona kuti masiku adali kusanduka masabata, masabata 
miyezi ndiponso miyezi kukhala zaka, Herebati adavomereza pa- 
maso panga kuti anali ndi vuto ndi iyeyo.Choncho ine ndi male- 
muwo tidagwirizana kuti tipeze mwamuna oti alowe 
fisi.Sindidakane chifukwa chachikondi chomwe ndidali nacho pa 
mwamuna wanga. Herebati adasankha Josafati kuti agwire ntchito 
ya ufisiyo.Amuna awiriwa adagwirizana kuti ntchito yonse 
ikadzayenda bwino Josafati adzalipidwa mbuzi zitatu, tonde ko- 
manso zathazi ziwiri.Komanso adapangana kuti atseke pakamwa 
potengera khalidwe la bongololo losadzolera mafuta pagulu.” 


Stiveliya adapumiranso ndikuyendetsa ngodya imodzi ya nsalu 
yake pankhope yake koma zomwe ankapukutazo zisidaoneke 
popeza mdima udali utadzadza pamalmopo poti udali usiku. 
Kuwala kochokera ku malawi a moto omwe udasonkhedwa pasi- 
wapo siudali okwanira kuwalitsa malowo bwinobwino. 

“Tidamvana kuti Josafati agwira ntchitoyo kwa mwezi wathu- 
nthu.Tidaona kuti nthawiyi idali yokwana kuti mwamuna obadwa 
bwinobwino aimike mkazi. Koma patangotha mulungu umodzi 
ndi masiku Josafati chiyambireni ntchito yake, mkazi wake, 
Nangiliya adandipeza kunyumba kudzandiuza kuti anali atamva 
mphekesera kuti mwamuna wake yemwe sadali kugona kun- 
yumba kwawo nthawi zonse anamva kuti anali kugona kunyumba 
kwanga. Nangiliya’yo adandiuza m’maso muli gwaa kuti ngati 
ndidali kulakalaka mwana pomagona ndi Josafati’yo sindidzaphu- 
lapo kanthu popeza mwamuna wakeyo adali osabereka.” 

Tidamvetserabe kufuna kumva chomwe Stiveliya ankafuna kuti 
tidziwe. 

“Josafati adali osabereka? Koma siuja ali ndi ana awiri aamuna 
okhaokha?” adatifunsa chonong’ona Fufumimba. 

“Kaya,” ndidayankha, “Tiyeni tipitilize kumvetsera, Stiveliya 
akuyankhula tsopano.” 

Stiveliya adapitiliza: “Mukufuna kudziwa kuti Nangiliya 
adadziwa bwanji kuti mwamuna wake adali osabereka? Chabwino, 
Nangiliya adandiuza kuti mayi wake a Josafati adamuuza kuti iye 
sizikadatheka kuti mwana wawo apereke pathupi kwa mkazi. Izi 
mayiwo adati zidali chomwechi kutsatira “zovuta zina zomwe zi- 
dachitika pakubadwa kwa Josafati. Kotero kuti mayi a Josafati 
adauza mpongozi wawoyo kuti alowetse fisi kuti akakhale ndi ana 
koma mwamuna wakeyo asadziwe. Kotero Nangiliya adabereka ana 
omwe Josafati ankaona ngati adali ake. Bambo weniweni wa anawo 
adali mkulu wake wa Josafati ndipo mayi wawoyo amkadziwa 
zonse poti ndi iye yemwe adaongolera zonse. Josafati adan- 
gopakidwa udindo olera anawo pomakhulupirira kuti adali ake.” 

“Nditamufotokozera malemu Herebati adapsa nazo mtima 
kwambiri.Poopa kuti akamuleketsa Josafati kukhala fisi, ndiku- 
peza munthu wina m’malo mwake, nkutheka kuti Josafati adza- 
kwiya ndikuyamba kuwulula chinsinsicho, kotero anakonza 
chiwembu chofuna kuthana ndi Josafati kuti asadzapezenso mpata 
oyankhula za nkhaniyi. Herebati atandiuza za maganizo akewo 

ndidayesera kumuletsa koma sadandimvere. Ndidamupempha kuti 
tipite kuchipatala ndi vuto lathuli poti ndinamva kuchokera kwa 
namwino wina kuti kuchipatala amatha kuthandiza pa vuto laku- 
sabereka. Herebati adavomera zopita kuchipatala koma ananenetsa 
kuti amupha Josafati basi. Iye anandiuza kuti adali kuchita zonsezi 
chifukwa cha chikondi chake pa ine. Anati ngati nkhaniyi ingafike 
m'makutu a anthu ena, ochita manyazi kwambiri ndikadakhala 
ineyo. 

Stiveliya adamwera kaye madzi ndikuyamba kuyankhulanso. 

“Titapita kuchipatala adatiyeza ndipo adatiuza kuti tonse 
tikhonza kubereka. Dotolo adati vuto lidali lakuti mbeu ya Here- 
bati imasowa zina ndi zina zomwe zimasakanikirana ndi mbewuyi 
kuti ikhale yamphamvu.Kotero adamuuza malemu Herebati kuti 
ngati atatsatira malangizowa akhoza kupereka mimba.Ana- 
muuzanso kuti achepetse mamwedwe a mowa komanso adzichita 
masewera olimbitsa thupi kuti magazi ake azifikira mbali zonse 
kuphatikizapo ziwalo zobisika. Mukufuna kudziwa yemwe dandi- 
patsa pakatipa, sinchoncho?Musadabwe ndi Herebati atatsatira 
malangizo akuchipatala aja.” | 

Anapuma kuyankhula pang’ono ndipo atakhosomola, anayam- | 
banso kuyankhula. 

“Usiku wina Herebati anabisala kuseli kwamtengo wa mkuyu 
womwe udali mphepete mwa njira yomwe Josafati ankakonda 
kudutsa akamachokera komwa mowa.Herebati anali ndi chik- 
wanje kudzanja la manja komanso mpeni kumamzere. Pomwe | 
adamuona Josafati akudutsa, Herebati adavunga chikwanje chija 
koma, mwamwayi kaya titi tsoka, chidamuphonya pang’ono- 
ng’ono Josafati. Mwamsanga Josafati adachitola chikwanjecho 
ndikutema nacho nkhongo ya Herebati, basitu, imfa ya amuna 
anga nkukhala yomweyo.” 

Stiveliya anaphimba nkhope yake ndi nsalu ija kwa kamphindi 
mutu wake uli zyolii. Ataweramutsa mutuwo adapitiliza kuya- 
nkhula koma mosisima kwambiri. 

“Chifukwa cha mdima Josafati sadathe kumuzindikira wo- 

gwazidwayo. Adamubereka ndikunyamula chikwanje ndi mpeni 
zija ulendo wa kunyumba kwa anyakwawa Ng'olonga. Kumeneko 
anthu adasonkhana ndipo pamene adayatsa koloboli onse adaona 
kuti ovulazidwayo adali Herebati mwamuna wanga. Nthawiyi 
nkuti Herebati atafa kale. Apolisi anayi ochokera pa boma adab- 
wera kudzamumanga Josafati.” 

Stiveliya anayamba kulira mokweza kwambiri, ndipo amayi 
ena analiranso. 


NTCHITO 

e Kumwalira kwa Herebati kunasonkhanitsa chinamtindi, kodi 
anthu onsewa amafuna kuona chiyani? 

e Kodi ‘fisi’ ntchito yake ndi chiyani? 

Nchifukwa chiyani Herebati anafuna kupha Josafati? 

e Kodi mwa awiriwa, anali wachikondi anali uti? 

e Mavuto a m’\banja amayambira tsiku lomwe mwangolowa 

m'banja, tchulani mavuto awiri. 

Tanthauzirani mawu awa: Zilumika, Kutsamira nkono, 

Chumba, Kukhala ndi phuma, Akapunthabuye. 

MUTU 25 
MALODZA 


Charles Gallion-Phiri 


'mudzi mwa Kampondeni mdera la Mfumu Machinjiri mu- 

nali mkulu wina dzina lake Chimphonda. Iye anali 
mdzukulu wa Mfumu Kampondeni. Anali katakwe paulimi wa 
makono wa nthirira komanso wa ziweto. Khama lake lidampan- 
gitsa kuti akhale woyamba kukhala ndi nyumba yaikulu yamalata, 
magetsi a sola, injini yothirira mbewu ya sola, galimoto ya bokosi 
bode ndiponso wayilesi yakanema yoonera za m'"dziko mom’mu- 
no komanso za kunja. 

Mmawa uliwonse galimoto yake inali kudzaza ndi ndowa 
zamkaka, zipatso komanso ndiwo zamasamba zomwe amakape- 
reka ku sitolo za Shopulite ndi nyumba za a Mwenye ku Limbe 
mumzinda wa Blantyre. Khama ndi dongosolo la mkuluyu lina- 
chititsa kuti a Chimphonda atchuke m’midzi yonse yozungulira 
kotero kunyumba kwawo kunkadzadza ndi anthu amisinkhu 
yonse, makamaka kukakhala mpira, ati kudzaonera kanema. 

Mkazi wake Nabanda amene anakhala naye pa banja kopitirira 
zaka khumi sanabereka naye mwana. Ngakhale izi zinali choncho 
awiriwa anali okondana kwambiri. Izi sizinawakomere a malume 
ake a Chimphonda ndi abale ena. Patapita nthawi manong'o- 
nong’o anayamba kumveka kuti a Chimphonda anali msenda 
wana ndipo kuti nthawi zina ankakhala maliseche kuti kulemera 
kwawo kuzipitirira. Apa n'kuti banjali likulera chizime chakubanja 
kwa Nabanda ndipo dzina la mtsikanayu linali Rhoda. 

Tsiku lina, monga mwachizolowezi a Chimphonda analawira 

kumsika kukagulitsa malonda pa pagalimoto ndipo Nabanda ana- 
tuluka panja kukayamba ntchito yapakhomo. Apo anadabwa 
ataona kuti Rhoda, yemwe amakhala woyamba kudzuka nthawi 
zonse anali chigonere, sanadzuke. Nabanda anagwidwa nthumazi 
ndipo nthawi yomweyo anathamangira kuchipinda kwa Rhoda. 

“Rhoda, watani kugona mpaka nthawi ino? Kodi chifukwa 
sukulu watsekera, mukufuna kuyamba ulesi?” Nabanda anazazira 
kwambiri. 

“Ayi achemwa, koma lero sindinadzuke bwino,” anatero Rhoda 
uku akubuula ndi ululu. 

Nabanda anafika pafupi ndi kama nafuna kudziwa matenda a 
mtsikanayo. 

“Ine ndine chemwali wako masuka nane, vuto lako ndilotani 
ukuchita kubuula kotere?” anafunsa modekha. 

“Ndine woyembekezera ndipo nthawi yanga yochira yakwana,” 
Rhoda anayankhula motsitsa, misonzi ikutsika m’masaya. 

“Ukuti chiyani? Tinakutumiza kusukulu kuti ukaphunzire lero 
ukubwera ndi mimba iwe uli ndi mtima wa ufiti? Bwanji siuma- 
nena nthawi yonseyi? Ife mnyumba muno tilibe mwana ndiye iwe 
ukufuna kubweretsa mwana wapatchire, ukundifunira zabwino?” 
Nabanda anazaza.. 

“Chonde achemwali, ndiitanireni azamba ndataya kale mwadzi. 
Ndikumva ululu kwambiri,” analira momvetsa chisoni Rhoda. 

“Tiye dzuka, palibe chifukwa choti azamba abwere mnyumba 
muno kudzaona nyansi izi!” 

Nthawi yomweyo Nabanda anamdzutsa Rhoda ndi nyonga, na- 
mumveka mwa mmangummangu nsaru ziwiri ndipo imodzi anam- 
funditsa mapewa. 

“Tiye utenge njira yakunthochi kumalowera kumtsinje, usabu- 
ule komanso usaime kuyankhula ndi munthu. Ine ndikhala pam- 
buyo pako,” Adanenetsa ndi mawu owopseza. 

Nyumba ya Chimphonda inali kumapeto a mudzi ndipo minda 
inayambira pakhomo mpaka kukalowa mnkhalango kutsikira ku 
mtsinje waukulu wa Lunzu. 

Nabanda ndi Rhoda anazimirira ndi nkhalango ndipo palibe 
ndi mmodzi yemwe wa m’mudzimo yemwe anawaona. 

Dzuwa titapendeka awiriwa anabwerera kunyumba. Rhoda 
anali wofooka kwambiri ndipo misonzi inalikugwa ngati madzi 
m’masaya mwake. Kwa masiku awiri Rhoda sanaloledwe kutu- 
luka mnyumba. A Chimphonda atafunsa za Rhoda anauzidwa kuti 
akudwala matenda achizimayi ndipo wapatsidwa mankhwala a 
chikuda ndipo bamboyu analephera kumuona mtsikanayu. 

Madzulo panthawi yomwe a Chimphonda anali wotanganidwa 
kukama mkaka, iwo anaona zododometsa zomwe zinathetsa 
nkhongono mthupi. 

Atakama ng'ombe zitatu chidebe chinadzadza ndipo ali kali- 
kiliki ndi ntchito yopitiriza ntchitoyi, anangomva kuti “gwebede!” 
kulira kwa chotsekera pa chidebe cha mkaka. Anacheuka, naona 
nyani wa mkulu wina dzina lake Chiyendayekha, akutulutsa 
botolo lodzadza ndi mkaka kuchokera mchidebemo. Awiriwa 
anayanganitsitsana ndi chidwi komanso mantha. Apa a Chi- 
mphonda angoti chete kuthedwa nzeru. Analingaliranso umve 
womwe unachitikawo kuti makobili anataika. Izi zinali maloza 
m'moyo wake wonse A Chimphonda anakulira mudzi wa Ka- 
mpondeni m'moyo wawo wonse ndipo anyani anakhala ali 
kuwaona koma sanamvepo kapena kuonapo zomwe zinachitikazo. 

Chiyendayekha anaika botolo lodzadza ndi mkaka pachifuwa 
pake nayenda mwachifatse, kudutsa minda ya zipatso nkulowa 
mnkhalango, uku Chimphonda akungoyang'antsitsa za ma- 
lodzazo. 

Usiku umenewu a Chimphonda tulo linawasowa, polingalira 
zomwe anaziona zija. Mbandakucha a Chimponda analawira 
nayamba ntchito yawo monga mwa masiku onse. Popewa zomwe 
Chiyendayekha anachita zija, iwo anadzadza botolo lotsuka bwino 
ndi mkaka naliika pafupi pomwe ankaika ndowa za mkaka. 

Dzuwa litaturuka, a Chimphonda anadzidzimuka ataona 
Chiyendayekha akubweranso ndi botolo lopanda kanthu. Nyaniyo 
anasinthanitsa botolo lake ndi lomwe a Chimphonda anatsira 

mkaka kale. 

Apo a Chimphonda anaimitsa ntchito yawo nayamba kumtsa- 
tira Chiyendayekha uja. Kenako Chiyendayekha anaima, natembe- 
nuka, nayamba kubangula mwa ukali, mano onse ali pamtunda. 

“Aha! Watenga mkaka wanga pano ukufuna kundiluma! Tiona 
kumene ukulowera nawo mkakawo!” anayankhula mofuwula uku 
akumuloza nyaniyo ndi chala. 

A Chimphonda anabwerera kukapitiriza ntchito yawo popeza 
nthawi yopita m'tauni inali pafupi. 

Tsiku lotsatira, a Chimphonda anayamba ntchito yawo ndipo 
anakonzanso botolo la mkaka. Analikudikira kuti amuonenso 
Chiyendayekha akubwera. Kufikira nthawi yomwe amanyamukira 
kulowa m'tauni botolo la mkaka lija linali losatengedwa. 

“Kodi Chiyendayekha uja amamva zomwe ndimamulalatira 
zija?” anayankhula wokha a Chimphonda. Ngakhale ananyamuka 
ulendo wa ku Limbe ndi Blantyre moyo wawo unali wosakondwa 
ndipo anasowa mtendere. Iwo anayesetsa kutsiriza ntchito yawo 
mwachangu. Atafika kunyumba, poyamba anapita kukaona ngati 
botolo la mkaka lija linatengedwa. Anakhumudwa atalipeza lili 
chikhalire pamalo pomwe adalisiya paja. 

Mwadzidzidzi kudamveka mfuwu ndi malikhweru kuchokera 
komwe mudzi wa Kampondeni unayambira. Iyi inali nthawi ya 
nkhomaliro ndipo pafupifupi aliyense m’mudzimo anali pakhomo. 
Anthu onse a m’mudzimo anakhamukira komwe kumachokera 
phokosolo. 

“Chikuchitika n'chiyani?” Nabanda adafunsa a Chimphonda. 

“Sindikudziwa, koma malingana ndi phokosolo komanso gulu 
la anthu kumeneko kwachitika zazikulu. Akanakhala kuti ali 
bwino Rhoda akanapita kuti akaone zomwe zikuchita,” anatero a 
Chimphonda. 

Awiriwa anadabwa akuona chikhamu cha anthucho chikuyenda 
pang’opang’ono kulunjika mbali ya kunyumba kwao. 

Kenako mawu a nduna ya mfumu ananveka mokweza nati; 

“Chete! chete! Cheteee!” 

Apo anthu onse anacheteka namvetsera zomwe ndunayi inka- 
funa kuyankhula. 

“Tikuonazi ndi zachilendo ndipo ndikosoweka kuti munthu wa 
mkulu atiyankhule.Tili ndi agogo amvula zakale pakati pathu 
ndipo akuchitira umboni kuti zoterezi sanazione. Tikhale chete 
kuti amfumu atiyankhule.” 

“Abale anga, zomwe tikuonazi nzachilendo zedi. Ha! Tonse 
tikudzionera ndimaso athu zomwe zili pakati pathu. Chiye- 
ndayekhayu mwamuona ukali wake mmene wakhadzulira galu 
uja. Tiyeni timpatse danga kuti tione kumene angathere. Chachi- 
wiri ndikupempha kuti phokoso lichepe kuti tisampatse phuma,” 
inatero Mfumu ya m’mudzimo. 

Chikhamu chonse chinayamba kuyenda limodzi ndi Chiye- 
ndayekha ndipo palibe anafika pafupi chifukwa anali kuonetsa 
ukali waukulu. 

Gulu lija linamaliza nyumba za m’mudzi zonse popeza mudzi 
wa Kampondeni unamangidwa mwa kaso. Nyumba zinamangi- 
dwa mbali zonse za msewu mosamalidwa bwino. Kumapeto kwa 
mseu nkomwe kunali nyumba ya a Chimphonda. 

“Msenda wana lero watheka, tsiku la fote lakukwanira!” anthu 
anayamba kukuwa ataona kuti nyaniyo ankalondola kunyumba 
kwa a Chimphonda. 

“Lero ntchito zako za mumdima zili pambalambanda. Chuma 
chanji chopanda nacho ana? Umadyetsa ndondocha kodi?. Tikuon- 
era lero, zako zonse zada msenda wana iwee!” 

A Chimphonda ndi akazi awo anangoima ali khuma uku 
akumvetsera mnyozo wochokera mkamwa mwa abale awo. 

A Chimphonda ndi akazi awo anagwira pakamwa ali wozizwa 
akuonetsetsa zomwe zimabwera kunyumba kwaoko. Patsogolo pa 
chikhamupo padali Chiyendayekha yemwe amayenda ndi miye- 
ndo itatu. Mwendo umodzi unali pang’anga pake pamene panali 
nsalu yokulunga bwino. Mu nsalumo munkaoneka mutu wa 
mwana, tsitsi lili biriwiri kunyezimira. 

“Nyani akupezeka ali ndi mwana wa munthu, izi nzotani?” 

A Chimphonda sanazindikire kuti anayankhula mofuula ndipo kuti 
anthu onse anamva. Apa nkuti chikhamu chitafika pafupi ndi 
khonde. 

“Chimphonda usadabwe, tiuze ichi n'chiyani poti nyaniyu 
wadutsa nyumba zonse kudzakhala pakhomo pako pano! Anthu 
onse alephera kumulanda mwanayo koma wafika ndikukhala apa 
phee, tsono timasule!” anatero Mfumu Kampondeni, anthu onse 
akuomba m’manja mwaulemu, ena akufuula. 

“A Mfumu ndi abale anga onse izi nzachilendo ngakhale kwa 
ine. Nyaniyu ndikumudziwa ...” 

Asanamalize kunabuka chiphokoso kotero kuti kunatengera a 
mfumu ndi nduna zawo kukhazikitsa bata. 

“Atibwezere timakanda tathu takhala tikupitirira nthawi 
yaitali,” wina anayankhula mchigulugulu. Izi sizinasangalatse a 
mfumu ndi nduna zawo 

“Cheteeee! Yemwe ayankhulenso alipira mbuzi ziwiri!” in- 
azazira nduna ya mfumu. 

“Pitiliza Chimphonda kuyankhula,” Inalamulanso mfumu 
kutabweranso bata. 

“Zikomo mfumu, masiku awiri apitawa Nyaniyu wakhala 
akudzaba mkaka wanga. Tsiku loyamba anandidzidzimutsa 
akutenga yekha mkaka m'chidebe. Koma tsiku lachiwiri ndina- 
muikila mbotolo ndipo anabwera mwakachetechete kudzatenga 
mkakawo. Izi zinandipatsa chidwi ndipo ndinamulondola. 
Tikuyandikira nkhalango anandiopyeza ndipo ine ndinabwelera. 
Lero ndinaikanso botolo lina koma sanabwere kufikira apa ndiku- 
muona ali ndi mwana wa munthu,” Analongosola a Chimphonda 
pamaso pa mfumu. 

Mwana anayamba kulira ali m’manja mwa Chiyendayekha. Apa 
Nyani uja anayang’anitsitsa Nabanda ndipo anthu onse anali oda- 
bwa ndi zomwe ankachita chiyendayekhayo. Anakwera masitepe 
nkufika pafupi ndi Nabanda uku akuchita ukali kwambiri. Nabanda 
ndi a Chimphonda anasunthira m’mbuyo atathedwa nzeru. 

Mwadzidzidzi chitseko cha nyumba chinatseguka ndipo Rhoda, 

akuoneka mofooka, anafuula ndi mawu akweza: 

“Mwana wanga!, mwana wanga!” 

Anthu onse anazizidwa ndikudzidzimuka pakumva mawu 
wotere popeza panalibe amene anaona kapena kumva kuti Rhoda 
anakhalapo woyembekezera. Chikhamu chinabwera kudzaona 
mmene malodza otere ati athere. 

Mwana akulira, Rhoda naye anali kulira mosalekeza, misonzi 
ikutsika m’masaya. Mopanda mantha Rhoda anayandikira komwe 
kunali nyani kuja, natambalitsa manja ake kuti alandire mwana 
uja. 

Anthu anadabwa kuona Chiyendayeka waukali uja akupereka 
mwana mopanda ukali uliwonse. Nthawi yomweyo Rhoda ana- 
muika mwana uja pa bere ndipo nthawi yomweyo mwana anaya- 
mba kuyamwa. 

Sipanapite nthawi yaitali, Chiyendayekha ananyamuka. 
Khamu linafumuka kupereka mpata kuti nyaniyo adutse. Mosaopa 
chirichonse anayenda modekha anthu akumusata ndimaso, 
kudutsa m'minda, kenaka n' kulowa m'nkhalango. 

“Rhoda, timasule, tiuze chenicheni chomwe chikuchitika ife 
tathedwa nzeru.” Amfumu anatero. 

“Amfumu, mwanayu ndi wanga.” 

Atangotero misonzi inatseka maso a Rhoda ndipo patapita kan- 
thawi anthu ali duu, mtsikanayu anapitirira kulongosola. 

“Mtima wanga ngogwidwa ndichisoni koma ndiyankhula 
mwachidule. Ndinali woyembekezera, koma chifukwa cha sukulu 
ndinatha kubisa pathupi kufikira nditalemba mayeso, ngakhale 
achemwaliwa sankadziwa kuti ndili wotero. Tsiku lochira lita- 
kwana ndinapempha Anabanda kuti anditengere kuchipatala 
kapena aitane azamba. Izi sizinatheke. Anali akukalipa kwambiri 
uku akunditengera kunkhalango kufupi ndi mtsinje. Ananyamula 
chidebe momwe munali khasu ndi chikwanje. Mwakanthawi 
kochepa analambula malo pansi pamtengo wa Nkundi nkundiya- 
lira masamba anthochi. 

“Ndinapempha Namalenga kuti andikhululukire ndi kundi- 

thandiza kuti ndichire. Nditachira, ndinakumananso ndi mavuto 
ena. Anabada anakumba dzenje ndipo anandilanda mwana kuti 
amuponye mudzenjemo. Ngakhale ndinalibe mphamvu ndi- 
nadzuka natilimbana kwa kanthawi. Nditawalanda mwanayo, ndi- 
nagwada nkuwapempha kuti andilole ndisamuke ndi mwanayu 
m’mudzi muno koma iwo anakana. Kenaka Anabanda anandiwuza 
kuti timusiye mwanayu pansi pamtengo pomwe ndinachirirapo. 
Ine ndinavomera polingalira kuti ndikazemba kuti ndidzampulu- 
mutse. Koma dongosolo lotere silinatheke chifukwa ndakhala ndili 
wotsekeredwa m’nyumba kufikira lero.” 

Mtsikanayu anaima, namezera malovu, mitsinje ya misonzi 
ikuphwerera pang'onopang'ono. Anaoneka kuti anali asanama- 
lize nkhani yake. Anatsokomola, napitiriza nkhani yake. 

“Nthawi yomwe ndimachira ndidaona nyani alipachitsa cha 
Natchegwa pamwamba muntengo. Ndinali wa mantha chifukwa 
anali akuona zonse zinkachitikazi. Lero ndiuyu wandipulumutsira 
mwana wanga,” Rhoda anamaliza nkhani yake yochititsa chidwi 
ndi yomvetsa chisoni. 

“Tijiiiiiiiiiiiiiiiiii!” anthu anakuwa ndi chidwi komanso ma- 
ntha. 

“Mayi Nabanda, n'zoona zimenezi?” anafunsa a Mfumu, uku 
akupukuta kumaso ndi katsanza. 

“Zonse wanena Rhoda ndizoona ine...” 

Sanamalize chifukwa phokoso linakula, aliyense anali 
kuyankhula za nkhanza za mayiyu kufikira pomwe a Mfumu ndi 
Nduna anakhazikitsa bata. 

“Ine ndinachita zotere pazifukwa. Rhoda anatenga mimba ya- 
patchire yopanda mwamuna. Chachiwiri nchoti ndimafuna 
kuteteza banja langa. A Chimphonda, womwe ndi amuna anga ndi 
omwe anapereka pathupi kwa mtsikanayu,” anaulula Nabanda. 

Inali nkhani yosaiwalika m’mudzi wa Kampondeni. 

NTCHITO 

e Kodi mudzi wa Kampondeni unali m’mudzi wa Mfumu 
yaikulu ndani? 

e Longosorani mmene a Chimphonda anapezera chuma chawo. 

e Kodi mkaka womwe Chiyendayekha ankatsomphora unkapita 
kuti? 

e Chiyendayekha anali nyani wabwino - kodi izi ndi zoona 
kapena zabodza? 

e Fotokozani kufanana kwa munthu ndi nyani. 

e Lembani nkhani yofanana ndi iyi yomwe inachitika ku mudzi 
kwanu. 

MUTU 26 
KALATA YOCHOKERA KU 
DZIKO LA AZIMU 


Davie Chingwalu 


Okondeka Mdzukulu Wanga, 

Ndalemba kalatayi osati kuti ndili ndi chikhumbokhumbo 
chobwereranso pa dziko lapansilo ayi. Ngakhale zikwi ziwiri za- 
pita chichokere ku dziko lapansi lero ndaganiza kukulembera 
kalatayi chifukwa ndamvetsedwa kuti zinthu zambiri zasintha 
kwambiri kumeneko. Mulingo wa kusintha ndi zotsatira zake 
ndizo ungandiuze iwe kumeneko. 

Ndicholinga cha kalatayi kukukumbutsa malangizo omwe 
ndinkanena nthawi ndi nthawi tili limodzi poti ndaona kuti anthu 
ochuluka akubwera kuno kusiyana ndi nyengo yomwe ndinali 
kumeneko. Ndauzidwa za chilombo cholusa chimene chikutenga 
anthu mwankhanza komanso mopanda chisoni. Chilombochi 
chikutenga anthu mosayang’anira kuti uyu ndi wolemera kapena 
wosauka, wophunzira kapena wosaphunzira, wamkulu kapena 
wachichepere. Ndidzachidziwikire kuti pompanopompano malo 
kuno atha kutsatira ndi mmene anthu akubwerera. 

Mdzukulu wanga, ndikukulangiza kuti usamalire pamachita- 
chita ako kuopa ndulu ya ng'onayi. Tangoganizira masiku angapo 
apitawo mayi wachichepere wabweranso kuno ali mafupa 
okhaokha kuposa mmene enafe tinabwelera. Iye anandifotokozera 
nkhani yomvetsa chisoni zedi. Akuti iye anali chizimalupysa 
m'banja la ana khumi. Asanu ndi mmodzi anali amuna pamene 
anayi anali atsikana. Iye anali anatsala ndipo ena onsewo anali 

atatsikira kale kulichete. Ndi zomvetsa chisoni chifukwa iyeyu 
wasiya mwamuna amene ali kayakaya, kudwala. Zonsezi chi- 
fukwa cha chilombochi. 

Ndamvetsedwa kuti chilombo chimenechi kwambiri chiku- 
thana ndi anthu amene akukonda za chiwerewere. Enanso andi- 
tsina khutu kunena kuti onse obwerekana zinthu monga miswachi, 
malezala, ndi zina zobayabaya nawonso ali paulendo. Mdzukulu 
wanga, ukumbukiretu kuti ine ndinabwera kuno nditakalamba, 
ndili ndi zaka chikwi chimodzi, motero kuti unali ulendo woka- 
puma. Koma ena ambiri lero akubwera ali ana, komanso mwanko- 
komo ngati akuthamangitsidwa. 

Twe mdzukulu wanga, usatengeke ndi moyo uwo wa ku dziko 
lapansi. Sabata yatha tsopano mmene anthu asanu ndi mmodzi 
anafika kuno tsiku ndi nthawi yofanana. Two anatiuza kuti anachita 
ngozi pamsewu, yomwenso ili njira ina yomwe ikupulula anthu, 
ati kuyenda pa mdula moyo kuti akafike msanga komwe akupita. 
Iwe ukukumbukira bwino lomwe pa nthawi ndinali kumeneko 
sindinkakwera chitsulo chopangidwa ndi munthu. Ndinkayenda 
wapansi nthawi zonse kungatalike. Mdzukulu wanga, kodi 
maminibasiwo anapangidwa kuti azidula miyoyo ya anthu, nku- 
mawawunjika kuno? Sindikayika konse kuti chinamtindichi chipi- 
tirira ndithu ngati anthu sasamalira kumeneko! | 

Ndikukhulupirira kuti tsopano ndiiwe mayi ndithu ndipo 
ukukumbukira zomwe ndinakuuza kuti ukadzakwatiwa uzidza- 
mulemekeza mwamuna wakoyo. Izi ndanenera poti ndamva kuti 
maufulu angoti kholopethe ndipo kuti pali kusamvetsetsana pa 
maufuluwa motero ngakhale umunthu nkumachoka. Ngati ndi 
zoona zomwe ndikumva kuti kuli maufulu ankhaninkhani 
kumeneko monga oyankhula, omvera ndi mayendedwe ndikupe- 
mpha kuti usamalire. Ndamvanso kuti ufulu wa kavalidwe wa- 
bweretsa chipwirikiti kumeneko, amayi ndi atsikana akumavala 
timadiresi tatifupi, tosafika m’mawondo, komanso mabuluku 
othina, ati awaone abambo ndi anyamata kuti ndiwokongola, ali 
ndi miyendo yabwino, kapena anawumbidwa bwino. Shaa! Uku 


176 


AAA SC AAA 


AAA 


sikudziitanira ku malo ali chete? Inetu ndikukumbuka kuti ndi- 


nakuuzapo za kuvala kwabwino, kodzilemekeza. Mmene ndinka- 
nena zovala mikanda m'chiuno sindinati idziwonekera pa 
mbalambanda ngati mmene ikuonekera ponseponse, anthu m’- 
maminibasi nkumadabwa kuti chikhalidwe chapita kuti? Kodi 
zimenezi sizakuchipinda? Lero mikanda siyobisikanso, aliyense 
ngakhale mwana akuiona. Nawonso mawere, akuti asanduka 
nyambo ina kudziko lapansilo! Ati angofwambulika panja, 
osakhala mu makamisolo, nkumanena kuti kukongola lero 
nkukhala ndi mawere akuluakulu. Shaaa! Chikhalidwe chatha! 

Ndikumvanso kuti amuna ambiri lero akumagonana ndi tima- 
kanda, kodi izi ndi zoona? Zoona, atetezi achikhalidwe ndi ana 
lero asanduka nkhuku zadyera. Ngakhale anyamata omwe ati 
asintha mavalidwe, movalira mabuluku ndi msonga mwenimweni 
mwamatako, kuyankhula kwake akuti akukhwefula. Onse, aku 
sekondale kapena ku pulayimale akungoyenda pefupefu, masa- 
cheti ali nthumba ndi pakamwa. Pepa, awuzitse kuti atsikira 
kulichete nthawi yawo isanakwane. Uwalangize kuti asagwe 
m’mayesero posuta fodya wamkulu amene akutengera achinya- 
mata ambiri ku chiwonongeko. 

Nkhani ndi kamnyamata, kodi ukundisamalira libanda langa? 
Nyumba imeneyo ili ndi kufunikira mu mbiri yathu. Ikhale 
nkhokwe m’malingaliro ako chifukwa ndi mmene ndinka- 
khuthulira nzeru zanga kwa iwe. Ukumbukirenso kuti ndi mmene 
thupi langa linagonekedwa komaliza ndisanafike kuno kulichete. 
Ukumbukire tsiku lasabata madzulo aja pa mphasa ukundichezera, 
tisanasiyane. Malangizo amphamvu ndinakupatsa aja chinali 
chikhomo chomaliza pa malangizo amene ndinakhala ndikuku- 
tsanulira mu nyengo ya moyo wanga. Nthawi imene ija ndinachita 
dala osatsirika ndi osateteza thupi lako. Ukumbukire zomwe ndi- 
nakuuza, kuti moyo wako ndimpamba, sungawugule pena 
paliponse. Ndinakuuzanso kuti ukhale mphungu sataya nthenga 
ndi moyo wako chifukwa ndinazindikira kuti tsiku lina matupi 
otsogolawa adzakhala nyambo ku mavuto osaneneka. 

Chonde, tayesera kusakatula ndi kukumbukira nyanga ya 
malangizo unapatsidwa pa tsiku lija ndinanenako kuti mchombo, 
tchafu ndi mawondo a atsikana ngakhalenso amayi siwowasiya pa 
mtunda kupatula ku chipinda kokhakokha. Ziwalozi sizongozi- 
wonetsa pena paliponse. Zotere zikupangitsa kuti anthu azibwera 
kuno nthawi yawo isanakwane. Tangoganiza, sabata yapitayi 
mbusa wina yemwe wafika kuno watiuza nkhani yopatsa tsimwe. 
Iye wavomera zakufooka kwa tsiku la sabata mmene ankadyetsa 
nkhosa zake pa gome. Mbusayu watifotokozera za mmene mt- 
sikana wa zaka makumi awiri ankalowera m'kachisi atavala 
ndekesha ndi kukakhala kutsogolo mosalabada omuona. Izi zina- 
pangitsa mbusayu kusowa mtendere mpaka kumupangitsa kuti 
asagawe mawu bwino. Iye anati, tsiku lina mwambo utatha ana- 
mulondola mtsikanayo kuti akamve zomwe amachitira izi. Koma 
mwatsoka, mbusayu anagwa m'chikondi ndi namwaliyu ndipo 
mwezi umodzi wokha utangotha mbusayu anapezeka kuti thupi lake 
linayoyoka. Pamene ndikulemba kalatayi, onse, mtsikanayo limodzi 
ndi mbusayo tili limodzi konkuno. Ndiye ukhoza kuona kuti anthu 
akulimbira malo kuno osati chifukwa akufuna kutero ngati mmene 
mwambi uwu umanenera kuti: ‘kugona pakati nkuyambirira’ , koma 
makono, nyengo ya dziko lapansi ndi chikomekome cha nkhuyu 
mkati muli nyerere chagwira msewu zedi. 

Mu nthawi yathu, maukwati anali odalirika. Ndili ndi chikhu- 
lupiriro kuti ukudziwa iwe kuti ine ndi amuna anga tinakhala 
mosangalala mu zaka makumi asanu ndi awiri ndi mphambu 
zisanu kufikira nthawi yomwe tonse tinasamukira kuno. Koma 
uthenga ukutipeza ukuti ukwati lero si chinthu cha mtengo wap- 
atalinso ngati kale. Mabanja angotha tsiku lina lililonse, akazi ena 
nkumapezeka ali ndi mitala. Mwina ndikulowelera za eniake, 
sindipitirira kunenapo izi poti ndamva kuti kuli mtsutso wa nkhani 
imeneyi uko ku dziko la matembelero. 

Ndalemba kalatayi poganiza kuti ndi iwe wekha wa banja lathu 
watsala kumeneko. Iwe ukudziwa kuti m'banja mwathu tinabadwa 
ana asanu ndi awiri koma lero tonse tili kuno kulichete kuphatik- 

izapo amayi ako amene anali mwana wanga wamkazi. Izi ziku- 
wonetseratu kuti ndi iwe wekha yemwe watsala kumeneko. 
Ndakumananso ndi azilongo ako amene nthawi zonse ali ndi 
nkhawa chifukwa chopanda mtengo wotsamira ku dzikoko. 

Pomaliza mdzukulu wanga, ndikukufunira zabwino zonse 
ndipo udziwe kuti ine siine wodandaula chifukwa unanditenga ndi 
ukalamba kudzandisiya kuno kulichete, paja akulu akale adati: 
“nkhwangwala wamantha anafa ndi ukalamba'. Inetu ndanena. 

Mu nyengo ya ife tinkayenda osavala nsapato koma lero ati ndi 
chimidzi. Tamva kuti thupi lasanduka dzira, ndithu samala ngati 
ufuna kukhala nthawi yaitali uko ku dziko lapansi. 

Ndatha ine, 

Gogo wa ku dziko la a zimu. 


NTCHITO 

e Tanthauzani chomwe Gogo Nagama amafuna kuuza 
mdzukulu wake mu kalata yake. 

e Longosorani zinthu zisanu zomwe zikupangitsa kuti anthu am- 
biri azipita ku kulichete. 

e Kodi ndi malangizo ati omwe Gogo Nabanda anapereka kwa 
mdzukulu wake? 

e Ndi uthenga uti womwe mlembiyu akufuna kufalitsa? 

e Tchulani zinthu zinayi zomwe tingachite kuti tikhale ndi moyo 

wautali pa dziko lapansi. 

Tanthauzani mwambi uwu: Nkhwangwala wamantha anafa 

ndi ukalamba. 

MUTU 27 
CHOFUNDA CHOFIIRA 


Stewart Dzikawanda 


hilimwe chinafika ndipo mvula, matope ndi mdima, zonse Zi- 

nali ponseponse. Pa tsikuli kunali kutagwa chimvula masana 
ake. Dothi linali lonyowa, lamatope ndi lotelera. Nyengo iyi ina- 
pangatsa woyendetsa magalimoto ndi maminibasi omwe ku- 
gwirira ntchito yawo movutika. Misewu idali itawonongeka ndi 
ngalande komanso mayenje ponseponse. 

Mdima udagwa. Kunali kadamsana mu Mzinda wonse wa 
Blantyre pakuti magetsi anali othima. Ziphaliwali ndi zing'a- 
ning’ani zinkadidimuka, kusonyeza kuti chimvula china cham- 
phamvu chitha kugwanso. 

Iphani, ndi galimoto yake yopangitsa hayala yomwe ena amati 
taxi, anayembekezerabe, osachoka mu nyengo yoipayi pochita ma- 
londa ake ku Wenela komwe kumachokera ndi kufikira mabasi 
aakuluakulu. Iye anaimika galimoto yake panja pa mpanda wa 
Wenela, namadikira osatopa. Mkati mwa depotimo mudalibe 
aliyense koma alonda anayi okha ndi ma basi opanda anthu asanu 
ndi imodzi. ji 

Iphani ankadikira basi yomaliza yausiku kuti ifike kuchokera 
ku Lilongwe. Adali ndi chiyembekezo chonse kuti zimuyendera 
poona kuti ma tazi ambiri anapitapita. 

Nthawi idakwana 11 koloko ndipo kunja kunali zii ngati madzi. 
Kenaka, phokoso la basi ikuyandakira linachotsa chete yense. 
Iphani anali wokondwa pomva kulira kwa basiyo poganiza kuti 
okwera ausiku amalipira ndalama zambiri poyerekeza ndi ama- 

sana. Ndithudi, sipakhalanso kulimbirana kwa makisitomala chi- 
fukwa iye analipo yekha pamalopo. 

Sipanathe nthawi yaitali ndipo basiyo inafika pa Wenela. Pa- 
fupifupi theka la okwera m'basiyi anali akuyasamula, kusinza ena 
mpaka kugoneratu. Kunali kuzizira kwambiri kwinaku kukuchita 
timawawa. Anthu onse okwera m'basimo adadzipherera kumphe- 
poyo pogwiritsa ntchito majuzi ndi majekete. Ambiri analephera 
kutsika m'basimo chifukwa chatimawawa tija komanso nthawi 
inali itatha kuti angayende usiku wotere ndipo anaganiza zongo- 
gona mbasimo kuyembekeza kuti kuche. 

Mwayi, mmodzi mwa okwera wamkazi, anaganiza mosiyana 
ndi anzake. Iye ankafunitsitsa kukafika kunyumba. Anaturuka 
m'basimo, nafunda sumbulere wake ndikupita komwe kunakhala 
alonda kukawafunsa thandizo. Alondawo anali atakoleza mbawu- 
la yomwe anayizungulira kuti afunditse matupi awo. 

“Tikuthandizeni bwanji adona?” mmodzi mwa alonda ana- 
funsa. 

“Sindikudziwa ngati ndingathe kupeza galimoto loti likandi- 
fikitse kunyumba,” mtsikanayo yemwe dzina lake linali Mwayi 
anafunsa. . 

“Pali magalimoto a haya kuseri kwa mpandawu,” anatero 
mlonda wina uku chala chake chikulozera njira yomwe magalimo- 
towo amapezeka. 

“Ndikadakhala ine ndikanangogona mbasimo kusiyana 
ndikukafunsa Tazi usiku ngati uno. Ndizovuta kuwakhulupirira 
anthu amenewo. Timamva nkhani zambiri zakusowetsedwa, ku- 
beredwa ngakhalenso kuphedwa kumene ndi anthu amenewa pa 
nthawi ngati ino. Usayike moyo wako pachiswe,” mmodzi mwa 
alondawo anamuchenjeza. Ena onse anagwedeza mitu yawo 
posonyeza kugwirizana nazo. 

“Komanso ndiwe nzimayi, ena akhonza kupezerapo mwayi,” 
wina anaonjezera. 

“Nkhani zimenezo ndi nkhambakamwa chabe ndiponso 
nthano. Zinakakhala kuti ndizoona ndikadakhala mmodzi mwa 

ochitidwa chipongwe,” anatero mkulu wina. 

“Osadandaula zachitetezo changa, tangondiperekezani kuga- 
limoto ngati mungathe,” Mwayi anayankhula mofulumira. 

“Khumbo lanu ndi ncthito yanga,” mlondayo anamuperekeza 
Mwayi ku galimoto la tazi. 

Padali galimoto limodzi lokhalo panja pampandapo. Iphani, 
adatsika pamene adaona zithunzithunzi za anthuwo zikuyandikira. 
Posakharitsa anagwirizana mtengo ndipo ananyamuka ulendo wo- 
pita ku Ndirande. 

Bata linadzala m'galimotolo pamene analumikiza msewu 
waukulu wa Magalasi. Kenako galimoto lija linakhotera msewu 
wa ku Ndirande. Maonekedwe amsewu adali omvetsa chisoni, 
omwe akhala ali chomwechi kwa zaka zambiri. Palibe ndi mmodzi 
yemwe mwaakuluakulu amasamala zokonza nsewuwo. Udali ndi- 
maenje ndipo matope amapangitsa kutelera mumsewuwu kotero 
kunali kovuta kudutsako. Zidafika povuta pamene galimotoli li- 
dalephera kudutsa pamalo ena. 

Kenako Iphani adati “Mayi , ndikuyenera kuyesa msewu wina. 
Uwu ukuoneka kuti waipa kwambiri; tingathe kutitimira 
m’matope. 

“Palibe vuto, mmene ankadutsa pa Chinseu nkuti mvula 
ikulimbikira. Mwayi anapereka ndondomeko ya kayendedwe ku- 
chokera pamenepo. Atayenda pa kanthawi galimotoyo inavutika 
kupalasa chifukwa chovuta kwa msewu poti unali ndi maenje 
ambiri. 

Kenako Iphani anaima, naganiza mofatsa. | 

“Adona, mapeto ake tititimira ndi kukanika kuyenda, bwanji | 
tiyese msewu wina.” 

Mwayi anangovomera podziwa kuti palibe chimene akanachita. 
Koma atakhotera ku msewu winawo, kunadziwika kuti unalinso 
woipa kuposera woyamba uja. Sipadatenge nthawi pamene gali- 
moto inaimira kulephera kuyenda. 

“Mwaima chifukwa chiyani?” anafunsa Mwayi, akupumira 
m’mwamba. 

“Ogo, injini yasiya kugwira ntchito. Zikuonetsa ngati yaono- 
ngekeratu.” 

Iphani anayesera kumufotokozera Mwayi tanthauzo la izi koma 
zinali malilime kwaiye poti samadziwapo kanthu zokhudza gali- 
moto. 

“Sindikumva kanthu pa zimene mukuyankhulazo. Mukuyenera 
mukandifikitsa kwathu, sindingalore kuti ndichezere pamalo osa- 
dziwika ngati awa. Kunjaku kukuopsa, muyenera kupeza njira 
mwachangu,” anatero mtsikanayo mwamantha. 

Iphani adatsika m’ galimotomo ndikupita kutsogolo. Anatsekula 
boneti ndikumanamizira ngati akukonza. Zonsezi zidali zamafi- 
limu, akudziwa chochita. Ali kunja komweko, Iphani anatulutsa 
foni yake yam” manja nalumikizana ndi anzake amalonda kudzera 
muuthenga. Kutsegulidwa kwa boneti kunapangitsa Mwayi kusa- 
ona zomwe zimachitika. Uthenga omwe Iphani adatumiza umati; 

“Ndili ndi nyama yafuleshi yosakoledwa. Konzekani.’ 

Kunena zoona, Iphani samapeza mchere wake kudzera 
mukuyendetsa galimotoli. Kuyendetsa taxiyi kunali kungowa- 
phimba anthu chabe. Iye anali wogulitsa ziwalo za anthu. Iphani 
anali kumbuyo kwakuphedwa kwa amayi ambiri mwankhanza mu 
Tawunishipi ya Ndirande. Palibe munthu ngakhale mmodzi amene 
amamuganizira Iphani pokhudzana ndi zachiwembuzi. Iye ndi 
gulu lake amatsatira kwambiri makomo amene mumakhala amayi 
okha. Amalowa mosazindikirika, kukhetsa mwazi kenako kudula 
ziwalo zobisika za amayizo, nakagulitsa. 

Mwayi, amene amaoneka kuti zatsala pang’ono kumuonekera, 
sizidakatheka kuti amuchititre izi pamsewu. Ku Ghetto, monga 
Ndirande amatchulidwira, sikumakhaliratu kopanda anthu oyenda 
usiku odikira kuti chilichonse chitha kuchitika. Anthu ochuluka 
oyenda pansi anali akudutsabe posasamala zamvula ndi matope. 
Iphani sakadatha kudziika pachiswe pochita tchimo loopsalo anthu 
akuona. Amayenera kuti akafere penapake popanda anthu. 

Adatseka boneti ndikukalowa m’galimoto. Anayesera kuliza 
galimotolo koma palibe chomwe chinachitika. Galimotolo lina- 

kana kulira. “Adona, vuto lomwe latigwera laposa kudziwa 
kwanga. Ndikuyenera kupeza katswiri kuti akonze. Ndikadatha 
kuimbira wokonza, koma foni yanga yazima. Ndiye ndaona kuti 
tingopita ku nyumba kwa abwana kuti tikaone ngati tingathe ku- 
peza galimoto lina.” 

“Mmm, sindingavomereze maganizo anu. Tikafikako bwanji 
ndi chikwama changa chachikulu chonsechi?” anatero Mwayi 
akuwonetsa kunjenjemera. 

“Musadandaule za izo. Nyumba yawo siilipatali kuchokera 
pano komanso simukuyenera kutsika. Ndingoyikankha pang’ono 
kenako itsetsereka yokha. 

Apo Iphani anatuluka, namakankha dzanja lina litagwira chio- 
ngolero. Anadumphira mwachangu pamene galimoto imaya- 
ndikira pamtsetse. Galimotolo lidayenda lokha bwinobwino 
mpaka kufika kunyumba yomwe imanenedwa ija. Adatsika onse 
ndikupita pakhonde la nyumbayo. Munali mdima m’nyumba 
iliyonse yamderalo. Magetsi anali chizimire, kuwala kwa kandulo 
ndikumene kumaonekera mkati mwanyumbazo. 

Iphani anagogoda pakhomo. Mawu achikazi anayankha ndipo 
chitseko chinatsegulidwa. Zakhali Flora, mwini nyumba adafika 
pafupi atanyamula kandulo kuti awone bwino alendo wodza ndi 
mdimawo. Atalowa mnyumba, Iphani adawafotokozera bwino 
Zakhali Flora mavuto onse amene adakumana nawo pamsewu ndi 
chomwe chinawachititsa kufika kunyumbako. 

M'malingaliro ake, Mwayi amaganiza ngati kuti Zakhali Flora 
anali mayi wa mtima wachifundo chifukwa cha momwe anawa- 
landirira. Iye sanadziwe zachiwembu chomwe chimakonzedwa, 
ankangoti zonse zili bwinobwino. 

` Zakhali Flora adalengeza kuti palibenso galimoto lomwe lilipo 
kotero anayenera kungodikira. Anakhala muchipinda chochezera 
namaponyerana tinkhani. Mwayi anapatsidwa chakumwa cho- 
ziziritsa kukhosi ndi chomwera chake. Adakamba zosiyanasiyana 
kuphatikizapo zandale ndiponso za mavuto ena ndi zomwe ziku- 
chitika m’dziko monga zothima magetsi. 

“Kukhala tsiku lonse opanda magetsi, zimenezi ndiye zachi- 
bwana,” adayankhapo Mwayi. 

“Oona zamagetsi sakulimbikira ntchito yawo, sitikudziwa kuti 
amationa ngati ndani. Amangodziwa kukweza kwa mitengo basi, 
sindikudziwa ngati vutoli litadzathe,” Zakhali Flora nawo 
adaponyapo maganizo awo. 

“Osati mu moyo uno, anthu awa azamagetsi alephereratu 
ntchito yawo.” 

Iphani sanayankhulepo kanthu pamachezawo. Anali atadzii- 
wala m’maganizo amdyerekezi. Amasinkhasinkha za momwe an- 
gagwetsere ndiwo yomwe yagwa m' mbale. Maso ake anakomana 
ndi a Zakhali Flora, namapatsana masaini a zomwe achite. 

“Kandulo akutha, tikhala mumdima posachedwa. Mwina 
ndikuonetsani chipinda choti mukapume, mukuona bwanji?” Za- 
khali Flora adamufunsa Mwayi. 

“Teroni, kungoti sindimafuna kugona m'basi ku Wenela kuja. 
Ndimaona kuti chikwama changa sichisamalika kumene kuja. 
Zikomo kwambiri chifukwa chokhudzika.” 

Zakhali Flora anamuperekeza mlendoyo kuchipinda cha 
mwana wake wamkazi. Anatsekula chitsekocho ndimphamvu na- 
mudzutsa mwana wakeyo. Tasha amaopa kwambiri ziphaliwali 
ndi zing’aning’ani. Kubisala mu bulangete amaona kuti wapeza 
mtendere. Anali atafunda mabulangete awiri yekha kuyambira ku- 
mutu mpaka kumapazi. 

“Ndi chiyani Amama? Nchifukwa chiyani mukusokoneza tulo 
langa nthawi ino?” anafunsa Tasha ali chigonere ndi mawu otsika. 

“Tili ndi mlendo ndiye mukuyenera kugawana naye bedilo. 
Chonde mchitire ubwino mlendoyi. Tasuntha pang’ono kuti agone 
nawo mbali inayo.” 

Zakhali Flora amamudziwa bwino mwana wawo; nthawi zina 
ankakhala bwinobwino koma nthawi zina anali wamwano. 

“Nali bulangete lanu Adona, mugone bwino, kuno muli ndi 
chitetezo chonse.” Zakhali Flora adapereka bulangete lokongola 
kwambiri lamtundu wofiira kwa Mwayi kuti adzitemtezere 

kumphepo. Zimenezo sizidamusangalatse Tasha. Iye anali akuli- 
funa bulangete limeneli kwanthawi yaitali koma mayi ake 
samalora kumupatsa. Zakhali Flora adaima pakhomo namufunira 
Mwayi usiku wabwino. 

Bata lidadzala mchipindamo, palibe mmodzi mwa atsikanawo 
adayankhula. Mchipindamo munali bedi limodzi logonapo anthu 
awiri koma liri ndi matiresi awiri. Tasha anali wodzimva kwambiri 
kuti agone pabedi limodzi ndi munthu wosamudziwa. Sanali 
wosangalala. Adachotsa matiresi amodzi pabedi lija nawayika 
pansi. Kenako adakokera bulangete lofiira lija lomwe amayenera 
kufunda Mwayi nafunda iyeyo. 

“Ukhoza kupitiriza kuyala pabedipo, ndigona pansi,” anaya- 
nkhula mwamwano ndipo awo anali mawu okhawo amene ana- 
yankhula naye Mwayi. Tasha anadzikulunga m'bulangeti lofiira 
lija nagona. 

Mwayi adalephera kumvetsa kuti zinakhala bwanji mayi 
wamtima wabwino ngati Zakhali Flora kukhala ndi mwana 
wovuta chotero. Atamaliza kuyala pa bedipo ndi zofunda zimene 
Tasha anazisiya, nayenso Mwayi anagona. 

Dera lonse kudali ziii koma ziphaliwali ndi mvula zikugwabe. 
Nthawi ya Satana mdyerekezi inayandikira. Iphani ndi gulu lake 
anazikonzekera kugwira ntchito yawo ya mumdima. Iphani anaka- 
funsa Zakhali Flora zamaonekedwe a nyama yawo asadayiphe. 

Zakhali Flora adamunong'oneza Iphani kukhutu poopa anthu 
kuti angamve. 

“Wafunda bulangete lofiira ndipo wagona kufupi ndikhomo osati 
kuzenera,” anayankhula motsitsa mayiyo, napitiriza, “chitseko 
chakuchipindacho ndichosakhoma, ndangochotsapo kiyi wake. 
Mukaonetsetse kuti mwagwira ntchito yabwino monga mwanthawi 
zonse. Musasiye chizindikiro china chilichonse. Onse agonatulo to- 
fanato, ndinayika mankhwala ogonetsa mu chakumwa chija.” 

«Musadandaule kanthu kali konse, mayi, paja ine muma- 
ndidziwa bwino, ndimagwira ntchitoyi ndi luso,” Iphani anasiyana 
nawo Zakhali Flora ulendo wakuntchito. 

Iphani ndi anzake ena awiri analunjika mu mdima kuchipinda 
chomwe kudagona mlendo uja. Anakankha chitseko mosamala 
motero kuti sichinachite phokoso. Atalowa, anali wodabwitsika 
poona mtsikana mmodzi pabedilo, wina ali atagona pansi. Zoterezi 
zidawasokoneza. Koma pogwiritsa ntchito zizindikiro, Iphani 
adawauza anzake aja kuti asachite chilichonse kaye, anayenera 
kuzindikira munthu woti agwe m’mbunayo kaye. 

“Mchipindamu muli mdima waukulu, tiyenera tipeze muni kuti 
tidziwe amene wafunda bulangete lofiira.” 

Zifwambazo zidalowanso m'chipindamo mosamala. Mmodzi 
mwa iwo anatulutsa foni yake nayatsa muni ndipo nthawi 
yomweyo wofunda bulangete lofiira adadzionetsera yekha pansi. 
Atsikanawo anali atatheratu ndi tulo kotero padalibe uyo 
adadzuka. Adamuzungulira mtsikana yemwe adagona pansi uja, 
nakonzekera kumugwira mwachangu. Iphani adagwira miyendo 
ndipo mtsikana adayesetsa kulimbalimba koma mphamvu zake zi- 
nachepa. Enawo adamutseka kukamwa ndi chisanza, naphwanya 
mutu wake ndi chihamala chachikulu. Anamanga mutu wake mu- 
jumbo lakuda potetezera kuti magazi asagwere pansi. Panthawiyi 
nkuti akupumabe, akuphupha ndi moyo koma sakanatha kuchita 
chilichonse. Atamaliza ntchito yao, achiwembuwo anatuluka 
m’chipindamo mwamsanga. 

Thupi lake, lomwe lidali chifundire bulangete lofiira, lida- 
landiridwa ndi abambo ena atatu. Mvula ya mphamvu idali iku- 
vumbabe panja. Iwo analowa mukachipinda kena kamdima kuti 
akamalizitse ntchitoyo. Kandulo inayatsidwa. Iphani adagwira 
mutu wa mtsikanayo uli mjumbo momwemo naupotokola. Anag- 
ona mosatekeseka kwinaku magazi akuchuchira kubulangete lofi- 
iralo. Kenako anavala magulovesi nasunthira kandulo kumiyendo 
yamtembowo. Iye anadula ziwalo zobisika za mtsikana wakufayo 
mopanda chisoni pogwiritsa ntchito mpeni wakuthwa ndi lumo. 
Ziwalo zobisikazo amaziika m’mapulasitiki nakawapatsa Zakhali 
Flora. Katundu wotere ankamusunga mu fuliji yakuchipinda 
yomwe nthawi zonse imakhala yokhoma. 

“Tikuyenera kutaya thupili kusanache,” iye analamula. 

Amuna atatu aja adachoka kunyumba yozingirayi mvula iku- 
vumbabe ulendo wopita kotaya thupi pogwiritsa ntchito galimoto 
lomwe lija. Iwo amafuna kukataya thupilo mumtsinje wa Mudi. 
Madzi othamanga adali atadzala mumtsinjewo zomwe zidakapa- 
ngitsa kuti thupilo likokoloke mosavuta ndi mwansanga. 
Adayenda m’matopemo kwa mphindi zingapo ndipo mwadzi- 
dzidzi galimoto ija idaima. Amuna awiri aja adayesa kukankha 
koma sizidathandize. Iphani adatsekula kosungila katundu kwa 
galimotoli nalamula anzake kuti anyamule mtembowo. Zonsezi 
zidali kuchitika pakati pa msewu wa fumbi. 

Ngakhale kunja kumaoneka kuti kunali mdima ndikopanda 
anthu, atatuwa sadabisale kudiso la Ambuye. Mlonda wa nyumba 
ina yoyandikira adaona atatu okayikitsawa atanyamula chinthu. 
Mlondayo sadachite phuma koma kubisala ndikumapenyetsetsa 
chomwe atatuwa adanyamula. Asadapite patali anthu aja, mlo- 
ndayo anakuwa naimba kherere lake kudzutsa anthu ena kuti adza- 
muthandize. 

“Wakuba! wakuba dzandithandizeni!” adakuwa mlondayo. 

Sipadatenge nthawi pomwe agalu adayamba kuwuwa. Anthu 
sadamverere kuipa kwanyengoko koma kuturuka mnyumba zawo 
atanyamula nyali, zikwanje, zitsulo ndi miyala kuti akathane ndi 
mbavazo. 

Zifwamba zitatuzo zidataya thupilo mngalande nazithawitsa 
moyo wawo ku anthu okwiyawo. Anthu ambiri okhala mumzin- 
dawu sanatope koma kuthamangitsa mbalazi mpaka kumathero. 

Iphani analunjika nathawira m’galimoto lija koma anaiwala kuti 
inali itatitimira m’ matope. Anthu okwiya aja adazungulira galimo- 
tolo naliphwanya ndikumutulutsamo munthu wachiwembuyo. 
Iphani adamenyedwa kwambiri, ena kumukhapa ndi mipaliro yao. 
Zifwamba ziwiri zina zija zidakwanitsa kuzemba, nazithawa. 

Bata yense wamzindawu udasandulika phokoso. Anthu 
adamuthira petulo Iphani. Iwo amafuna kuti amuwotche wamoyo 
koma anthu ena adanena kuti amusiye ndi moyo kuti awulule azake. 

“Ameneyu akuyenera kufa!” iwo anafuula. 

“Akuyenera kuti awulure amnzake tisanamuphe!” ena ana- 
yankha. 

Amayi ndiwo adali patsogolo kumumvera chisoni ndi kuwa- 
pempha abambo kuti asamuphe wachifwambayu ngakhale iwo 
adali omwe amafwambidwa kwambiri. Patadutsa nthawi, galimoto 
la polisi linabwera kudzamutenga kukamutsekera. Thupi la mayi 
wakufa uja adalipeza mungalande nalitenga. 

M'mawa kutacha, kuwala kunaomba pa zenera la kuchipinda 
chogona cha Zakhali Flora. Anamva wina akugogoda ndi- 
mphamvu pachitseko cha nyumbayi. Iwo ankaganiza ngati ama- 
gogodayo adali mnzake wa mwana wawo koma sanadziwe za 
zimene zidachitika m’bandakuchawo. Kenako adamva mawu a 
abambo awiri akulongolola panja panyumba yawoyo. Atasuzu- 
mira pa zenera, Zakhali Flora anaona apolisi amfuti ali panjapo. 
Pamenepa chikumbu mtima chidawauza kuti china chake 
chachikulu cholakwikwa chachitika. 

“Tatsekula chitseko apo ayi tithyola,” adalamula mmodzi 
wapolisi aja. 

Zakhali Flora Sadakaike potsekula chitsekocho. 

“Tikukumangani pa mlandu wopha a Tasha Banda,” adanena 
m’modzi mwa apolisi amfutiwo. 

“Zimenezo ndiye chiyani? Amene mukunenayo ndi mwana 
wanga ndipo ali kuchipinda kwake,” anayankha Zakhali Flora 
motsutsana nawo apolisiwo. Mayiyu anali wogwirizana bwino ndi 
mabwana aakulu a kuboma ndipo zoterezi analibe nazo mantha 
kotero zinali zosavuta kwa iwo kuthana ndi apolisi. 

“Nditha kukakuitanirani,” anabwekera mayiyu. 

“Muli ndi ufulu wokhala chete. Chilichonse muyankhule chi- 
kagwiritsidwa ntchito kukhoti ngati umboni,” anatero wapolisiyo. 

“Koma ndikhonza kukuonetsani zimene ndikunenazi,” anatero 
mayiyu modzithemba. 

Apolisiwo adawapatsa mwayi Zakhali Flora kuti akatsimikize 
okha. Anawaperekeza ku chipinda cha Tasha. Zakhali Flora anayi- 

tana dzina la Tasha koma padalibe anavomera. Kenako Zakhali 
Flora anagwira bulangete ndikuvundukula kumutu. Iwo adabw- 
erera m’mbuyo modabwa ndipo adadzala ndi mantha. Mlendo 
wausiku wa dzulo uja anali pabedipo wamoyobe. Mwana wake 
wamkazi munali mulibemo mchipindamo! 

“Kodi awa ndi mayi ako,” adafunsa wamkulu wa apolisiwo. 

“Ayi, ndine mlendo chabe kuno.” 

Apo Zakhali Flora anayamba kulira mofuula ndi mosaton- 
thozeka ngati azungulira mutu. Apolisiwo adawapatsa Zakhali 
Flora chilolezo choti afufuze mnyumbayi koma adalephera ku- 
landira chifukwa adalibe mphamvu. Apolisiwo adapitirira ndi 
ntchito yawo yofufuza ndipo anapeza ziwalo za amayi mufiriji 
yakuchipinda ija. Anthu mazana mazana adadzadzana pamalopo, 
kudzaona zodabwitsazo. Zakhali Flora adamangidwa manja ndipo 
adadzifunditsa chitenje kumutu chifukwa cha manyazi pamene 
amakakwera galimoto lapolisi. Inali nkhani yosayiwalika komanso 
yomvetsa chisoni. 


NTCHITO 

e Kodi basi yomwe anakwera Mwayi inafika nthawi yanji ku 
Wenela? 

ə Ndi ndani analangiza Mwayi za upandu wa magalimoto a hay- 
ala usiku? 

ə Kodi ndi zoona kuti onse ochita bizinesi ya matakisi amakhala 

aupandu? 

Kodi Mwayi ankachokera kuti pa nthawi yomwe ankafika ku 

Wenela? 

e Longosorani upandu wa bulangeti lofiira. 

ə Bizinesi ya Zakhali Flora inali yobeba komanso yobisika. Fo- 
tokozani. 

MUTU 28 
KUSINTHA MAGANIZO 


Emmanuel Howahowa 


hiyembekezo chinakwera kwambiri m’mitima ya anthu a ku 

dera la ku Madzulo a Boma la Mwanza pa yemwe adza- 
sankhidwe pa chisankho cha patatu cha pa Meyi 20 chaka cha 
2014. Ili ndilo tsiku lalikulu lomwe anthu anakonzekera kudzag- 
wiritsa ufulu wawo posankha atsogoleri awo a dziko lino kuti at- 
sogolere dziko lathu zaka zisanu. 

Nthawi imeneyi pamachitika zambiri. Mitima imakhala 
m'mwamba ndipo kungochita mosasamala anthu amatha ku- 
menyana, kuotcherana magalimoto ngakhale kuphana kumene. 
Koma chosangalatsa ndichoti ndalama zimakhala ponseponse. 
Sopo, mbale, mabulangete, nsaru, mchere ndi zinthu zina 
zimaperekedwa kwa anthu pakhomo kapena kumisonkhano. 
Chosangalatsa china nchoti kutengera odwala ku chipatala cha 
Mwanza kumakhala kosavuta poti anthu opikisanawo amapereka 
galimoto zawo mwaulere. 

Zedi, ino nthawi ya ndale ndiyochititsa chidwi. Nthawi zonse 
amakhala akufufuza kuti amve kuti kodi akupereka ndalama zambiri 
ndani, amene ali ndi chikoka ndi uti, nanga amene anthu akuti adza- 
muvotera ndani. Zonsezi anthu amakhala akukambirana, kaya ndi ku- 
madzi, kumsika, posewera bawo, ndingakhale pa maliro pamene. 

Monga zichitira ngumbi kapena achule ikagwa mvula nachonso 
chisankho chimayitanitsa anthu ofuna kudzaimirira m’madera awo 
kulunjika komwe akufuna kuti akaimire, n’kumawauza kapena 
kuwabwatika zomwe ati adzachite akawasankha. Ngakhale 

phungu yemwe anasowa pa zaka zisanu zapitazo, namatanganidwa 
ndikudya mabuledi ndi zopakapaka zake m'tawuni, nayenso 
amavumbuluka ndi bodza lake, napeza njira zina zonamiziranso 
anthu amene anawataya kuti amusankhenso. 

Mu dera lathu lino kuli anthu asanu omwe akupikisana pa 
undindo wa phungu wa nyumba ya malamulo. Mmodzi mwa 
asanuwa ndi mkulu wina wachikulire yemwe wakhala akupikisana 
nawo namalephera kuyambira m'chaka cha 1994 pamene ufulu 
wa zipani zambiri unabwereranso. Ngakhale sizinamuyendere pa 
zisankho za m’mbuyomu wachikulireyu safuna kugonja ndipo 
akufunafunabe kupikisana nawonso, ati mwina zinthu zikhoza ku- 
muyendera chaka chino popeza amati mphwayi ndi tsoka. 
Nayenso Bishopo wa Mpingo wa He is with Us Ministries 
(HIWUM) watula pansi udindo wake ndipo pano akufuna kutu- 
mikira Chauta kudzera mundale. Bishopuyu ati akufuna kubw- 
eretsa kuwala kundale kuti anthu asiye kunena kuti ndale 
sikukolana kapena chajira cha anthu onama. Mmodzinso wa opik- 
isana nawo ndi mphunzitsi amene akufuna kusiya choko ali 
aphunzitsi ndiwo akatakwe odziwa kuyankhula pagulu. Koma 
naye Mayi Cecelia Masamba ndi mayi mmodzi mwa amayi amene 
sakufuna kutsalira m’mbuyo pa mpikisanowo, ati amayi ndiwo 
gwero la chisamaliro cha m’dziko. 

Mwa onse, dzina la mayi Cecilia Masamba ndilo liri mkamwa- 
mkamwa mwa anthu. Madera onse a ku mapiri komanso ku nkha- 
lango ya Thambani anthu akukamba za mayi Cecilia Masamba. 
Ngakhale sanayambe kale ndale mayiyo akuchita zinthu zake 
mwaukatswiri. Akuyesetsa kufikira anthu ochuluka, natambatsula 
mfundo zake mwadongosolo ndipo mosakayika mayiyu akafika 
kunyumba yamalamulo. 

Cha nzeru chomwe mayi Masamba anachita nchoti sanaimire 
chipani china chilichonse, iye waima payekha. M’mbuyomu am- 
biri sankachita bwino chifukwa cholephera kusankha chipani 
chokondedwa ndi anthu mderali chifukwa choti zipani zina 
zomwe zinalamulira m’mbuyomu anthu ambiri anataya nazo 

chikhulupiriro. Chipani monga cha Malawi United Party (MUP), 
anthu ambiri sachifunanso pokumbukira za nkhanza zomwe atso- 
goleri a chipanichi ankachitira anthu. Nachonso chipani cha Dem- 
ocratic for People Development Party (DPDP), ambiri safuna 
kuwakumbutsa konse pokumbukira kuti anyamata 7 anao- 
mberedwa pachiwonetsero chomwe anthu anali nacho paku- 
kapereka chikalata chamadandaulo kwa bwana nkubwa.Yense 
angayesere kuimira zipani izi ndiye mbola, sadzaona ndi voti 
imodzi yomwe. Palinso tizipani tina tamthumba, topanda ndi 
nthambi imodzi yomwe monga Peoples Prosperity Party (PPP), 
Politics Aside Development Only (PADO) ndi Malawi Develop- 
ment Party (MDP). 

Koma Mayi Masamba anachita chisankho chawo mofatsa, 
posanyamula katundu wolemetsa wotsatira zipani. Akuimirira pa- 
wokha. Mayi Masamba akuwoneka kuti ali ndi zonse zowa- 
yeneretsa kupita ku nyumba yamalamulo. Choyamba ndichoti 
monga aliyense ali ndiufulu woima nawo pa mpando uliwonse, 
mayiyu ndi wophunzira bwino ndipo wagwirapo ntchito za 
pamwamba zosiyanasiyana. Mayiyu ndi mwana wa mu mudzi wina 
mu konsituchuwenseyi, osakhala ngati enawa ongooneka nthawi 
yachisankho, namanama kuti agogo, agogo awo anali a ku derali. 

Kachitidwe ka kampeni ya Mayi Cecilia Masamba ndikochti- 
tisa kaso. Iwo amakumana ndi atsogoleri onse; andale, mafumu 
komanso abizinesi omwe akuwathandiza pakampeni yawo. Mwa 
zina, abizinesi akuwathandiza ponyamula anthu kupita ku mis- 
onkhano, kugula ma T-shirt ndi zina zotero. 

Mayiwa akonzanso milatho m'mitsinje ingapo komanso aku- 
magulira chakudya anthu ovutika, okalamba ndi ana amasiye. Iwo 
akhalanso akuthandiza anthu ena ovutika mopanda kuyang'ana 
chipembedzo. Mwachitsanzo, anthu a Mpingo wa Pentacostal 
amafuna chithandizo pomanga kachisi wawo ndipo mayiyu 
anawathandiza. Palibe chomwe mayiyu sakuchita kuti apambane 
pachisankhochi. 

Pang'ono ndi pang'ono tsiku loponya mavoti likuyandikira 

ndipo kampeni yafika pa indeinde. Mayi Cecilia Masamba zawo 
zikuoneka mutu wake ndipo anthu ambiri ali ndi chikhulupiliro 
pa mayiyu. Mayi Masamba atha kuyamba kukonzekera za ulendo 
wawo wopita ku nyumba yamalamulo tsopano. 

Tsopano masiku atsala awiri kuti anthu aponye voti. Lero ndi 
tsiku lomaliza kupanga kampeni monga linalengezera bungwe lo- 
chititsa zisankho ndipo onse oima pachisankho akuchititsa mi- 
sonkhano yomaliza. 

Mayi Cecilia Masamba akuchititsa msonkhano wawo woma- 
liza pa bwalo la masewera la Thambani ndipo kuli unyinji wa 
anthu, achinyamata komanso akuluakulu ndi okalamba omwe, 
onse ali ndichidwi kumva zomwe ayankhule Mayi Masamba, 
yemwe akumuyembekezera kuti adzakhale phungu wawo ku- 
nyumba ya malamulo. Kulitu kululuta ndi kuombera m’manja, 
magule akulikitika ndipo nsalu zolemba CECILIA MASAMBA 
MWANZA WEST CONSTITUENCY 2014 BOMA zili mbwee. 

Mayi Cecilia Masamba akuimirira, kukonzekera kuyankhula. 
Anthu akululuta ndi kuomba m’manja mosalekeza. 

“Amayi ndi abambo, anyamata ndi atsikana, mwachule, abale 
anga nonse, choyamba ndikuthokozeni chifukwa chachikhu- 
lupiliro chanu pa ine,” akuyamba motere uku ng’oma, nthungululu 
zikumveka. 

«Ndithokoze nonse amene mwabwera pano. Inu nonse mwan- 
dithandiza kuti kampeni yanga ifike monga yafikira leromu. 
Nchachidziwikire kuti ulendo wa ku Nyumba ya Malamulo uli 
woyera tsopano ndipo sindipeneka konse kuti chikhumbokhu- 
mbochi chitheka!” l 

M’ manja ndi nthungululu zikumveka ponseponse. 

“Amayi ndi abambo, abale anga nonse pepani kuti zimene 
ndinene pano zikhala zokhumudwitsa. Ine nditaganiza mozama 
ndachiona chanzeru kuti ndisaime nawo pachisankhochi!” 

Anthu onse anangoti chetee, kusowa chonena. 

‘Ine ndaona kuti ndale ndizoipa ndipo ine ndemwe ndachita 
zinthu zoipa mwachinsinsi zomwe zakhala zikundisautsa mu- 

mtima ndipo ndaona kuti ndisapitilire ndizoipazi,” anapitiriza, uku 
akuoneka wachisoni. 

“Ine ndachita zinthu zosusana ndi mawu a Chauta. Mukuona 
botolo ili ndi lina ilo laling’onolo. Mabotolo amenewa ndi 
amankhwala omwe ine ndinakatenga ku Mozambigue kuti ndi- 
pambane pachisankhochi. Ndimadzola mankhwala amenewa tsiku 
ndi tsiku kuli misonkhano yanga ikhale yachikoka ndipo tsopano 
ndatopa nazo zimenezi. Uphungu kapena kuti ndale ngati zili zo- 
dalira nyanga ine ndiye ndalephera,” ananenetsa, misozi ikugwa 
m'maso mwake. Anthu anakhala chete, kusowa chonena. 

Apatu Mayi Masamba anayamba kulira, ndipo anthu ena 
ayamba kulira nawo. 


fua 
abo hesk- S | f ( 
“Ine ndimaopa Chauta ndipo sindifuna zinthu zachikunja ngati 
zomwe anthu ena akhala akundiumiliza kuti ndizichita!” 
Koma Mayi Cecilia Masamba sanapitilire. Posakhalitsa ku- 
namveka chinkokomo cha kavuluvulu chomwe chinachokera ku 

m'mawa kwa bwalolo chomwe chinabweretsa chimphepo ndi 
fumbi. Nsanja yomwe panali Mayi Cecilia Masamba inaphwasuka 
ndipo mwachinsisi, panabwera anyamata anayi omwe ananyamula 
mayi uja. 

Mpaka pano, Mayi Cecilia Masamba anasowa. Komwe anapita 
sikudziwika. 


NTCHITO 

e Kodi kampeni ya Mayi Cecilia Masamba yoti asankhidwe 
phungu wa nyumba ya malamulo inali yotani? 

ə Kodi ndi dera liti lomwe mayiyu ankayimirira? 

e Pa kampeni yotere, mwachizolowezi opikisana amanyengerera 
anthu ndi ndalama, shuga, sopo, nsaru ndi zina. Kodi njira yotere 
ndiyolondola? 

e Ndi chifukwa chiyani Mayi Cecilia Masamba anaganiza 
zosintha maganizo? 

e Kodi mpikisano wandale wamakono ukutukura dziko lathu? 

e Lembani nkhani yofanana ndi iyi yomwe yachitika kwanuko pa 
masankho omwe achitika m’ mbuyomu. 

Aubrey Chinguwo: Wolemba wina yemwe watchuka posindikiza 
nthano zake mu Malawi News ndi Weekend Nation. Iyeyu amakhala mu 

Robert Chirambo: Nthano za Robert Chirambo, maka za mu Chin- 

Patrick Kusanyaya Lamba: A Lamba ndi ena mwa alembi aluso omwe 
mpikisano wa FMB/MAWU Awards waavumbulutsa. 


Bridget Mang’umbi: Kudziwika kwa Bridget ngati mlembi mpomwe 
anawina mphotho mu mpikisano wa atsikana a m’masekondale m’chaka 

ya Peer Gynt Literary Award m'chaka cha 2013. Mtsikanayu amakhala 
mu Mzinda wa Blantyre. 


Chancy Mauluka: Nthano ya a Mauluka inakhalapo pa ndandanda wa 
nkhani zomwe zinachita bwino mu mpikisano wa FMB/MAWU Awards 
wa m'chaka cha 2008. Iwowa akhala akulemba kwa nthawi yaitali. 

ndi mwana wa Maureen Mlenga, mkhalakale pa zolembalemba. Joe wa- 

Sambalikagwa Mvona: Alemba nthano, ndakatulo komanso mabuku 
ambiri. Mmene timasindikiza bukuli nkuti ali mkulu wa bungwe la anthu 
olemba la Malawi Writers Union. 

